
A SZERZŐ ELŐSZAVA 


2008 és 2010 között számos utat tettem Afganisztánba mint újságíró. Amed- 
dig a biztonsági körülmények engedték, egy afgán tolmács társaságában 
dolgoztam, egy idő után pedig inkább az amerikai katonákkal. Ez izgalmas 
időtöltés volt, de végeredményben nem több ennél: az amerikaiak erőfe- 
szítéseivel szimpatizáltam ugyan, de nem éreztem őket igazán magaménak, 
ezért a kockázatot is egyre kevésbé tudtam megindokolni magam előtt. Egy 
idő után rájöttem, hogy ha már feltétlenül vásárra akarom vinni a bőrömet 
ebben a nyomorúságos országban, akkor azt valami olyasmiért kell tennem, 
ami tényleg fontos és érdemes. 

A Magyar Honvédség akkor már hosszú évek óta jelen volt Afganisztán- 
ban, különböző szerepekben, amelyek először teljesen ártalmatlanok voltak, 
idővel viszont egyre komolyabbá és veszélyesebbé váltak. Mint szinte 
mindenki más, én is későn fogtam fel, hogy mennyire. Először 2009-ben 
szembesültem azzal, hogy már rég nem a megszokott békefenntartó fel- 
adatokról van itt szó, amikor teljesen véletlenül belebotlottam egy magyar 
különleges alakulatba Kelet-Afganisztán hegyei között. Addig azt se tudtam, 
hogy a Magyar Honvédségnek vannak ilyen képességei. Néhány hónappal 
később, amikor Phillip Knightley klasszikus monográfiáját olvastam a há- 
borús újságírásról, rájöttem, hogy elmulasztom megtenni azt, ami magyar 
újságíróként a legfontosabb dolgom volna: beszámolni a magyar olvasóknak 
arról, hogy mit is csinálnak a katonáik az ő nevükben Afganisztánban.! Ez 
valamikor 2009 őszén volt, amikor két honvédségi alakulatnak már harci 
feladatokat is el kellett látnia. Erről odahaza gyakorlatilag senki nem tudott. 
Ennek felderítését már sokkal fontosabb feladatnak gondoltam. 

Miután elég sok katonával beszéltem, Afganisztánban és idehaza, az eredeti 
motivációhoz még egy másik is társult: elmondani az ő történeteiket. Sokuk 
tényleg komoly, sőt hősies munkát végzett, tényleg az életét kockáztatta, és 
tényleg segíteni akart. És jó fejek voltak: rengeteget lehetett nevetni velük. 


Ez a könyv ezt a két hiányt akarja pótolni. Minél pontosabban rekonstru- 
álni egyes eseményeket, elsősorban az összecsapásokat az ellenséggel, de 
egyúttal valamiféle széles áttekintést és értékelést is nyújtani. Úgy hiszem, 
hasonló sem jelent meg még magyarul: igazi, éles magyar háborús történetek 
napjainkból, és a történelem első vázlata. 

A könyv megírásához elengedhetetlen volt a Honvédelmi Minisztérium 
együttműködése, hiszen az ő hozzájárulásuk nélkül nem tölthettem volna 
huzamosabb időt a katonákkal Afganisztánban, és itthon sem csinálhattam 
volna interjút velük. Egy dolgot ez elkerülhetetlenül magával vont: ennek 
a könyvnek a szövegét megjelenés előtt be kellett mutatnom a Honvéd 
Vezérkarnak és a minisztériumnak. Ők ragaszkodtak hozzá, hogy a katonák 
és a misszió biztonsága érdekében elolvashassák, és javasolhassanak bizo- 
nyos módosításokat. Ezt el kellett fogadnom, még ha a szokásos újságírói 
gyakorlattal homlokegyenest ellenkezik is, különösen ilyen — potenciálisan 
érzékeny — történetek esetében. De a végeredmény kedvező: gyakorlatilag 
minden kérésük technikai pontosításra, egyes nyilatkozatok stilisztikai 
fogalmazott kritikákat sem kifogásolták vagy vitatták különösebben (ez a 
szövegből is kiderül). Kéréseik döntő többségét — noha nem mindet — ezért 
elfogadtam. Meggyőződésem, hogy a könyv tartalmi szempontból a legkisebb 


csorbát sem szenvedte: ez valóban az afganisztáni misszió igaz története. 


kk 


A könyv első fele a 3. műveleti támogató és összekötő csoport megpró- 
báltatásairól szól, 2010 tavaszán és nyarán; ők igencsak kaptak a jóból, 
de történetük eddig még egyáltalán nem érte el a magyar nyilvánosságot, 
holott több harci cselekményben vettek részt, mint bármilyen magyar ka- 
tonai alakulat az elmúlt ötven évben. A könyv második fele pedig időrendi 
sorrendben tekinti át az afganisztáni magyar szerepvállalás történetét és 
különböző oldalait a 2004-es könnyű gyalogszázadtól a tartományi újjáépítési 
csoporton keresztül a különleges műveleti csoportig, kitérve részvételünk 


hazai és nemzetközi politikai hátterére is. 


Ami a módszert illeti: próbáltam minden eseményt olyan pontosan és 
hitelesen rekonstruálni, amennyire csak lehetséges. A könyv első felében 
leírt történetek mindegyike legalább három vagy több forráson alapszik, 
és minden katonát többször és egymástól független interjúvoltam meg. 
Ez elkerülhetetlenül kisebb ellentmondásokhoz és inkonzisztenciákhoz 
vezetett. Ezeket próbáltam kiszűrni, amennyire lehetséges, de ezzel együtt 
elképzelhető, hogy a rekonstrukciók tartalmaznak pontatlanságokat: egyes 
események és az interjúk között hónapok teltek el. A tavaszi hadműveletek 
egyikén nekem is alkalmam volt részt venni, illetve a helyszínek nagy részén 
is jártam, az események előtt vagy után. Hozzáférést kaptam a katonák által 
készített videókhoz és fényképekhez is. Baglan tartományt, az események 
helyszínét, többször is felkerestem, a katonáktól függetlenül is. A forrásokat 
mind lábjegyzeteltem, ahol pedig nem, ott a saját interjúimról van szó, és 
a szövegből kiderül, hogy ki mondott mit. 

Az afgán kormányt támogató nemzetközi erők neve hivatalosan Inter- 
national Security Assistance Force. Az ISAF nagyját a NATO tagállamai 
adják ki, a szervezet a NATO irányítása alatt áll. Az egyszerűség kedvéért 
a könyvben végig NATO-t írok. 

Nem törekedtem arra, hogy mindenről beszámoljak és minden történetet 
elmondjak, hiszen ez nem is lett volna lehetséges. Így kimaradt a könyvből 
a 2002 óta jelen lévő magyar orvosok hősies munkája, aminek rengetegen 
köszönhetik az életüket; a kabuli repteret kétszer fél évig irányító magyar 
katonák, a légimentorok és a logisztikusok története; és nagyrészt a sok civil 
segélyszervezet is, amelyek mindent elkövettek, hogy sokszor lehetetlen kö- 
rülmények között is megpróbáljanak segíteni az atgánokon. Valamennyiükről 
külön könyvet lehetne írni. És persze a történetnek messze nincsen vége. 

Annak, aki elsősorban az afgánokról akar hallani, ez a könyv egyoldalúnak 
tűnhet. Afganisztáni útjaimon még a gyorsan romló biztonsági körülmények 
között is mindig mindent elkövettem, hogy minél több helyi emberrel tudjak 
beszélni, megérteni, hogy mi mozgatja őket, mit gondolnak a katonákról, az 
ellenállókról, milyenek a mindennapjaik. Néhány történet ebbe a könyvbe 
is belekerült. De ez a történet nem róluk szól, hanem a magyar katonákról, 
ők a könyv főszereplői. Aktív tálib ellenállókkal nem csináltam interjút: a 


biztonsági kockázat egyszerűen nem volt arányos az így megszerezhető, 
megítélésem szerint minimális új információval. Az afgán fegyveres el- 
lenállás okait más kutatók részletesen felderítették és dokumentálták, itt 
az ő munkáikra, vagy afgán civilekkel és szövetséges felderítőtisztekkel 
készített interjúkra támaszkodom elsősorban. 

A könyv megírásához rengeteg ember segítségét vettem igénybe. Nem 
tudom mindenkinek a nevét felsorolni, mert a végeredmény csaknem két- 
száz interjú eredménye, Afganisztánban és itthon. Az interjúalanyok egy 
részének neve megjelenik a könyv lapjain, de voltak olyanok is, akik kérték, 
hadd őrizzék meg anonimitásukat. Mindegyiküknek nagyon hálás vagyok. 
Magyarok és afgánok, katonák és civilek egyaránt rengetegen segítettek, 
hogy ezek a történetek megjelenhessenek, és Magyarországon az emberek 
kicsit többet tudjanak arról, mit is csinálnak a katonáik — a mi katonáink 

— Afganisztánban. 

Nagy hálával tartozom a 3. műveleti támogató és összekötő csoport 
katonáinak, akikről ennek a könyvnek a nagy része szól. Amikor velük vol- 
tam Afganisztánban, türelmesen válaszolgattak kérdéseimre, még akkor is, 
amikor esetleg már ötödször ismételtem meg őket. Közülük is kiemelném a 
Bravo mentorcsoport tagjait, akikkel egy műveletre is elmehettem, és akik 
mindent elkövettek, hogy ne essen bajom és ne szenvedjek semmiben hiányt, 
amennyire ez lehetséges volt. Mindig kedvesek és segítőkészek voltak, ahogy 
utódaik is a 4. csoportban. Remélem, nem voltam túlságosan a terhükre. 

A 3. műveleti támogató csoport magyar tagjainak nevét kérésükre és 
a saját biztonságuk érdekében megváltoztattam. Minden más nyilatkozó 
neve valódi. 

Wagner Péter, a Magyar Külügyi Intézet Afganisztán-szakértője a magyar 
katonai és polgári fejlesztésekkel foglalkozó fejezetet írta, illetve ötleteivel, 
kapcsolataival és ismeretanyagával a könyv megírásának minden lépéséhez 
pótolhatatlan segítséget nyújtott. Blogja, a Biztonságpolitika és terrorizmus 
(wagnerpeter.blogspot.com) a legjobb magyar nyelvű Afganisztán-forrás 
az interneten. 

Szintén hálás vagyok a Honvédelmi Minisztériumnak és a Honvéd Vezér- 
karnak, amiért kiadták a megfelelő engedélyeket, megszervezték két utamat, 

és vendégül láttak az afganisztáni magyar táborokban. Mindig rendkívül 
segítőkészek és kedvesek voltak. Külön köszönet Sajner Gyula ezredesnek, 
akire a tehernek talán a legnagyobb része hárult, és aki mindig jó humorral 
viselte követelőzéseimet és piszkálódásaimat. Köszönet Szenes Zoltán ny. 
vezérezredesnek is, aki türelmesen oktatgatott a Magyar Honvédség körül- 
ményeiről és problémáiról. 

Many thanks also to my Afghan colleagues, principally to Hashim M. 
Shukoor and A. Walid Fazly (, The million-dollar man"). Without their 
organisation, contacts, advice, and tireless interpretation my travels around 
Afghanistan would have been impossible. They were nothing short of wonder- 
ful and thought nothing of occasionally taking risks with me. 

Nagyon sokat segített Krausz Gábor az Union Plus Kft.-től, aki többször 
is rendelkezésemre bocsátotta nélkülözhetetlen és meglepően kényelmes 
repeszálló mellényeit. 

A könyv elkészülését egy repülőjegy erejéig támogatta az Egyesült Ál- 
lamok budapesti nagykövetsége, ezért nagyon hálás vagyok. 

És köszönöm Zsófinak, aki nemcsak a legnagyobb támogatómnak, de a 
legeslegjobb szerkesztőmnek is bizonyult. 

De köszönöm leginkább a sok magyar katonának, aki elmesélte nekem 


az élményeit. Ez az ő történetük. 


Az Afganisztánban elesett magyar katonák 
emlékére 


BEVEZETŐ 


Katub, Baglan tartomány, Észak-Afganisztán, 2010. április 11. 


Valami nem volt rendjén abban a faluban. 

Bognár Gergely főtörzsőrmester végignézett az induláshoz készülődő afgán 
katonák kissé szedett-vedett seregén, amint éppen tápászkodtak fel a földről, 
emelgették cuccaikat és a vállukra dobták fegyvereiket. Túl nyugodt volt 
minden. A házak között még mindig embereket lehetett látni, afgán paraszto- 
kat, ide-oda szökellő gyerekeket. Pedig már percekkel ezelőtt meghallották 
a figyelmeztetést, hogy valami készül. Ilyenkor el szoktak tűnni, nem? Bog- 
nár, egy nagydarab, világosbarna és gyér szakállú, hidegvérű ember, aki a 
tatai 25. lövészdandártól jelentkezett Afganisztánba, és akit a többiek csak 
Boginak neveztek, most meggondolta magát, és újra csőre töltötte az egy 
perccel korábban ürített karabélyát. Valami tutira nem stimmel — gondolta, 
ahogy a magyarok, amerikaiak és afgánok vegyes csapata elindult kifelé a 
faluból, vissza a főút felé. 

Bordás István törzsőrmesternek is rossz érzése volt. Nézte a Humvee 
tornyából az egymás mellett álló kis afgán házakat a faluban, és látta, ahogy 
valaki egy pillanatra kilép két ház közül, majd rögtön visszaugrik, ahogy 
meglátja őt. Akkor nem gondolt semmi rosszra. De miután szóltak az afgá- 
nok, hogy baj lehet, megint eszébe jutott az az alak. Aztán valaki elsuhant 
egy ajtó mögött a házak mellett álló kis emlékhely másik oldalán. Csak 
egy villanásnyira lehetett látni. Lehet, hogy ellenség volt az? — futott át az 
agyán, ahogy a négy páncélozott terepjáróból álló konvoj elkezdett kifelé 
vánszorogni a házak közül, köztük az amerikai és afgán katonákkal. 

Akkor már határozottan mutogattak az afgánok előre, az úton lejjebb fekvő 
vályogkerítésen túlra. Dusman, dusman, mondogatták. Ellenség, ellenség. 
Szabó Tamás törzsőrmesterhez — Neóhoz — annyi jutott el az afgánoktól, 
hogy tíz-tizenöt tálib van ott valahol elöl, és hogy meg akarják őket támad- 


ni. Naszim hadnagy, az egyik szakaszparancsnok kapott egy telefonhívást 
a faluban, amíg Dean alezredes a vénekkel tárgyalt. Neót, egy nyúlánk, 
vékony legényt, aki hajlamos volt mindenen automatikusan röhögni, most 
elfogta a bizonytalanság. Az afgán katonák tudták, hogy mit beszélnek, és 
bár a számokkal kicsit hadilábon álltak, most nem mondtak olyan irreális 
számot, mint néha szoktak. És Neó a feszültséget is érezte rajtuk, látta, hogy 
nagyon figyelnek. Pedig nagyon el tudták lazázni néha. 

Bogi a Humvee bal oldalán lépkedett, ahogy a konvoj haladt kifelé a 
poros földúton, és idegesen nézett maga elé a hőségben. Az afgánokon már 
nem lepődött meg, azokra nem nagyon ragadt semmi, csak a kosz, de az 
amerikaiak miért haladtak egy csomóban együtt? Dean, France, Five Mike, 
mind együtt, mint valami lakodalmas menet, mintha nem is totál ellenséges 
területen volnának. . . Pedig mekkora májernek képzelték magukat. Reccsent 
a rádió és Dean szólt bele. , Vigyázni, lehet, hogy lesz egy kis goodbye- 
shooting!" De akkor miért haladnak egy csomóban? — gondolta megint a 
főtörzsőrmester. 

Az út elkanyarodott balra, kifelé, a főút irányába, ahonnan úgy egy órával 
ezelőtt bejöttek ide ebbe a dssumbujba. A sarkon egy ház állt baloldalt, jobb 
oldalon meg egy vályogkerítés húzódott az út mentén. Az úton túl mindkét 
irányban kis facsoportok álltak elszórtan a termőföldeken, ugyanaz a szemét 
terep, mint mindenütt, és amit olyan jól használtak a tálibok, hogy szinte 
soha nem lehetett látni őket. 

A rendőrök mentek legelöl, nyomukban az afgán katonák, aztán az ame- 
rikaiak a négy Humvee előtt. Az épületek és vályogfalak lassan elfogytak 
mellőlük, és kiértek a nyílt terepre, ahol csak vékony törzsű ecetfák fedték 
az utat a mezőtől és a rizsföldektől. Reed kiszállt a kocsiból, hogy előre- 
menjen a többi amerikaihoz. , Feleslegesen gyalogolsz, csak elfáradsz, üljél 
vissza a kocsiba" — szólt le neki Tárnok Péter főtörzsőrmester a toronyból. 
De Reed, a kocsi parancsnoka, mégiscsak elindult, majd három méter után 
visszafordult, mert otthagyta a gránátjait a jobb első ülésen. Összeszedte 
őket, majd újra elkezdett gyalogolni előre, a kocsik mellett. 

Bordás, aki az utolsó kocsiból biztosított hátrafelé a géppuskával, egy 


öregembert és egy gyereket pillantott meg az út mellett, aztán még néhány 
gyereket egy kicsit feljebb az úton. Integetni kezdett nekik, hogy menjenek 
le az útról, nyomás, nyomás! Ekkor olyan ötszáz méterre lehettek a falutól, 
félúton a főút felé, a legkiszolgáltatottabb helyzetben, a katonák nagy része 
gyalog, lépésben haladva előre, rendes fedezék nélkül, sokan egy csomóban, 
egyértelműen ellenséges területen. 

A törzsőrmester visszafordult a maguk mögött hagyott kanyar felé, és 
így még pont látta a villanást, ahogy a kerítés mögül kiugró tálib lövész 


elereszti az első páncéltörő gránátot. 


x 


Egy órával korábban 


Valami égett a főúton. 

Már messziről lehetett látni, hogy feketén gomolyog a füstje, ott elöl, 
a kanyaron túl, amerre a Humveek siettek, vissza Pul-i Khumri felé. Egy 
tréler volt az, egy nagy teherautó, néhány perccel később meglátták, bénán, 
kilőve feküdt az út bal oldalán, és égett, de mocskosul, szóval ez volt az a 
nagy robbanás, amit hallottak. 

Reggel indultak el a táborból, ki tudja miért, holott Kápolnai alezredes 
világosan megmondta Deannek a telefonban, hogy ne menjen sehova, ez 
nem az ő dolguk, nem kell minden helyi viszályba beavatkozni. Elindult a 
főúton a hadoszlop, és még el se hagyták a várost, már füstölt az úton min- 
den, égtek a nagy gumiblokádok, meg gyülekeztek a helyiek, valami nagy 
fesztivál lehetett, persze megint nem mondtak el semmit az amerikaiak, hogy 
mi ez meg hova mennek. Megálltak a blokádnál, Dean kiszállt, ott volt a 
rendőrfőnök meg más fejesek is, nekiálltak tárgyalni a tüntetők szószólóival. 

Végül eljutottak Puzei Sánig, úgy látszik, Deanék jól csűrték-csavarták 
a szót, az útakadályokat maguk a helyiek takarították el, aztán lenyomták 
simán azt a tíz kilométert a helyőrségig, ki a repeszállóból, hogy akkor 


eszünk, na, akkor jött az a picsanagy robbanás. Az amerikaiak számítógépén 


nem látszott semmi, akkor nem saját, de Dean kitalálta, hogy csak vissza 
kéne menni a főúton, megnézni, hogy mi történt. , Csak lassan, lassan" — 
reccsent bele a rádióba az alezredes. 

Az égő trélert a Humveek jobbról kerülték meg, úgy dőlt belőle a füst, 
keresztül az úton, hogy abba nem lehetett volna belemenni, egy teljesen 
tömör, gomolygó füstoszlop, ami talán megmagyarázza, mi a halálra gon- 
dolhattak az afgán rendőrök, amikor keresztülküldték azt az RPG-t az úton, 
pont amikor a második Humvee megkerülte a trélert, és bumm, óriási siví- 
tással vágódott keresztül az oszlopon. 

A kurva anyád! 

Mire a Humveek megálltak az út szélén, az afgán rendőrök abbahagyták 
a lövöldözést; azt mondták, a tálibok az út túloldaláról lőtték ki a trélert, 
aztán elszeleltek. Dean megint kiszállt és egyeztetni kezdett a rendőrökkel. 
Az afgán katonákra fél órát kellett várni, mert elakadtak valahol a főúton a 
dugóban. A forgalom az égő tréler miatt fölgyűlt, ameddig a szem ellátott, 
csak nőtt a káosz, és mindenki tiszta ideg volt. Na mi lesz, mi lesz már... 

Az lett, hogy bementek a tálibok után a főút menti ellenséges falvakba. 

Katub olyan kilométerre lehetett a főúttól nyugatra. Dean háromnegyed 
órát beszélgetett a falu vezetőivel. Vagy tíz faluvén ült ott vele, egy épület 
tornácán. Az afgán katonák leheveredtek a Humveek körül, spanglira gyúj- 
tottak, teát kértek a helyiektől, elengedték magukat. A rendőrök röhögve 
mutogatták a magyaroknak a gyerekeket, nézzétek, így néznek ki a tálibok, 
ezeket kell kinyírni, haha. . . 

Akkor kapta a telefont az afgán szakaszparancsnok, hogy támadás készül, 


és talán ideje elhúzni innen a francba. 


x 


Az első RPG-t még két másik követte gyors egymásutánban az út elejéről, 
óriási sivítással repültek végig párhuzamosan az úttal és a Humveek osz- 
lopával. Se Bordás, se Neó nem tudta követni az ívüket, azt sem látták, hol 
csapódnak be, de valahol rajtuk túl. Aztán elkezdtek lőni mindennel a tálibok, 
hátulról a falu felől, és az út bal oldaláról is, a katonák meg ugráltak be az 

árokba az út két szélén. France századost, aki nem messze állt Reedtől az 
első és a második Humvee között, teljesen a talajhoz szorították a lövések, 
vagy öt lövedék csapódott be a fejétől egy méteren belül a porba. France az 
út közepén álló Reedre ordított, hogy ugorjon át a vízelvezető csatornán és 
vegyen fel tüzelőállást az út melletti kis emelkedőn, a fák és bokrok sűrűje 
mögött, ahol legalább némileg takarásban van. Reed visszakiabált, hogy 
fél átugrani a csatornán, mert az emelkedő nagyon keskeny, és könnyen 
belezuhanhat az árokba. 

France visszafordult az út bal széle felé, és érezte, ahogy több lövedék is 
elrepül a feje felett. Visszapillantott Reedre, és látta, ahogy a zászlóst eltalálja 
egy rakétameghajtású gránát, amit a falu felől röpítettek el. Vér spriccelt 
szanaszéjjel, Reed a földre zuhant, a gránát pedig lepattant a mezőre, ahol 
felrobbant. France elborzadva látta, hogy az oldalán fekvő társának kinyílt a 
fél arca, mint egy gerezdenként szétszedett narancs. , Felcseeeeeeeeer!!!!? — 
üvöltötte kétszer egymás után, de olyan hangosan ropogtak a fegyverek, hogy 
a saját hangját is alig hallotta. Újra elbődült, és végre Henery odaszaladt az 
út másik oldaláról, hogy megnézze Reedet. , Nem fogja túlélni" — mondta 
egy perc után, miközben France elkezdett tüzelni a bokrok fedezékéből. 
Néhányan felrakták a sérültet az egyik Humvee motorháztetőjére, a kocsi 
pedig elindult a főút felé, miközben France a következő Humvee mögött 
keresett menedéket. 

A sor végén a magyar toronylövészek gyorsan reagáltak. Tárnok elkezdett 
a könnyű szovjet géppuskával veretni az útra merőlegesen, de nem látott 
semmit, csak a hang irányába lőtt. Bordás is folyamatosan tüzelt balra az 
amerikai géppuskával. A gránátvetőkhöz senki nem mert nyúlni, mert per- 
cekkel korábban még tele volt gyerekekkel az út, meg az út mellett sűrűn 
álló fák törzsében amúgy is csak megakadtak volna a gránátok. 

Amint feltették a törzszászlóst a motorháztetőre, Neó alatt megindult a 
kocsi előre, de csak lassan, mert még mindig tele volt afgán katonákkal az út. 
Hatos sorozatokat lőtt az ötvenkaliberessel, de az amerikai géppuska folyton 
elakadt, és mindig pöccinteni kellett egyet a záron, hogy újra meginduljon. 
A sorozatok vágták ki a vékony törzsű ecetfákat az út mentén, repkedtek a 


forgácsok, és senki nem hallott semmit az óriási hangzavarban. 


A hátsó két kocsi tornyában lévő géppuskások elveszítették az időérzé- 
küket. Bordás majd" félezer lőszert lőtt el, aztán átváltott a Mark 19-esre, 
ami 40 mm-es gránátokat lő ki sorozatban, lassan ürítve rakaszt rakasz 
után, negyvenesével. Tárnok, aki az utolsó kocsiban ült, szintén gránátve- 
tőre váltott. , Bogi, látsz valamit?" — üvöltött le a főtörzsőrmesternek, aki 

közben beszállt a kocsiba. , Lőj száznyolcvan fokban!" — kiáltott vissza a 
főtörzsőrmester. Széles ívben szórni kezdte hátrafelé, látta, ahogy dőlnek a 
fák és robbannak a gránátok a maguk mögött hagyott házon — azt nem tudja, 
hogy ordított-e vagy csak a fejében küldte: a kurva anyátokat, egyétek! 
Szétterjedt benne az adrenalin, már nem is félt, csak lőtt. Bordás pajzsát 
eltalálta egy lövedék, de lepattant róla, a kocsik lassan zötykölődtek előre, 
miközben a tálibok szünet nélkül tüzeltek a fák mögül és az út elejéről, 
három irányból összesen. 

Az afgán katonák kocsi híján inkább csak feltartották a menetet, lassan 
araszoltak előre az árokban, alig-alig lőttek, bár az egyik elengedett egy 
RPG-t valamerre. A magyar lövészek folyamatosan lőttek, de olyan lassan 
haladt kifelé a konvoj, hogy kezdett elfogyni a lőszer. A tüzelés csak akkor 
maradt abba, amikor visszaértek a főútra. Az afgánok sápadtan, zihálva 
kapaszkodtak fel a kocsijaikra. 

Tárnokból akkorra kezdett kimenni az ideg, amikor visszaértek a táborba. 
Ahogy a tolmács kinyitotta a kocsi ajtaját, dőlni-borulni kezdett kifelé a 
sok elhasznált töltényhüvely a földre, ami halmokban állt a kocsiban. Neó 
kocsijának a motorháztetőjéről akkorra már lemosták a vért, noha nem ment 
könnyen. Egy része ráalvadt, ráégett a felmelegedett anyagra. A törzszászlóst 
bevitték a sebészekhez. Tárnok nézte Deant: az alezredes mereven bámult 
maga elé. Mire gondolhatott? Csoda, hogy csak egy sérültjük van, és nem 
több halottjuk, ezután a pokoli össztűz után. 

Tárnok éppen azon merengett, hogy nem talált-e el véletlenül valami ott 
kóválygó civilt, amikor odajött az egyik afgán tolmács. Láthatóan sokkban 
volt még ő is. 

, Tudod, mit csinálnék?" — kérdezte rámeredve. , Ha tehetném, én visz- 
szamennék. Visszamennék és kiirtanám mindet. Megölnék mindenkit. Mert 
ott mindenki tálib." 


Tárnok csak nézett rá. Nem tudta, mit mondjon. 

Ez a könyv egy lehetetlen misszióról szól. 

Arról, hogy hogyan vállalt el a Magyar Honvédség egy békefenntartó 
feladatot Afganisztánban, és hogyan találta magát aztán néhány év lefor- 
gása alatt egy igazi háború kellős közepén. Hogyan fejlődött az első idők 
kis járőrszázada bonyolult békefenntartó alakulattá hihetetlenül nehéz és 
idegen körülmények között, hogyan követték ezt kiképző-támogató alaku- 
latok, amelyek — először a második világháború óta — már harci feladatra is 
vállalkoznak, és különleges műveleti csoportok, amelyek a legveszélyesebb 
feladatokat látják el Kelet-Afganisztán több ezer méter magas hegyei között. 

A könyv arról is szól, hogy milyen politikai és diplomáciai körülmények és 
döntések vitték egyáltalán az országot Afganisztánba; hogy az államigazgatás 
és a katonai bürokrácia hogyan tudott megbirkózni ezekkel a radikálisan új 
kihívásokkal; és végül arról, hogy hogyan kerülhette el ez az egész szinte 
teljes egészében a magyar közvélemény figyelmét. 

De előbb arról, hogy mi folyik egyáltalán Afganisztánban. 

ELSŐ RÉSZ — HÁBORÚ 


,, Kérdezték, hogy milyen volt. 
Hát milyen volt... lőttünk, mint a berberek. " 


(Afganisztánban szolgált magyar katona) 


INKÁBB EGY SZAJHÁNAK, MINT EGY AFGÁNNAK 


A hegyek tehettek mindenről. 

Afganisztánt, talán még jobban, mint a legtöbb országot, meghatározza a 
földrajza; törzsekre osztja népét, darabossá és erőszakossá formálja tár- 
sadalmát. Az Arab-tenger és az Indus völgye felől fokozatosan emelkedő 
vidék a Hindukus hegység csúcsaiig szalad fel, amelyek az ország nagy 
részét lefedik. A jobbára kopár, sziklás, holdbéli táj délen üres por- és 
kősivatagokban, keleten torz, szikár hegyekben nyúlik tovább Pakisztánig. 
Északkeleten a hegyek emelkednek tovább Kína felé, nyúlnak egyre feljebb, 
hogy végül a több mint hétezer méter magas afgán Pamírban nézzenek 
szembe a Himalájával. Az alig-alig járható, ellenséges hegyek megnehe- 
zítik a közlekedést, egymástól szinte elzárt völgyekre tördelik a vidéket. 
A táj majdnem lehetetlenné teszi a külső hódítást, keménnyé formálja az itt 
élőket, elszigeteli őket egymástól és harciassá teszi őket. A rendkívül nehéz 
életkörülmények némi kegyetlenséget oltanak a társadalmi erkölcsökbe, az 
együttélés szabályaiba. A déli és keleti népek, a pastuk viselkedéskódexe, a 
zord pastunvali egy olyan nép törvénye, amely számára az egyéni szabadság 
luxus, és amely napi szinten küzd a túlélésért az elemek vagy a szomszé- 
dos törzsek ellen. És néha az ország többi népcsoportja ellen; a Hindukus 
alsó nyúlványain túl, északra más népek élnek: széles arccsontú tádzsikok, 
törökös üzbégek, mongol vonású hazarák. A pastukkal, a hagyományosan 
domináns népcsoporttal együtt ők alkotják az afgán népet. 

Churchill, aki ifjú katonaként ezen a vidéken látott először háborút, ezt 
írta: , Az indiai határon hadat viselni egyedülálló tapasztalat. Sem a tájat, 
sem a népet nem lehet semmihez hasonlítani. A völgyek falai meredeken 
szöknek az égbe öt-hatezer láb magasságban mindkét oldalon. A hadosz- 
lopok gigászi folyosók labirintusán kúsznak át, ahol vad, a havasok táplálta 
zuhatagok habzanak a bronzszínű ég alatt. Ebben a vad tájban él egy nép, 

amelynek tulajdonságai egyeznek a környezetével. Leszámítva az aratás 

idejét, amikor a létfenntartás ideiglenes tűzszünetet kényszerít rájuk, a 

pastu törzsek mindig háborúznak. Minden férfi harcos, politikus és hittudós. 
Minden nagy ház egy igazi feudális erőd, amelyet ugyan vályogból építettek, 
de lőrésekkel, tornyokkal, kémlelőnyílásokkal, bástyákkal, felvonható hi- 
dakkal rendelkezik. Minden falunak védelmi rendszere van. Minden család 

őrizget valamilyen vérbosszút; minden klán egy viszályt. A sok törzsnek és 

törzsszövetségnek mind van valamilyen elintéznivalója egymással. Semmit 

nem felejtenek el, és kevés tartozás marad kiegyenlítetlenül."? 

Az összefüggő hegyek révén Afganisztánt és Pakisztánt nem lehet egy- 
mástól élesen elválasztani. A határ a brit gyarmatosítók által többé-kevésbé 
találomra meghúzott vonal. A britek soha nem tudták igazán ellenőrzésük 
alá vonni a vidéket, ami már a 19. században is a civilizáció végső határát 
jelentette Indiától északnyugatra. A határon túl kiskirályok, barbár fejedel- 
mek, törzsi szövetségek jelentették a hatalmat; őket hol Anglia, hol a cári 
Oroszország próbálta a saját maga oldalára állítani a Közép-Ázsia ellenőrzé- 
séért folyó, soha véget nem érő Nagy Játszmában. Innen származik Kipling 
hőse, a lókereskedő Mahbúb Ali, valójában az angol titkosszolgálat embere, 
akiről kis társa, Kim, keserűen és szemrehányóan (bár, mint később kiderül, 
részben igaztalanul) azt mondja egyszer: , Inkább higgyél egy bráhminnak, 
mint egy kígyónak, inkább egy kígyónak, mint egy szajhának, és inkább 
egy szajhának, mint egy afgánnak, Mahbúb Ali!" 

Ezen a vidéken nem sok változott: a mai napig nem létezik effektív állam, 
se a pakisztáni, se az afgán oldalon. A keleti oldalon fekszenek Észak- és 
Dél-Wazirisztán, Orakzaj, Kurram, Khiber, Mohmand, Badzsaur kaotikus 
törzsi vidékei, amelyek még formailag is csak lazán kapcsolódnak Pakisz- 
tánhoz. Tovább nyugatra, a törzsi területeken túl, a barátságtalan, járhatatlan 
afgán hegyek szinte lehetetlenné teszik a normális, központosított állam 
kialakulását. Az afgán állam, amennyire értelmezhető egyáltalán, mindig is 
többnyire korlátozott fennhatóságú volt történelme során. A valódi hatalmat 
jellemzően a törzsek és más helyi hatalmasságok jelentették. Mára a törzsek- 
nek is részben leáldozott: a szovjetek elleni évtizedes háború, amelyben több 


mint egymillió afgán halt meg, felmorzsolta az ország hagyományos társa- 

dalmát, darabokra törte törzsi struktúráját, felforgatta viszonylag mérsékelt 
vallási szokásait. Ma a pakisztáni Pesavartól nyugatra anarchikus vidékek 
fekszenek, ahol a hagyományos törzsi rend és a gyenge államiság helyébe 
gengszterek, hadurak, fegyver- és kábítószercsempészek, vallási fanatikusok 
léptek. Ilyen-olyan milíciák, magánhadseregek uralkodnak, az állam szinte 
csak a városokban van jelen, korlátozott és elszigetelt hatalmával. A határ 
értelmezhetetlen. A káoszban állandóan kavargat a pakisztáni állam, amely 
Indiával folytatott évtizedes viszálya miatt nem engedheti meg magának, 
hogy védtelenül hagyja saját hátát. 

Ez a káosz szülte a tálibokat. Mozgalmuk a nagy pakisztáni afgán me- 
nekülttáborokból ered, ahol a fiatal pastuk az ottani madrasszákban, vallási 
iskolákban tanulták az iszlám deobandi és vahabi ágának ultrapuritán értel- 
mezéseit (a taleb szó arabul diákot jelent). Afganisztánt a kilencvenes évekre 
kimerítette és csaknem elpusztította nemcsak a szovjetekkel szembeni ellen- 
állás, de az azt követő hosszú polgárháború is, amit akommunistákat elűző 
mudzsahed hadurak egymás ellen vívtak. Ezért sokan örömmel fogadták a 
rendet és tiszta erkölcsöket ígérő tálibokat. Akik pedig nem - és ők is sokan 
voltak —, azokat annak rendje és módja szerint leigázták. Fanatizmusuk, 
a menekülttáborok kimeríthetetlen utánpótlása, valamint a pakisztáni és 
szaúdi titkosszolgálatok támogatása a kilencvenes évek közepére jelentős 
erővé, aztán csaknem teljes Afganisztán uraivá tette őket. 

A káosznak és korrupciónak a tálibok részben valóban véget is vetettek. 
De kormányzásuk rövidesen elmebeteg rémuralommá vált: a gyakran írás- 
tudatlan, az iszlámot valójában alig-alig ismerő fanatikusok vallási terrort 
vezettek be. A bűn és erény minisztériumának felfegyverzett erkölcscsőszei 
gondoskodtak róla, hogy a hagyományosan sokszínű és meglehetősen to- 
leráns afgán társadalom visszatérjen az , erény" útjára. Pedig Afganisztán 
hagyományos iszlámhite nem volt se ilyen szigorú, se ennyire intoleráns. 

, AZ iszlám mindig is az egyszerű afgánok életének középpontjában állt" — 
írta a tálibokról szóló alapművében Ahmed Rashid pakisztáni újságíró, az 
afgán polgárháború talán legnagyobb szakértője. , De egyetlen afgán sem 
kényszeríthet egy másik muszlimot arra, hogy vele imádkozzék. Afganisztán 
hagyományos iszlámhite rendkívül toleráns volt a hit különböző ágai, más 

vallások és a modern életvitel iránt. [...] A tálibok által képviselt sária — a 
szélsőséges pakisztáni iszlámista tanok és a pastunvali egy eltorzult válto- 
zata — és annak szigorú alkalmazása teljesen idegen volt az afgán kultúrától 
és hagyománytól."? 

A tálibok megpróbáltak véget vetni ennek a hagyománynak. A mozit és a 
tévét betiltották, ahogy a zenehallgatást és az afgánok egyik kedvenc játékát, 
a sárkányeregetést is. A férfiaknak kötelezően szakállt kellett hordaniuk, a 
nőknek pedig a teljes testet eltakaró burkát. Utóbbiaknak megtiltották, hogy 
iskolába járjanak vagy dolgozzanak, illetve 1998 után Kabulban még azt is, 
hogy elhagyják a házukat.! Ez a tiltás romba döntötte még azt is, amit az 
afgán egészségügyből és oktatásból a sok háború meghagyott. Bevezették a 
kézlevágást és a megkövezést. Népirtó terrort indítottak az iszlám egy másik 
ágát, a sííizmust követő hazarák ellen. Még a Hindukus hegység egy eldugott 
völgyében álló, hatodik századi Buddha-szobrokat is felrobbantották, arra 
hivatkozva, hogy az iszlám tiltja az emberábrázolást. Uralmuk nyomasztó 
jelképévé a nemzetközi adományokból épült kabuli futballstadion vált, 
ahol nyilvános amputálásokat hajtottak végre, az elítélteket a tizenhatoson 
végezték ki egy puskalövéssel, vagy pedig felakasztották a felső kapufára. 
Amikor egyszer egy külföldi újságíró ezt felrótta a tálib külügyminiszternek, 
Wahil Ahmad Mutawakilnak, ő azt válaszolta: talán a nemzetközi közös- 
ség építhetne egy rendes börtönt is Kabulban, ahol a kivégzéseket le lehet 
bonyolítani, és akkor a stadiont ismét rendeltetésszerűen használhatnák." 
2001-ben, mikor rémuralmukat elsöpörte az amerikaiak és az észak-afga- 
nisztáni ellenállók szövetsége, már szinte mindenki utálta őket. 

A 2001-es háború eredetileg egyszerű büntetőhadjáratnak indult, amit 
Amerika a szeptember 11-ei merényletekre válaszul indított az al-Kaidának 
otthont adó tálib rezsim ellen. Az al-Kaida azt követően ütötte fel a székhely- 
ét Afganisztánban, hogy 1996-ban a szudáni kormány amerikai nyomásra 
kihajította őket az országból, ahol korábban volt a bázisuk." A tálibok jól 
megértették egymást Oszama bin Laden szervezetével, szimpatizáltak annak 
apokaliptikus ideológiájával, még ha globális ambícióit nem is osztották. Ez 
az ideológia, a politikai iszlám legszélsőségesebb változata a vallást — illet- 

ve annak egy intoleráns, végletekig kifacsart válfaját — nem magánügynek 
tekintette, hanem az élet, a társadalom és a politika középpontjába helyezte. 
A tálibok nézeteihez hasonlóan erőszakkal elutasított mindent, amit ettől 
idegennek tekintett: nem csak a Nyugatot és a világi államot, de az iszlám 
békésebb, toleránsabb olvasatait is. 

A tálibok nem sokáig vártak a visszatéréssel. 2001 után Amerika még csak 
kísérletet se tett rá, hogy az ország egészét ellenőrzése alá vonja. Nem akart 
Afganisztán helyreállításával bajlódni, csak az al-Kaida érdekelte. Hamaro- 
san pedig elterelte a figyelmét az iraki háború is. Így a megvert tálibok már 
2003-ban elkezdtek visszaszivárogni a déli tartományokba hátországukból, 
a határ másik oldalán lévő pakisztáni területekről, ahol addig meghúzták 
magukat. A húsz év háborúzásban tönkrement ország újjáépítése közben 
nem haladt. Az új afgán elnök, a Nyugat által támogatott Hamid Karzai 
csak szerény hatalmi bázissal rendelkezett, és akormány fennhatósága alig 
terjedt túl Kabulon. A kormány pénz és rendes hadsereg híján nem tudta az 
egész országot ellenőrizni, így hamarosan haramiák kezdtek garázdálkodni 
mindenhol. A korrupció újra felütötte a fejét, a volt milicistákból verbuvált, 
rosszul vagy alig megfizetett rendőrök jelentős része csempészetből, em- 
berrablásból és útonállásból tartotta fenn magát. 

A kilencvenes évek hadurai, akik egymás elleni háborúskodásukkal szét- 
rombolták az országot, újra szerepet kaptak: Amerika rajtuk keresztül képzelte 
az al-Kaida elleni harcot és az ország stabilizálását, az állam megerősítése 
helyett. Már a tálibok 2001-es megbuktatásában is közreműködtek: amerikai 
ügynökök nagy táskákban hozták az országba a pénzt és vásárolták meg 
a különböző magánhadseregek vezetőit." A hadurak azonban hamarosan 
terrorizálni kezdték az embereket, és kisebb-nagyobb konfliktusokba ke- 
veredtek egymással, elsősorban az ópiumtermelés és -kereskedelem ellen- 
őrzése miatt. A 2006-os szárazság parasztok ezreit tette tönkre, és kiváló 
verbuválási lehetőséget biztosított a táliboknak. Ők időközben rátették a 
kezüket az óriási afgán ópiumbiznisz jelentős részére, és ezért volt pénzük 
bőven.? A káosz, az ország helyreállításának akadozása, a korrupció persze 
mind a táliboknak kedvezett, akik egyre több támadást hajtottak végre a 

kormány és a nemzetközi erők ellen. A világ csak 2007-ben kapcsolt, hogy 
Afganisztán ismét az összeomlás szélére került. 

A NATO segítségével ekkortól fokozatosan növelték a nyugati csapatok 
létszámát az országban. De ez sokszor csak olaj volt a tűzre. 2007-re az 
egymástól jobbára elszigetelten dolgozó NATO-kontingensek már-már élet- 
halálharcot folytattak a különböző ellenálló és bűnözői csoportokkal Dél- és 
Kelet-Afganisztán hegyeiben és sivatagjaiban. Sőt, az ellenállás kezdett 
átterjedni a békésebb északi vidékekre is. A különböző tartományokban és 
vidékeken újabb és újabb ellenálló csoportok, maffiák, ilyen-olyan milíciák 
kezdtek el mozgolódni, olyan sokan és sokfélék, hogy a tálib szó lassan 
elveszítette értelmét, és már szinte senki sem tudta pontosan, hogy ki ki 
ellen is harcol igazából. Frontvonalak szinte sehol nem voltak, az ellenálló 
felek pedig mindenhol különböző érdekcsoportok bonyolult és állandóan 
változó hálózatából álltak, bizonytalan hűséggel és még bizonytalanabb 
célokkal. Ahogy Anthony Loyd, a Times tudósítója írta: , A legtöbb afgán 
harcos számára a háború olyan volt, mint egy csónak, aminek a legfontosabb 
tulajdonsága, hogy a felszínen marad, nem az, hogy merre megy. Nem volt 
szégyen a köpönyegforgatás."" 

Egységes tálib mozgalomról alig lehetett beszélni, a szó inkább az al- 
Kaidához hasonlatos branddé vált. Sokuk megélhetési ellenálló volt, akit 
a nyomor hajtott a tálibok karjaiba. Mások ideológiai meggyőződésből 
harcoltak, megint mások pedig egyszerű haramiák voltak. Ezek a csoportok 
annyira megerősödtek, hogy egyes vidékeken párhuzamos államszerveze- 
tet hoztak létre: kormányzót, bíróságokat, saját rendfenntartó szerveket. 
Közben Pakisztán, az afgán politika egyik legfontosabb szereplője egyre 
mélyebb válságba süllyedt, és jelentős erőre tettek szert az ottani tálibok is. 
Feltehetően köztük rejtőznek az al-Kaida Afganisztánból elmenekült vezetői 
is. A pakisztáni törzsi területek ráadásul kiváló hátországul szolgáltak az 


t Afganisztán a világ 182 országa közül a 170. az egy főre jutó éves GDP-t tekintve. A szü- 

letéskor várható élettartam 45 év, a csecsemőhalandóság a második legmagasabb a világon. 
A teljes lakosság 72 százaléka analfabéta. A lakosság kevesebb mint negyede jut ivóvízhez, két- 
harmaduk élelmiszer-ellátása bizonytalan. Forrás: IMF, CIA, ENSZ 

afganisztáni ellenállóknak, akik innen szereztek pénzt, fegyvert és embe- 
reket. A tálibok a pakisztáni katonaság és titkosszolgálat egyes elemeinek 
támogatását is élvezték. !9 

A pakisztániak csak tessék-lássék segítik a NATO rendezési erőfeszítéseit 
Afganisztánban. A pakisztáni biztonsági erőket áthatja az iszlám funda- 
mentalisták iránti szimpátia. A pakisztáni titkosszolgálat, az Inter-Services 
Intelligence (ISD) évtizedeken keresztül támogatott ilyen szervezeteket, 
hogy saját, India- és kommunistaellenes céljaira felhasználja őket. De a 
szörny, amit segítettek létrehozni és életben tartani, a kétezres évek elejére 
túl nagyra nőtt, elkezdte őket is felzabálni. Másrészt Pakisztán mindig is 
próbálta befolyása alatt tartani Afganisztánt, hogy fő ellenségével, Indiával 
szemben biztonságban tudja saját hátát. Ehhez a legfőbb eszközt a tálibokban 
és más iszlámista mozgalmakban látták. 

Afganisztán a káoszban is gyönyörű maradt. Hegyláncok, idillien zöldellő 
völgyek, üres és néma sivatagok váltogatják egymást, tompán, érdektelenül 
bámulva a pitiáner emberi tragikomédiát. De a végtelen háborúk szörnyű 
károkat hagytak maguk után, sebeket ütöttek még a környezeten is. Az 
iparosodás előtti, egyszerű afgán világ és a gépesített erőszak találkozása 
groteszk torzulásokat okozott: mindenhol fegyverek, sok helyet aknamezők, 
rothadó harckocsik és ipari hulladék borított el, a városokat katonai ellenőr- 
zőpontok, fémkonténerek, homokzsákok és drótkerítések szabdalták fel, az 
emberek arcán és szemében pedig kitörölhetetlen nyomokat hagytak az átélt 
szörnyűségek. A legérintetlenebb részeket nem számítva az ország fullasztó 
volt, ellenséges és ijesztő: a por, a kiégett autóroncsok, az útakadályok, a 
golyósebezte épületek és az azonosíthatatlan fegyveresek világa. Ennek 
ellenére az atgánok maguk meglepően könnyedek maradtak: játékosak, 
könnyen mosolyogtak és gyerekes kíváncsisággal bámultak a külföldire. 
De még a számunkra legjelentéktelenebbnek tűnő konfliktus is könnyen 
vált fegyveres összetűzéssé, mintha már nem is ismernék a nézeteltérések 
rendezésének más módját, mint az erőszakot. 

Ahogy Loyd írta, , Afganisztán testesítette meg a totális összeomlás 


erek 


mint negyedszázadosnak. A masszív, csipkézett hegyláncokon keresztül, 

a Hindukus legmagasabb csúcsaitól a déli sivatagok legmélyebb pontjáig 
összedőlt erődítések romjain és ősi hódítók megtört álmain keresztül üvöl- 
tött a történelem. [...] Bőbeszédűek és titokzatosak, büszkék és szerények, 
nevetségesen túlérzékenyek és makacsul kitartóak, az afgánok elképesztő 
nyomorúságuk ellenére is tele voltak spiritusszal és ellentmondásokkal. 
Bátorságuk egy része hitükből származott: az iszlám mindent áthatott, éle- 
tük legkisebb részét is szabályozta, a szociális és családi érintkezéstől a 
törvényekig; ugyanúgy érintette a fiatalokat és az időseket. A Koránt fejből 
tudták a hegyek aszott, analfabéta vénei, mert bemagolták az egészet szóról 
szóra. És az ország néhány megmaradt kórházában még a legkisebb gyerme- 
kek is, akiknek a testét aknák roncsolták össze, Allahhoz kiáltottak erőért, 
nem a saját anyjukhoz, amikor eljött a kötés cseréjének gyötrelmes ideje. 
Az afgánok Isten kezébe helyezték sorsukat, és nem vártak könyörületet." 

A KÉTFEJŰ KUTYA 


A műveleti tanácsadó és összekötő csoportok — bevett angol rövidítéssel 
OMLT-k — 2008 körül kezdtek a NATO afganisztáni stratégiájának nép- 
szerű elemeivé lenni. Mint a nevükben is benne van, tanácsadó csoportok 
voltak, amelyek azonban együtt éltek és mozogtak az általuk támogatott — 
, mMentorált" — afgán zászlóaljakkal, sőt, ha kellett, együtt harcoltak velük a 
lázadók ellen. Azt a filozófiát testesítették meg, hogy a háborút az aígánoknak 
maguknak kell megnyerniük, a NATO inkább csak segíteni, támogatni tudja 
őket, örökké nem harcolhat helyettük. Az OMLI-program lehetővé tette 
továbbá azoknak az országoknak is a részvételt a küzdelemben, amelyek 
nem tudtak primer harcoló alakulatokat küldeni Afganisztánba. Akár mert 
erre nem volt igazán alkalmas a hadseregük, vagy éppen mert nem volt meg 
hozzá a kellő elszántságuk. Magyarország esetében mind a kettő igaz volt. 

A magyar OMLT 2009 elején települt Afganisztánba. Az ötlet 2007 óta 
érett. Ekkor már látszott, hogy nem lehet elkerülni, hogy Magyarország 
kicsit komolyabban is részt vegyen a háborúban. Az a fajta, békefenntartó 
jellegű szerepvállalás — járőrözés, kisebb fejlesztési programok —, ami- 
vel a honvédség 2004 óta próbálkozott (és amivel a könyv második fele 
foglalkozik), ekkor már nem volt elég. A konfliktus egyre nagyobbra nőtt, 
egyre jobban beszívta a NATO-t. És mivel sosem volt elég katona, a kisebb 
országoknak is többet kellett nyújtaniuk. 

Először az amerikaiak kezdték el forszírozni, hogy a magyarok csinál- 
janak egy műveleti támogató csoportot, méghozzá velük közösen. Aztán 
a hollandok is előálltak azzal, hogy valaki csatlakozzon hozzájuk a déli 
Oruzgan tartományban. A magyar vezetés mutatott is volna némi hajlan- 
dóságot, de a terv végül meghiúsult, mert a HM úgy érezte, ez egy kicsit 
sok lesz. Szekeres Imre honvédelmi miniszter és Havril András vezérkari 


főnök elmentek Oruzganba a hollandokhoz körülnézni, és úgy jöttek vissza, 

hogy na, ezt nem. Oruzgan szörnyű hely volt, ahol komoly harcok folytak 
a szövetségesek és a felkelők között. A meghátrálást a magyar fél azzal 
próbálta álcázni, hogy azt mondta, csak lövészalakulatot tud felajánlani, 
miközben a helyi afgán zászlóaljnak igazából műszaki mentorokra volt 
szüksége. Ez történetesen tényleg így volt, de a kifogás ettől még kifogás 
maradt, amibe a Balaton utcában azért kapaszkodtak bele, hogy ne legyen 
annyira kellemetlen a meghátrálás. De az affér így is némi feszültséget 
okozott a holland-magyar katonai kapcsolatokban. Különösen azért, mert 
a tényleges magyar döntést követően egy ideig még folytak tárgyalások a 
hollandokkal, amelyekre a HM azzal tett véglegesen pontot, hogy kitalált 
egy újabb kifogást valami közbeszerzési kötelezettségről, aminek ők egy 
darabig még nem fognak tudni megfelelni. Oruzganból így nem lett semmi, 
bár ezt a hollandokon kívül igazából nem sajnálta senki. 

Ennek ellenére az OMLT-program folytatódott, közösen az amerikaiakkal. 
A csoportot végül Baglanba, ugyanabba az északi tartományba telepítet- 
ték, ahol a fő magyar alakulat, az akkor már két és fél éve tevékenykedő 
tartományi újjáépítési csoport (PRT) — egy békefenntartó erő — volt, habár 
egy másik táborba került. Ez logisztikai szempontból is előnyösebb volt, 
hiszen nem voltak annyira elszórva a csapatok a hatalmas országban. Az 
OMLT-nek a Baglanban állomásozó afgán zászlóaljat, a 209. hadtest 2. 
dandárjának 3. lövészzászlóalját (kandakját) kellett képeznie és támogat- 
nia, a tartományi fővárostól, Pul-i Khumritól nem messze fekvő khilagayi 
katonai bázison. Az 56 fős alakulat fele magyar volt, fele pedig amerikai, 
de magyar parancsnokság alatt. Három fő mentorcsoportra — Alpha, Bravo, 
Charlie — oszlott, mindegyik mellé egy afgán századot rendeltek: az Alpha 
mellé az 1. századot, a Bravo mellé a 2. századot, és így tovább. A csoportok 
vegyes összetételűek voltak, amerikaiak és magyarok együtt. Az amerikaiak 
az Ohioi Nemzeti Gárda soraiból kerültek ki, vagyis tartalékosok voltak. 
A kétnemzetiségű megoldás miatt nevezték el az alakulatot Orthosznak, a 
görög mitológia kétfejű kutyája után, akinek feladata Gerüón marháinak 
őrzése volt, Erütheia távoli szigetén". A katonákat félévente váltották. 


kt  Orthos rossz véget ért: Héraklész végzett vele 

Baglan tartomány egészen 2009-ig viszonylag nyugodt környéknek számí- 
tott: a biztonsági problémákat inkább bűnözők és haramiák okozták, illetve 
a kábítószer-termeléssel és kábítószer-kereskedelemmel foglalkozó tádzsik 
hadurak, akiknek nem voltak elvi nézeteltéréseik sem a NATO-val, sem az 
új afgán renddel — legalábbis amíg békén hagyták őket. Szervezett politikai 
ellenállásról nemigen lehetett beszélni. 2009-ben azonban megromlott a biz- 
tonsági helyzet, és jelentősen megerősödtek a lázadók. A hivatalos szervek 
inkompetenciája és korrupciója, a rendőri erőszak, a nyomor, az újjáépítés 
egyre látványosabb csődje sok embert a lázadók karjai közé lökött. Ráadásul 
a délen zajló nagy NATO-műveletek északra toltak egy csomó felkelőt, akik 
egy új front megnyitásával akarták csökkenteni a rájuk nehezedő nyomást. 
Időnkénti tisztogató műveletekkel megpróbálkoztak ugyan ellenük, de sem 
az afgánok, sem az offenzív műveletektől a magyar kormány által eltiltott 
PRT, sem a NATO egésze nem vállalkozott egy átfogó támadásra. Erre erő 
sem lett volna elég, hiszen az egész tartományban egyetlen zászlóaljnyi 
afgán katona volt. Nemzetközi erőt csak a PRT jelentett, valamint egy ame- 
rikai különleges alakulat. A háború fókusza egyébként is délen és keleten 
volt. Csak 2009 körül kezdte fölfogni a NATO, hogy az addig békésnek 
tekinthető északon is baj van. 

Az OMLT első váltása, ami 2009 tavaszán érkezett Baglanba, ideje nagyobb 
részét az afgánok kiképzésével töltötte, eltekintve egy-két összecsapástól, 
amelyek között volt egy többórás ütközet is: ennek híre szokatlan módon 
még Magyarországra is eljutott. A második váltás már több akcióban vett 
részt. Fegyvereket, ellenállókat kerestek az afgán katonákkal és rendőrök- 
kel együtt, de még saját bevallásuk szerint sem voltak túl sikeresek. Sőt, 
kénytelenek voltak feladni a Baglan folyó nyugati oldalát és a rajta átívelő 
három stratégiai fontosságú hidat, ami onnantól teljesen az ellenség ellen- 
őrzése alá került. 

Az afgán vezetés végül 2010 márciusában szánta rá magát, hogy nekiálljon 
felszámolni az ellenséges erőket Baglanban. A cél az volt, hogy biztonságos- 
sá tegyék a tartomány középső-északi részét, amelyet a tálibok és a Hizb-i 
Iszlámi, egy másik szélsőséges iszlámista szervezet tartott ellenőrzése alatt, 
és biztosítsák a tartományon északról délre áthaladó főútvonal járhatóságát. 
Az út biztonsága mindennél fontosabb volt: mivel a Pakisztán felől vezető 

útvonalakat a tálibok 2009 óta rendszeresen támadták, a NATO-csapatok 
ellátása szempontjából kulcsfontosságúvá vált az északi útvonal. A Mazar-i 
Saríf felé északnyugatra vezető út (NATO-kódban: az Uranus), a Kunduz 
felé északkeletre vezető út (a Pluto) és a dél felé haladó út (a Zodiac) — pont 
Pul-i Khumrinál, Baglan tartományi fővárosánál találkozott. Ahogy Kápolnai 
István alezredes, a 3. műveleti tanácsadó és összekötő csoport (OMLT-3) 
parancsnoka fogalmazott: Pul-i Khumri volt a parasztelosztó. 

A megtisztítandó terület nem volt teljesen afgán és szövetséges jelenlét 
nélkül: a főút mentén körülbelül egy tucat rendőrségi ellenőrző pont volt 
Pul-i Khumri és a kunduzi tartományi határ között. Ezek azonban nem 
tudták biztosítani a főutat, hát még a tőle nyugatra fekvő lakott részeket! 
Hetente-kéthetente megtámadták őket az ellenállók, nem egyszer komoly 
veszteségeket okozva. Megbízhatóságuk is kétséges volt: a rendőrök állítólag 
nem egyszer saját állásaikra zúdítottak tüzet, hogy ezzel mutassák, milyen 
keményen harcolnak, illetve így támasszák alá újabb és újabb igényeiket 
fegyverekre és ellátásra. Akárhogy is, a főúttól nyugatra, a Baglan folyón túl 
ellenséges vidék feküdt, ahova szövetséges erők alig-alig tették be a lábukat. 
A tálibok ismételten figyelmeztették az afgán kormányt és a NATO-t: minden 
konvojt, ami nyugatra elhagyja a Plutót, automatikusan megtámadnak. 2009 
végére az OMLT és az afgánok a középső, Kuk Csenárnál fekvő hídnál a 
folyóig sem tudtak eljutni, mert azonnal ellenséges lesállásba futottak a 
harckocsiárkokkal szabdalt úton. 

Az afgánok végül azzal a tervvel álltak elő, hogy a szövetséges erők kel- 
jenek át a folyón, a hidakat vegyék ellenőrzésük alá, és létesítsenek harci 
támaszpontokat. Ezek a támaszpontok biztosítanák a környéket, megakadá- 
lyozva, hogy a lázadók akadály nélkül jöjjenek-menjenek a folyó két oldala 
között. A NATO igent mondott, bár a magyar parancsnok magánvéleménye 
az volt, hogy a támaszpontok rossz helyen lesznek ott, mert az ellenség 
lőtávolságán belülre esnek, arra pedig senkinek nem lesz elég embere, 
hogy a nyugatabbra fekvő hegyek aljában lévő, a tálibok által ellenőrzött 
településeket is megszállja. Kápolnai alezredes attól tartott, hogy a végén 
nekik kell majd folyton felrohangálniuk a táborukból, hogy a kis bázisokba 
szorult afgánokat megvédjék. 

A műveletben a főszerepet az afgán hadsereg játszotta, Murad Ali Murad 


tábornok vezetésével. Őket kiegészítették német, magyar és belga műveleti 
támogató csoportokkal, és egy amerikai különleges műveleti csoporttal. 
A művelet összesen mintegy 1200 katonát vett igénybe. Szemben a déli 
tartományokban folyó harcokkal, ahol az amerikaiak 2010-ben plusz har- 
mincezer katonát vetettek be a tálibok ellen, itt valóban az afgánok adták 
az erők nagyját. 

A körülmények a szövetségeseknek kedveztek. Kápolnai becslése sze- 
rint a tálib erő legfeljebb pár száz főt számlálhatott a tartományban, bár a 
gerillaellenállás természeténél fogva rendkívül nehéz felmérni az ellenség 
létszámát, hiszen állandóan változik. De ez a pár száz fő szinte biztosan 
elmaradt attól az erőtől, amit az ellenállók 2009-ben képviseltek: a tálibok 
és a Hizb-i Iszlámi az év elején ölre mentek egymással, a harcokban pedig 
több tucat ellenálló halt meg. A háborúból az addig erősebbnek tekintett 

Hizb került ki vesztesen, a maradék pedig megadta magát a kormánynak. 
A tálibok is meggyengültek, és persze a nagy lövöldözésben elhasználtak 
egy csomó lőszert. Tartalékaikat a hosszú tél is felemésztette. 

Akárhogy is, 2010 tavaszán már nem sok idő jutott kiképzésre. Az OMLI-3 
katonáit, akiknek többsége a tatai 25. Klapka György lövészdandárból és a 
szolnoki 88. Könnyű Vegyes zászlóaljból került ki, némi meglepetésként érte, 
hogy milyen mély vízbe dobták őket. Azt hitték, viszonylag könnyű dolguk 
lesz. , Amikor megjöttünk, az előző váltás megkérdezte, hogy hoztunk-e 
magunkkal laptopot, mert elég sok szabadidőnk lesz" — emlékezett vissza 
Gróf Gergely százados, aki a Bravo mentorcsoportot vezette. 

Gróf nagydarab, katonásan magabiztos, de szelíd és érdeklődő tekintetű 
fiatalember a harmincas évei elején. Bár következetes távolságtartással ma- 
gázta beosztottait, valójában igen könnyed alkat volt, aki soha nem rejtette 
véka alá a véleményét az őket körülvevő abszurd helyzettel kapcsolatban. 
Néha még bajba is került emiatt. Szinte véletlenül keveredett a seregbe: 
általános iskola után jobb ötlet híján katonai kollégiumba jelentkezett, és 
útközben rájött, hogy ez nagyon neki való. Hogy mit szeret a legjobban a 
katonaságban? , A gépeket" — mondja gondolkodás nélkül. , Ahogy lőnek és 
dübörögnek és nagyok és erőt adnak. Ahogy megcsillan a fény egy BMP- 
oszlop tetején hajnalban, annál nem sok szebb dolog van a világon. Ezért 
mentem gépesített lövésznek, nem logisztikusnak." 

Ami a laptopot illeti: hoztak, de hamar kiderült, hogy szó nem lesz lus- 
tálkodásról. 

A HÍD TÚL MESSZE VAN 


A 3. műveleti tanácsadó és összekötő csoport március 9-én esett át a tűzke- 
resztségen, amikor afgán, amerikai, német és magyar erők indultak meg a 
Sar-i Kunánál fekvő híd ellen. Sar-i Kuna a tartományi fővárostól vagy 25 
kilométerre északra feküdt az észak-déli főúton — a Plutón -—, a jórészt az 
ellenség által ellenőrzött Baglani Dzsadíd járás kellős közepén. 

Akkor már néhányszor megszívatták őket. Februárban az amerikai külön- 
legesek azzal nyitottak, hogy elmentek egy műveletre a fővárostól északra, 
de a kocsijaik beleragadtak a sárba, a tálibok meg elkezdték őket lőni. Az 
OMLT-nek kellett kimennie menteni, de nem tudták őket elérni kocsikkal 
a sár miatt. Nekiindultak hát gyalog. Végül mindenki beleragadt a sárba, 
sötét lett, a hó is elkezdett esni, és utoljára az aígánoknak kellett kihúzniuk 
az egész társaságot a dzsuvából. , A végére az ideg szétütött. Kóvályogtunk 
ott még egy kicsit a sötétben, aztán mindenki bement a táborba és vége 
lett az akciónak" — emlékszik vissza Ladányi Botond főhadnagy, az Alpha 
parancsnokhelyettese. Ladányi magas, kopasz, hatalmas szakállú ember, aki 
kicsit úgy nézett volna ki, mint a Mikulás, ha nem lett volna benne valami 
módszeres hidegvérűség, ami foglalkozását tekintve kissé nyugtalanítóan 
hatott. Mint sokan mások a csapatban, ő is egész kisgyerek kora óta katona 
akart lenni. Már a nagyapja is az volt, egy szakaszt vezetett a világháborúban, 
és Ladányi jól emlékezett a történeteire. 

Március elején szintén a különlegesekkel kellett végrehajtani egy akciót, 
a legelső híd ellen. A műveletnek már a mérete is előrevetítette, hogy mi- 
lyen misszió is lesz ez. , Villogott a beszarásjelző" — emlékszik Gyuricza 
Gergely törzsőrmester, az egyik toronylövész. , Azokon a szűk utakon, a 
magas falak mellettünk, a rengeteg technika az úton... Akkor átfutott a 
fejemen, hogy mi lesz. Pláne, hogy a különlegesekkel mentünk, és azokkal 
majdnem mindig van matek." De végül nem lett semmi gond, sőt, a művelet 
olyan jól sikerült, hogy felbátorította az afgánokat. Így került képbe a Sar-i 
Kuna-i híd, északabbra a folyón. 

A hely Baglan egyik leglátványosabb környéke. Az út kikanyarodik egy 
kis vályogházakból álló faluhoz, amely hirtelen egy szakadék széléről bámul 
le az alatta fekvő rizsföldekre. A szakadék fala bizonytalanul egyensúlyozik 
a lapos táj felett, darabjai az erózió hatására már kifelé dőlnek; egy ponton 
mesterséges vízesés ömlik le a síkra, a rizsföldeken túl pedig a Baglan folyó 
kanyarog, felette a híddal. A folyón túl kis facsoportok vannak, azokon is 
túl pedig hirtelen emelkednek a vidék fölé a Hindukus alacsonyabban fekvő 
vonulatai. A szakadék egyik szélén egy ház állt, rajta a tálibok fehér zászlaja. 

Az úton végig páncélozott gépkocsik álltak, amerikaiak, németek, afgá- 
nok, magyarok, hosszú oszlopban, készen arra, hogy meginduljanak a két 
kilométerre lévő híd felé. De a kocsisor nem tudott továbbhaladni, mert a 
tálibok árkokat ástak az útra merőlegesen, és elástak több robbanószerkezetet 
is, hogy lelassítsák a szövetségeseket. A magyar katonák mondogatták is 
egymás között, hogy bizony úgy látszik, ,,a híd túl messze van". A bombákat 
egy német tűzszerészcsoport próbálta feltakarítani. 

Bire János főtörzsőrmester, aki négyszáz méterrel lejjebb állt az úton a 3. 
századdal mint tiszthelyettesi mentor, úgy emlékszik, hogy a tálibok dél körül 
kezdték el lőni a szövetséges oszlopot a folyó másik oldaláról géppuskával. 

,; AZ első lövedékek még a rizsföldeken csapódtak be odalent, aztán a fejünk 
felett, aztán meg már mellettünk pattogtak el 15 méterre. Mindenki lement 
biztosításba, az afgánok vissza akartak lőni, de mondtam nekik, hogy ne 
lőjenek, mert nem volt mire: nem volt torkolattűz, nem lehetett látni, hogy 
honnan lőnek." Hamar kiderült, hogy ez állandó probléma, mert a tálibok 
igen ügyesen használták a tereptárgyakat. Elbújtak a házak között, a fák 
mögött és a kis árkokban, és alig-alig lehetett csak őket megpillantani. 
A géppuskatűz végül abbamaradt. 

Temesvári István törzsőrmester, aki szintén a 3. század mellé volt rendel- 
ve mint toronylövész, így emlékszik vissza arra, ami ezután történt: , Csak 
annyit tudtam, hogy a németek elkezdték felszedni a pokolgépeket az úton. 
Egyet-kettőt fel is robbantottak. Álltunk ott az úton délután, de már reggel 
óta, jól tele is a hócipő, amikor egyszer csak ránk küldtek egy rakétát a híd 
másik oldaláról, pont az erdő széléről. Körülbelül 30 méterre csapódott 
be tőlem, óriásit szólt, hallottam a fütyülést, meg azt, ahogy hatalmasat 

Sar-i Kuna 


robban. Jól meg is ijedtem" — idézi fel a homlokát ráncolva Temesvári. 
Később mindenki úgy emlékezett, helyzetétől függetlenül, hogy tőle 30 
méterre robbant a rakéta, ami valójában a hadoszlop mögötti rizsföldbe 
csapódott, de hogy túl közel ahhoz, hogy az ember csak legyintsen rá egyet, 
az biztos. Az volt a szerencse, hogy a rizsföld elnyelte, fölfogta a robbanás 
erejének egy részét. A rakétákat, több mint húsz darabot, Junosz molla, a 
helyi tálibok egyik parancsnoka állítólag személyesen hozta magával Pa- 
kisztánból, amikor hosszabb ott-tartózkodás után visszaérkezett Baglanba 
pár hónappal korábban. 

A törzsőrmesternek nemigen volt ideje aggodalmaskodni, mert Samuel 
Dean alezredes, az amerikai tiszt, aki az alakulatot irányította a helyszínen, 
elkezdett ordítani, hogy mozogjanak előre a Humveek, a tornyukban a Mark 
19-es gránátvetőkkel. A kocsik meg is mozdultak, de olyan hirtelen, hogy 
elütötték az egyik tolmácsot, aki óvatlanul beállt két várakozó Humvee 
közé. Miután az afgánt pár törött bordával kihalászták a kocsik közül, a 
Humveek előregurultak majdnem a szakadék széléig. Temesvári távcsővel 
nézte, hogy honnan lőnek, de nem látott semmit, csak egy fehér ruhás embert 

az erdőszélen, ahonnan a rakéta jött, de rakétaindítót nem. Így nem akart 
lőni, hiszen nem tudta azonosítani a célt. 

Közben kigyulladt valami az erdő szélén, feltehetőleg a rakéta indítása 
gyújtotta fel az aljnövényzetet. A Temesváritól nem messze álló amerikai 
különlegesek elkezdték lőni a célt géppuskával, és a törzsőrmester is paran- 
csot kapott a tüzelésre az amerikai járműparancsnoktól. , Elkezdtem veretni 
a Mark 19-cel" — mondja Temesvári. , Ellőttem vagy négy rakaszt [160 
gránátot], de igen messze volt, vagy 1500-1600 méterre, és mivel eltört a 
távmérőm, sima csőirányzékkal kellett lőni. Ezért az első hatvan lövés arra 
ment el, hogy megtaláljam a célt. Nagyon nehéz volt, nem is tudom, hogy 
eltaláltam-e." Tüzet nyitottak a másik afgán század mellé rendelt magyar 
toronylövészek is. Közben bedöglött a gránátvető, Temesvári olyan ideges 
volt, hogy ököllel verte a tokfedelet, az alezredes meg ordított, hogy lőjél 
má" , lőjél má"! De akkorra már mindegy volt, mert vagy valamelyik Mark 
19-es, vagy valamelyik másik lövész eltalálhatta a célt. Egyesek még arra is 
emlékezni vélnek, hogy az amerikaiak légicsapást hívtak a rakétakilövőre, 
és az intézte el. 

Arról nemigen beszél Temesvári, aki ezelőtt még soha nem lőtt emberre, 
hogy mire gondolt közben és utána. , Nem tudom, hogy eltaláltam-e. De úgy- 
sem mondanám el. Mert az nem érdem, emberre lőni. De nem bántam volna, 
ha eltalálom, mert olyan rakétát küldött ránk, hogy mind ottmaradhattunk 
volna." A törzsőrmester 28 éves, kölyökképű, de komoly, csöndes fiatalember 
kis bajusszal; szinte folyton elmerül valami feladatban a gépkocsi körül. 
Enyhe somogyi tájszólással beszél, és szemei mindig kissé dacosan merednek 
maga elé. Ő is azért ment katonának, mint annyi más társa: gyerekkora óta 
vonzották az egyenruhák, a katonás rend, a fegyverek. 

A rakétakilövőre Bire is rálőtt, a karabélyával. Utána a többiek hetekig 
röhögtek rajta, hogy miért lőtt olyan messzire feleslegesen, még azt is kita- 
lálták, hogy 3500 méternyire, ami valóban abszurd távolság. Valójában kb. 
másfél kilométerre volt a cél, persze így is kívül az AK hatótávolságán, de 
azért ő együtt nevetett velük. , Más nem is lőtt ott percekig, ezért is kezdtem 
el pergetni, nem kerül nekem az pénzbe, gondoltam, legalább rájuk ijesztek. 
Ha egy százalék, hogy eltalálom, az is jó" — mesélte később kedélyesen. 

A főtörzsőrmester derűs fiatalember, nagy, barna szakállal és meglepően 
értelmiségi arckifejezéssel. Halálra idegesítette a társaság többi tagját , autista" 
(valójában csak kissé tenyérbe mászó) humorával és vég nélküli locsogásával, 
és egészen hihetetlen türelemmel és széles vigyorral tűrte, ahogy a többiek 
szívatják. Finommechanikai műszerészként végzett a szakközépiskolában, 
a tatai lövészzászlóaljnál pedig rajparancsnokként szolgált. Azért ment 
katonának, mert saját bevallása szerint is fegyverbuzi. Kilencéves korában 
kapta meg első pisztolyát, és otthoni szobája úgy néz ki, mint egy libanoni 
gengszter fegyverszobája: Kalasnyikovok, régebbi orosz és magyar puskák 
lógnak a falon, a szekrény tetejéről pedig egy PKM géppuska néz le, bor- 
zalmas hevederekkel. Óriási energia áradt belőle: a legapróbb részletekbe 
menően és órákon keresztül tudta felidézni katonaélményeit, a beszámoló 
közben a lelkesedéstől fel-felnevetve. Szabadidejében motoron száguldozott 
vagy snowboardozott, és úgy vezetett, mint a meszes. 

Másnap kiderült, hogy a híd valóban túl messze van: még mindig túl sok 
volt az elásott robbanószerkezet az úton, a német tűzszerészek nem bírták 
mindet felszedni. Viszont maradni sem akartak, mert hírek érkeztek, hogy 

, rengeteg" tálib gyülekezik a folyó másik oldalán, Mangal faluban. Ez az 
ellenség egyik főhadiszállása volt, néhány kilométernyire nyugatra. Végül 
úgy döntöttek, hogy nem várják be a tálib ellentámadást, és inkább vissza- 
vonulnak. A visszavonulásnak némi méltóságot kölcsönzött, hogy az utolsó 
percben két F-16-os vadászgép húzott el a falu felett erődemonstrációként, 
de olyan alacsonyan, hogy szinte látni lehetett a pilóták arcát lentről. 

Russell Galeti főhadnagy, az egyik amerikai tiszt ekkor kitalálta, hogy 
hátrahagyja Birét 15-20 afgán katonával, hogy biztosítsák a visszavonulást. 
Bire, aki őrültségnek és felelőtlenségnek találta, hogy ottmaradjon a támadás 
alatt húsz, gyakorlatilag ismeretlen helyi katonával, ezt elszabotálta. , Galeti 
kábé ki akart nyírni ezzel" — mondja. , Ez volt az első művelet, akkor még 
nem bíztam annyira az afgánokban. A többiek is mondták, hogy el ne menjek. 
Aztán mindenki bevágódott a kocsiba és elhúzott. Galeti azt hitte, hogy én 
meg még ott vagyok [az afgánokkal], szóval szépen ott is felejtett volna." 

Az amerikaiakkal nem ez volt az első összeütközés. Február 13-án Birét 


kizavarták két kocsival a Puzei Sán-i előretolt helyőrségről, hogy eredjen 

az amerikai parancsnokhelyettes után. Dean alezredest el lehetett volna 
érni műholdas telefonon is, csak valami miatt éppen nem működött az 
Iridium műholdas telefon. A sima mobiltelefonok nem működtek, úgyhogy 
nem volt mit tenni, el kellett indulni. Csak éppen két autóval nem szabad 
közlekedni, pláne nem a Puzei Sántól északra fekvő ellenséges területeken, 
a biztonságos mozgáshoz legalább három kocsi kell. 

Bire így emlékszik vissza: , Szóval menni kellett volna a két Humveeval, 
és jött az amerikai őrmester — akit csak Laci néninek hívtunk", és egyébként 
egyetemi tanár civilben —, hogy ott áll lejjebb az úton egy német konvoj, 
akik ugyanoda mennek és ahhoz csatlakozzunk, mert hogy ő azt elintézte. 
Mondom, és ez meg van velük beszélve? Azt mondja, hogy igen. Én meg 
mondom, jó, és mi a rádiófrekvencia? Azt mondja, amiatt én ne aggódjak. 
Mondom az nem úgy van, mi a frekvencia? Mert ugye minden konvojnak 
van egy saját rádiófrekvenciája, amit tudni kell, például segélykéréshez. Mert 
ha mi leszakadunk a konvojról, és körülvesznek bennünket, akkor bármi 
megtörténhet. Azt mondja, ezzel én ne foglalkozzak, minden el van intézve. 
De mondom, mi a frekvencia? Ettől elég ideges lett, úgyhogy odamentünk az 
úton lejjebb álló német járművekhez és mondtuk nekik, hogy mi vagyunk a 
magyarok és majd ezzel a két járművel be fogunk csatlakozni a konvojhoz. 
De azok nem tudtak semmit az egészről. Úgyhogy visszamentem a Laci 
nénihez, hogy ezt elmondjam neki. Na, erre begurult és elkezdett ordibálni, 
hogy én itt megtagadom a parancsot. Én meg mondtam neki, hogy az én 
felelősségem, hogy ezeket az embereket biztonságban hazavigyem. És akkor 
ahogy ott ordibálunk egymással, egyszer csak húz kifelé egy másik német 
konvoj. Ő valószínűleg azzal beszélte meg a dolgokat" — nevetett Bire. 


t Laci nénit azért hívták így, mert volt régebben a tatai dandárnál egy Kőműves László nevű 
zászlós, akinek ez volt a beceneve. Az amerikait meg úgy hívták, hogy Mason, vagyis kőműves. 

NEM LÁTOM, HOGY HONNAN LŐNEK! 


Két héttel később, március 23-án a táliboké volt a kezdeményezés. A zász- 
lóalj 2. százada és a Bravo mentorcsoport Pul-i Khumritól mintegy tíz 
kilométerre északra járőrözött, félig-meddig ellenséges területen. Nem 
messze onnan, ahol egy iskolában a magyar tartományi fejlesztési csoport 
pár nappal korábban segélycsomagokat osztott, , hogy akkor majd jól meg- 
kedveltetjük magunkat", ahogy egy katona utóbb fogalmazott, a későbbi 
események fényében némileg érthető cinizmussal. A helyi gyerekek azt 
állították, hogy a faluban tegnap és aznap is voltak tálibok, sőt, éppen úton 
van oda egy tízes tálib csoport. 

A konvoj elindult visszafelé, a Puzei Sán-i helyőrségre, ahonnan a szá- 
zad aznap reggel elindult. Az utat mindkét oldalon egy-egy árok és fasor 
övezte, a fák ágai befelé hajoltak, szinte boltozatot képezve az út felett. Túl 
a fasoron cserjések és facsoportok álltak. A konvoj elején Michael Burress 
főtörzsőrmester haladt Humveejában, utána afgán Ford Rangerek kilenc 
katonával, majd Gróf Gergely főhadnagy kocsija, és a végén a többiek. 
Mintegy négyszáz méterrel az elágazás előtt az afgán tolmács pukkanásokat 
hallott — , mintha rózsapatronok lettek volna" — és felkiáltott, hogy lőnek. 
De a járművek zaja olyan erős volt, hogy a bent ülők többsége nem hallott 
semmit, különösen, hogy mindenkinek a fején volt a fejhallgató. ,, A tolmács 
szólt, hogy lőnek" — emlékszik vissza Gróf. , Én meg visszanéztem rá, hogy 
lőnek? Dehogy lőnek! De a tolmács csak mondta, hogy lőnek. Felnéztem 
a Tibire [Boross Tibor törzsőrmester], aki a toronyban ült, hogy lőnek? 
Dehogy lőnek, azt mondja. Na, akkor jött az RPG." 

A páncéltörő gránát, amit az út jobb oldaláról lőttek ki, és telitalálat esetén 
könnyen megölhetett volna mindenkit a Humveeban, valahol az út előtti 
cserjésben robbant fel, óriási dörrenéssel. Annyira közel volt, hogy lehetett 
hallani a hajtómű sivítását. Az afgán katonák leugráltak a járműveikről, és 
a hadoszlop két oldalán kezdtek el előre oldalazni, vagy lent az árokban, az 

út mentén, jobb fedezéket keresve, üvöltözés közepette. A másik kocsiban 
Kenessey-Tímár Ádám főhadnagy először nem is értette, mi van, mert nem 
hallotta a lövéseket, és nem is látott semmit. Kenessey távcsővel kezdte 
pásztázni a jobboldalt fekvő fasort, ami 100-150 méternyire volt az úttól, 
és ahonnan feltehetőleg a lövések érkeztek, de hiába. 

A csetepatéról készült videó lenyűgöző: a kocsik méterről méterre ara- 
szolnak előre, mellettük a katonák. Rendszertelen időközönként fel-felropog 
egy géppuska, a háttérben magyarul üvöltöznek. Az egyik toronygéppuskás, 
Gyuricza Gergely törzsőrmester először nem akar lőni, mert nem látni a 
célt. Kenessey azt mondja neki, lője végig a fák vonalát, hogy legalább 
zavarják az ellenséget. Végül elkezdenek lőni a nehézgéppuskákkal, végig 
a cserjésen, ahonnan a lövések érkeznek. Az ötvenkaliberesek veszedel- 
mesen dübörögnek a felfordulásban. , Nem látok semmit, bazmeg! A hang 
irányába próbálok lőni!" — ordítja Gyuricza a toronyban. , Hallani, hogy 
közelről lőnek!" — ordít vissza Kenessey. , Menjünk, menjünk, menjünk!" 

— kiabál valaki. , De itt fekszik az árokban egy afgán! Gyere, gyere, gyere!" 
Páran a kocsik fedezékéből próbálnak kilőni kézifegyverrel. Az ellenséget 
nem látni, de még a torkolattüzet sem. Az oszlop kínos lassúsággal éri el 
a kereszteződést, ahol némi kavarodás után balra fordul, és elindul a főút 
irányába. Ott a házak között újra rájuk lőnek, amire az afgánok válaszul 
kilőnek pár gránátot. A kocsik végül kijutnak a dzsumbujból. A tálibok ez- 
után előrenyomulnak egészen a főútig, ahol vad lövöldözésbe keverednek 
az afgán rendőrökkel, majd körülbelül húsz perc után visszavonulnak. 

A Humveekat megvizsgálva kiderült, hogy szerencséjük volt. Az egyik 
motorháztetőjén két golyó ütötte nyom is volt, és a zavaróberendezést is 
eltalálta egy golyó, méghozzá szemből — vagyis nem csak az út jobb oldalán 
voltak tálibok, hanem szemben is. Ahhoz, hogy a zavaróberendezést elta- 
lálja egy lövedék, közvetlenül a géppuskás feje mellett kellett elhaladnia. 

, Másnap jöttek az amerikai különlegesek és mondták, hogy nagy dicsőség 
ért bennünket, mert maga Junosz molla vezette a támadást" — mondja Bire. 
A különlegesek szerint nagy mázlijuk volt, mert harminc tálib vett részt a 
támadásban, csak éppen korábban ért oda a konvoj a tervezettnél, és ezért 
még nem voltak teljesen felkészülve. 

Afgán-magyar oszlop 


A rajtaütés vegyes érzelmeket váltott ki az emberekben. , Nagyon jó 
volt" — mondta utóbb leplezetlen boldogsággal Gróf. ,, Nem volt pánik. És 
csak ezután jött az, hogy húúú, túléltük, hogy átestünk a tűzkeresztségen. 
És ez nagyon jó érzés... Végül is erre képeztek ki minket, katonaként 
egész életedben erre készülsz. És hogy te elmondhatod magadról, amit a 
honvédségben nem sokan... Készülsz évekig valamire, aztán nyugdíjba 
mész és elmész pecázni, és amire készültél, arról soha nem tudod meg, hogy 
működik-e, és meg tudod-e csinálni. Nekünk meg lehetőségünk adódott rá, 
hogy bebizonyítsuk magunknak és a többieknek, hogy ez igenis működik 
és nem csak az ablakon kidobott idő volt. De az igaz, hogy ezután kezdtünk 
el tartani attól, hogy ki kell mennünk a táborból." 

Kenesseyn először majdnem úrrá lett a pánik a kocsiban, de azután ösz- 
szekapta magát. , Amikor a kereszteződésnél kiszálltam a kocsiból, akkor 
[megint] átfutott a fejemen, hogy baszki, itt lelőhetnek, de aztán ez elmúlt. 
Csináltam, amit begyakoroltunk, kerestem a fedezéket, nem volt semmi 
gond. Utána pedig: de kurva jó. A legfontosabb az volt, hogy nem pánikolt 

be senki. Ez a legfontosabb teszt, hogy hogyan bírod, hogy meg tudod-e 
csinálni, amire betanítottak, hogy meg tudod-e oldani. Aztán megláttuk az 

autó sérüléseit, és hogy baszki, ott bujkáltunk mögötte!" — mondja. Gyuricza 
szintén feltűnő boldogsággal mosolygott a Humvee tornyában, de az neki 
is átfutott a fején, hogy a lövedék, ami széttörte a zavaróberendezést, nem 
sokkal ment el a feje mellett. , De nem volt pánik. Annyi, hogy kábé egy 
tizedmásodperc alatt cseréltem ki a baseballsapkát a sisakra. Mindenki tudta, 
hogy mit kell csinálni, és ez egyértelműen a sok gyakorlásnak köszönhető, 
meg annak, hogy mindenki több éve katona. Én szabályosan jól éreztem 
magam" — mondta utóbb széles mosollyal. 

A lesállás hordozott magában néhány olyan tanulságot, ami eddig, a 
gyakorlótéren nem derült ki. Az egyik, hogy nem látni az ellenséget, de 
még a torkolattüzet sem. Így viszont elég nehéz a tüzet viszonozni, mert 
nincs mire lőni. Néha kénytelen az ember azzal megelégedni, hogy a hang 
irányába tüzel. A másik, hogy a sztenderd tervek arra, hogy lesállásra hogyan 
kell válaszolni — egy csoport lefogótüzet lő, egy másik meg megkerüli és 
oldalba kapja az ellenséget — nem mindig tűnnek annyira végrehajthatónak 
a valóságban. , A faszom aki ott kiszáll a kocsiból meg manőverezik..." — 
mondta sommásan Bognár Gergely, miután maga is bekapott egy csúnya 
lesállást. , Hát az öngyilkosság. Onnan kijutottunk, aztán kész, heppi volt 
mindenki, érted..." 

Szabó Sándornak — vagy ahogy mindenki hívta, a Kígyónak — nagyon 
a bögyében maradtak a tálibok. , Rám lőttél RPG-vel? Legközelebb visz- 
szalövök, oszt? érezd, hogy milyen, buzigyerek. .." — fogadkozott magában. 
Onnantól ő is, meg Temesvári is egy gránátvetőt tartott közvetlenül a keze 
ügyében a kocsiban, és ha úgy látszott, hogy balhé lesz, már álltak is neki 


összecsavarozni a gránátokat. 

EGY CSOMÓ FICKÓ STRANDPAPUCSBAN 


De ki az ellenség? 

A kormánnyal szembehelyezkedő fegyveres csoportok nem egyszerű felkelők 
voltak, akik szimpla hazafias vagy vallási okokból harcoltak a NATO és az 
afgán kormány ellen. Rengeteg különböző csoport, szakadár szervezet volt, 
és különböző indokok vezérelték őket, például az a meggyőződés is, hogy 
Amerika és szövetségesei azért vannak itt, hogy meghódítsák országukat és 
elvegyék vallási szokásaikat. Az ideológia szerepe nem volt elhanyagolható. 
De az ellenállók közt volt mindenféle ember, akiket nem ilyen tiszta (bár 
megítélésünk szerint kissé eltájolt) célok vezettek. Voltak köztük munka- 
nélküliek, akik pénzért szegődtek el harcolni, és voltak olyanok, akiket 
kényszerből soroztak be. Voltak, aki nemigen ismertek másfajta létet, mint 
a fegyveres milicista hivatásos katonaéletét, és azért harcoltak, mert mindig 
is harcoltak valaki ellen. Sokszor az adott környék politikai és gazdasági 
belharcaiban vettek részt: nem iszlámista lázadók voltak, csak ilyen vagy 
olyan politikai, gazdasági, esetleg törzsi-családi hovatartozás miatt találták 
magukat a kormánnyal szembeni oldalon. És voltak, akik igazából nem is 
politikai ellenállók voltak, csak egyszerű bűnözők, akik remekül érezték 
magukat a diszfunkcionális afgán állam által üresen hagyott térben, a há- 
ború káoszában. 

Idejük jelentős részét az egymás elleni küzdelem töltötte ki, és gyakran 
semmi sem különböztette meg őket az egyszerű bűnbandáktól, amelyek a 
lakosságot terrorizálták. Nem volt egyértelmű határ a tisztán politikai ellen- 
állók és a haramiák között. Elszaporodásukat elsősorban az tette lehetővé, 
hogy az afgán állam egyszerűen nem volt elég erős ahhoz, hogy kiterjessze 
uralmát az egész tartományra, a biztonsági vákuumot pedig ők töltötték ki. 

5 A baglani ellenállás a kormányzat gyengeségét tükrözi" — mondta Harún 
Mír kabuli politikai elemző 2010 elején. ,, 10-15 fős csoportokról beszélünk, 

akik egymástól függetlenül cselekednek. Valakit felbérelnek a tálibok, kap 
egy kis pénzt, hogy menjen Baglanba, vegyen fel egy pár munkanélkülit, 
aztán, mondjuk, elrabolnak valakit."" 

Az egész hihetetlenül bonyolult volt. A lázadók kilétét megtudni, indo- 
kaikat pontosan megérteni kicsit olyan, mint szellemeket üldözni. Túl sok 
különbözőfajta ellenálló csoport létezett, különböző indokokkal. A , tálib" szó, 
amit mindenki olyan könnyedén használt, valójában már rég nem jelentett 
szinte semmit. Még az afgánok is hajlamosak voltak rá, hogy legyintgesse- 
nek, összevissza beszéljenek vagy a legnagyobb közhelyeket pufogtassák 
az ellenállókkal kapcsolatban. Az igazság az, hogy az általánosságokon túl 


senki nem tudta pontosan, kik is ezek az emberek és mit akarnak. 


Baglan legjelentősebb kormányellenes csoportját a Hizb-i Iszlámi nevű 
szervezet, annak is egy bizonyos szárnya, az úgynevezett radikális Gülbuddin- 
frakció adta egészen 2010-ig. A Hizb különböző inkarnációi sok szállal 
kötődtek a baglani politikai elithez, elsősorban a pastu politikusokhoz és 
üzletemberekhez, a frakció pedig politikai és gazdasági ambícióik egyik 
fontos eszköze volt. Vezetője, Gülbuddin Hekmatyar régi motoros. Napjaink- 
ban feltehetőleg a határ pakisztáni oldalán rejtőzik, valószínűleg a minden 
lében kanál pakisztáni titkosszolgálat, az Inter-Services Intelligence (ISD 
támogatásával. A nyolcvanas évek legrosszabb emlékű afgán hadurai közé 
tartozik, akinek egészen vérfagyasztó rémtettek fűződnek a nevéhez. 2008-ra 
ismét a három legjelentősebb ellenálló csoport egyikének vezetőjévé nőtte 
ki magát, legalábbis elméletben. Azt nem tudni, hogy a Baglanban folyó 
eseményekre pontosa mekkora befolyása volt, hiszen a legtöbb ellenálló 


x Érdekes módon ez a legtöbb polgárháborús ország fegyveres csoportjait jellemzi. Az északír 
és libanoni milicisták egy idő után mind egyszerű maffiaszervezetekké váltak, ahogy a káosz- 
ban megjelentek a megélhetési bűnözők, és a háborúzás kolosszális költségei miatt kénytelenek 
voltak mind gátlástalanabb pénzkereseti lehetőségekhez, kábítószer- és fegyvercsempészethez, 
rabláshoz, emberrabláshoz folyamodni. 

A Hizb-i Iszlámi tagjai Kuk Csenár mellett 


szervezet nagyon laza, decentralizált valami, a háborút a helyi parancsnokok 
a saját szájuk íze szerint vívják. 

A baglani Hizb fő vezetője ebben az időszakban egy Mirvaisz néven 
ismert ember volt. A negyvenes férfi története bohózatba illő. 2008-ig ko- 
moly bizniszeket bonyolított le. Autókat importált Európából, és építési 
vállalata is volt. Egy alkalommal optikai kábelek lefektetését vállalta el a 
kormány megbízásából. A tendert egy kínai vállalat nyerte meg, Mirvaisz 
alvállalkozóként azért volt felelős, hogy a Szalang-hágón és a szamangani 
határon (Baglantól északnyugatra) lefektesse a drótot. A szerződés 450 ezer 
dollárról szólt, de amikor befejezték a munkát, Mirvaisz a pénznek csak 
egy részét kapta meg. Mindenhova elment panaszkodni: a minisztériumba, 
a kínaiakhoz, de semmit nem ért el. Mivel pedig több mint százezer dollár 
adóssága volt, a vállalata tönkrement, és el kellett adnia az irodáját, a ko- 
csiját, mindent, csak hogy ki tudja fizetni a munkásait. 

Végül annyira ideges lett, hogy felbérelt néhány fegyverest, és elrabolta a 
másik alvállalkozó főmérnökét. Így próbálta megzsarolni a kínaiakat. De a 

terv nem vált be, mert a kínaiak értésére adták: egyáltalán nem érdekli őket, 
hogy a főmérnök él-e vagy hal-e. , Kérleltem, hogy ne csinálja ezt, nem a 
mérnök a főnök, de ő csak mondogatta, hogy nincs más választása, mert 
betemetik az adósságai, és ha nem fizeti ki az hitelezőit, akkor el fogják 
kapni" — mesélte nevetve másfél évvel később Mohammed Asszim, a baglani 
parlamenti képviselő, aki 2008-ban a kommunikációs minisztériumban dol- 
gozott, és így érintett volt az ügyben. Mirvaisz végül elengedte a mérnököt, 
ő maga pedig régi hizbes kapcsolatait felhasználva felcsapott bandavezérnek. 

, Úgyhogy most jól keres azon, hogy a baglaniakat sanyargatja"? — nevetett 
a képviselő, egyúttal demonstrálva a fekete afgán humort is. 

A Baglanban és a szomszédos Kunduzban operáló Hizb életébe lenyűgöző 
betekintést enged az afgán újságíró, Najibulla Ouraishi dokumentumfilmje, 
amit 2010 elején mutattak be egy brit tévécsatornán. !! Ouraishi filmje olyan 
nagyszerű munka, amelynek elkészítésére nyugati újságírónak ma már 
esélye sem lehet, a harcosok és a megfigyelők közötti határvonal elmosó- 
dása, a nyugatiak célponttá válása miatt. Ouraishi majdnem két hetet töltött 
Mirvaisszal és embereivel, ahogy Baglan falvait járják, törvényt ülnek a 
helyiek felett, támadásokat készítenek elő és hajtanak végre a szövetségesek 
ellen, vagy az ellenállás fáradalmait pihenik ki kis hegyi patakok mellett, 
fent a Hindukusban. 

A filmben Mirvaisz értelmes, nyílt tekintetű férfiként jelenik meg. Arról 
beszél Ouraishinek, hogy a dzsihád minden afgán kötelessége, mert a hitet- 
lenek megtámadták az országot, hogy megfosszák kulturális értékeitől, hogy 
rájuk erőltessék , obszcén értékeiket", köztük a demokráciát. Más csoportok 
vezetőivel is találkozunk, köztük Kalakubbal, egy idősebb, nagy, csomós 
fekete szakállú férfival, aki azt mondja, 14 éves korában jött el otthonról, 
hogy harcoljon az orosz megszállók ellen. Harcosai állítólag a legkülön- 
bözőbb helyekről jönnek: Csecsenföldről, Üzbegisztánból, Kazahsztánból, 
Tádzsikisztánból, de vannak köztük arabok is: Szaúd-Arábiából, Jemenből. 
Egy arabul beszélő, arcát eltakaró férfi arról beszél, hogy azért jött Afga- 
nisztánba, hogy megvédje a muszlimokat, és addig harcoljon a hitetlenekkel, 
amíg el nem hagyják az országot, vagy amíg mártírhalált nem hal. Egy 


magát Arífnak nevező férfi a Koránt tanítja társainak arabul, és szigorúan 

lekever nekik egyet, ha elrontják a kiejtést. Egyikük — akit mindenki csak 
, őrültnek" becéz — tíz évig egy pesavári madrasszában, vallási iskolában 
tanult. Sokuk — például a bombafelelős — szinte csak kölyök még; bizony- 
talan mosollyal bámulnak bele Ouraishi kamerájába, és ismételgetik kissé 
kiszámítható motivációikat: hitetlenek, iszlám erkölcs, dzsihád, Amerika. 

Ouraishi bevetésre indul vendéglátóival. A terv: távirányítású bombával 
felrobbantani egy amerikai , tankot" a főúton (a tálibok minden nagy harci 
járművet tanknak neveznek, pedig valójában ilyeneket alig-alig használ a 
NATO). A hajnali rajtaütés olyan, mint egy vicc. Az első konvojról lemaradnak, 
mert a figyelők későn kapcsolnak. A másodikat azért bukják el, mert nem 
látnak jól a sűrű ködben. A harmadikra időben mozdulnak, de akkor meg a 
bomba nem robban fel, mert véletlenül rossz távirányítót hoztak magukkal. 
A távolodó rendőrautóra kilőtt gránát eltéveszti a célját, a mudzsahedek pe- 
dig menekülőre fogják, mert az afgán rendőrök visszalőnek. Az elbénázott 
rajtaütést kölcsönös vádaskodás és sopánkodás követi (, használhatatlanok 
ezek a bombák, folyton nyomkodjuk a gombot és sose működik! "), majd 
pedig visszamennek a bázisra, ahol azt hazudják Mirvaisznak, hogy az 
akció sikeres volt és több rendőrt is megöltek. Mirvaisz, úgy tűnik, elhiszi 
minden szavukat, mert később magabiztosan nyilatkozik az eredményekről 
Ouraishinek. Amellett, hogy láthatóan amatőrök, az egész társaság lazának 
és derűsnek tűnik, mintha a világ legtermészetesebb dolga volna állig fel- 
fegyverkezve rohangálni a falvak között, időnként pedig bombát tenni az 
útra. Az ügyetlenkedést azért persze ellenpontozza, hogy a bombák időről 
időre felrobbantak, és összességében a Hizb nem elhanyagolható vesztesé- 
geket tudott okozni a kormányerőknek és a NATO-nak is. 

Komolyabb a film azon része, ami a felkelők és a helyiek kapcsolatát áb- 
rázolja. Szinte mindenki támogatóan nyilatkozik a felkelőkről, de arcukon és 
hangjukon látható az óvatosság, egyszer-kétszer talán még a félelem is. Sok 
gyerek azt mondja, ha felnő, ő is mudzsahed akar lenni — de a háttérből hallani, 
ahogy a felnőttek biztatják őket. Inkább csak zavarban lévő gyerekeknek 
tűnnek, mint elszánt gyermek-harcosoknak. A filmből az is kiderül, hogy a 
mudzsahedek adót szednek, és a helyiek ellátják őket ennivalóval. Nyíltan 
nem bántanak senkit. (, Eddig nem" — mondja óvatosan egy idősebb afgán 

lakos.) Péntekenként törvényt ülnek, ahol az értelmezésük szerinti iszlám 
jog alapján hoznak döntéseket polgári vagy büntetőügyekben. Két embert 
lopás miatt tartanak fogva. Egyet kábítószer-kereskedelem miatt fognak le, 
ami érdekes, hiszen több ellenálló csoport számára éppen az ópiumexport 
megadóztatása jelenti a fő pénzforrást. A bebörtönzöttek ijedtnek tűnnek — 
okkal, egyiküket ugyanis lefejezni készülnek. További sorsáról nem tudunk 
meg semmit, mert Ouraishi lába alatt forróvá válik a talaj, és menekülnie 
kell. A lefejezést amúgy is szeretik a harcosok, azt állítják, hogy 2-3 kül- 
földi foglyot is ejtettek és lefejezték őket. Ez feltehetőleg csak mese: nincs 
semmilyen információ fogságba esett és lefejezett szövetséges katonáról 
vagy civilről ezen a környéken, és az ellenállók egyébként is hajlamosak 
eltúlozni sikereiket." 


A képet, amit a felkelők magukról próbálnak mutatni, érdemes egészséges 
gyanakvással kezelnünk. Az igazságig nehéz eljutni, hiszen igazából senki 
nem tudott semmit, de legalábbis mindenki mást mondott, és a helyiekkel 
kötetlenül beszélgetni még a nyugalmasabb időszakokban sem volt mindig 
könnyű európai újságíróként, és ahogy a biztonsági körülmények romlottak, 
még nehezebbé vált. Utoljára 2010 februárjában voltam egyedül Baglanban, 
és akkor már annyira rozoga volt minden, hogy úgy döntöttem, azon túl 
már csak a katonasággal mozgok. Katonákkal körülvéve pedig az afgánok 
szinte elérhetetlenné váltak. A tálibokkal ekkor már túl nagy biztonsági 
kockázatot jelentett interjút csinálni: a nyugati újságírók többségét, aki 
megpróbálta, egyszerűen nem engedték elmenni, amíg nem fizettek értük 
nagy váltságdíjat. 

De azért mindig voltak módszerek. Például az amerikai hadsereg jelentős 
erőforrásokat fordított arra, hogy megértse az ellenállás pontos okait, az 
afgán lakosság és a lázadók közötti kapcsolatot. Az egyik ilyen eszköz az 


t Tény, hogy sok NATO-szóvivő is megérte a pénzét. Ha csak rájuk hallgatott az ember, azt 
hihette, a háború szuperül halad. 

úgynevezett. atmoszféracsoport volt, tulajdonképpen nem más, mint egy 
kis civil hírszerzősejt. A sejteket az AZCOM Corporation működtette, ami 
szerződéses viszonyban állt a hadsereggel. Az atmoszféracsoportok hosszú 
időt töltöttek el egy adott tartományban, és nem csináltak mást, mint fi- 
gyeltek. Beszélgettek az emberekkel, hallgatták a pletykáikat, problémáikat, 
félelmeiket, reményeiket, hogy mi foglalkoztatta őket éppen, az élelmi- 
szeráraktól kezdve az időjáráson keresztül a politikáig. A baglani sejt egy 
amerikai fickóból (a különleges erők volt tagjából) és egy afgán kutatóból 
állt. Amikor 2010 őszén megkerestem őket Pul-i Khumriban, már kilenc 
hónapja voltak a tartományban, szakállasan üldögéltek a magyar tábor egyik 
félreeső zugában, és jelentéseiket kalapálták egy laptopba." 

, Sokan azt mondják, hogy akikkel harcolunk, csak egy csomó fickó strand- 
papucsban" — kezdett bele Kevin Working, az atmoszféracsoport főnöke. 
(Sok ellenállónak, ahogy rengeteg afgánnak általában, nincs pénze rendes 
cipőre, ezért papucsban rohangál a hegyek között.) , És ez így is van. Ez 
nem egy igazi, szervezett katonai ellenállás. Az akciók, amiket szerveznek, 
sokszor komikusak. De időnként persze vannak sikereik." Working osztotta 
azt a vélekedést, hogy az ellenállók többsége valójában helyi. , A szöveg, 
amit az afgánoktól hallasz, csak rizsa?" — mondja Working. , Van köztük 
egy-egy külföldi, főleg a parancsnokok, de ez a ritkább. A többség helyi — 
éppen ez a sikerük kulcsa. Ismerik a terepet és könnyen be tudnak olvadni 
a környezetbe. Egy hónappal ezelőtt egy német katonai teherautó elakadt 
az út mellett. A tálibok folyton keresik a módját, hogy hogyan juthatnak 
fegyverekhez, lőszerhez, ennivalóhoz. Meg is jelentek, de a németek elég 
gyorsan reagáltak, és egy nagy csata lett az egészből. De a sztori lényege 
az, hogy amikor meglátták ezt az elakadt kocsit, az ellenállók azonnal 


megjelentek. Mintha a semmiből tűntek volna elő. És ez azért van, mert 


x Amikor az amerikaiak bekopogtattak a PRT-be, a magyarok nemhogy nem tudtak velük 
mit kezdeni, de meglehetős gyanakvással fogadták őket. A katonai vezetés attól tartott, hogy 
az atmoszféracsopotrt elszipkázza a PRT saját hírforrásait — aminél ékesebb példáját a NATO-n 
belüli együttműködés nehézségeinek keresve is nehezebb volna találni. Vagy az is lehet, hogy 
attól féltek, az amerikaiak igazából kémkedni vannak ott. 

a tálibok itt élnek és dolgoznak közöttünk. Ők azok a fickók, akiket a ko- 
csidból látsz az út szélén." 

A legtöbb szkepszissel a lázadók és a lakosság közti baráti kapcsolatot 
kell kezelnünk. A biztonsági helyzet romlásának, amit az ellenállók megerő- 
södése vont magával, senki nem örült. Egy 26 éves földműves arra panasz- 
kodott Workingéknek, hogy a tálibok bombákat pakolnak mindenhova, és 
ezek válogatás nélkül felrobbanthatnak mindenkit. Arról nincs megbízható 
információ, hogy az ellenállók széles körben terrorizálták volna a baglani 
lakosságot, bár legalább egy állami tisztviselőt felakasztottak 2009-ben, 
egy embert pedig lelőttek, miközben megpróbált elmenekülni előlük.!2 (Az 
ország más részein voltak sokkal brutálisabb csoportok is, akik időnként 
kézigránátot dobtak a szerintük túlságosan lelkesen bulizó lakodalmasok 
közé, és egész falvakat néptelenítettek el.) Voltak olyan helyek, ahol kijárási 
tilalmat vezettek be este nyolc után, illegális ellenőrző pontokat hoztak létre 
a főutakon, ahol rendszeresen kirabolták az embereket, sőt még arra is volt 
példa, hogy civil autókra nyitottak tüzet.!? Rózsa Tibor ezredes, a PRT-3 
parancsnoka azt mondja, hogy volt olyan iskola, amit a magyarok építettek, 
és időnként kénytelen volt bezárni, mert a tálibok nem engedték, hogy az 
emberek a leányaikat odaküldjék. Emellett adót vetettek ki: ez a tanárok 
esetében 500-1000 afgáni (10-20 dollár), a parasztoknál a jövedelem tíz 
százaléka volt, mint azt különböző helyiektől Baglanban megtudtuk. ,, Van, 
akit kényszerítenek, hogy főzzön rájuk, vagy hogy vegyen egy puskát, és 
álljon be közéjük harcolni" — hallottuk 2010 februárjában egy Nurulla 
nevű tanártól, aki az ellenállás szívében, Baglani Dzsadíd járásban tanított. 
A kényszersorozás katonai illetékesek szerint később nagyobb méreteket 
öltött, hiszen a harcokban elesett embereket pótolni kellett. A helyzet egyes 
környékeken annyira elviselhetetlenné vált, hogy voltak, akik összecsoma- 
goltak és felköltöztek Pul-i Khumriba. 

A lázadók jövedelmüket emberrablással egészítették ki. Baglanban még 
a főutakon is voltak illegális ellenőrző pontok, ahol időnként begyűjtötték 
a módosabb polgárokat, váltságdíjat remélve. Több segélyszervezet mun- 
katársát és öt helyi ENSZ-munkatársat is elraboltak. Mohammed Asszim 
parlamenti képviselő szerint védelmi pénzt is szedtek. Időnként eltérítették 

az üzemanyag-szállító teherautókat." A tálibok kolosszális profitra, egyes 
becslések szerint évi több százmillió dollárra tesznek szert a kábítószer- 
termelés és -kereskedelem megadóztatásából. Egyes csoportok maguk is 
beszálltak a bizniszbe, hogy gyakran nem lehetett megállapítani, hol vég- 
ződik a politikai ellenállás, és hol kezdődik a drogmaffia. Azt nem tudjuk, 
hogy a baglani ellenállók profitáltak-e a kábítószerből, és ha igen, mennyire. 
Bizonyos csoportok feltehetőleg kaptak valamennyi segítséget a pakisztáni 
titkosszolgálattól, az ISI-től is: elsősorban biztonságos hátországot, de talán 
pénzt és fegyvert is. De legalábbis az ISI elfordította a szemét, amikor ezek 
a fickók pakisztáni testvérszervezeteikhez fordultak támogatásért. 

, Hogy milyen a viszony a helyiek és a lázadók között? Az életük részei" — 
mondja Szulejmán Kohisztáni, Working afgán kollégája. , A legtöbb ember 
számára állandó aggodalom forrását jelentik. Sok ember kettős életet él: 
a normális életet a városokban és a tálibok diktálta életet kint a falvakban. 
Gyakran nem hagyhatják el például a házukat este nyolc után, mert a tálibok 
kijárási tilalmat vezetnek be. Vannak falvak, ahol a nők nem hagyhatják el 
a házat férfikíséret nélkül, vagy este nyolc után sehogyan se. Ezt részben 
maguk is választják, hogy ne kerüljenek bajba, és persze a városokon kí- 
vül egyébként is korlátozott a nők mozgásszabadsága. De tény, hogy ez a 
táliboknak is betudható, mert az emberek nem mernek gondtalanul mozogni 
azokon a részeken, ahol nagyobb a befolyásuk. A tálibok számára ez egyfajta 
kontroll: viselkedési szabályokat hoznak létre, aki pedig nem tartja be őket, 
megbüntetik. Így mutatják, hogy ők a főnökök. A büntetés gyakran pénz- 
büntetés, de lehet, hogy élelemben, lisztben, rizsben kell fizetni. A társasági 
életet is szabályozzák: vannak helyek, ahol megtiltják a zenét az esküvőkön, 
mert szerintük az ellentétes az iszlámmal. Tény, hogy vidéken sok ember 
konzervatív, de a többség készen áll a változásra. Akarják, hogy a lányaik 
iskolába járjanak. Van egy leányiskola Bage Samalban, és tele van, nincs 
elég hely a gyerekeknek. Az emberek akarják, hogy épüljenek kórházak és 
egyéb fejlesztések, mint a városokban. Csak éppen félnek a kormányhoz 
vagy a PRT-hez fordulni, kérni őket, mert a tálibok megfenyítik őket." 

Az ellenállók zaklatták a külföldiekkel együttműködő afgánokat is. Egy 
Hadzsi Tadzsala nevű építész vállalkozónak Mazarba, majd Kabulba kellett 

menekülnie a fenyegetések miatt. ,, Tudom, hogy keresnek, de nem érdekel, 
még ha maga Omár molla is jön utánam!" — mondta 2010 elején viccelődve. 
,, Telefonon fenyegettek meg, hogy kollaboráns vagyok, de megmondtam 
nekik, hogy én nem csinálok semmi rosszat, a saját országomat építem" — 
mondta. A férfi egyik helyről a másikra költözött, soha nem maradt sehol 
túl sokáig, de így sem úszta meg: a háza néhány hónappal később leégett, 
egyik kislánya odaveszett a tűzben. A rendőrség szerint gázrobbanás volt, de 
erős a gyanú, hogy valójában a tálibok gyújtogattak. Akkor már hónapok óta 
próbált magának magyar vízumot szerezni. Remek figura volt: azt mondta, 
jobban szereti a magyarokat, mint a többi külföldi katonát, , mert mindig 
mosolyognak". Egy másik afgán, Ali Azimi, aki fejlesztési tanácsadóként 
dolgozott a PRT-ben, felmondott, mert féltette a családját a lázadók bosszú- 
jától. Azimi amúgy is csak korlátozottan tudta elvégezni a munkáját, mert 
félt elhagyni a tábort. Az informátorokra pedig egészen elborzasztó vég 
várt, ha a tálibok kezére kerültek. De sok helyen simán engedtek a tálibok 
követeléseinek, mert hírük már megelőzte őket, és tudták, hogy nem sok 
jóra számíthatnak, ha nagyon kapálóznak. 

Néhányan így is megpróbáltak ellenállni. A tartományszerte aktív fegyveres 
csoportok egy része azzal a céllal alakult, hogy a táliboktól megvédjen egy 
területet. Az Andarab-völgy tádzsik milíciái mindig is ellenszenvvel nézték 
a pastuk szervezkedését, és voltak üzbég önvédelmi milíciák is. Időnként 
lehetett hallani, hogy a helyi vének kiszorították a tálibokat egy-egy tele- 
pülésről. Egy NATO-parancsnoktól olyan történetet is hallottam, hogy egy 
faluban a helyiek elkaptak egy ellenállót, és levágták a kezét, mert pokolgé- 
pet fektetett éppen az út mellett. Főleg a külföldi dzsihádisták idegesítették 
az afgánokat; őket nem érdekelte senki és semmi, csak harcolni akartak a 
keresztesek ellen, járjon az bármilyen következménnyel is. 

De azért sokan támogatták is őket, legalább passzívan. , Kétségtelenül 
támogatják őket, de fogalmunk sincs, hogy mennyien. Az is lehet, hogy tíz 
százalék, az is lehet, hogy ötven" — mondja Kohisztáni. , De a támogatás nem 
mindig szívből jövő. Ott van például a pastunvali, a pastuk normakódexe. 
Erkölcsi és társadalmi kötelesség vendégül látni azt, aki rászorul, aki kéri. 
És ugye, ezeknek az embereknek egy jelentős része helyi... Szóval, ha szál- 

lást kérnek, akkor általában megkapják, függetlenül attól, hogy a házigazda 
esetleg nem osztja a nézeteiket. A támogatás, amit kapnak, alapulhat máson 
is: etnikai szálakon vagy akár családi kapcsolatokon is." 

Az új afgán rend súlyos problémái olyan hangulatot teremtenek, amiben 
sokan szimpatizálnak a lázadók céljaival. , Nagyon fontos ok a mindent 
átszövő kormányzati korrupció. Hogy az állam egyszerűen nem foglalkozik 
az emberekkel" — mondja Working. ,, Vannak, akik azt mondják, hogy a 
tálibok rosszak voltak, de legalább nem loptak. Az igazságszolgáltatás óriási 
probléma. A sária, az iszlám jog nagyon régóta működik itt, de az állami 
rendszer egy vicc. A bíróság lényegében annak ad igazat, akinek több pénze 
van. Ezért sokan a tálibokhoz fordulnak, hogy igazságot szolgáltassanak 
nekik. Öt hónappal ezelőtt volt egy hadművelet Baglani Dzsadíd járásban. 
Amikor a rendőrök bementek, végigmentek a falvakon és kirabolták őket. 
Elvitték még a csirkéket is, mindent. Az egyik helyi tanár, aki ennek tanúja 
volt, eljött a rendőr-főkapitányságra és elpanaszolta, hogy ez és ez történt, 
és ezek és ezek az emberek követték el. Aztán hazament. Az érintett rend- 
őrfőnök visszament az embereivel a faluba, és jól összeverték ezt a fickót 
a falusiak előtt. Ezzel vége is lett a történetnek. A közigazgatás is rémes: 
egy csomó ember feljön az állami hivatalokba, és egyszerűen semmit nem 
tud elintézni, mert még azért is fizetned kell, hogy egyáltalán meghallgas- 
sanak. A rendőrök pénzt szednek a taxisoktól a parkolóhelyért. Amit csak 
el tudsz képzelni. Az egész rendszer borzalmas, rothadt a legalsó szinttől 
a legfelsőig, és az embereknek teljesen elegük van az egészből, a korrup- 
cióból, a kormányból." 

Annak persze sok afgán örül, hogy az ötévente megrendezett választáson 
el lehet küldeni életük fő megkeserítőit, a politikusokat (igaz, pont a tarto- 
mányi kormányzót nem, mert őt az államelnök jelöli ki). De azért ez sem 
töltött el mindenkit túl nagy lelkesedéssel, ami sok képviselőt elnézve nem 
is csoda. Egy Pul-i Khumri-i lakos 2009 nyarán arra panaszkodott, hogy 
a képviselőkről semmit sem lehet tudni, mert a választási vitanapon nem 
beszéltek a programjukról, csak egymás etnikumát szidták, a testőreik meg 
ökölharcba keveredtek egymással. Nem mintha nem volna teljesen mindegy, 


mert a szavazó Szerint a legtöbben úgyis arra szavaznak, aki többet fizet 

érte. , Az összes képviselőjelölt gengszter, bűnöző vagy az elnök embe- 
re" — legyintett. Ha egy közepesen fejlett európai országban, mint például 
Magyarország, az ember csalódik a mainstream demokratikus pártokban, 
akkor valami szélsőségesebbre szavaz, esetleg otthon marad. Sok afgán 
viszont fegyvert fog. 

Az ellenálló csoportokhoz való hozzáállást a helyi mollák, vallási sze- 
mélyek is befolyásolják. A mollák sokfélék, de elég sok volt köztük — talán 
a többség —, aki gyanakvással szemlélte nemcsak a külföldi katonákat, de 
az afgán kormányt is, viszont szimpatizált a tálibokkal. , Rengeteg olyan 
történetet hallunk, hogy a mollák megpróbálják a NATO ellen fordítani az 
embereket" — mondja Kohisztáni. , Belekapaszkodnak egyes sztorikba, mint 
például a Korán-égetés volt." Felhasználják ezeket a dolgokat arra, hogy 
izgalomba hozzák az embereket. Bármi, ami sérti a vallásukat, felhasz- 
nálható így. Sok politikus mondja Baglanban, hogy a mollák jelentik az 
egyik fő problémát. Sokuk teljesen tanulatlan. Vagy elmennek a pakisztáni 
madrasszákba, és onnan hozzák magukkal ezeket a dolgokat. "" Kérdés persze, 
mekkora jelentőségük van ezeknek a prédikációknak. A legtöbb ember már 
megszokta ezt a dumát. Nem sokan fognak fegyverhez nyúlni csak azért, 
mert a molla azt mondja nekik." 

Ki tudja? Őrültek mindenhol vannak. Egyszer a baglani kormányzónál 
voltam, hogy interjút csináljak vele. Az egyik férfi, akit akormányzó előttem 
fogadott, felállt és közölte, hogy álmot látott, amelyben Mohamed próféta 
felszólította: hirdesse az igét, hogy a külföldi katonák az afgánok ellenségei, 
és az igazhitűek mind csatlakozzanak a tálibokhoz. A kormányzó rendre- 
utasította, és közölte vele, hogy a tálibok terroristák. Úgy tűnt, a fickó ezt 
tudomásul veszi. De a mollák prédikálása biztosan elgondolkodtatott néhány 
embert, még ha nem is kezdett el mindenki azonnal pokolgépet összesze- 


xt 2010 szeptemberében egy floridai lelkész óriási felzúdulást váltott ki muszlim országokban 
azzal, hogy kilátásba helyezte, hogy nagy Korán-égetést tart a templomában a szeptember 11-i 
terrorista támadások kilencedik évfordulóján. A lelkész végül meggondolta magát, de az ügy 
mégis zavargásokat váltott ki Afganisztánban. 


kk Sok pakisztáni vallási iskola híres arról, hogy az iszlám xenofób, intoleráns értelmezéseit 
oktatja hallgatóinak 

relni a pajtában. , Ez kétségtelenül ott van a háttérben, növeli az ellenállók 
üzenetének elfogadottságát, megkönnyíti a tálibok harcát, a velük szembeni 
toleranciát. Semmi esetre sem segít" — mondja Kohisztáni. 

Hát igen. Valószínűleg az sem segített, hogy az afgánok feje tele volt a 
leghihetetlenebb összeesküvés-elméletekkel. Ezeknek nagy része — Ameri- 
káról, a NATO-ról és általában a világról — sötét teória, de gyakran békésen 
megfért a jóindulattal, amit a külföldiek iránt amúgy sokan tápláltak. Ott 
kezdődött, hogy nem értették, a NATO miért nem bírja legyőzni a tálibokat, 
holott a világ legerősebb, legjobban felszerelt, legjobban kiképzett hadsere- 
geit vonultatja fel. Ráadásul — úgymond — Amerika egyszer már legyőzte a 
tálibokat 2001-ben, hogyan lehetséges hát, hogy most mégsem sikerül neki? 
Mivel pedig meg voltak róla győződve, hogy a NATO simán elintézné a 
lázadókat, ha akarná, de mégsem ez történik, ebből egyenesen következik, 
hogy akkor bizonyára nem is akar győzni — sőt, tulajdonképpen ő maga 
támogatja a tálibokat. A leghihetetlenebb történeteket mesélték az éjszaka 
közepén érkező amerikai helikopterekről, amelyek fegyvereket hoznak a 
táliboknak, vagy éppen kimenekítik vezetőiket, mielőtt megindulna ellenük 
a támadás. Ezeknek a teóriáknak még Hamid Karzai elnök is hangot adott. 

Hogy miért volt szükség minderre? Nyilván azért, hogy okot teremtsenek 
az országban maradásra. Hogy miért kellene bárkinek ez a szerencsétlen, 
világvégi ország, amivel csak a baj van, azt az afgánok a legeszelősebb 
spekulációkkal magyarázták: a NATO el akarja lopni ásványkincseiket; 
a NATO valójában Iránt akarja megtámadni, és itt csak bázisokat akar; a 
NATO valójában Oroszországot akarja megtámadni, de legalábbis sakkban 
tartani, a , bázisok" pedig ahhoz kellenek. ,, A külföldi katonák mindenre 
készen állnak, hogy destabilizálják az országot" — mondja Rahim Rahimi, 
egy professzor a Balkhi Egyetemen Mazar-i Sarífban. , Ez jó kifogást nyújt 
nekik, hogy megerősítsék jelenlétüket, és megszerezzék Közép-Ázsia olaját 
és földgázát."!5 Vagy egyszerűen csak úgy gondolták, hogy velük ki akar 
szúrni a világ és kész. , Azt akarják, hogy nyomorban éljünk" — hallottuk 
egy baglani tartományi képviselőtől, aki keserűen bólogatott, miközben 
elmagyarázta, mi van valójában a háttérben. Persze nem volt meglepő: az 


afgánokkal tényleg elég rendesen kiszúrt mindenki az elmúlt harminc évben. 

Az elméletek kacskaringósságukkal és paranoiájukkal az összeesküvés- 
elméletek minden klasszikus követelményének megfeleltek, és tökéletesen 
ellenállónak bizonyultak a józan ellenvetésekre. Mint például hogy 2001- 
ben a tálibokat egyáltalán nem győzték le: többségük átállt a szövetségesek 
oldalára, amint megérezte, hogy ellene fordult a sors, vagy visszahúzódott 
a hegyekbe, Pakisztánba, hogy kivárja a megfelelő pillanatot az ellentá- 
madásra.!16 Vagy hogy a közhiedelemmel ellentétben Amerika egyáltalán 
nem mindenható, és a polgári lakosság között vagy a szinte járhatatlan 
hegyekben rejtőző, rendkívül mozgékony, motivált és gyakran évtizedes 
harci tapasztalattal rendelkező gerillák ellenállását tényleg nehéz legyűrni. 
Hát még a harminc éve háborúzó, darabokra hullott, etnikailag, vallásilag 
és politikailag megosztott, önmagával meghasonlott, teljesen lehetetlen 
földrajzi viszonyokkal megvert, infrastruktúrával nem rendelkező ország- 
ban rendet teremteni! Különösen miközben a korrupt és inkompetens afgán 
állam és a rajta élősködő bűünszövetkezetek mindent elkövetnek azért, hogy 
még azokat az embereket is elidegenítsék, akik egyébként nem szeretik a 
tálibokat. Miközben Amerikát ezeknek az éveknek a nagy részében lekötötte 
Irak, és valójában csak 2009-től kezdett el jelentősebb energiát fordítani 
arra, hogy Afganisztánban is jusson valamire. 

Az afgánok azt sem értették még, hogy nincs az az ásványkincs vagy 
bizonytalan geostratégiai előny, sem az az egy-két új lítium- és rézbánya 
vagy bázis a messzi sivatagban (miért akarná Amerika , körbevenni" Orosz- 
országot, amikor olyan tengerészettel és légierővel rendelkezik, amellyel 
hadserege napokon belül bevethető a világ bármelyik pontján?), ami miatt 
az Egyesült Államoknak az amerikai szavazók egyre fokozódó ellenállása 
mellett, az elmúlt 80 év legnagyobb gazdasági válságának kellős közepén 
megérné százezer katonát állomásoztatni egy leszakadt, polgárháborús 
ázsiai országban, ahol még saját katonai vezetői szerint sincs valódi esély a 
győzelemre — a csúnya vereségre és a katasztrofális imázsvesztésre viszont 
annál inkább. Nem is beszélve a pacifista, az expedíciós hadviselésre, pláne 
lázadások leverésére katonailag és lelkileg is teljesen alkalmatlan európai 
országokról, ahol nem egy kormány gyakran a bukás szélén egyensúlyoz a 

szavazók számára sokszor teljesen érthetetlen és ellenszenves beavatkozás 
miatt. 

Az afgánok ezt nem értették: intrikában és erőszakban szocializálódtak, 
nem is tudtak elképzelni mást. Az a magyarázat, hogy a NATO viszonylagos 
rendet és egy mérsékelt kormányt akar maga után hagyni, hogy ne kelljen 
többé tartania Afganisztántól mint a globális terrorizmus fő kiképzőtáborától, 
egyszerűen nem hangzott elég hihetően." 

Sok afgán ráadásul meglehetősen nacionalista volt: szerették büszkén 
hangoztatni, hogy elődeik elintézték a szovjeteket és előttük a briteket. 
Ehhez a listához sokan az amerikaiakat is azonnal hozzácsapták. Meglepő 
módon néha még azok is, akik egyébként utálták a tálibokat, és nemhogy 
semmi különösebb bajuk nem volt a külföldiekkel, de óriási lelkesedéssel 
vetették magukat a nyugati kultúra termékeire, a farmernadrágtól kezdve 
az elektronikus zenén keresztül a szirupos hollywoodi filmeken át egé- 
szen a testépítésig. " Mindez persze nem jelentette azt, hogy automatiku- 
san fegyverért kaptak, ha egy amerikai katonai terepjáró forgalmi dugót 
okozott a házuk előtt az utcán, és ezért nem tudtak kihajtani egy óráig. De 
ahogy Kohisztáni mondja, semmi esetre sem segítettek. Az apróságok is 
hozzátesznek a közhangulathoz. És ebben persze vastagon benne voltak 
az amerikaiak és szövetségeseik is az arroganciájukkal, buta hibáikkal és 
a sok civil áldozattal, akik közül sokan azért haltak meg, mert egy NATO- 
tűzirányító véletlenül rossz helyre kérte a légicsapást. 


x Tény, hogy ezzel nem voltak egyedül. Teljesen tudománytalan és nem reprezentatív ku- 
tatásaim szerint ezt a magyarázatot a hazai közvélemény sem hitte el, sőt, a többség gúnyos 
nevetéssel reagált rá. De persze Magyarország ugyanúgy hazája az összeesküvés-elméleteknek, 
mint Afganisztán. 


kk — Afganisztán nemzeti sportja a testépítés. Kabul tele van konditermekkel és schwarzeneggeri 
izomzatú, elégedett vigyorral feszítő fickókról készült plakátokkal. Rendszeresen alkalmazott 
fixereim közül kettő is keményen gyúrt, egyikük még díjakat is nyert izmaival. 

A Hizb mellett a fő kormányellenes csoportot a tálibok jelentették, akik 
elvileg a bukott tálib rezsim vezetőjének, Mohammed Omár mollának 
engedelmeskedtek. Omár ebben az időszakban feltehetőleg a pakisztáni 
Kvettában rejtőzött, közvetlenül a pakisztáni titkosszolgálat orra előtt, és 
onnan irányította az ellenállást. Ezt a csoportot sokan úgy hívták, hogy a 
kvettai tálibok: ők jelentették a régi rezsim maradékát és a hozzájuk csat- 
lakozottakat. A tartománynak volt egy tálib árnyékkormányzója, de nem 
biztos, hogy ez a pozíció jelent-e valójában valamit. Valószínűleg a tálibok 
is több, egymástól többé-kevésbé független csoportra oszlottak. 

Az egyik legfontosabb parancsnok 2008—2010-ben egy Junosz molla 
néven ismert férfi volt. Feltehetőleg baglani születésű, negyvenvalahány 
éves, pakisztáni madrasszákban tanult, a tálib rezsim alatt rendőrfőnök és 
adószedő volt Pul-i Khumriban. Az új rend alatt elég hamar aktivizálta 
magát, már 2004-ben tüntetéseket szervezett a külföldi katonák jelenléte 
ellen. Az ISAF jelentős ellenfélnek tartotta, aki nemcsak katonai erővel, de 
komoly propagandaerővel is bír, és jelentős tömegek megmozgatására képes. 

A Hizb és a tálibok egy ideig együttműködtek egymással, egészen 2010 
tavaszáig, amikor feltehetőleg a lakosságra kivetett sarcon csúnyán össze- 
kaptak. A harcokban a Hizb jórészt felőrlődött, a megmaradt Hizb-harcosok 
pedig megadták magukat a kormánynak. Onnantól a tálibok jelentették a 
fő lázadó erőt Baglanban. 

A tartomány otthont adott még néhány Rejtő Jenő-i figurának. Ott volt 
Alam molla, aki elvileg egy kormánypárti milíciát — arbakait — működtetett, 
és némi fizetségért kiállt a helyi tálibok ellen. De a valóságban senki nem 
tudta róla pontosan, hogy kivel van. Ha róla kérdezett az ember, a baglaniak 
mind az orruk oldalát ütögették és konspiratíve suttogtak, hogy Alam molla 
nappal a kormánnyal, éjjel a tálibokkal van. A férfiról magáról keveset le- 
hetett tudni. Az ötvenes éveiben járt, állítólag a szovjetek elleni háborúban 
mudzsahed volt, bár ahogy egy NATO-tiszt fogalmazott, itt mindenki ezt 
mondja. A kilencvenes években tálib parancsnok volt. Vagy ott volt a biza- 
lomgerjesztő nevű Abdul Afgan Kus (, afgánölő"), egy üzbég milíciavezér, 
aki Baglani Dzsadíd tádzsik és üzbég területeit tartotta ellenőrzés alatt, és 

időnként harcba keveredett a pastu fegyveres csoportokkal. És ott voltak a 
senki által számon nem tartott, tíz-húsz fős kis fegyveres bandák, amelyek 
különböző területeket fogtak, leginkább rablásból és sarcolásból tartották 
fenn magukat, és gyakran egymással is összecsaptak. 

, Az arbakai ennivalót, pénzt szed el az emberektől. A rokonaim többször is 
panaszkodtak a hatóságoknál. Amikor az arbakai megtudta, megverték őket. 
Úgyhogy a rokonaim végül beálltak a tálibokhoz, hogy megvédjék a becsü- 
letüket, és most a kormány ellen harcolnak"? — mondja Mohammad Gülam, a 
Baglani Dzsadíd-i mezőgazdasági főiskola igazgatóhelyettese, tökéletesen 


illusztrálva a különböző felek közötti állandó, bonyolult egyensúlyozást. !" 

CHARLES BRONSON ÉS A DROGOK KIRÁLYA 


Az Alpha mentorcsoportot, aminek az 1. század mentorálása volt a feladata, 
április 5-én támadták meg először. A feladatuk az volt, hogy kísérjék el a 
katonákat és egy század rendőrt — összesen vagy százhatvan afgánt — a Puzei 
Sán-i helyőrségtől le délre egészen a tartományi főváros, Pul-i Khumri 
északi kapujáig, jelenléti járőrön, egy körülbelül tíz kilométeres úton. Az 
amerikai parancsnokhelyettes, Dean alezredes azt találta ki, hogy kocsik 
nélkül menjenek le. Ennek az egyik oka az volt, hogy csak egy rossz út ve- 
zetett keresztül a határon, és alapos átfésülést nem is igen lehetett máshogy 
elvégezni, mint gyalog. Belejátszott feltehetőleg az ekkoriban domináns 
amerikai katonai meggyőződés is, miszerint páncélozott hadoszlopokkal 
nem lehet egy rongyos ellenállást megverni, ahhoz az emberek bizalmát 
kell megnyerni, minél közelebb kell hozzájuk kerülni — ehhez páncélozott 
konvoj nem jó, gyalogosjárőr jó. A katonák nem voltak elragadtatva attól 
a kilátástól, hogy mindenfajta nehézfegyverzet és kocsik nélkül kell átvág- 
niuk a lényegében ellenséges területen. De mit volt mit tenni, kénytelenek 
voltak elindulni gyalog, szépen egymás után a három afgán szakasz, meg 
a mentorok. 

A csapat tele volt színes karakterekkel. Az egyik rendőrparancsnok, egy 
Szulejmán nevű afgán egy RPG gránátvetővel a vállán mászkált emberei 
között. Talán százados volt, de nem lehetett látni a rendfokozatát, mert vagy 
atlétatrikóban mászkált, vagy izompólóban. Egy rendőr alezredes kollégája, 
akit a magyarok csak Charles Bronsonnak hívtak, egyenesen egy SZPG- 
9-essel, egy brutális külsejű, 73 mm-es, hátrasiklás nélküli gránátvető- 
vel vett részt a műveletben. , A parancsnokok mindig ekkora fegyverrel 
dolgoztak, hogy mutassák, milyen erősek meg mekkora harcosok. Itt ez 
a lényeg" — nevet Ladányi Botond. , Az SZPG gyakorlatilag egy ágyú, 
amit három személynek kellene kezelnie. Ő meg a vállán vitte, papucsban 


sétálva, mögötte meg mentek a sameszei és vitték utána a lőszert. Néha 

Afgán katonák a 3. zászlóaljból. 


előrementek, betöltötték az ágyút, ő meg bumm, elsütötte. Persze soha 
nem talált el semmit, de mégis mindenki hatalmas arcnak tartotta, ahogy 
ott vitte azt a kályhacsövet. Csak a lőszer vagy tíz kiló, ő meg ott botorkált 
vele a vállán, papucsban." Bronson kifogyhatatlan forrása volt a poénoknak. 
Egy, a magyar katonák által készített videón a rendőr és emberei perceken 
keresztül próbálnak tüzet nyitni az SZPG-vel, de csak korlátozott sikerrel. 
A háttérben Kápolnai alezredes fojtott hangját hallani, ahogy nevetését csak 
nehezen visszafogva kommentálja a kabarét. Vagy ott volt Lajek, a drogok 
királya, az egyik afgán tiszthelyettes, akit azért hívtak így, mert mindenféle 
kábítószert előszeretettel használt, és készségesen mutogatta mindenkinek, 
hogyan kell spanglit csavarni. Esténként leült középre és elkezdett tekerni. 

Délutánra került kocsi: váratlanul megjelent az úton Kápolnai egy darab 
Humveeval. Az alezredest nem hagyta nyugodni, hogy kint van a század 
kocsik nélkül. , Nem akartam egyedül hagyni a Botondékat, azt akartam, 
hogy lássák, nem csak Puzei Sánban hesszelek" — mondja. Nem is tudta, 

milyen jókor érkezett. Egy afgán tiszt nem sokkal később mondta, hogy a 
faluba bevezető úton lesállásra készültek a tálibok, de végül leléptek, felte- 
hetőleg azért, mert meglátták a Humveet, és azt hitték, egy egész hadoszlop 
jön. , Ott elfeküdtünk volna, hallod?" — elmélkedtek a katonák, elnézve a 
nyílegyenes utat a faluba, ami mellett kétoldalt fasor állt, és amire már 
éppen kanyarodtak volna rá gyalog, amikor megjött az alezredes. 

Kápolnai érdekes karakter volt, furcsa keveréke a Néphadseregben felnőtt, 
üvöltözésre hajlamos főtisztnek, aki számon kéri a beosztottjain a nadrágba 
rendesen betűrt felsőt, és a könnyed, jó humorú katonának, aki műveleten nem 
piszkálja felesleges hülyeségekkel a beosztottait. Ezért a legtöbb katonája 
bírta is. Zalai munkáscsaládból származik, Zalaegerszegen volt harckocsizó 
századparancsnok, amíg az alakulatot a kilencvenes évek elején meg nem 
szüntették. Meghatározó katonai élménye a hidegháború. , Egyórás készenlét 
volt, vártuk az olasz támadást" — emlékszik vissza. Zalaegerszegről került 
Tatára, az ottani harckocsizó zászlóaljhoz, majd amikor a nehéztechnika 
nagyját ott is kivonták a hadrendből, át a lövészzászlóaljhoz. Az OMLT a 
sokadik missziója volt: kétszer volt Koszovóban, egyszer az afganisztáni 
tartományi újjáépítési csoportban mint hadműveleti főnök, egyszer pedig 
Kabulban mint NATO-összekötő. Alacsony termetét látványosan magabiz- 
tos fellépéssel ellensúlyozta, és folyton olyan kifejezéseket használt, mint 

, kőkemény" vagy , félelmetes". De ugyanakkor közvetlen figura volt, aki- 
ből dőlt a szó, biciklivel járt be a laktanyába, és szabadidejében mp3-akat 
töltögetett az internetről. Barátságos, kissé gyermeki arckifejezéssel bírt, 
amire sűrűn kiült az aggodalom. A legtöbb magyar főtiszthez hasonlóan 
darabosan és erős akcentussal beszélt angolul. 

Később hoztak még kocsikat, úgyhogy kicsit magabiztosabban haladt to- 
vább a menet. Kunduz Tapát — ugyanazt a falut, ahol a Bravót megtámadták 
két héttel korábban — valamikor délután érték el. Kunduz Tapa olyan, mint 
az összes többi afgán falu: kis sárga vályogházak szanaszét szórva az út 
két oldalán, kis öntözőcsatornák, ecetfák, minden elég zöld. De ott, ahol 
véget érnek a csatornák és már nem jut a vízből, hirtelen elsárgul minden, 
a száraz sivatag a lakott részek küszöbéig nyúlik. Kíváncsian bámuló afgán 


parasztok mindenütt. Általában hoztak teát, szőnyeget, ahova le lehetett 

ülni beszélgetni. Az afgán katonák sok helyit ismertek személyesen is. De 
ezúttal máshogy alakultak a dolgok. Rögtön az elején belekeveredtek egy 
forgalmi dugóba a falu fő kereszteződésénél, amit majd" fél óráig tartott 
feloszlatni. Ebben Matthew France százados (magyar kódban: , a francia") 
teljesen kimerült. A francia normális arc volt, csak nem voltak túl jók az 
idegei. , Vele nagyon nehéz volt együtt dolgozni. Gyerektáborokat vezetett 
otthon, soha nem volt parancsnok, borzadály volt egyszerűen, folyton kibo- 
rult, nem bírták az idegei az egészet" — mondja egy magyar katona. , Estére 
mindig készen lett, állandóan káromkodott, teljesen kiégett. Úgy is hívtak 
minket, hogy a kétnapos század, mert a francia maximum addig bírta." 

Pedig a tánc még csak ekkor kezdődött. Kunduz Tapa szélén volt egy 
mobiltelefon-átjátszóállomás, ahol a tálibok állítólag sarcot szedtek. Ladá- 
nyi és France úgy döntöttek, hogy ott megalszanak. Annak ellenére, hogy 
már akkor tudták, baj lehet, mert a Lajek, az egyik afgán tiszthelyettes egy 
barátja, aki ott lakott, telefonált, hogy ott vannak a tálibok és meg fogják 
őket támadni. 

Nem sokkal a telefonhívás után el is kezdtek lőni géppuskával egy ház- 
csoportból, ami a fő kereszteződéstől mintegy 300 méterre feküdt délnyu- 
gatra, egy nyílt területen túl. Egy páncéltörő gránát is elrepült, de olyan 
közel Tárnok Péterék kocsijához, hogy lehetett érezni a huzatát. Aztán 
délről is lőni kezdtek, párhuzamosan az úttal. A katonák beugrottak a házak 
mögé és onnan próbálták viszonozni a tüzet. Egy afgán rendőr felállt az 
állásából a vállán egy RPG-vel, amire az összes amerikai visszaugrott a 
ház mögé, nehogy az indítótöltet tüze megégesse őket. Onnan aztán nem 
is akartak többet kijönni, hiába ordibált velük Ladányi. Ő ugyanis odébb 
állt, és nem látta, hogy a rendőrök küldözgetik az RPG-ket a tálibok felé, 
és emiatt nem lehet rámenni a mögöttük lévő útra — azt meg nem hallotta, 
hogy az amerikaiak mit üvöltenek vissza a nagy hangzavarban. , Először 
azt hittem, hogy fosnak. De még szerencse, hogy nem engedelmeskedtek 
a parancsnak" — mondja a főhadnagy, aki lassan rájött, miért lapítanak a 
szürkekabátosok a házak között. 

Mivel a századparancsnok közben eltűnt valahova, Ladányi szólt Ajjúbnak, 
a századparancsnok-helyettesnek, hogy küldjön le az úton délre egy autónyi 

embert, és kapják oldalba a tálibokat. Ajjúb visszaszaladt a kereszteződés 
északi oldalára, ahol közben egy házban egy csomó afgán katona berendez- 
kedett aludni. Nagy nehezen elindultak délre, le az úton, kb. 15 emberrel, és 
elfoglaltak egy tüzelőállást. Közben Tárnok a kereszteződéstől elkezdte lőni 
a házcsoportot, ahonnan a tálibok tüzeltek. A katonák látták becsapódni a 
gránátokat, de nem látszott, hogy eltaláltak volna bárkit is. Amint a tálibok 
felfogták, hogy az úton az oldalukba kerültek, nem vállalták tovább a har- 
cot és elinaltak. Ez volt az első alkalom, hogy a magyarok megpillantották 
az ellenséget: Hajnóczi Csaba felcser látott elszaladni három fegyverest 
a házak között. Azok a tálibok, akik déli irányból tüzeltek, szintén nyom 
nélkül eltűntek. 

A harc hat és hét óra között, naplementekor kezdődött újra, a falu keleti 
oldalán. Bognár Gergelyék kocsija a keleti utat biztosította. A katonák 
éppen a Humveek motorháztetőjén üldögéltek és vacsorázgattak, amikor 
a főút felé meginduló afgán konvojt rettentő tűz alá vették a tálibok. Úgy 
ropogtak a fegyverek, hogy Bognár biztos volt benne, ott senki nem maradt 
életben. Nasszim, az afgán szakaszparancsnok mobilon próbálta elérni a 
konvojt, és amikor senki nem vette fel a telefont, pánikba esett. Kérlelni 
kezdte a magyarokat, hogy pörköljenek oda. Bognár hümmögött, hogy ő 
nem lát célt, csak sorban a fákat, ahogy elnyúlnak az út mellett, meg hallja 
a fegyverropogást abból az irányból, valahonnan az első kanyaron túlról. És 
hogy csak úgy lőni nem lehet. De Nasszim csak erősködött, hogy lőjenek, 
mert különben a konvojból mindenki ottmarad. 

A magyar csoport ekkor szembesült először a gerillaháborúk klasszikus 
dilemmájával: hogyan lehet felvenni a harcot egy gyakorlatilag láthatatlan 
ellenséggel olyan környéken, ami potenciálisan tele van civilekkel. Ott 
folyt Bognár előtt a harc, és nemhogy nem tudta egyértelműen azonosítani 
az ellenséget, ami a célzott lövés leadásának feltétele volna, de egyáltalán 
semmit sem látott. Az afgán katonákat se, meg azt se, hogy valaki más 
van-e ott a fák között. Mondjuk, egy afgán paraszt. 

, Otthon is megkérdezték, hogy mi úgy lövünk, hogy nem látjuk a célt?" 

— mondja Bognár. , De hát nem látod őket. Odahaza úgy gondolják, hogy 
ez olyan, mint a gyakorlótéren, hogy feljönnek a célok és kiadom a tűzpa- 

rancsot, hogy háromszáz méteren rohamozó gyalogság, össztűz. Hát ilyen 
az életbe? nincs. Olyan van, hogy oda lőj a facsoportra, mert erre van idő 
meg ennyit látsz. Nem látsz semmit a fáktól, de valahonnan lőnek, mert 
lőnek. És hát ilyenkor nehéz. Mert abba is bele kell gondolni, hogy te 
most ott mentorálod az afgánokat. És ha látják, hogy te nem akarsz csinál- 
ni semmit, nem segítesz, akkor ott vége van. Valamit csinálni kell. Igen, 
benne van a pakliban, hogy eltalálunk valakit [egy civilt]. De ha meg nem 
csinálunk semmit, akkor ott vége van az együttműködésnek. És ha utána 
jönnek vissza, és mondjuk, meghalt hat afgán katona, te meg ott voltál és 
nem lőttél, pedig megtehetted volna... Hát ez ilyen. Gondolkodni kell egy 
kicsit, mérlegelni kell." Bognár végül arra jutott, hogy mivel sötét van, 
és már a lövöldözés is megkezdődött egy ideje, biztosan nincsen senki a 
földeken, és parancsot adott az amerikai toronylövésznek, hogy lőjön oda 
egyet mutatóba a Mark 19-cel. 

Bognár hidegvérű, türelmes fickó, aki már-már természetellenes kiegyen- 
súlyozottsággal szemlélte a körülötte folyó agybajt, és derűs nyugalommal 
tudta felidézni a legmorbidabb eseményeket is. Ajkai bányászcsaládból 

származik, és gyerekkora óta katona akart lenni. , Szeretem a tankokat meg 
a láncos harcjárműveket. De nem vagyok olyan fegyverbuzi, mint a Bire. 
Közepes vagyok. Nem úgy értem, hogy középszerű, hanem úgy, hogy semmi 
szélsőség. Próbálok középutat járni mindenben. Semmi extrém. Kajában 
is, piában is. Mindenben. Nem megyek el tüntetni, nem vagyok rasszista, 
nem utálok senkit" — mondja stabil hanghordozással. Ajkáról járt be Tatára 
dolgozni, ahol szakaszparancsnok volt a lövészzászlóaljnál, szabadidejében 
pedig az angol nyelvvizsgájára készült, kocogott és súlyokat emelgetett a 
konditeremben. 

Bognár ezúttal jól számított, és szerencséje is volt. Az afgánok nem ve- 
szítettek embert, és senki más sem sérült meg. De a taktika annyiban nem 
vált be, hogy az egyik afgán tiszthelyettes még így is reklamálni kezdett, 
hogy a magyarok használhatatlanok, mert nem lőnek eleget. , Elkezdett ott 
magyarázni, hogy ő Kandahárban dolgozott egy amerikai különleges alaku- 

lattal, és hogy azok mennyit lőnek" — mondja Bognár. , Jól le is teremtettem." 


A rendőrség az összes afgán állami szerv közül a legproblémásabb. Tagjai 
gyakran volt milicisták, akik ilyen-olyan hadurakat szolgáltak korábban. 
Lojalitásuk kétséges. Sokan drogoznak, gyakran különböző illegális bizni- 
szekben is benne van a kezük, többségük használhatatlan mint harcos, viszont 
hajlamosak ész nélkül lövöldözni összevissza. Ezen a műveleten sem voltak 
jobbak. Gyakran megálltak például kávézni, és figyelmen kívül hagyták a 
parancsot az indulásra. Sokan utálták a külföldi katonákat. Ladányi emlékszik, 
hogy egy alkalommal sötétedés után odament a rendőrökhöz, hogy adjon 
nekik infrachemlightot. Ez egy infrafényt kibocsátó test, ami a szövetséges 
repülőgépeknek jelzi, hol vannak a baráti erők, hogy véletlenül se keverjék 
őket össze az ellenséggel. , Nagyon ellenségesek voltak. De annyira, hogy 
a tolmács meg is volt ijedve. Mert hogy a rendőrök azt mondták neki, hogy 
miért hoztad ide ezt a fehér embert, ezt a hitetlent, és hogy takarodjatok 
innét. Egy kicsit én is meg voltam illetődve. Aztán mondtam nekik, hogy 

az én felelősségem az, hogy ti életben maradjatok, és ezért hoztam ide ezt 
az infrachemet. Erre aztán elhallgattak" — meséli Ladányi. 

Ladányi jól tette, hogy óvatos volt. 2009 novemberében egy afgán rendőr 
öt brit katonát megölt és hatot megsebesített a bázison belül. 2010 júliusában 
három brit halt meg, amikor egy afgán katona egyszer csak tüzet nyitott rájuk. 
Az ilyen incidensek, ha mégoly ritkák is voltak, nyilván elvették az ember 
kedvét attól, hogy az afgánokkal vesződjön, és aláásta a bizalmat is, ami 
nélkül elég nehéz együtt harcolni. Egy magyar különleges műveleti csoport 
2009-ben odáig jutott, hogy bevetés előtt elvették az afgán rendőrjeiktől a 
mobiltelefonokat, mert egyszer az egyikük művelet közben lebukott, hogy 
a tálibokkal sms-ezik. 

A rendőrök gyakran úgy viselkedtek, mint a középkori haramiák. Úgy is 
néztek ki: sokuk nem egyenruhában volt, hanem trikóban vagy izompólóban, 
vállukra vetve hordták a puskájukat, maguk köré csavarva a lőszert, a fejü- 
kön fejkendőt, időnként símaszkot viseltek. Mivel pedig nem kaptak rendes 
ellátást a műveletek alatt, kifosztották a helyieket. Menet közben bementek 
a házakba és kirabolták őket. Elhozták a hasist, a szőnyegeket, a motort, a 
kocsit, de még a kiskutyákat is. Vagy kiszolgáltatták magukat a helyiekkel, 
csicskáztatták őket. Az egyik faluban még egy kocsit is elloptak. , Hoztak 
ott egy Toyotát, de ültek benne vagy hatan. Aztán kérdezte a Botond, hogy 
hát ti meg kocsival vagytok? És mondta a csávó, hogy egy ismerőse adta 
kölcsön... Simán látszott, hogy mi van" — mondja Bognár Gergely. 

A rendőrök viselkedése ráadásul rossz fényt vethetett a mentorokra is. 

, Egyszer éjjel kint voltunk néhány katonával ellenőrző pontot csinálni" 
— meséli az egyik katona. , Reggel fölkeltünk, odajöttek a rendőrök, du- 
máltunk meg minden, aztán kérdezték, hogy kérünk-e reggelit vagy teát. 
Mondtuk, hogy nem, kösz. De pont jött arra egy csapat ember ilyen nagy 
bevásárlószatyrokkal. A rendőrök meg megállították őket, elvettek tőlük 
valamennyi ennivalót, és odaadták nekünk, hogy akkor megvan a reggeli. 
Hú, de csúnyán néztek ránk. Úgy nézett ki a dolog, mintha mi küldtük volna 
oda a rendőröket, hogy szerezzenek nekünk kaját." 

, Már a katonák érezték magukat rosszul miattuk, mert ők, ugye, együtt 

mennek" — mondja Bognár. , Ezeknek a keresés-kutatás műveleteknek az 
volt a lényege, hogy mi csináltunk egy külső kordont több ház körül, és a 
rendőrök mentek be keresni, ellenállókat meg fegyvereket. De a rendőrök 
nem ezt csinálták, hanem azt nézték, hogy mit lehet lenyúlni. A katonáknak 
már az volt a bevett szokásuk, hogy kísérgették a rendőröket a házba, hogy 
próbálják visszafogni őket, ne vegyenek el semmit. A helyiek meg mentek 
panaszkodni a katonákhoz, azok meg hozzánk, hogy csináljunk valamit. 
Mondtuk, hogy mi nem csinálhatunk semmit. . . De a katonák próbálkoztak. 
Elküldték a rendőröket a francba, megmondták nekik, hogy ha még egyszer 
ilyet csinálnak, baj lesz. Utálták is egymást." A katonák fizettek a falvakban 
rekvirált ennivalóért, bár a lakhatásért nem. 

Sok katona is tartott egy kicsit a rendőröktől. , Még a századparancs- 
nok is azt mondta, hogy csak tíz emberrel mer bemenni a rendőrök közé, 
mert nagyon veszélyesek" — mondja Ladányi. Az 1. század parancsnoka, 
Nagibulla százados megmondta nyíltan: , Nem bízunk a rendőrökben. Bent 
maradnak az őrsön, még az is lehet, hogy a táliboknak dolgoznak. Ha 
megyünk valahova, középre vagy előre kell őket tenni, soha nem hátra." 
Nagibulla okkal vigyázott a hátára: a két szervezet között annyira rossz volt 
a viszony, hogy az OMLT-3 ideje alatt két alkalommal konkrétan tűzharcba 
keveredtek egymással. 

MINT EGY ZSÁK BOLHÁT 


A műveleti tanácsadó csoportok (OMLT-k) célja elvileg az, hogy a magyar és 
amerikai katonák — a mentorok — képzést és művelet közben szakmai és harci 
támogatást nyújtsanak a melléjük rendelt afgán zászlóaljnak (kandaknak), 
hogy az egy idő után egyedül is képes legyen felvenni a harcot az ellenállók- 
kal. A baglani magyar—amerikai OMLT történetünk idején ezt a tervet csak 
korlátozottan tudta megvalósítani. Egyrészt a biztonsági helyzet romlása 
nem adott időt és alkalmat a képzésre, hiszen az afgánok és mentoraik idejük 
nagy részét műveleteken töltötték. Másrészt az afgánok nem mutatkoztak 
túl fogékonynak arra, hogy a nyugati hadseregek módszereit elsajátítsák. 
Az OMLT 2009 közepétől így nagyrészt egy harcoló-harctámogató alakulat 
szerepét töltötte be: jobb ellátásával, magasabb kiképzettségével és fegyel- 
mezettségével, illetve fegyverzeti-technológiai fölényével vált elsősorban 
az afgánok hasznára, kint a harctéren. Hogy mennyi olyan tudást tudott 
átadni az afgán hadseregnek, amit az hosszú távon is és egyedül is tud 
hasznosítani, erősen kérdéses. 

, Fegyvertársak lettünk meg haverok, de kiképzésben szinte semmit nem 
jutottunk előre" — mondja Gróf Gergely százados, a Bravo mentorcsoport 
vezetője, aki a 2. afgán századért volt felelős. , Annyira le voltunk terhelve 
műveletekkel, hogy nem jutott rá idő. A tiszteknek meg tudtam mutatni a 
térképolvasást a végére, ha nem felejtik el, akkor azt talán tudják hasznosí- 
tani. Lehet látni a hiányosságokat és ki is lehetne őket javítani, csak ahhoz 
idő kellene, úgy, hogy nincs közben művelet, csak kiképzés." 

A katonák többsége felkészületlen volt. Sokuk még lőni sem tudott ren- 
desen. A tüzérek képzésénél alapvető gondot jelentett, hogy az afgánok 
jelentős része nem tud írni-olvasni vagy számolni. Amikor lehetett látni a 
célt, nem voltak rosszak. De amikor, mondjuk, egy domb eltakarja, akkor 
már nem elég a lelkesedés meg az aknavető irányba állítása (amit szemmel is 
meg lehet csinálni). Ahhoz térképet, iránytűt, bonyolultabb mérőeszközöket 


használni, számolni is tudni kell, és az már nem nagyon ment. 

Az afgánok többségét egyszerűen nem kötötte le az oktatás. Olyanok voltak, 
mint a gyerekek. Nemcsak az elméletre, de a gyakorlati foglalkozásokra is 
hamar ráuntak. , Csináltathatsz velük bármit, mondjuk, egy úti ellenőrző 
pontot. Megunják két óra után. Ha meg erőlteted, akkor megsértődnek. 
Maximum három órát lehet velük foglalkozni egy nap" — mondja Gróf. 

, Nem hülyék, csak hanyagok. Mondom neki, hogy biztosítsál. És öt percig 
ott áll, aztán megunja, hátat fordít és elszív egy cigit. Meg háton fekszik és 
nem hason, mert úgy kényelmesebb. És nem tudod meggyőzni. Elkezded 
cseszegetni, ő meg, hogy mit dumálok itt bele ezekbe a dolgokba, amikor 
neki tök jó ott hanyatt feküdni" — mondja Bognár Gergely. 

Persze érthető, hogy a képzés nem ment olyan gyorsan. , Az afgánok 
büszkék. Végül is nem hódoltak be soha senkinek. És akkor jövök én, és 
elkezdem nekik mondani, hogy így csináld meg úgy csináld? Persze, hogy 
nem fogják csak úgy elfogadni, amit mondok" — mondja Kenessey-Tímár 
Ádám főhadnagy, a tüzérmentor. Parancsolni pedig nem lehetett nekik, 
mert az OMLT csak tanácsot adhat. , Nehéz úgy kiképezni, hogy 15 perc 
után nem érdekli, amit mondasz neki, meg nem beszéled a nyelvet, meg 
arra hivatkozik, hogy ez egy másik kultúra. Volt olyan, hogy beraktak egy 
aknavetőt egy kert közepébe, hogy majd ők onnan lőnek. De nem lehetett 
kilátni a faltól. Mondom, innen hogy fogtok lőni? Óóó, hogy hát ők tudnak" 
— mondja Kenessey. 

A főhadnagy mindezek ellenére úgy érzi, végül sikerült valamennyi el- 
ismerést kicsikarnia magának — , akkor fogadtak el, amikor lerajzoltam és 
elmagyaráztam nekik, hogyan működik a 122 mm-es tarackjuk" —, de ahhoz 
nem jutott közelebb, hogy valódi tüzért faragjon az embereiből. Végül az 
OMLT negyedik váltásának vezetése közölte a kandakparancsnokkal, hogy 
ha nem teszi lehetővé a tüzérek oktatását, akkor bepanaszolják a regionális 
NATO-főparancsnokságon, ahol majd elintézik, hogy egy együttműködőbb 
tisztet nevezzenek ki a zászlóalj élére. Ez hatott valamennyit: a tüzéreknek 
egyhetes, állítólag eredményes intenzív tanfolyamot tartottak Puzei Sánban. 

, Ha nem jó a személyes kapcsolat, nem megy az egész" — mondja Gróf. 
A 2. század parancsnokával, Szajíd Masszúddal például óvatosan kellett 
bánni, , mert elég öntudatos és nagyon tapasztalt. Végül kötöttem vele egy 

megállapodást, hogy ajándékba nekiadom a GPS-emet, de cserébe meg kell 
tanulnia térképet olvasni. Így megy ez, fizetni kell nekik" — mondja Gróf. 
Az afgánoknak imponált a bátorság, a belevalóság is. Sokkal szívesebben 
működtek együtt azokkal a külföldi katonákkal, akik kint voltak velük, és 
nem féltek a harctól, ha arra került sor. 

Az afgánokkal általában nem nehéz összebarátkozni, mert nagyon ked- 
vesek, vendégszeretőek, és kíváncsiak a külföldiekre. , Átjártunk teázni, 
beszélgetni, mi a helyzet, tudnak-e valamit a műveletekről, milyen volt a 
szabadság, kell-e valami orvosi segítség, milyen az időjárás, lesz-e kiképzés, 
félóra-húszpercet mindennap, bár a vége felé már inkább csak 2-3 napon- 
ta" — mondja Gróf. , Szerintem bírtak bennünket. Örültek nekünk, amikor 
mentünk, azonnal tea, édesség, ajándék. Szerintem őszintén normálisak 
voltak, azért azt lehet látni, ha valaki kényszerből vigyorog." 

Az afgánokon tényleg látszott a hála: azon, ahogy mosolyogtak, ahogy 
intettek, ahogy odajöttek dumálni. Széles mosollyal ecsetelték, hogy milyen 
sokat köszönhetnek a magyar katonáknak. , Többek vagyunk, mint testvé- 
rek, olyanok vagyunk, mint egy szerv, mindent együtt csinálunk" — mondta 

Allah Szafi alezredes, a kandakparancsnok. Szafi persze nagy diplomata 
volt, aki tudta, hogy nem árt hízelegni egy kicsit. De a hála valódi: ekkorra 
a zászlóalj és a mentorok már nagyon sok közös műveleten voltak túl, és 
az afgánok pontosan tudták, hogy nem jutottak volna messzire az OMLT 
meg a többi NATO-erő nélkül. , A leghálásabbak Istennek vagyunk. De 
sokat köszönhetünk a magyaroknak. Mindent megtettek, bátran harcoltak, 
és a mieinket is felbátorították, mert láttuk, hogy külföldi katonák a mi 
országunkért küzdenek" — mondta Nurulla főhadnagy, a 2. század egyik 
szakaszparancsnoka fél évvel történetünk után, nem sokkal azt követően, 
hogy a tálibok beszorították őket és a Bravo mentorcsoportot egy iskola- 
épületbe, és egy napig ostromolták őket.!§ 

Pedig nem mindig volt velük könnyű. Különösen az 1. század és az Alpha 
kapcsolata indult nehezen. Először Bogi balhézott össze az egyik szakasz- 
tiszthelyettessel. Egy másik alkalommal, május elején Nagibulla századosnak, 
az 1. század parancsnokának volt rossz napja. , Ott aludt a kocsiban, reggel 
felkelt, és az ablakon kifelé kezdett el lövöldözni, csak úgy, rá a házfalra" 

— meséli a homlokát ráncolva Ladányi. , Kicsit össze is kaptunk. Jöttünk 
vele vissza a legelső vonalból, de gyalog, mert életveszélyesen vezetett, és 
nem voltunk hajlandók mellé beszállni a kocsiba, a Bogi meg én. Ő meg 
ránk húzta a kocsit hátulról, poénból. Az jól felhúzott. Aztán meg mutatta 
messziről, hogy küldjünk neki vizet, amit én oda is küldtem a tolmáccsal. 
Erre mutatta a kezével, hogy majd jól elvágja a torkomat. Mutattam neki 
vissza, hogy ezt ne. De csak mutatta megint. Na, erre betöltöttük a pisztolyt 
a Bogival, és odamentünk hozzá, hogy már nem mi vagyunk az ő mentorai, 
és minden segítség, amit tőlünk kap, az a barátságunk miatt van, és ez az 
egész így nem jó. Erre megnyugodott és bocsánatot kért, hogy ő szokott 
viccelni, és ezek néha rossz viccek, és hogy ne haragudjunk. És hogy ő ki 
fog minket engesztelni. És úgy próbált kiengesztelni, hogy mondta, hogy 
üljünk fel a Humveejára, ők meg hoztak kaját meg zenét, aztán elkezdtek 
ott táncolni. A katonák. De egy rendes, félórás buli volt: tapsoltunk a zenére, 
ezek a teljesen beszívott arcok meg ott pörögtek-forogtak meg rángatóztak." 

Ez a huzavona azért mégiscsak vezetett valamicske eredményre, ha sokra 


nem is. , A táborban alap lövészeti-harcászati kiképzés folyt?" — mondja 

Gróf. , Erre nagyjából egy hónapunk volt, mielőtt elkezdődtek a hadmű- 
veletek, az működött is, elfogadták, amit mondtunk nekik. Meg csináltunk 
nekik fegyverszobát, hogy ne összevissza halmokban álljanak a fegyverek. 
Elmagyaráztuk nekik, hogy ne egy tárral induljanak el a háborúba. Szóval, 
sok apróságot is tanítottunk nekik. Vagy ha valami hülyeséget készültek 
csinálni, akkor megpróbáltuk lebeszélni őket — ők például simán rálőnek a 
civilekre is, úgy kell lefogni őket." 

Felmerül persze a kérdés, hogy egy magyar katona, akinek háborús ta- 
pasztalata nincsen, mire akar megtanítani egy afgánt, aki, mondhatni, élet- 
módszerűen csinálja már egy ideje. , Én oktassam őket, hogy egy lesállást 
hogyan kell túlélni, amikor ők már egy csomón keresztülmentek, én meg 
egyben se voltam?" — mondja Kígyó. , Egyenként több támadó műveletben 
voltak, mint mi összesen. A tolmács több lesállásban volt, mint mi. A tiszt- 
helyettesi páromnak kilenc év tapasztalata volt. Ezek a faszik húsz-harminc 
műveletben voltak velünk, mit fog nekik oktatni az OMLT-4? Kétoldalú 
dolog volt ez." 


De az afgánokat nem is annyira harcolni kellett megtanítani, mint in- 
kább arra, hogyan viselkedjenek valódi, szervezett hadseregként. Az afgán 
hadsereget a 2001-es háború után állították fel különböző szedett-vedett 
szabadcsapatokból. Gyakran még a legalapvetőbb képességei is hiányoznak 
a szervezett hadviseléshez. A kandak egy éve állomásozott a tartományban, 
és szervezetlenségüket mindennél jobban illusztrálja az a négy sebesült, 
akit május elején vittek be repeszsérüléssel egy amerikai sebészcsoport- 
hoz ellátásra. A katonák azt sem tudták, melyik zászlóaljhoz tartoznak, 
amit meg végül kinyögtek, az nem is volt a területen. Páncélozatlan vagy 
gyengén páncélozott Land Rover terepjáróik voltak, kevés volt a géppuska, 
ósdi Kalasnyikovokkal hadonásztak. Igaz, 2010 nyarán kaptak Humveekat 
amerikai nehézfegyverekkel, és a kézifegyvereket is nekiálltak lecserélni 
újabbakra. 

Állandó probléma volt, hogy nem tudták megérteni, többnapos művele- 


79 


tekre vizet kell magukkal vinniük, holott a gyakran 35 fok fölötti hőségben 
a katonáknak elvileg folyton inniuk kellene. , A zászlóalj nem küldött vizes 
teherautót műveletre, mi meg hiába mondtuk nekik, hogy töltsék meg a 
kulacsukat, és vigyék ki magukkal, egyszerűen nem csinálták" — mondja 
Gróf. , Mert hogy ők majd isznak a folyóból meg a kutakból. De aztán ne- 
megyszer az történt, hogy kipattintották őket valami domb tetejére, ahol csak 
ők voltak meg a napsugár — és nem volt vizük. És azért az elég varázslatos 
a harminc-negyven fokban. És akkor jött az, hogy majd mi adunk nekik. 
De ez egy idő után nem ment, mert mi viszont nem tudunk inni a kútból 
meg a folyóból, mert megbetegszünk, csak üveges vizet, és az meg nem 
volt elég. Szóval, ez gond volt, de nem azért, mert nem volt teherautójuk, 
hanem mert nem használták rendesen. Nem tanultak. Mert hogy majd lesz 
valahogy, ha Isten is úgy akarja. Insalla."" Az ennivalóval ugyanez volt a 
probléma. Ha hirtelen kiküldték őket műveletre, akkor egy-két napig néha 
éhen is maradtak, mert a zászlóalj nem tudta időben megszervezni az ellá- 
tást. De nagyobb műveleten vitték utánuk az ennivalót naponta háromszor 
is a helyőrségekből, ha pedig nem, akkor vettek kenyeret meg joghurtot a 
falusiaktól. 

Ennél is alapvetőbb baj volt, hogy a zászlóalj hatszáz főnyi hivatalos 
létszámából sosem volt mindenki jelen — sokan szabadságon voltak, vagy 
egyszerűen elszöktek. 2009-ben voltak olyan becslések, hogy egyes alegy- 
ségekben az állomány hatvan százaléka hiányzott.!? 2010 elején száz ember 
hiányzott a zászlóaljból. Az 1. század hivatalos létszáma körülbelül száz 
fő volt, de Ladányi szerint a Kunduz Tapa-i műveleten legfeljebb hatvanan 
voltak ott. , A többiek itt-ott, szabadságon, szökésben, hazamentek délre 
vagy ki tudja hova" — mondja. Az afgán vezetés ezt egy ideig tolerálta: a 
hiányzó katonákat csak egy hónap után húzták ki a regiszterből, és egy hétig 
még a fizetésüket is kapták. Ez azért volt, mert soha nem lehetett biztosan 
tudni, hogy a katona miért hiányzik. A szabadságosoknak például gyakran 
sokkal tovább tartott visszaérni a laktanyába, mint tervezték, a kiszámít- 
hatatlan közlekedés miatt. 


Insalla — Ha Isten is úgy akarja (arab-perzsa) 

Afgán katonák 


A főnök szava nélkül nem működött semmi. , Nincs törzs, nincs terve- 

zés, nincs katonai döntéshozatali rendszer. Ebben félelmetesen gyengék" 
— mondja Kápolnai alezredes. , Csinálgatják, meg van köztük egy-két tiszt, 
aki képzett és ismeri a nyugati rendszert. De inkább azt mondják, hogy ők 
látják a terepet és tudják, hogy mit kell tenni, aztán meg ha elfogy a vizük, 
akkor telefonálnak, hogy ott vannak Alawuddintól két kilométerre, tudod, 
ahol az az izé van — és akkor tudják, hogy mi van. De a parancsnoki munka 
nem az erős oldaluk. Főleg nem a Szafi típusú embereknek, akik szeretik, 
ha minden az ő kezükben fut össze." 

,, Vannak harcedzett embereik, de arra képtelenek, hogy szakasznál ma- 
gasabb szinten elvezessenek bármit" — mondja egy magyar katona. , Arról 
már fogalmuk sincs, hogy hogyan kell megtervezni egy műveletet. Össze- 
ránt harminc kocsit meg katonát rájuk, aztán menet. De hogy mit mond a 
felderítő, meg hogy honnan lesz vizük, lőszerük, van-e elég benzin? Hát ő 
azt nem tudja... Megnézte valaki? Nem. Szóval még a gyakorlati dolgokra 
se mindig figyelnek oda." 

Mások szerint volt ennek előnye is, tudták méltányolni, hogy az afgánok 
nem ragadnak le a bürokráciában. , Nincs sok üresjárat. Pikk-pakk össze- 

dobják a dolgokat. Itthon mi agyontervezzük magunkat, aztán úgyis más 
lesz belőle. Odakint az egész egy nagy káosz, nagyon nehéz összefüggést 
találni a dolgok között. . . és ők ehhez jobban tudnak alkalmazkodni, jobban 
tudnak rögtönözni, az életből, a tapasztalatból dolgoznak" — mondja Kanalas 
István százados, az OMLT-3 felderítőtisztje. 

Az egyik legnagyobb probléma a korrupció. Gyakran a saját vezetőik is 
megrövidítik az afgán katonákat. A zászlóalj korábbi parancsnoka lopta a 
benzint, és állítólag elsikkasztotta a katonáknak szánt cuccokat is, amiket 
a magyaroktól kapott. Állítólag több tízezer dollárért vásárolta a beosz- 
tását. Az amerikai katonák arra panaszkodtak, hogy folyton azt kellett 
nézniük, hogy az alezredes milyen amerikai állami tulajdont nyúlt le éppen 
aznap." A lopás része az életnek. Volt olyan századparancsnok, aki csak 
akkor engedte el a katonáját szabadságra, ha az fizetett neki. Sári Szabolcs 
alezredes, az OMLT-2 parancsnoka emlékszik, hogy egyszer adott egy na- 
rancsot az egyik afgán tisztnek, ami aztán a kandakparancsnoknál végezte. 
A szerződéses állománytól elvárják, hogy kiszolgálják a tiszteket, mintha 
feudális urak lennének. Olyanok, mint egy nagy maffiacsalád, az élén a 
kandakparancsnokkal, a maffia-donnal. 

Allah Szafi alezredes, aki történetünk idején vezette a kandakot, kövér, 
intelligens tekintetű afgán katonatiszt volt, jóindulatú mosollyal. Hosszú 
körmondatokban fejezte ki magát, és sokat nevetett. Körülbelül ötvenéves 
volt, származására nézve pastu. Korábban Wardak tartományban vezetett 
egy zászlóaljat, a tálib érában pedig Iránban volt menekült. A magyar és 
az amerikai főtisztek is sokra tartották. , Kökemény, tapasztalt katona volt, 
aki mindent megtett az embereiért" — mondja Kápolnai István. , Kitiporta 
belőlük az utolsó dolgot is, de ki is állt értük. Összeomlott, ha elveszített 
egy embert. Ült ott, a szeme könnyes volt. Volt egyszer egy hadnagy, aki 
szabadságra jött haza, elfogták a tálibok és felakasztották. Állítólag Junosz 
molla személy szerint írta rá, hogy aki ezt a katonát onnan leveszi, az 
ugyanígy fog járni. És azt mondta a Szafi, hogy kerül, amibe kerül, ő oda 
be fog menni, még ha az összes katonája is elvész, és személyesen veszi le 
onnan a hadnagyot és adja át a családjának. Végül közvetítőkön keresztül 
elérték, hogy a tálibok visszaadják a holttestet. Hát ő egy ilyen katona volt." 

Tény, hogy Szafi empátiája a katonákon túl az afgán civilekre már csak 
korlátozottan terjedt ki: az afgánok vérfagyasztó nyugalommal nyitottak 
tüzet lakott településekre is, ha ott tálibok voltak, és egyáltalán nem féltek 
attól, hogy esetleg ártatlanokat találnak el. 

Az afgánokat általában is nehéz megérteni, gondolkodásukat átlátni, követ- 
ni. Köztük töltött hónapok után sem könnyű kisilabizálni, kinek lehet hinni 
és kinek nem. Majdnem mindenki összevissza beszélt — vagy legalábbis úgy 
tűnt. Mondtak valamit, aztán az ellenkezőjét. A tényekkel — és különösen 
a számokkal — mintha a legfurcsább és legfelületesebb viszonyban lettek 
volna. Nagy részük nem tudott rendesen számolni, ahogy írni-olvasni 
sem. A legtöbb külföldi katona gyorsan megtanult egy dolgot: bármilyen 
számot mondjon is egy afgán — például arról, hogy hány tálib harcos van 
a következő faluban -, azt el kell osztani valamennyivel. A kérdés csak az, 
hogy kettővel vagy tízzel. A szilárd, biztos, stabil európai tér és idő szinte 
teljesen idegen tőlük. És ami a legfurcsább, ezt tudták ők maguk is. Waliddal, 
egyik afgán munkatársammal sokat nevettünk azon, hogy ha valakivel meg- 
beszéltük, hogy egy óra múlva találkozunk, az vajon európai egy óra volt 
vagy afgán egy óra. Walid, aki jól ismerte a nyugati embereket, remekül 
szórakozott rajta, hogy milyen gyorsan kicsúszott a lábuk alól a talaj, amikor 
rájöttek: az afgánok nem feltétlenül 


hazudósabbak, mint ők, egyszerűen 
csak nem tulajdonítanak a dolgok- 
nak — a szavaknak, a számoknak, az 
időnek — olyan fix bizonyosságot és 
jelentőséget, mint a Nyugat. 


Ezt meg lehetett szokni. Viszont 
szervezett háborút vívni így elég ne- 
héz. Az afgán hadműveleti tervezés 
gyakran nem áll másból, mint hogy 


a zászlóaljparancsnok rámutat egy 


pontra a térképen, aztán telefonon 


leszól az alegységnek, hogy indu- Allah Szafi alezredes, 


lás. Még a szovjet iskolát végzett a 3. zászlóalj parancsnoka 

parancsnokok is látszólagos ötletszerűséggel küldözgetik ide-oda alegysé- 
geiket a harcmezőn, az előre megbeszéltekre sokszor fittyet hányva, hogy 
a NATO hadműveleti tervezői néha a hajukat tépik az idegességtől. 

Néha úgy tűnt, mintha messze nem vennék olyan komolyan az egész hábo- 
rút, mint a NATO. Ellövöldözgettek rendesen, és sokuk látható lelkesedéssel 
vetette magát a harcba. Volt, aki kimondottan utálta a tálibokat. De közben 
mégis úgy ténferegtek jobbra-balra, mintha osztálykiránduláson lennének. 
Összevissza lövöldöztek, kígyókra, madarakra, néha még egymásra is. Pont 
úgy harcoltak, ahogy éltek: fittyet hányva az időre, lesz ami lesz alapon 
szemlélve még saját erőfeszítéseiket is. A magyarok azon spekuláltak, hogy 
lehet, hogy az afgánok annyira megszokták ezt az erőszakos életmódot, 
hogy nekik ez volt a normális és a mindennapi, és ezért engedik el magukat 
ennyire. ,, Voltak olyan katonák, akik délről származtak, és oda mentek haza 
néha szabadságra. Ott meg, ugye, sokkal rosszabb a helyzet, mint Baglanban. 
Szóval ők konkrétan egy lájtos helyre jártak dolgozni. Lehet, hogy ez nekik 
kikapcsolódás" — mereng Tárnok Péter. 

, Ha az afgánok háborúba mennek, könnyeddé válnak" — írja Anthony 
Loyd. , Vigyorognak és kiáltoznak, tavasz költözik lépteikbe. Nem mintha 
meg akarnának halni — inkább csak mert olyan ismerős nekik a halál. Egy 
olyan országban, ahol a legtöbb férfi meghal negyvenes évei dereka előtt, 
és ahol olyan régóta zajlik a háború, csatában meghalni mellékes kilátás. 
A vérükben van a háború. Spirituális nép, végtelenül fatalisztikus, úgy 
tekintenek egyéni sorsukra, mint Isten által elrendeltetettre, életükre pedig 
mint törékeny, átmeneti állapotra." 

Az afgán katonákon nyoma sem volt annak a súlyos, komor figyelemnek, 
ami az európai embert kíséri, ha háborúba indul. Hadi meneteiket ez tette 
könnyed sétálgatássá, amivel a legkevésbé sem volt ellentétes a cigaret- 
tázgatás, a viccelődés, vagy akár a védőruházat levetése. Egy háborúban 
töltött nap csak egy volt rövid, nehéz és erőszakos életük többi napja közül: 
miért ne próbálták volna ugyanúgy élvezni, mint az összes többit? Sok 
katona szinte folyamatosan hasist szívott; amikor csak alkalom nyílott rá, 
már tekerték is a spanglit. Még művelet közben is. Amint megállt valahol 
a sereg, egyből , olyan gyapotszag volt, amilyet még az életbe?" nem érez- 
tem" — nevet Boross Tibor. 

De az afgán katonák közt sok profi is volt, hisz volt alkalmuk tanulni. Sok 
mindent jobban tudtak, mint a magyarok, akik bár sokkal jobb kiképzést 
kaptak, éles tapasztalattal nem rendelkeztek. ,, Az újak nagyon kiforratlanok" 

— mondja Temesvári. , De pár év alatt jobbak lesznek, mint mi, mert harcol- 
nak. Egyik-másik tiszthelyettes nagyon keni-vágja. Mi még csak sasolunk 
ott, hogy mi van, ő meg már tudja, hogy mit fog lépni az ellenség. Meg 
hát ismerik a helyieket, tudják, hogy mi van a következő domb mögött..." 

Például Masszúd százados kimondottan jó katona volt, aki rendet tartott 
az emberei között, elszámoltatta őket a lőszerrel, és velük ment mindenhova, 
még ha veszélyes is volt. És ha fenyegette is az embereit egy nagy bottal, 
látszott, hogy törődik velük. , Egyszer elszakadt a bakancsa" — meséli Gróf. 

, És jött hozzám, hogy hát ő nem szokott soha kérni, de hát ez van, elszakadt 
a bakancs. Én meg vettem neki egyet. Aztán nem sokkal később megint 
jött, hogy odaadta a bakancsot egy katonának, mert az övé is teljesen szét 
volt esve. Én meg mondtam neki, hogy ugye, tudod, hogy nincs másik, és 
hogy ez egy személyes ajándék volt neked? Ő meg azt mondta, hogy igen, 
tudja, de hát kellett a katonának a bakancs..." 

A magyaroknak is volt mit tanulniuk az afgánoktól. Például hamar kiszúrták, 
hogy sokszor jobban fel tudják mérni, mekkora veszély leselkedik rájuk. , Az 
elején még nagyon óvatosak voltunk" — mondja Bognár. , Amikor hallottuk, 
hogy lőnek, akkor azonnal fogtuk a fegyvert, be a repeszállóba, meg minden. 
De aztán észrevettük pár nap után, hogy addig nem kell parázni, amíg az 
afgánok nem nyúlnak a fegyver után. Mi ott ugráltunk, ők meg tök simán 
elvoltak, hogy nyugi, nem történik semmi, csak így jeleznek egymásnak meg 
ilyenek... És amikor megint lőttek, és már ők is elkezdtek öltözni, onnantól 
már mi is komolyan vettük az egészet." Ráadásul az afgánok jobban látnak 
a sötétben, hiszen sokkal kevesebb fényszennyezéssel kell együtt élniük. 

, Ott távcsöveztünk, ő meg már szabad szemmel mutatja, hogy mászkál ott 
valaki" — mondja Szöőr Péter törzsőrmester, az egyik toronygéppuskás. 

Az afgán hadsereget sokat kritizálták azért, mert gyáva, de az OMLI-3 
tapasztalata más volt. , Bátrak voltak. Persze, lehúzták magukat, mint min- 
denki, de nem voltak beszarva. Mentek ők is ugyanúgy, mint mi. Sőt, inkább 
ők voltak elöl, és mint az állat, úgy lőttek. Igaz, néha maguk elé a földbe, 
de lőttek, mint a barom" — mondja Szabó Sándor. Igaz, a fegyelmezetlen- 

ség itt is megjelent. , Néha teljesen fel voltak tüzelve, mentek volna előre, 
lőttek mindenre, ami mozgott. Máskor viszont az istennek se tudtad őket 
rávenni, hogy harcoljanak. Amikor Sar-i Kunánál meghalt az egyik társuk, 
akkor letargiába zuhantak. Leültek, mint az iszap. Megszűnt a biztosítás 
meg minden" — mondja Szöőr Péter. 

Meg lehetett érteni az afgánok problémáit is. A NATO elképesztően 
ambiciózus célokat állított eléjük: a seregnek elméletileg 260 ezer fősre 
kellene növekednie. 2010 derekán 134 ezren voltak, legalábbis hivatalosan. 
Egy brit tábornoktól 2009-ben azt hallottam, hogy havi háromezer embert 
kell felvenni pusztán ahhoz, hogy az amortizációt — halottak, sérültek és 
dezertőrök — ellensúlyozzák, vagyis szinten tartsák a csapatlétszámot. Ilyen 
gyorsan ekkorára nőni és közben még professzionálisan is viselkedni nagyon 
nehéz, pláne egy ilyen fejletlen ország hadseregének. 

A körülmények tehát csak korlátozottan tették lehetővé, hogy az OMLT 
valódi és tartós tudást adjon át a zászlóaljnak. Helyette próbáltak nekik úgy 
segíteni, ahogy tudtak. Adtak nekik cipőt, GPS-t, vizet, szereztek nekik 
álcahálót; időnként a felcserek ellátták őket művelet közben, vagy beál- 
lították nekik az amerikaiaktól kapott géppuskákat. A mentorcsapatoknak 
elvileg kísérgetniük kellett az atgánokat a műveleteken. De a gyakorlatban 
csak oda mentek velük, ahova akartak — az OMLT nem az afgán hadsereg 
része, hanem a Magyar Honvédségé. , A zászlóaljparancsok felé nekem 
javaslattételi jogom van. Arról nincs szó, hogy ha ő kap egy parancsot az 
afgán felettesétől, akkor én azt megváltoztassam vagy más irányba tereljem. 
De ha én úgy ítélem meg, hogy ez túl veszélyes, akkor mi bent maradha- 
tunk. Nyilván őrültségben mi sem akarunk részt venni" — mondta Kápolnai. 

A gyakorlatban minden OMLT-parancsnok máshogy dolgozott. Voltak 
olyanok, akik nem mentek ki a kandakkal, ha úgy érezték, hogy a feladat 
nincs rendesen átgondolva. Esetleg megpróbálták az afgánokat is lebeszél- 
ni róla. Kápolnait kritizálták azért, hogy szinte automatikusan követi az 
afgánokat mindenhova. , Az amerikai és a magyar vezetés között az volt a 
különbség, hogy az amerikaiak csak olyan bevetésekre követték az afgánokat, 
amelyeknek volt látható értelme taktikailag, míg a magyarok mindenhova 
követték az afgánokat, akár volt értelme, akár nem" — mondja Russell Galeti 


86 


Szajíd Masszúd százados, a 2. század parancsnoka 


főhadnagy. Kápolnai legényei közül többen szintén úgy érezték, hogy az 
alezredes gondolkodás nélkül végrehajtatja velük a kandakparancsok terveit, 
gyakorlatilag az afgán zászlóalj egyik alegységévé degradálva őket. Még 
fel is írták az egyik Humveera viccből, hogy 4. század. , A végén már az 
afgánok mentoráltak minket. Nem ők vették át a mi stílusunkat, hanem mi 
az övéket" — legyint az egyik katona. 

Kápolnai ezzel nem értett egyet. , Én azt mondtam, hogy nekünk az a 
feladatunk, hogy ezzel a zászlóaljjal igenis menni kell? — mondta fél évvel 
később. , Ha én ott egy zászlóaljparancsnoki mentor vagyok és a zászlóalj- 
parancsnok megy, akkor nekem mi a választási lehetőségem? Ha a század 
megy és feladatot hajt végre, akkor nekünk mi indokolhatja azt, hogy ne 
menjünk? Főleg, ha ők kérik. Hogy félünk? A műveletek végrehajtása 
domborodott ki, igen, mert ebben az időszakban ez volt. Mindenben részt 
vettünk, mert ment a kandak. Mentem és mentünk, mert ez volt a feladat. 
Nem hagytam magára a zászlóaljparancsnokot, és a századmentorok sem 
hagyták magukra a századukat. Hogy sokat kellett menni? Hát, ez egy ilyen 
időszak volt." 

2010. március 27-e és 31-e között került sor a legnagyobb ütközetre az 
OMLT-3 és a tálibok között, Kuk Csenár település fölött, a Hindukus lábá- 
nál. Ez a hidak elfoglalását célzó műveletnek a része volt. Több zászlóalj 
is részt vett benne, és a célja az volt, hogy elfoglalják a Baglan folyón Kuk 
Csenárnál átívelő hidat, illetve megtisztítsák az útközben fekvő falvakat az 
ellenségtől. Az akcióért sem az amerikaiak, sem a magyarok nem voltak oda. 
Szerintük a zászlóaljnak nem a folyó túlpartjára kellene koncentrálnia, előbb 
inkább rendesen meg kellene tisztítania és stabilizálnia a Pul-i Khumritól 
közvetlenül északra fekvő részeket, az úgynevezett Sahabuddin-háromszöget. 
A tálibok itt annyira berendezkedtek, hogy Junosz mollának állítólag még 
saját háza is volt. De az afgánok menni akartak, és ők voltak a főnökök. 

A zászlóalj március 27-én reggel indult el Khilagayból, átkelt a Baglan 
folyón, és elindult északra a folyó nyugati partján. Az 1. század előrenyo- 
mulását lelassította, hogy a tálibok árkokat ástak az úton keresztül, ezért be 
kellett várni a németeket, akiknek a feladata ezeknek a feltöltése volt. 28- 
án este a század felért a Baglan nyugati partján fekvő hegyek platójára, és 
ott töltötte az éjszakát. A táj üres volt és vigasztalan: ritkás zöld növényzet 
borította a dombok között fekvő részeket, a Hindukus alsó nyúlványai pedig 
kopaszon, gyűrötten, bambán néztek le a köztük matchboxként kanyargó 
autókra. Feljebb az egyre magasabbra emelkedő gerinceket néha már meg- 
ülték a felhők, hosszú ujjakként nyúltak végig a hegyek oldalában. Utak 
nemigen voltak, inkább csak kitaposott ösvények. A földeken itt-ott néhány 
állat kóválygott, vissza keletre pedig a Baglan tekergett kábán. 

A tálibok 28-án kezdték el rakétákkal lőni a szövetségeseket, de a tüzelés 
29-én vált csak intenzívvé. Reggel hét körül három rakéta is érkezett, de 
egyik sem tett kárt senkiben — noha ez gyakran csak a szerencsén múlott. 

, Amikor nem messze tőlünk becsapódott egy rakéta, azt úgy képzeld el, 
hogy a különlegesek vezetője, a zászlóaljparancsnok, a Dean meg én egy- 

Afgán tüzérek 82 mm-es aknavetővel. 


más hegyén-hátán feküdtünk, aztán bumm! Alig bírtunk utána egymás alól 
kikászálódni. Az jó volt" — emlékszik vissza Kápolnai alezredes a csatát 
túlélt katona lelkesedésével. A rakéták nem voltak olyan veszedelmesek, 
mert elég nehéz velük célozni. De azért annyira jó sem volt, hogy ilyen 
sűrűn jöttek. Három nap alatt vagy tizenötöt engedtek el a tálibok. , Az volt a 
gáz, hogy lőttek egyet, és akkor az ember már várta, mikor jön a következő. 
A felderítőszakaszunkat egyszer majdnem telibe is találták, mert pont a domb 
oldalában ültek. Volt, amelyik közel esett le? — mondja Bognár Gergely. 

Közben a 3. század is megérkezett a környékre. Az előrenyomulás kaotikus 
volt. Jól illusztrálta, hogy az afgánokat körülbelül olyan könnyű mentorálni, 
mint egy zsák bolhát — de azt is, hogy a magyaroknak és az amerikaiaknak 
is van mit tanulniuk arról, hogyan kell ezt a zűrzavaros háborút vívni. ,,Az 
afgánok egymással versenyeztek. Nem volt köztük semmilyen koordináció, 
nem működtek a rádiók, nem tudtuk őket irányítani" — emlékszik derűsen 
Ladányi Botond. Mikor Ladányi előreküldött egy rajt, hogy elfoglaljon egy 

emelkedést, addigra már ott volt a 3. század. A főhadnagy erre balra kezdte 
el mozgatni az embereit, hogy ne gabalyodjanak össze a másik századdal, 
de azok annyira gyorsan haladtak előre, hogy a 3. század ellenségnek nézte 
őket és rájuk lőtt. Ott pattogtak a golyók a Rangerek között, a pánikba esett 
afgánok meg ugráltak le a platóról. A koordináció a legmagasabb szinten 
is hiányos volt: a hadművelet kezdetekor az afgán zászlóaljparancsnok 
gyalog akart megindulni a tálibok által ellenőrzött falvak ellen. Erre Dean 
alezredes nem volt hajlandó. Az afgánok erre összepakolták a cuccaikat és 
sértődötten elindultak egyedül, és csak akkor álltak meg, amikor a legelső 
falu előtt lövöldözésbe keveredtek a tálibokkal. A mentorok végül beérték 
őket, de a rossz hangulat csak nehezen múlt el. 

A nagy összevissza lövöldözésben Ladányiék úgy döntöttek, hogy érdeme- 
sebb biztosra játszani: kinéztek maguknak egy dombot, ahol majd nagyobb 
biztonságban lesznek a tálib rakétacsapásoktól és a saját csapatok részéről 
érkező tűztől is. , Ott majd nem zavarunk senkit" — gondolta a főhadnagy. 
Az Alpha sietős előrenyomulása a mentorcsapaton belül is problémákat 
okozott: a három Humveeból két amerikai sofőr által vezetett kocsi visz- 
szafordult a parancs ellenére. Az amerikaiak túlságosan gyorsnak és ezért 
veszélyesnek ítélték az előrenyomulást, amiben talán igazuk is volt, viszont 
meghátrálásuk nem tett túl jó benyomást se a magyarokra, se az afgánokra. 
Ráadásul a három afgán szakaszból kettő egyszerűen lemaradt, amit utóbb 
nagy ravaszul azzal indokoltak meg mentoraik, hogy direkt hagyták őket 
hátul , biztosítani". Mindennek a tetejébe az afgán katonák egy része, amint 
megállt az oszlop, leült és rágyújtott egy spanglira. 

Március 29-én a 1. század egyik szakasza végre átjutott a dombokon, 
és előrement egészen a plató széléig. Odalent sárga, poros vidék terült el, 
elszórtan álldogáló, kocka alakú vályogházakkal, vályogfalakkal elkerített 
kertekkel, szétszórt kis facsoportokkal. Látszottak a Kuk Csenár előtt fekvő 
kertes részek is, ahonnan a tálibok a rakétákat küldözgették feléjük. , Mondtuk 
is, hogy na, itt a kerf" — nevetett utóbb Bognár Gergely, a népszerű internetes 
videóra utalva, amiben egy részeg hatalmasat esik saját kertjében, mikor meg 
akarja mutatni egy tévéstábnak. Majdnem így jártak ők is: egy újabb rakéta 
suhant el a fejük felett. De az amerikai alegységparancsnok, France százados 

nem engedte a választüzelést, mert nem lehetett látni az ellenséget. Végül 
délután három körül megint elengedtek egyet a tálibok, a távcsövön keresztül 
világosan látszott, honnan szállt fel a rakéta, és akkor megkapták az engedélyt 
a tüzelésre. Bordás István törzsőrmester odaküldött vagy három rakasznyi 
(120 db) 40 mm-es gránátot, amire a lövöldözés abba is maradt. 

Közben megjöttek az afgán tüzérek is egy 82 mm-es aknavetővel, és 
buzgón nekiálltak lőni a házat és a kertet. Annyira belelendültek, hogy egy 
idő után már a mögötte fekvő falura, Kuk Csenárra is elkezdtek potyogtatni. 
Pláne, mikor megjelent a zászlóaljparancsnok is, akinek meg akarták mutatni, 
milyen jól harcolnak. Ladányi becslése szerint vagy negyven gránátot lőttek 
el a falura. , Mondtuk nekik, hogy figyeljetek má" ide, hát az egy falu. De 
azt mondták, teljesen mindegy, hogy itt hova lőnek, mert itt csak jó helyre 
tudnak lőni" — mondja Bognár. 

Az ellenség fő ereje nem sokkal ezután tűnt fel. A plató szélén, ahogyan 
a szakadék ívelt délről északra a sík felett, volt egy kis beszögellés, amin 
túl, a szövetségesektől 700-800 méterre északra egy kiépített támaszpont 
volt, futóárkokkal meg döngölt földdel védelemül. Innen figyelték a szövet- 
ségeseket ismeretlenek. Egy idő után még fényjeleket is elkezdtek leadni. 
A magyarok biztosak voltak benne, hogy ellenséges erők, és forszírozták is, 
hogy támadják meg őket. De France százados bizonytalan volt, az ismeret- 
lenek pedig csak vártak és figyeltek. Közben bejött egy jelentés, hogy jön 
az eső, és a búzamezőből, ami a platón végig elnyúlt, hamarosan sártenger 
lesz. Ettől néhányan pánikba estek, hogy , úristen, nem fogunk tudni mo- 
zogni, és itt fogunk meghalni mind". Az eső el is kezdett esni, a fejek meg 
még mindig csak lestek ki az állásaikból. 

Sötétedés körül derült ki, hogy miért. A tálibok ugyanis rájöttek, hogy 
amint elkezd lemenni a nap, a magyarok meg az amerikaiak már nem látnak 
olyan jól, viszont az éjjellátó berendezéseiknek olyankor még túl világos 
van. Öt óra körül rá is zendítettek. Lőttek mindennel, RPG-vel, karabéllyal, 
géppuskával. Ráadásul nem csak északról, az állásaik mögül nyitottak tü- 
zet, de egy kisebb erő leszivárgott a plató alatt fekvő síkra, elosont délre a 
földeken lévő facsoportok fedezékében, és az ott lévő házak közül kezdte 
el lőni a szövetségeseket, félig körbevéve őket. 

Ladányi és emberei egy kicsit előrébb mentek a kocsikkal, a Humveek 
géppuskái pedig válaszolni kezdtek. Csatlakoztak nem sokkal később az 
amerikai különlegesek is. A nyomjelző lövedékek fényei bevilágították az 
estét, ahogy kúsztak előre az esőáztatta sík felett — Kápolnai meg is állapí- 
totta, hogy milyen gyönyörűek. Vagy húsz percig lőttek folyamatosan, el 
is ment majdnem az összes lőszer. A tálibok olyan jól bújtak, hogy mozgó 
embert csak egyszer lehetett megpillantani. Ladányi egyszer még fel is szólt 
a géppuskásának, hogy várjon egy kicsit, hadd lőjenek vissza a tálibok — hogy 
lehessen látni a torkolattüzüket. A gránátok, több száz, ott robbantak fel az 
állásaikon, de a tálibok csak lőttek tovább, mert a tömött föld megvédte őket. 

, Nagyon meg voltak azok az állások csinálva" — mondja Bognár elismerően. 
A helyzetet bonyolította, hogy a magyarok háta mögött lévő afgán rendőrök 
is úgy döntöttek, hogy tüzet nyitnak az ellenségre, a lövedékek pedig alig 
néhány méterrel mögöttük csapódtak be a földbe. 

Kápolnai alezredes közben próbálta telefonon felhívni az Összhaderőnemi 
Parancsnokságot Székesfehérváron, hogy jelentse, harcban állnak — ezt 
minden alkalommal meg kell tenni, egyenesen az ÖHP-t vezető háromcsil- 
lagos tábornoknak. , És úgy hívtam, hogy lehetőleg legyen fönt éppen egy 
vadászgép és pont akkor lőjön, hogy — hogy mondjam -— hiteles legyen a 
jelentkezés. Szóval, ezt úgy kell elképzelni, hogy miközben telefonáltam, 
hogy tábornok úr, jelentkezem, akkor pont a Gyuricza Geri feje felett húzott 
el a vadászgép. Meg amikor az lő, annak is van egy kis hangja" — mesélte 
utóbb elégedetten. 

Miután legyalulták a tálib állásokat, Dean alezredes leküldött néhány 
embert a plató délkeleti sarkára, ahol az afgán katonák egy lövészárokban 
lapítottak, és lőtték a lenti síkról tüzelő tálibokat, alig néhány száz méter- 
nyire. Az átvonulás filmbe illő volt. Sprintben kellett átvágni a két állás 
között fekvő távon, vagy százötven méteren, miközben a golyók pattogtak 
végig a hátuk mögött a földön. A Ladányi mögött haladó France elsőre 
nem érzékelte a veszélyt, , úgy sétált végig a mezőn, mintha a Váci utcában 
lenne", de aztán hamar lement négykézlábba ő is, és megindult keményen 
az afgán állások felé. 


Ott nem volt túl magas a harci morál. Az afgán katonák a lövészárokban 

lapítottak, a fejük felett húztak el a tálibok fényjelző lövedékei, egyszer még 
egy gránát is. De a mentorok megérkezése kicsit beindította a dolgokat, és 
a félórás harc jobban összerázta a magyarokat és az afgánokat, mint eddig 
bármi; végre volt lehetőség a , gyakorlati oktatásra" is. Egy afgán páncéltörő 
gránát a második kísérletre telibe találta a lenti síkon álló házat, ahonnan 
a tálibok lőttek, miután Ladányi megadta neki az irányt és a távolságot. 
A géppuskakezelőnek szintén meg kellett mutatni a célpontot azzal, hogy a 
főhadnagy a karabélyával előbb rálőtt. Amikor elfogyott a géppuskalőszer, 
és az afgánok nem bírták kinyitni a lőszerdobozt, Neó felfeszítette a késével. 

Az afgánokat fellelkesítette a lövöldözés, és utóbb mondták is, hogy na- 
gyon jó volt, hogy odamentek a mentorok, mert attól felbátorodtak. , Félórát 
harcoltunk együtt, és ettől nagyon boldogok voltak. Az RPG-st utána ki 
is tüntették. Addig nem annyira bírtak minket, és ez rengeteget segített" — 
mondja Ladányi. Az egész fesztivál körülbelül három órán keresztül tartott. 


x 


Éjjel az eső kitartóan esett tovább. Az afgánok ástak egy gödröt Ladányinak 
és Neónak, hogy ott alhassanak, de addig ügyeskedtek a felfújható gumi- 
matraccal, amit maguk alá akartak tenni, hogy végül az összes víz befolyt 
a lyukba, ahol gubbasztottak. Olyan volt, mintha egy kádban ültek volna. 
Teljesen átáztak. Ladányinek a sisakjáról folyt be a víz a nyakába, Bognár 
meg Hajnóczi nem bírtak aludni szinte semmit, ott ültek egy ponyva alatt, 
amit az egyik amerikaitól kaptak kölcsön. Éjszaka arra lettek figyelmesek, 
hogy valaki a sötétben ül odakint és néz lefelé a falu irányába. Bognár azt 
hitte, afgán őr lehet, és elégedetten gondolta magában, nocsak, őrködnek az 
afgánok, de jó. , Másnap reggel jön egy katona cigit kérni, meg el is kezd 
ott cigizni, aztán mondja, hogy mekkora jó fej ő és milyen okos, mivelhogy 
látjuk-e ott azt a guggoló valamit. Na, kiderült, hogy az nem katona volt, 
hanem leszúrt oda valami botot és rárakta a zubbonyát, és hogy az mekkora, 
mert hogy a tálibok majd azt hiszik, az egy katona, rálőnek, ő meglátja a 
torkolattüzet, aztán majd visszalő" — nevetett Bognár. 


De valaki tényleg matatott odalent az éjszakában. Éjfél felé vették ész- 

re, hogy valaki a síkon a zseblámpájával villog, talán jeleket ad. Ladányi 
átkúszott az afgánokhoz, hogy majd jól legéppuskáztatja velük a tálibokat, 
de nem lehetett látni senkit, olyan sötét volt. Végül Neó odalőtt egyet a 
Szép mesterlövészpuskával az árnyékra, ami a ház falára vetült, és akkor 
egy kicsit csönd is lett. 

Közben az afgánok pszichológiai hadviselést folytattak a maguk egy- 
szerű módszereivel. Az egyik afgán tiszt kiállt a plató szélére, és egy nagy 
hangosbeszélővel elkezdett beleordibálni az éjszakába, hogy hergelje a 
tálibokat. , Vérfagyasztó volt?" — mondja Ladányi. , Kiabált a táliboknak, 
hogy gyávák vagytok, meg asszonyok vagytok. Meg hogy gyertek velünk 
harcolni, mártírokká válhattok egykönnyen. Hogy meg fogtok halni. Meg 
hogy civilek mögé bújtok, és nem is Afganisztánért harcoltok, hanem Pa- 
kisztánért." 

A reggel nyomasztó volt. Mindenki teljesen bőrig ázott. Majdnem elfo- 
gyott a lőszer, alig volt ennivaló, tiszta sár volt minden. Az afgán katonák 
egy része lement a síkra, Oayser Khelbe, azokhoz a házakhoz, ahonnan a 
tálibok lőttek, de nem találtak senkit, csak valamennyi fegyvert, amit az 
ellenség otthagyott. A halottakat és a sebesülteket, ha voltak, még előző 
este elvihették. Ami ennivalót meg vizet találtak, azt elhozták az afgánok. 
Utánuk a rendőrök is lementek, ők még alaposabbak voltak, összegyűjtöt- 
ték még a szőnyegeket is. A lőszert meg a gránátokat pedig akkurátusan 
felrobbantották. 

A Bravónak közben megvolt a maga baja. Március 29-én négy kilométer- 
nyire közelítették meg a falut, déli irányból, Ladányiék alatt, lent a síkon, 
amikor elkapta őket az eső. Az ész nélkül száguldozó afgán Ford Rangerek 
közül az egyik beleborult az árokba, de úgy, hogy az egyik afgán katona 
nagyon súlyosan megsérült, többször is újra kellett éleszteni. , Szörnyű 
volt" — emlékszik vissza Gróf Gergely. , Nem működtek a rádiók. Mobilon 
kellett beszólnom a központba, hogy sérült van és mentés kell. Azt mondták, 
használjuk az afgánok mentőjét. A mentőt hátraküldték a Botondéktól, de 
beleragadt a sárba háromszáz méter után. Dean közben azt mondta, hogy 
hagyjuk ott az afgánt, mert megy érte a mentő. Mondtam, hogy nem. De 
hogy hagyjuk, majd jönnek érte az afgánok. Mondtam, nincsenek afgánok, 

Kuk Csenár egy karabély távcsövén keresztül 


beleragadtak a sárba. Végül szereztünk egy Ford Rangert, amivel bevittük 
a katonát Puzei Sánba, ahol a németek el is látták. Az afgánokon látszott is, 
hogy tök hálásak. Aztán fél órával később hívott a központból az amerikai 
felcser, hogy megy a helikopter, mik az adatok. Mondtam neki, hogy már 
nincs rá szükség. De hogy azt nem lehet, azt mondja, adjam le az adatokat. 
Szóval az amerikaiak egyáltalán nem voltak képben. Még jó, hogy nem 
velünk történt valami." Kifelé menet Bire is felborult a Humveeval, de ott 
senki nem sérült meg. 

Március 31-én aztán megindult a támadás Kuk Csenár ellen lent a síkon. Az 
1. zászlóalj, ami nem a magyarokhoz tartozott, a Kuk Csenár-i hídnál átkelt 
a folyón, és más erőkkel kiegészülve mintegy négyórányi lövöldözés után 
elfoglalta a falut. Az F-15-ös vadászgépek a levegőből lőtték Kuk Csenárt. 
Az amerikai különlegesek is beaknavetőztek párszor a faluba. Az Alphát a 
Charlie váltotta a plató szélén, ahonnan még vagy két óráig lőtték egymást a 


95 


tálibokkal. A tálibok a házak közül tüzeltek, a Charlie meg felülről lőtte őket. 
Szellemharc volt ez is: a toronylövészek alig tudták azonosítani a célokat, 
olyan ügyesen bújt el a házak között az ellenség. Többnyire torkolattűzre 
lőttek. Aztán amikor ennek vége lett, egy szakasz afgán meg négy mentor 
lement a faluba. Az afgán rendőrök még utánuk lőttek néhány páncéltörő 
gránátot, csak a biztonság kedvéért. 

Temesvári István három amerikai katonával meg egy tolmáccsal ment be 
Kuk Csenárba, az afgánok nyomában. Legjobban arra emlékszik, milyen 
mindennapinak tűnt minden. A falu másik végéről még lehetett hallani a 
lövöldözést. De a házak között egy házaspárt lehetett látni, amint éppen 
elbúcsúznak egymástól; egy tíz év körüli kislányt, ahogy kilép egy ház 
kapuján egy kannával, és a kúthoz megy megtölteni; mintha nem érdekelte 
volna az ottmaradt embereket, hogy harcolnak a faluban. 

Ladányi, Bognár meg a többiek az Alpha mentorcsoportban puskalövés 
nélkül nézték végig az egészet a plató széléről. Kényelmes helyzetüknél 
mi sem illusztrálja jobban a háború abszurditását és kissé komikus, hétvégi 
jellegét. , Túl messze volt, hogy beszálljunk. Kajáltunk, dumáltunk, távcsö- 
veztünk a Humveek motorháztetőjén ülve. Szépen sütött a nap. A többiek 
elfoglalták Kuk Csenárt, mi meg szépen hazamentünk" — mondja a főhadnagy. 

A tálibok később a honlapjukon közölték, hogy az afgánok és a külföldi 
katonák futva menekültek előlük, és ők nagy diadalt arattak. Ez persze 
marhaság volt, leszámítva, hogy másnap a szövetségesek — elég ember 
hiányában -— tényleg elhagyták Kuk Csenárt, ahova annak rendje és módja 
szerint vissza is mentek a tálibok. Néhány héttel később újra támadást kel- 
lett ellenük intézni. Ebben a 3. zászlóalj és a magyarok nem vettek részt. 
Akkor már egy támaszpont is épült a közelben, hogy megakadályozza az 
ellenség visszatérését. 

Ezzel a problémával a szövetségesek már évek óta küzdöttek: annyi 
hadműveletet indíthattak a tálibok ellen, amennyit csak akartak, végered- 
ményben mindegy volt: ha nem tudták katonáikkal megszállva tartani az 
elfoglalt területeket, és ott rendet és viszonylag jól működő közigazgatást 
kialakítani, az hamar visszacsúszott a tálibok kezébe. , Ez volt a legszebb az 
egészben" — legyint egy katona. , Hiába lettek volna akár halottjaink vagy 

sebesültjeink esetleg, semmi értelme nem lett volna az egésznek. A falu 
nem lett a miénk, csak odasétáltunk meg vissza." 

, Nem volt pénz. Se az afgánok, se a NATO nem tudta, hogy ki fogja 
kifizetni a két támaszpont árát, amit a hidaknál akartak építeni. Az afgán 
vezetés a halálba küldött nyolc-tíz katonát, és minket is komoly veszélybe 
sodortak, holott világos volt, hogy nincs pénz az építkezésre? — mondja 
Kápolnai. , Annyi történt, hogy az addig bevehetetlennek hitt Kuk Csenárt 
elfoglaltuk. Felmentünk oda, ahol évekig nem voltak se kormányerők, se 
NATO. Viszont nem tudtunk továbbmenni északnak, és kénytelenek voltunk 
félbeszakítani a műveletet, tehát a tálibok vissza tudtak menni. Erőfitogta- 
tásnak fasza volt, meg felidegesítettük a tálibokat valami rettenetes módon." 

Nincs teljesen megbízható adat arról, hogy a csata milyen áldozatokkal 
járt. Ennek felderítését nehezíti, hogy sok afgán nem megy kórházba, mert 
az egyszerűen túl messze van. A halottakat pedig gyakorlatilag azonnal 
eltemetik. Katonai források szerint utóbb három-hat halottat találtak a 
tálib szakasztámponton, fönt a síkon, és legalább ötöt lent a házak között. 
Polgári áldozatokról alapos nyomozás után sem értesültem, bár még a falut 
magát is felkerestem; leszámítva egy öregembert, akit a Baglani Központi 
Kórházban néhány napig kezeltek repeszsérüléssel, majd elengedtek. Egy 
Kuk Csenár-i faluvezető augusztusban azt mondta egy amerikai kutató- 
csoportnak, hogy a harcokban többen is veszítettek családtagokat, de nem 
világos, hogy ez pontosan mikor történt. 

A HÁBORÚ SODRA 


A hazai vezetést némileg meglepte, hogy az OMLT mekkora csetepatékba 
keveredik. , Őszintén szólva nem számítottunk ilyen súlyos harcokra"? — mond- 
ta utóbb Tömböl László, a Honvéd Vezérkar akkori főnöke. , Fokozottabb 
igénybevételre igen. Fejlődött az afgán zászlóalj, tudtuk, hogy előbb-utóbb 
bevetik őket. Tudtuk és tapasztaltuk azt is, hogy az elmúlt két évben a 
helyzet egyre romlott északon. Illetve amikor nyilvánvalóvá vált, hogy a 
NATO megnyitja az északi utánpótlási vonalakat, akkor ez magával vonja 
majd a lázadó erők aktivizálódását. Tehát valamilyen fokig számítottunk 
erre, de nem ennyire." 

A misszió hazai kommunikációja ezt bizonyos fokig tükrözte is. A Hon- 
védelmi Minisztérium nem tette ki az OMLT-t az ablakba. A misszió léte 
nyilvános volt — teljesen eltitkolni nem lehetett volna —, és a HM még azt 
is bejelentette, hogy a tavasszal megindult hadműveletekben részt vesznek. 
De összességében keveset és szűkszavúan kommunikáltak róla. A politiku- 
sok, ha lehetséges, még hallgatagabbak voltak. Szekeres Imre honvédelmi 
miniszter jelentette az egyetlen kivételt: viszonylag rendszeresen szóba 
hozta ezeket a kérdéseket, félévente megszervezett afganisztáni útjaira pedig 
mindig vitt magával újságírókat. De az Országgyűlés plenáris ülésein az ő 
egy szem felszólalásától eltekintve egyetlen beszéd sem hangzott el ebben 
a témában vezető politikus szájából 2004 és 2010 között (bár a honvédelmi 
bizottság rendszeresen foglalkozott az üggyel). Medgyessy Péter, Gyurcsány 
Ferenc, Bajnai Gordon és Orbán Viktor gyakorlatilag soha nem ejtettek 
szót erről a témáról. Ráadásul az időszak egyetlen magyar miniszterelnöke 
vagy köztársasági elnöke sem fárasztotta magát azzal, hogy meglátogassa 
a katonákat Afganisztánban, egyedüliként a kelet-európai vezetők közül. 

Mindez részben abból a meggyőződésből fakadt, hogy a harci feladatok 
kiteregetése biztonsági kockázatot jelentene az ország és a katonák számára. 


Az óvatosság bizonyos fokig érthető és mindenképpen méltányolandó is, 


98 


de mégis kicsit bizarr: az ember azt gondolná, hogy maguk a harci cse- 
lekmények azok, amelyek felbőszítik az ellenállókat, nem pedig az erről 
Magyarországon megjelenő cikkek, amelyek ráadásul jó eséllyel úgysem 
fognak soha eljutni az ellenállókhoz vagy elvbarátaikhoz. Az esetleges 
veszélyt megítélésünk szerint felülírja az a rendkívül fontos közérdek is, 
hogy a közvélemény tisztában legyen vele, hogy mit csinálnak külföldön 
tevékenykedő katonáink. Különösen, ha a feladat ilyen ellentmondásos, 
mint amilyenné az afganisztáni háború 2010-re vált. 

A hallgatásba belejátszott az is, hogy se a katonák, se a politikusok nem 
voltak róla meggyőződve, hogy ez a típusú misszió akkora támogatást 
élvezne a magyar közvélemény körében, hogy érdemes legyen villogni 
vele. , Tudatos döntés volt" — mondja egy volt vezető politikus, aki részt 
vett a döntésekben. , Nem akartuk azt a benyomást kelteni, hogy baj van, 
mert akkor elindul a nyomás idehaza, hogy ne csináljuk — holott muszáj. 
Szerintem ez nem illegitim érv. Tudja, a magyar sajtó a problémákból, a 
balhékból él. Ha pedig elterjed a híre, hogy ott rendszeresek a harcok, akkor 
ezzel hiszterizálni lehetne az országot, és elindulna a nyomásgyakorlás, 
hogy vonuljunk ki. Borzasztóan provinciálisan gondolkodik az ország. 
Rettenetes mértékben nem látunk ki a határokon túlra, azt hisszük, hogy mi 
vagyunk a legszerencsétlenebbek a világon. Amíg az ország ilyen, addig 
kockázatos az ennél nyitottabb kommunikációs stratégia. Persze valahol el 
kellene kezdeni kommunikálni arról, hogy a világ nem Erdélynél ér véget. 
De biztos vagyok benne, hogy erre most nem állunk, nem állnak készen. 
Az emberek azt gondolják, hogy a NATO védjen meg minket, de mi semmi 
kockázatot ne vállaljunk." 

, Nehéz azt hangsúlyozni, hogy nekünk kötelezettségeink vannak a NATO- 
val szemben. Hát még azt sem tudjuk elérni, hogy itthon felépítsünk egy 
NATO-radart, holott az minket véd. Akkor miért érdekelne bárkit Afga- 
nisztán?" — teszi fel a kérdést Tálas Péter, a Stratégiai és Védelmi Kutató 
Intézet igazgatója. A kevés rendelkezésre álló közvélemény-kutatás szerint 
egyébként az afganisztáni szerepvállalás viszonylag nagy támogatást élvez 
a magyar lakosság körében, bár nem tudni, hogy ez a támogatás mennyire 


stabil, és mennyit változott a 2010. augusztusi kettős halálesetet követően. 

Az a vélemény, hogy az embereket ez az egész úgysem érdekli és úgysem 
értik, elég elterjedt ezekben a körökben. Voltak olyan vezetők, aki ettől 
feljogosítva érezték magukat, hogy akkor inkább hallgassanak, esetleg 
mellébeszéljenek. Egy külügyi illetékes, akivel 2010 tavaszán beszélgettem 
erről, engem biztatott, hogy találjak ki valamit, hogyan lehetne ezt az egész 
vállalkozást a közvéleménynek eladni. , Hát a NATO-t nemigen hiszi el 
senki. Hogy mi azért csináljuk ezt, mert NATO-tagállam vagyunk. Ez olyan 
semmilyen, szerintem. Erre azt mondják, hogy ja, de hát erre mindent rá 
lehet húzni. Szerintem ezt a kábítószerdolgot kellene nyomni, hogy azért 
vagyunk ott, hogy ne abból éljenek az emberek, és akkor ide sem jön a 
kábítószer..." — spekulált fennhangon. 

Előfordult, hogy a kormány attól félt, hogy az ellenzék politikai kérdést 
csinál az ügyből, és ezért inkább hallgatott. Például 2009 novemberében, 
amikor a Bajnai-kormány újabb kétszáz katona küldéséről döntött. A lét- 
számemelést a miniszterelnök Washingtonban jelentette be, de hallgatott 
arról az érzékeny és feltehetőleg nem túl népszerű tényről, hogy az új vagy 
meghosszabbított mandátumú alakulatok közt vannak harcolók is. Ezt egy, 
a miniszterelnököt jól ismerő forrás azzal magyarázta, hogy , nem volt 
egyértelmű, hogy az ellenzék támogatni fogja-e. Nagyon ellentmondásos 
infók jöttek. Nem foglaltak állást, nem tudtuk, hogy Orbán Viktor nem 
fog-e ebből politikai ügyet csinálni. És ha egy ilyen kérdésben megosztott 
és azt mondja, hogy a magyar katonák vérét ne hullassák idegen földön... 
És én úgy tudom, hogy őt elég nehezen győzték meg erről a Fideszen belül." 

Egészen a legutóbbi időkig a magyar közvélemény is rendkívül kevés 
érdeklődést mutatott az afganisztáni misszió iránt. A média döntő részének 
az ingerküszöbét nem érte el a háború, és nem akart vagy nem tudott rá 
pénzt áldozni (tény, hogy az afganisztáni újságírói munka elképesztő ösz- 
szegeket emészt fel). A sztori így homályban maradt, a honvédség pedig 
fokozatosan belesodródott egy valódi háborúba anélkül, hogy erről idehaza 
a közvélemény tudott volna. Amikor pedig tényleg komolyra fordultak a 
dolgok, és egy rajtaütésben meghalt két katona is, mindenki meglepődött, a 
politikusok pedig magyarázkodhattak, hogy mit is csinálunk mi egyáltalán 
Afganisztánban. 

A minisztériumnak közben megvolt a maga baja. A különböző felajánlá- 
sok megvalósításával rengeteg probléma volt, és ezek közül kiemelkedik a 
helikoptermodernizáció története. A helikopterek hiánya mindig is probléma 
volt Afganisztánban. 2008-ban kezdett annyira sürgetővé válni a dolog, 
hogy Washington és Brüsszel már tényleg onnan próbált helikoptert sze- 
rezni, ahonnan tudott, beleértve a volt keleti blokk lerobbant repülőparkjait 
is. A magyar kormány eredetileg két Mi-17-es szállítóhelikoptert és két 
Mi-24-es harci helikoptert ajánlott fel, de ebből végül csak a két Mi-17-es 
maradt. A helikopterek nem voltak olyan állapotban, hogy bevessék őket 
Afganisztánban — vagy akárhol -, de a franciák és az angolok felajánlották, 
hogy ők majd kifizetik a felújítást és a modernizációt, hogy a helikopterek 
megfeleljenek a pokolian nehéz afgán körülményeknek. 

Ez így rendben is lett volna, de a Balaton utcában valamit , félreértettek": 
későn kaptak észbe, hogy a helikopterek működtetési költségét már nekik 
kellene finanszírozniuk. A HM ezt üzemóránként több mint nyolcezer euróra, 
összesen mintegy 8 milliárd forintra becsülte a kétéves bevetésre vetítve 
(, vagy amíg le nem lövik őket" — mondta szárazon egy minisztériumi ille- 
tékes). 2010 elején, amikor az országnak még a korábbiaknál is komolyabb 
megszorításokkal kellett szembenéznie, az ilyesmire egyáltalán nem volt pénz. 
A honvédelmi miniszter kénytelen-kelletlen visszavonta felajánlását, amiből 
persze azonnal botrány lett: a NATO főtitkára levelet írt Szekeres Imrének, 
megjelent a brit és a francia nagykövet, az angol honvédelmi államtitkár 
meg telefonon fenyegetőzött Vadai Ágnessel, a HM államtitkárával. Szeke- 
resnek végül vissza kellett vonnia a visszavonást. A miniszter azt mondta 
az angoloknak és a franciáknak, hogy a kormányváltás küszöbén ilyen 
pluszköltségeket ő semmi esetre sem tud vállalni, és a döntést a következő 
vezetésnek kell majd meghoznia. A helikopterprogramot végül a Fidesz- 
kormány is bevállalta, de a kavarás miatt az egész csak még tovább csúszott. 

Egyébként is minden nagyon lassan ment. 2010 nyarán a kormány egy 
nagy logisztikai sejtet telepített Mazar-i Sarífba, az északi régió parancs- 
nokságára, hogy legyen egy egység, ami kiszolgálja a frontalakulatokat, és 
ne nekik kelljen folyton felrohangálni Mazarba ezért-azért. De a katonák 

egy része még októberben is sátorban aludt, mert négy hónap alatt sem 
sikerült biztosítani nekik a megfelelő körülményeket. Hosszú ideig még 
páncélozott jármű sem volt, amivel el tudták volna hagyni a tábort. Tény, 
hogy a csapatok telepítése még a legjobban felkészített hadseregeknél is 
egy igazi rémálom, és szinte soha nem úgy alakulnak a dolgok, ahogy 
azokat megtervezték. Mégis furcsa volt az egész: például kétmillió euróért 
vettek nekik páncélozott lakókonténereket, ami a PRT egész éves fejlesztési 
költségvetésének felel meg, holott a mazari tábort gyakorlatilag egyáltalán 


nem éri rakéta- és aknatűz. 


Közben a háború nem haladt jól. 2008-ról 2009-re kétszeresére nőtt a 
harcokban elesett nyugati katonák száma, a civil áldozatok száma pedig 14 
százalékkal lett magasabb.?! 2010 első felében a nyugati katonai áldozatok 
száma ismét a duplájára nőtt az előző év ugyanazon időszakához képest.?2 
Ugyanennek az évnek a nyarán 270 szövetséges katona esett el, több, mint 
addig bármelyik , harci időszakban". Duplájára emelkedett a pokolgépes 
merényletek és az öngyilkos merényletek száma is (utóbbiból átlagosan heti 
három). A polgári áldozatok egyre nagyobb arányát okozták az ellenállók 
(2010 első felében több mint a kétharmadát), ami propagandaszempontból 
jó hír volt, de végeredményben ettől senkinek nem lett jobb. 

A dolgok persze még így sem voltak olyan rosszak, mint a nyolcvanas 
években: akkor a szovjetek nyers erővel, egész páncélos hadosztályokkal 
próbálták megtörni az ellenállókat, de hiába öltek meg több mint egymillió 
afgánt, mégis veszítettek, mert brutalitásukkal maguk ellen fordították az 
egész országot. Sőt: hiába romlottak folyamatosan a dolgok, még 2010 
nyarán is több civil áldozatot szedett az iraki háború, havonta körülbelül 
ötszázat, mint az afganisztáni, holott Irakban akkor már gyakorlatilag vége 
volt a polgárháborúnak. 

Ez egy másfajta, furcsa háború. Még a forró délen sem volt mindig olyan 
intenzív, mint amire az ember az el-elkapott hírekből számított. Heteket 


el lehetett tölteni úgy egy , harcoló" alakulattal, hogy az ember nemhogy 

ellenséget nem látott, de egy-egy távoli dörrenésen és időnkénti elszórt 
puskalövéseken túl semmi jelét nem észlelte annak, hogy igazi háborúban 
volna. Voltak persze nagyon rossz környékek, ahol valódi és igen intenzív 
harcok dúltak: például a Korengál-völgy Kelet-Afganisztánban, ami szá- 
mos dokumentumfilmet és könyvet ihletett; a Szangin-völgy délen, ahol a 
brit hadsereg nagyobb veszteségeket szenvedett, mint Korea óta bármikor; 
vagy Kandahár nyugati járásai, ahol a kanadaiak 25 százalékos átlagos 
veszteségrátával dolgoztak, ami elképesztő arány. De a legtöbb katonának 
alig volt alkalma elsütni a fegyverét. Már csak azért is, mert a tálibok elég 
hamar rájöttek: valódi veszteséget csak pokolgépes merényletekkel okoz- 
hatnak a náluk sokkal jobban felszerelt és fegyelmezettebb NATO-erőknek. 

Az elmúlt évek nem teltek el teljesen eredménytelenül. Az afgán gazdaság 

— döntően a beáramló segélyeknek és az építőiparnak köszönhetően — tem- 
pósan növekszik, évente 8-10 százalékkal is. 2001 óta megkétszereződött az 
ország GDP-je. Az infrastruktúra sokat fejlődött, és a lakosság — különösen 
a nők — sokkal nagyobb részének van hozzáférése egészségügyi ellátáshoz 
és oktatáshoz, mint korábban. 

Az amerikaiak még 2009 végén úgy döntöttek, hogy újabb eszkalációval 
próbálkoznak, és mintegy harmincezer katonát küldtek elsősorban a déli 
hadszínterekre, de keletre és északra is. Az európai NATO-szövetségesek 
ezt további ötezerrel emelték. Magyarország is felajánlott kétszáz katonát. 
(A költségek egy részét a kormány ügyesen az amerikaiakra tolta.) Az új 
stratégia nem volt reménytelen. A háborút jórészt azért nem sikerült 2009-ig 
lezárni, mert az amerikaiakat még mindig lekötötte Irak, és nem fordítottak 
elég figyelmet Afganisztánra. Az ország legreménytelenebb részein — első- 
sorban a déli tartományokban — nem azért nem tudták legyűrni a tálibokat, 
mert azok verhetetlenek, hanem azért, mert szinte soha nem volt elég katona 
ahhoz, hogy a NATO ki tudjon törni a tartományi fővárosokból és a nagyobb 
bázisokról. A hadműveletekkel szinte semmit sem tudtak elérni, hiszen a 

, megtisztított" területeket az emberhiány miatt nem tudták megtartani, és a 
tálibok egy idő után mindig visszaszivárogtak. 

Az új stratégia lényege az volt, hogy kiszorítsák őket a legfontosabb 


lakott területekről, amiket utána megtartanak az újonnan rendelkezésre álló 

erőkkel, majd betemetik fejlesztési pénzekkel és , jó kormányzással". Azt 
remélték, hogy a jobb biztonsági körülmények, a jobb közszolgáltatások, 
az új munkahelyek a kormány oldalára állítják a bizonytalan embereket. 
Azokon a területeken, amiket a NATO elárasztott katonákkal, el is értek 
bizonyos részeredményeket, még olyan szörnyű helyeken is, mint a dél- 
afganisztáni Helmand és Kandahár, amelyek éveken át a háború legvéresebb 
frontjai voltak. Viszont a civil építkezés majdnem teljesen reménytelennek 
tűnt. Egyszerűen nem lehetett csak úgy közbiztonságot, viszonylag modern 
államot, munkahelyeket rittyenteni a semmiből. A katonákat ráadásul most 
sem lehetett örökké ott tartani, és kétséges volt, hogy az afgánok egyedül 
állják-e majd a sarat. 

Talán ennél is nagyobb akadálynak számít, hogy a nyugati államok egyre 
kevésbé hajlandók megfizetni mindennek az árát, méghozzá azért, mert 
egyre kevésbé tűnik elfogadhatónak az indoklás. A casus belli egyre kevésbé 
világos. Ami eredetileg legitim büntetőhadjáratnak indult az al-Kaida és a 
tálibok ellen, az időközben átváltozott egy teljes államépítő misszióvá egy 
olyan helyen, ahol szinte semmi sincs. A szeptember 11-e után megalapo- 
zottnak tűnő indok, hogy Afganisztánt nem szabad hagyni szétesni, mert a 
káoszban otthonra találnak az Oszama bin Ladenhez hasonló alakok, akik 
onnan az egész nyugati világ biztonságát veszélyeztetik, az idő múlásával 
és a dolgok alakulásával sokat veszített az erejéből. 

Egyrészt az al-Kaida az azóta eltelt majdnem tíz évben nem tudott a 
szeptember 11-i támadásokhoz hasonló akciót végrehajtani. Ez jelenthette 
azt, hogy az afganisztáni háború legalább ebben az egyben sikeres volt — 
de jelenthette azt is, hogy bin Laden igazából nem olyan veszélyes, mint 
korábban gondolták, és hogy azzal az egy akcióval csak szerencséje volt, 
vagy hogy az új biztonsági és hírszerzési erőfeszítések mellett már nem 
képes ekkora dobásokra. Vagy mind a hármat egyszerre. A terrorszervezet 
még így is veszélyesnek tűnik, de az már korántsem világos, hogy érdemes-e 
miatta ekkora háborút vívni a világ végén, egyre halmozódó áldozatokkal, 
a győzelem egyre kisebb reményével. Ráadásul 2009-—2010-ben már szó 
nem volt jelentős al-Kaida-jelenlétről Afganisztánban. A szervezet új ott- 
honra talált Pakisztánban, Jemenben, Észak-Afrikában, Szomáliában. De 

arról szó sincs, hogy ezeket a helyeket is meg kellene szállni — persze nem 
is volna lehetséges. De akkor meg mit csinálunk Afganisztánban? — kér- 
dezték egyre többen. Voltak, akik Pakisztánra mutogattak új indokként: az 
egyre instabilabb, saját tálib lázadásával küzdő, atomfegyverrel felszerelt, 
valóban stratégiai jelentőségű ország stabilitása megkívánja, hogy Afga- 
nisztán is stabil maradjon. Ez talán igaz is, de az már nem biztos, hogy a 
cél arányos-e a kolosszális áldozattal, amit a háború jelentett immár több 
tucat ország számára. 

Azt is egyre nehezebb kijelenteni, hogy az afgán kormány támogatásával 
a NATO a demokráciát védi. Ez sokak számára vonzó érv volt egy darabig, 
és a Karzai-kormány szinte biztosan jobb is volt az afgánoknak, mint a 
tálibok kínálta kilátástalan rémuralom vagy a polgárháború káosza. De 
hogy demokratikus és modern volna, vagy akár csak ezeknek a lehetőségét 
magában hordozná, az egyre kevésbé biztos. Hamid Karzai szégyentelenül 
elcsalta a 2009-es elnökválasztást, és az állam, amit irányít, velejéig korrupt. 
Az egyik legnagyobb gazember a Hindukus és a Pandzsáb között nem más, 
mint Karzai elnök saját bátyja, Ahmed Karzai, Kandahar lordja. 

A háborúnak 2009-re valószínűleg egyetlen igazi, őszinte és kikerülhe- 
tetlen oka maradt: Amerika és európai szövetségesei nem engedhették meg 
maguknak, hogy veszítsenek. Legszívesebben mindenki hazament volna, ha 
nem lett volna olyan kínos kikapni egy csomó mezítlábastól, plusz hagyni 
széthullani azt az országot, amire már ennyi vért, pénzt és időt áldozott 


majdnem az egész világ. 

A MAGYAR HONVÉDSÉG KIEMELT MISSZIÓJA 


Az OMLI-3 felszereltsége kiválóan illusztrálja az egész afganisztáni misszió 
gyengeségeit: végül is működött a dolog, és a gyakran súlyos hiányossá- 
gokból nem lett nagy baj, részben a szerencsének, részben a katonák kitartó 
küzdelmének köszönhetően. De az átgondolatlanság, a felkészületlenség és 
a pénzhiány néha egészen bizarr eredményeket produkált. 

A problémák a kocsikkal kezdődtek. A mentoroknak tizennégy Humvee 
páncélozott terepjárójuk volt, amelyeket a honvédség az amerikaiaktól 
kölcsönzött 2008 óta. Ezek a járművek régiek voltak, ráadásul nem az af- 
ganisztáni terepkörülményekre tervezték őket, ahol a rettenetes állapotban 
lévő, vagy egyáltalán nem létező utak szétrázták a felfüggesztéseket és 
óriási megterhelésnek tették ki a futóművet. A PRT már több mint egy éve 
szenvedett velük, és állandóak voltak a meghibásodások. Temesvári István 
főtörzsőrmester kocsijában egyszer elromlott az üzemanyag-adagoló, és csak 
annyit tudtak vele csinálni, hogy kívülről kötöttek rá egy benzineskannát. 
A honvédségnek ráadásul semmilyen pótalkatrésze nem volt, két donorjármű- 
ből próbáltak a szerelők ezt-azt kiszedni. Vagy felvitték a kocsikat Mazarba, 
hátha az amerikai szerelők tudnak velük valamit kezdeni. 

A pótalkatrészek biztosítása az amerikaiak feladata volt, de ők nem küldtek 
semmit májusig. Persze nekik sem volt könnyű dolguk: a Humveeknak már 
alkatrészeket szerezni ilyen-olyan alakulatoktól, de a helyzet így is olyan 
rossz volt, hogy május elejére a tizennégy Humveeból csak kilenc maradt 
harcba küldhető állapotban. Volt olyan, hogy két megjavított Humvee a 
műhelyből visszafelé vezető úton döglött be. , Annyira durva az igénybe- 
vétel, hogy ha nem lesz alkatrészünk, akkor előbb-utóbb nem fogunk tudni 
kimenni" — mondta május elején Kápolnai alezredes. A katonák közül sokan 
mérgelődtek, hogy még a végén az afgánok is jobb kocsival mennek majd 
a háborúba, mint ők. Ez részben igaz is volt: a kandak — többek között — 

A Bravo egyik Humveejának tornya, balra a DSK, jobbra a PKM géppuskával. 


a legújabb Humveekat használta, amiket az amerikaiaktól kapott. Arról 
ugyan volt szó, hogy majd a mentorok is kapnak új kocsikat, modernebb 
Humveekat, sőt, talán még MRAP-eket is, de ezek a kilátások senkit nem 
hatottak meg. , Faxok, telefonok, ígérgetések itt nem játszanak, ez Afga- 
nisztán" — mondta Kápolnai. 

Hogy a Humveekkal mégis lehetett dolgozni, az elsősorban a PRT szere- 
lőit dicséri. Ők időt és energiát nem kímélve küzdöttek a gépekkel, azokkal 
az alkatrészekkel, amiket ki tudtak buherálni egy-egy donorjárműből, és 
azokkal a szerszámokkal, amiket a műhelyben találtak, még akkor is, ha 
semmi közük nem volt az amerikai járművekhez (vagy amiket be tudtak 
szerezni kéz alatt Kabulban, egy-egy üveg whiskyért). Éjjel-nappal nyomták 
a tábor közepén álló, még a hollandok által otthagyott nagy műhelyben, egy 
gigászi ponyva alatt, ahol megállás (és válogatás) nélkül döngették a mulatós 
zenét. OMLT-s társaikra még a sajátjaiknál is jobban odafigyeltek: képesek 

voltak félretolni egy egész sor szerelésre, átnézésre váró gépet, ha a poros, 
fáradt mentorok beestek rozoga masináikkal; az volt a legfontosabb, hogy 
az ő cuccaik működjenek. A szerelők mindig is a külföldi katonai missziók 
meg nem énekelt hősei voltak, és a PRT-re és OMLT-re ez sokszorosan igaz. 
Nélkülük az egész vállalkozás igen hamar befulladt volna. 

A fegyverekkel is sok baj volt. Az OMLT katonáit amerikai M4-es gép- 
karabélyokkal látták el. De a magyarok nem kedvelték az M4-est: egyrészt 
a Colt-Armalite M16-os család olyan évtizedes problémákkal küzd, amiket 
soha nem sikerült igazán megoldani: a rosszul megtervezett gázelvezető 
rendszer, illetve az alkatrészek túlságosan szoros illeszkedése miatt a fegyver 
könnyen elakad. Ez a poros afganisztáni viszonyok közepette még nagyobb 
probléma. A tűzereje sem túl nagy. A honvédségben rendszeresített fegyver 
a magyar Fegyver és Gépgyár által gyártott AK-63-as Kalasnyikov-modell, 
amely hihetetlen tűrőképességű, rendkívül megbízható, jelentős tűzereje van, 
és sok Kalasnyikov-klónhoz képest pontos is. Úgyhogy a katonák kivitték 
magukkal az AK-kat is, úgy gondolván, hogy nagyobb biztonsággal tudnak 
dolgozni egy olyan fegyverrel, amit akár vaksötétben is szét tudnak szedni 
és össze tudnak szerelni. 

A baj csak az, hogy mivel a honvédség Kalasnyikov-modernizációs prog- 
ramja már évek óta húzódott eredmény nélkül, az AK-hoz nem volt sem- 
milyen kiegészítő. Csupaszon, vasirányzékkal, fa- vagy visszahajtható 
fémtussal, éjjellátó képesség nélkül használja őket a honvédség. Ez egyszerű 
biztosítófeladatok esetén nem gond, de komolyabb harchelyzetben — pláne 
éjszaka — komoly hátrányt jelenthet. Az M4-esekhez vásároltak ugyan ilyen 
kiegészítőket, például állítható válltámaszt, előmarkolatot, optikai irányzé- 
kot vagy az éjszakai harchoz elengedhetetlen lézert, de csatlakozósíneket 
már nem sikerült szerezni. Vagyis a kiegészítőket nem lehetett felszerelni 
se az M4-esekre, se az AK-kra. A katonák végül a saját költségükön vették 
meg az AK-hoz használatos síneket, és így sikerült olyan fegyvert össze- 
szerelniük maguknak, amivel már el lehetett indulni a háborúba. Tömböl 
László akkori vezérkari főnök utóbb azt mondta, azért történt így, mert az 


amerikai beszállító nem küldte el időben a csatlakozósíneket. Az OMLT 

korábbi váltásainak egyébként még a lézerirányzékot is maguknak kellett 
megvenniük, mert a honvédség azt sem tudta biztosítani. 

A Humveekra 7,62 mm-es PKM géppuskát és 12,7 mm-es DSK nehézgép- 
puskát szereltek — mindkettő régi szovjet modell. A Duska régi berendezés: 
a harmincas években tervezték. Volt olyan modell az OMLT birtokában, 
amit 1945-ben gyártottak. Ez még nem lett volna feltétlenül baj, merta DSK 
veszedelmes fegyver, amit a mai napig több ország hadserege is használ. 
A lövedék akkora kinetikus energiával rendelkezik, hogy le tudja szakítani 
egy ember karját anélkül, hogy eltalálná, ha elég közel megy el mellette. 
Csak éppen hajlamos elakadni. A hiba azt az alkatrészt érinti, aminek a 
feladata a lövedék hüvelyét kirántani a fegyverből a lövés után, mielőtt 
betöltené a következőt. Ezt könnyen és olcsón lehetne orvosolni, a honvéd- 
ségnek mégsem sikerült rá megoldást találnia. A DSK így állandóan elakadt, 
általában már tesztlövéskor. És ez még a jobbik eset: volt olyan géppuska, 
ami szétesett használat közben és a darabjai bepotyogtak a toronyból az 
utastérbe. Május elejére a nyolc DSK-ból csak öt volt használható. 

Az OMLT-3 tavasszal jelezte a hibát a magyar Összhaderőnemi Parancs- 
nokságnak — már az elődeik is panaszkodtak —, ahonnan azt a választ kap- 
ták, hogy a problémát bizonyára a , karbantartás hiánya" okozza. Ez óriási 
felháborodást keltett. , Karbantartási hiba? A kurva anyád!" — káromkodott 
az egyik katona. , Egész nap dzsuviztuk azt a szart, és akkor se működött! 
Ez rögzült meg nekik, hogy mi sorkatonák vagyunk, ő meg tiszt, és biztos 
mi nem tartottuk karban! Mi hivatásos katonák vagyunk tíz éve!" 

A probléma részben itt is az, mint ami a Humveenál: a DSK korábban a 
T-55-ös harckocsi légvédelmi géppuskája volt, és amikor a tankot kivonták 
a hadrendből, a DSK is visszavonult vele együtt. Ezért a honvédségi logisz- 
tika nem áll készen a szervizelésére. Hogy miért nem a másik 12,7 mm-es 
géppuskát, a T-72-es harckocsikon használt, és ezért még hadrendben lévő 
NSZVT-t rakták a Humveera, azt még az OMLT parancsnokai sem tudták." 


rt Érdekes módon a PRT tűzszerészei által használt két MRAP terepjárón NSZVT van. Lehet, 
hogy csak ennyi volt összesen. 

A katonai parancsnoki rendszerben már 2009 őszén jelentették ezeket a 
problémákat a vezérkarnak. Tömböl László akkori vezérkari főnök utóbb 
nekem azt mondta: nincs mit szépíteni, a fegyverek egyszerűen régiek, és 
a szélsőséges környezeti körülmények sem tettek nekik jót. Elismerte: ha 
volt megfelelő eszköz vagy pótalkatrész, meg kellett volna oldaniuk, hogy 
időben eljusson a csapatokhoz. Benkő Tibor akkori ÖHP-parancsnok pedig 
azt mondta: késlekedés nélkül, több csatornán is jelentették a problémákat, 
a rendelkezésre álló tartalék eszközökkel pótolták, amit lehetett, és kérték 
a szükséges beszerzéseket. Új fegyverek beszerzése a civil vezetés feladata, 
a katonák saját hatáskörben nem tudnak nagy értékű eszközöket vásárolni. 

A DSK-problémát ideig-óráig lehetett úgy orvosolni, hogy amerikai fegy- 
vereket raktak a kocsikra, de amikor az amerikaiakkal megromlott a viszony, 
ez a lehetőség kiesett. A PRT is próbált segíteni. Először egy helyi vállalko- 
zóval csináltattak volna pótalkatrészt, de az nem vált be. Utána elkezdték a 
saját DSK-ikat odaadogatni. Utoljára az őrbiztosító század parancsnoka adta 
oda a sajátját; akkor az OMLT-nek már csak három működő DSK-ja volt. 

Rosszul jártak a repeszállón lévő málhamellénnyel is, amelyre a katonák 
tartalék tárakat, kisrádiót, miegyebet aggatnak fel. Erről egybehangzóan az 
a vélemény alakult ki, hogy teljesen használhatatlan. A zsebekből kiestek a 
tárak, rossz helyen voltak, mert nem oszlottak el rendesen a katona testén, 
vagy mert nem lehetett tőlük hozzáférni a hátrébb lévő kiegészítőzsebekhez. 
Vagy egyszerűen leszakadtak a mellényről. Az egész cuccot ráadásul túl 
macerás volt felvenni. Végül mindenki feladta, és varrattak egy vecsési 
alpinistaruházat-gyártó céggel darabonként 30 ezer forintért egy málha- 
rendszert, amin volt tártartó, gránáttartó, és kiegészítőzsebek. Az már csak 
hab volt a tortán, hogy a kevlársisakok egy részén nem volt állpánt, mert 
leszakadt, és nem lehetett őket pótolni. , Nem akarok nagyon morogni, mert 
azt mondják, a katonák mindig morognak, és ez igaz is, de azért állpánt 
csak kell a sisakra" — mondta egy katona. 

A honvédség által néhány évvel korábban beszerzett Kongsberg rádiók 
senkivel nem tudtak kommunikálni, csak saját magukkal. Később vettek 
Harris Falcon 3 típusú kisrádiókat, ami világszínvonalú berendezés. De 


ezzel is az volt a baj, ami annyi minden más eszközzel: a honvédség nem 

rendszert vásárolt, hanem egyes eszközöket. A Harrisekhez semmilyen tarta- 
lék alkatrész nem volt, és amikor többnek is eltört a hedszettje, egyszerűen 
nem lehetett velük mit csinálni. Ráadásul nemhogy az elvileg garantált 1 
kilométeres hatótávolságot nem tudták hozni, de néha még 70 méteren 
belül sem működtek. A Humveekba szerelt rádiók szintén nem működtek 
megbízhatóan. Az alegységek így nemritkán mobiltelefonnal voltak kény- 
telenek kommunikálni egymással, ami eleve rossz megoldás, néha pedig 
teljesen esélytelen: délután hat után ugyanis a szolgáltatók kikapcsolták az 
átjátszóállomásokat a tálibok fenyegetőzései miatt. 

Tény, hogy a problémák egy része nem volt meglepő a rettenetes af- 
ganisztáni viszonyok között. Nem csak a magyarok küzdöttek ilyen vagy 
ehhez hasonló gondokkal. A borzalmas terepviszonyok bizonyos fokig 
minden gépet kikezdtek, és senkinek nem volt rájuk igazán jó megoldása. 
A nyugati hadseregek járműveit nem ilyen terepre tervezték. Az amerika- 
iak szinte évente előálltak egy újfajta terepjáróval, de mindegyikkel volt 
valami baj: a páncélozottság és a manőverezhetőség közötti ellentétet soha 
nem sikerült igazán feloldani. Arról nem beszélve, hogy a katonák tényleg 
hajlamosak rá, hogy morogjanak, és sokan megvesznek és elvárnak ilyen- 
olyan kiegészítőket még akkor is, ha azokra nem feltétlenül van szükség. 

A hadibeszerzések egyébként is nehézkesek és bonyolultak, az eszközök, 
fegyverrendszerek megvásárlása közbeszerzéshez kötött, utána ki kell őket 
próbálni, hadrendbe kell állítani. Hihetetlenül szigorú szabályok vannak. 
Például a bakancsoknak adott darab hajlítást ki kell bírniuk, hogy elég 
erősnek nyilvánítsák őket — erre van is egy gép az egyik illetékes HM- 
háttérszervben, ami hajlítgatja a bakancsot, hogy bírja-e. Még egy egysze- 
rűbb beszerzés is minimum hat-nyolc hónap, de inkább több, erre pedig 
most egyszerűen nem volt idő. A Fejlesztési és Logisztikai Ügynökség, a 
Honvédelmi Minisztérium beszerzésekért felelős háttérintézménye tudta, 
hogy a katonák morognak, amiért a dolgok csigalassan haladnak, és kény- 
telenségből maguknak veszik meg a dolgok egy részét. De gúzsba kötötte 
őket a szabályozás és a saját hozzáállásuk is. 

, Nézze, a Humveekat gyorsítva szereztük be, nem hagyományos módon 
rendszeresítettük, hanem ott kaptuk meg az amerikaiaktól, ott vettük át és 

helyeztük őket alkalmazásba, gyakorlatilag a harctéren" — mondja Horváth 
József vezérőrnagy, a HM Fejlesztési és Logisztikai Ügynökségének (FLÜ) 
volt vezérigazgatója. , De hát ez iszonyatosan kockázatos. Én ebből nem 
engednék rutint csinálni, ezt a szükség hozta. Nem lehet katonai beszer- 
zéseket fél év alatt lebonyolítani. Egy-egy hadfelszerelés beszerzése és 
rendszeresítése normál körülmények között egy fél évtized, hogy a katona 
teljesen el tudja sajátítani az adottságait, hogy minden paramétert megis- 
merjen. Egy hadsereg, amíg ezeket az új eszközöket a saját rendszerébe 
integrálni tudja, komoly időt igényel. Ezeket a folyamatokat nem lehet 
figyelmen kívül hagyni. A közvéleménynek van egy irreális elvárása, hogy 
a katonának legyen meg az ideális felszerelése, és legyen meg most azon- 
nal. De hát fizikai és pénzügyi korlátok vannak. Tudja, mennyibe kerül egy 
darab 27 mm-es gépágyúlőszer? 35 ezer forintba. Ez egy átmeneti, orosz 
haditechnikával felszerelt hadsereg. Ez mindent érint, a tárgyismeretünket, 
a kultúránkat. Senki nem gondolhatja komolyan, hogy ez egyik pillanatról 
a másikra megváltozhat." 

Lehet. De ezek a dolgok kint a területen senkit nem érdekeltek, és nem 
is volt rájuk idő, hiszen a honvédség vállalta a feladatot, és a katonák 
kint voltak a területen. Az OMLT első három váltásánál a fegyverek és a 
gépjárművek állapota a katonák biztonságát veszélyeztette. Az eredmény 
időnként egyenesen tragikomikus volt. Amikor meglátogattam őket 2010 
májusában, a legelső utunkon az indulás után azonnal bedöglött egy Humvee 
futóműve; a második járműnek, amire átszálltunk, mintegy öt perc vezetés 
után elromlott a váltója; a tesztlövéskor elakadt a géppuska, és csak tíz perc 
munkával lehetett helyrehozni; nem sokkal később folyni kezdett a kocsi- 
ból az olaj, és negyedóráig tartott, míg egyáltalán azonosítani tudták, mi a 
probléma; végül elromlott a rádió. A katonák egymást szívatták kínjukban, 
hogy minderről bizonyára a , karbantartás hiánya" tehet. Egyikük azon 
ironizált, hogy semmi baj, biztos minden meg fog majd oldódni, hiszen 
az OMLT a Magyar Honvédség , kiemelt missziója", amiről őket számta- 
lanszor biztosították. Kápolnai Istvánnak nem volt ennyi humorérzéke: ő 
utóbb úgy fogalmazott, hogy a terepjárók és a DSK-k állapota , kriminális 
és katasztrofális" volt. 

, Hónapokig tart mindent elintézni, ezt így nem lehet csinálni. Ők ezt 
sose fogják érteni otthon, nem voltak itt, nem féltek, nem jelent nekik 
semmit, hogy nem tudunk lőni a géppuskával" — panaszkodott egy katona. 

, Ha legalább azt mondanák otthon, hogy srácok, nem tudunk mit csinálni, 
nincsen, oldjátok meg magatok, lopjatok, csaljatok, hazudjatok, akkor lehet, 
hogy idegesek lettünk volna egy napig, de az valahol mégis oké. De azt 
mondani, hogy karbantartási hiba, az olyan szintű arcátlanság, hogy... na, 
nem is tudom. Nekem rosszulesett" — mondta egy másik. 

Amikor felolvastam ezt a pár mondatot Szekeres Imrének, a volt honvé- 
delmi miniszter láthatóan kissé zavarba jött. Végül azt mondta, a konkrét 
esetekről nem tud nyilatkozni, de úgy vélte, hogy ha az Összhaderőnemi 
Parancsnokság valóban nem kezelte megfelelően az oda beérkező, az eszkö- 
zökre vonatkozó panaszokat, az a , legsúlyosabb kihágás, amit elkövethet- 
nek... Nekik ebben intézkedni kellene". Szekeres hozzátette, hogy ő soha 
nem hallott panaszt az OMLT-től, se fegyverre, se járműre, még akkor sem, 
amikor személyesen ott járt. Azt is mondta, hogy nem biztos benne, hogy a 
katonák minden panasza helytálló. , Ezeknek a dolgoknak egy része eltúlzott, 
ami részben a felfokozott idegállapotból fakad, ami persze érthető, illetve 
az állandóan változó igényekből, ami szintén érthető. Pont ezért kellenek 
a parancsnokok, hogy az igényeket elbírálják. Én óvatos vagyok ezekkel a 
panaszokkal kapcsolatban, mert volt, hogy amikor kivizsgáltuk őket, csak 
egy részük bizonyult megalapozottnak. És most ezt anélkül mondom, hogy 
ezeket a konkrét dolgokat megkérdőjelezném." 

Ironikus, hogy egyik-másik felszerelés, amivel a katonák Afganisztánban 
dolgoztak, olyan modern darab volt, hogy még az amerikai társaik is csak 
néztek. Szuper egyszemélyes vízpergető sátraik, ultramodern távcsöveik, 
új Glock pisztolyokat is kaptak, a régi magyar Parabellum helyébe. 

A problémákat a magyarok így-úgy próbálták megoldani, jórészt az ameri- 
kaiakra és a logisztikusok találékonyságára támaszkodva. Az OMLT-3 legna- 
gyobb fogása az volt, amikor a khilagayi táborban lakó amerikai különleges 
műveleti csoportot átirányították valahova máshova, ők pedig a felszerelésük 
egy részét otthagyták a magyaroknak: Humvee-pótalkatrészeket konténer- 

számra, infrachemlightot, ezt-azt. Tőlük korábban is szereztek mindenfélét, 
gyakorlatilag kunyerálási alapon. A szívességeket úgy fizették vissza, ahogy 
tudták: például egy grillpartival az amerikaiak távozása előtt. 

Hogy igazságosak legyünk, a helyzet később javult. A 65 éves DSK-kat 
2010 nyarán újabbakra cserélték, az új modellel pedig már nem is volt semmi 
baj, sőt, a legtöbb katona szerint jobb, mint amerikai párja, az elakadásra 
szintén bőven hajlamos M2-es. A Humveekkal később is sok gond volt, de 
lassan rájöttek, hogyan kell velük úgy bánni, hogy ne essenek szét telje- 
sen. 2010 nyarán a pótalkatrész-ellátás is javult. Később az amerikaiaktól 
kölcsönöztek másfél tucat szuperpáncélozott MRAP-et és három tucat új 
típusú Humveet, ezeket az év végén fokozatosan el is kezdték átvenni. Az új 
Humveekben modern amerikai helymeghatározó és zavaróberendezéseket 
is elhelyeztek. Ezeknek a beszerzéséről már 2010 elején is lehetett hallani 

— a HM szerint egyszerűen eddig tartott a folyamatot lebonyolítani. 

A problémákat részben megmagyarázta a pénzhiány, de csak részben. 
Valószínűleg volt benne hanyagság és bénázás is. A DSK-kból például vé- 
gig voltak újabbak és megbízhatóbbak, mint az ósdi 1945-ös darabok, csak 
éppen nem sikerült őket időben előkotorni. Hogy miért, az nem világos. 
Egyesek szerint senkinek nem jutott eszébe, hogy ott vannak valahol az 
egyik raktárban — úgy botlottak beléjük. Egy másik elmélet szerint moz- 
gósítási zár alatt voltak, vagyis csak háború esetén lehetett őket elővenni. 
Sári Szabolcsnak még egy évvel később se sikerült kiderítenie az igazságot, 
pedig ő a központban dolgozott Székesfehérváron. 

A katonai bürokrácia lassan működött, és nem volt felkészülve egy valódi 
háborúra. Ez komoly elakadásokat okozott az ellátásban, és aláásta a morált. 
A gyakran hiányos felszerelésen túl a Magyarországról küldött utánpótlás 
hónapok alatt érkezett csak meg. Persze ennek jelentős részben az az oka, 
hogy a honvédségnek nincsen saját stratégiai légi szállítókapacitása, csak 
más NATO-országokkal megosztva. De gyakran még a legbagatellebb ügyek 
elintézése is aránytalanul sok bürokráciát kívánt meg és rengeteg ideig tartott. 

Ez nemcsak az OMLT-re vonatkozott, hanem minden afganisztáni alakulatra. 
Egy főtiszt arra panaszkodott nekem egyszer, hogy , bicskanyitogató, amit 
otthonról írnak és produkálnak nekünk válaszként a felterjesztéseinkre. 
A problémáinkkal magunkra maradtunk, és az otthoni bürokrácia nemcsak 
akadályoz, de felesleges kockázatnak is kitesz minket. Ha néhány beosztás 
betöltéséhez kötelező előírás lenne az Afganisztánban, műveleten szerzett 
féléves tapasztalat, akkor nem kéne olyan hangnemet használnom otthoni 
kollégákkal szemben, amire néha kénytelen vagyok, hogy felrázzam őket 
a hazai irodájuk melegében." 

Például 2010 áprilisában egy katona bevetés közben elhagyta a pólóját. 
Mivel formailag az ország nem áll háborúban, a felszerelés elveszítésére 
vonatkozó normális (béke)szabályokat érvényesítették: alakult egy bizottság, 
ami tett egy jelentést az esetről, javasolt egy döntést, ezt aláírta az alakulat 
parancsnoka, elfaxolta az Összhaderőnemi Parancsnokságnak Székesfehér- 
várra, ahol végül aláírta a honvédség operatív vezetője, egy háromcsillagos 
tábornok. Mindez két hónapig tartott, és közben elmulasztották közölni az 
érintettel, hogy a pólót le fogják írni. Ezért a katona végig abban a hitben volt, 
hogy azt neki majd ki kell fizetnie, mert a honvédség képtelen szembenézni 
azzal, hogy a felszerelés művelet közben néha megrongálódik vagy elvész. 
A katonák azon spekuláltak, hogy mi lesz, ha legközelebb nem egy pólót 
hagynak el, hanem tönkremegy a Humveejuk és kénytelenek felrobbantani, 
hogy ne kerüljön az ellenség kezére? Akkor bilincsben fogják őket elvinni? 
Nyilván erről nem volt szó, de az eljárás ettől még időigényes, demorali- 
záló és felesleges. Egészen biztos, hogy normálisan funkcionáló katonai 
szervezetben nincs szükség bizottsági jelentésre és egy tábornoki aláírásra 
ahhoz, hogy egy hadszíntéren elveszett pólót leírjanak. És ez még akkor is 
igaz, ha az eljárás végülis a megfelelő eredményt produkálta. 

Ezt a katonai vezetők egy része is tudja. , Nonszensz, hogy elvész egy 
trikó, és a parancsnok nem írhatja le helyben. Nonszensz. Az egész szabá- 
lyozó- és ellátórendszert a missziók irányába kellene fordítani" — mondja 
Szenes Zoltán volt vezérkari főnök. De ez az egész csak részben múlik a 
szabályokon, hozzáállásról is van szó. Az OMLT-4-nél látogatóban lévő 
magyarországi főtisztek egyike azért reklamált, mert a katonák nem teljes, 

szabályos szerelésben mászkáltak a táborban. Kevés nevetségesebb dolog 
van, mint amikor egy hátországbeli tiszt az egyhetes kiutazásán az élére 
vasalt nadrágot kéri számon egy frontalakulaton, aztán pedig hazarepül a 
kényelmes irodájába. 

Ennél is abszurdabb volt a lőszerellátás rendje. Mivel hivatalosan nincsen 
háború, a katonák lőgyakorlatként számoltak el a harc közben ellőtt lőszerrel. 
Azon humorizáltak, hogy a lőgyakorlat-vezető nevéhez azt kellene beírni, 
hogy Junosz molla, Omár molla (a tálibok vezetői), esetleg Oszama bin 
Laden. A pokolba kívánták az otthoni bürokráciát, ami — nekik így tűnt — 
egyáltalán nem értette, milyen körülmények között dolgoznak ők ott kint. 
A kedvenc példájuk az volt, hogy Magyarországról egyszer megkérdezték 
tőlük, mégis hány harcérintkezést , terveznek még", mert akkor úgy küldik 
ki nekik a lőszert. , Tervez a halál harcérintkezést" — vicsorgott egyikük. 
(Persze valahonnan a hazaiaknak is tudni kellett, mennyi lőszert tervez- 
zenek utánpótlásba, és legalább azoktól kérdezték meg, akik a leginkább 
illetékesek.) 


erek 


Ez nyilván minden nagy és komplikált szervezet sajátja bizonyos fokig, 
különösen amelyek elég központosítottak és parancsuralmi elven működnek. 
De ahogy a magyar katonák el tudnak beszélni egymás mellett, az egészen 
bizarr. A rendszer talán túlzott merevsége és a büntetéstől való félelem sok 
esetben elfojtotta nemcsak a kezdeményezési kedvet, de még a problémák 
felvetéséhez, a kérdezéshez való kedvet is. 

Egy alkalommal például, amikor a Honvéd Vezérkar főnöke Afganisztánba 
látogatott, fél estét felölelő téma volt a katonák között, hogy az állomány- 
gyűlésen az egyik tiszthelyettes fel mert tenni egy őt foglalkoztató kérdést. 
A társai onnantól , szakaszvezető úrral" köszöntek neki, azon humorizálva, 
hogy lefokozása innentől borítékolható. Az, hogy nem büntették meg és a 
kérdésre teljesen értelmes választ kapott a vezérkari főnöktől, önmagában 
nem sokat jelent: a példa mindenképpen komoly bizalomhiányról árulkodik. 

Egy Humvee túlzsúfolt belseje 


Az állománygyűléseken a katonák többsége nem mer húzósat kérdezni, mert 
attól fél, hogy bajba kerül. Ez az információáramlást nehezíti és a vezetők 
döntéshozatali képességét csorbítja. 

A probléma még az alakulatok parancsnokait is érintheti. Aki elkezd 
nyafogni felfelé, arra könnyen rásütik, hogy ő az, aki problémázott. , A pa- 
rancsnokok is szűrik az információt, mert a parancsnok saját magát védi. 
Mire feljut valami a csúcsra, már rég nem a valós helyzetet tükrözi — a fele 
nem igaz" — mondja Szenes Zoltán. A honvédségben az a jó parancsnok, aki 
gond nélkül jön vissza a misszióról; aki megoldja. Ez érthető, de a szervezet 
meg azért van ott mögötte, hogy támogassa, hogy segítsen megoldani, ha 
valami baja van. De néha a szervezet maga gátolja az információáramlást 
konfliktuskerülésből, problémahárításból, vagy valamilyen más okból. Egy 
PRT-parancsnok mesélte, hogy egy honvédelmi minisztériumi illetékes 
egyszer megpróbálta meggyőzni, hogy a következő miniszteri látogatáson 
csak olyan dolgokat mondjon el a helyzetről, amiket a miniszter hallani 

szeretne. Így sok fontos probléma nem jut el a vezetőkhöz, mert senki nem 
mondja el nekik. 

A 2000-es évek első felében a HM létrehozott egy nyílt internetes fóru- 
mot, ahol a katonák név nélkül elmondhatták a panaszaikat. , Az nekem 
nagyon sokat segített. Innen tudtam meg például, hogy megszüntették a 
támogatást, hogy valaki kocsival vagy busszal bejárjon a munkahelyére, 
mondjuk, faluról Székesfehérvárra" — mondja Szenes Zoltán. , Én ezt a 
chatről tudtam meg. Hetekig tartott, míg kivizsgáltuk, én ekkor tudtam meg, 
hogy ez több mint hétezer embert érint. Az államtitkár becsületére legyen 
mondva, ezt sikerült visszavonatni. Én a chatet nagyon támogattam, mert 
így gyorsabban áramlott az információ felfelé. A miniszter is szerette, de 
ahogy aztán egyre sűrűsödtek a panaszok, már nem szerette annyira. Amikor 
pedig Farkas Roland feltette a levelét a chatre a kabuli század felszerelési 
problémáiról, akkor megszüntették az egészet." 

AZ OKÉ, HOGY A TOLMÁCSNAK PISZTOLYA VAN... 


Amikor legelőször találkoztam a 3. műveleti tanácsadó és összekötő csoport 
magyar tagjaival, 2010 májusában Baglanban, hátrahőköltem. Töltöttem 
már időt harcoló alakulattal korábban is, de az Orthos mindenkinél ve- 
szedelmesebben nézett ki. Az ütött-kopott és tiszta por Humveekra latinul 
festették fel a feliratot: a magyarok nyilaitól ments meg uram minket! A 
szovjet géppuskákkal felszerelt, páncélozott amerikai terepjárókból bru- 
tális agresszió sugárzott, ahogy a körülötte tevő-vevő vagy cigarettázgató 
férfiakból is. A katonák szakállasok voltak, koszosak, az egyenruhájuk 
felétől az előírásokra fittyet hányva már régen megszabadultak valahol, és 
el voltak fáradva — de az is látszott, hogy nem a segélyládák osztogatásá- 
ban merültek ki. Egyik-másik nyakában kockás afgán kendő lógott, a por 
és az izzadság ellen. Hármuknak a vállán egy kis plecsni mutatta, hogy 
viselői a legjobban kiképzett, harcra szánt katonák soraiból kerültek ki: 
rohamlövész. A kocsiba, ahova kerültem, alig lehetett beszállni, úgy tele 
volt pakolva lőszerrel, vízzel, ennivalóval, ezzel-azzal. A vezetőülés és a 
rádió közé egy szinte felismerhetetlenségig átalakított AK-63-as karabély 
volt beerőltetve. A hátsó ülés fölé gumipókkal egy gránátvetőt erősítettek, 
hogy bármikor le lehessen kapni. 

Pedig a műveletek többsége csetepaté nélkül végződött. Az OMLT rengeteg 
feladatot végrehajtott, ami inkább csak fárasztó volt és macerás. Az afgánok- 
kal folyton menni kellett valahova, járőrözni, keresés-kutatás műveleteket 
csinálni, vagy csak elvinni valami cuccot valahova. A műveletek többsége 
abból állt, hogy el kellett kísérni a századot valahova, aztán nem történt 
semmi. , Ott döglöttünk. Sar-i Kunánál négy napig voltam repeszállóban 
folyamatosan, abban aludtam, abban keltem. Volt egy-két lövöldözés, de én 
nem láttam belőle semmit, mert hátrébb álltam" — mondja Kenessey-Tímár. 
Ez egy jellemző élmény. 


Egy alkalommal májusban az afgán zászlóalj 2. százada a kunduzi tar- 

tományi határtól kb. 20 kilométerre délre megállt a tálib vonalak előtt, 
Alawuddin település mellett. Ez is a folyón átívelő hidak elfoglalását cél- 
zó műveletsorozat része volt, ami márciusban kezdődött meg, és ekkorra 
eljutott odáig, hogy a szövetségesek kezén volt a folyó, és megindult a 
támaszpontok építése. A század feladata az volt, hogy egy pufferzóna kiala- 
kításával megakadályozza, hogy a tálibok zavarják a Sar-i Kunánál épülő 
afgán támaszpont létesítését. Addig kellett ott lenni, amíg a támaszpont el 
nem készül. Az afgánok egy nagy vályogépületbe vették be magukat egy 
mezőn, valamint megfigyelőpontokat állítottak fel a hegyek tetején, ahonnan 
szemmel tarthatták az ellenséges vidéket. A magyarok — a Bravo csoport — 
az afgán állások között állították meg három Humveejukat úgy, hogy tőlük 
nyugatra, keletre, délre és északra is voltak kormányerők. Így nem kellett 
tálib támadástól tartani. A cél az volt, hogy jelenlétükkel megnyugtassák az 
afgánokat, és éjjellátó képességükkel megakadályozzák, hogy az éjszaka 
közepén a tálibok rajtuk üssenek. 

A helyzet békésnek, idillinek tűnt. A kopasz hegyek barátságosan bámultak 
le a síkságra, kis facsoportok álltak itt-ott. Sütött a nap. A mező egy részét 
művelték, és az afgán parasztok úgy mászkáltak fel és alá a vonalakon ke- 
resztül, mintha nem is egy hadművelet kellős közepén lennének. Többségük 
fel se emelte a fejét, amikor időnként felropogtak a géppuskák. 

A fegyelmezetlen afgán hadsereg jelenléte veszélyforrást is jelentett. 
Erre már az első este fény derült: akár azért, mert féltek, akár azért, mert 
így akarták az ellenséget riogatni, az afgánok időnként teljesen váratlanul 
géppuskatüzet zúdítottak előre, a vonalakon túlra — nem egyszer a magyarok 
feje fölött. Néha figyelmeztetés nélkül lőni kezdték a főutat, abból indul- 
va ki, hogy aki azon sötétedés után közlekedik, az ellenség. A nyomjelző 
lövedékek látványos fénycsíkot húzva dübörögtek végig a völgyön, amely 
sokszorosára növelte a fegyverek hangját, félelmetes összhatást keltve. 

A hegyi megfigyelőpontokról lezúduló tűz elég pontatlan volt, és ve- 
szélyesen közel került a legelöl elhelyezkedő afgán állásokhoz. Egyszer a 
farmépületben lévő afgán katonák megunták a hátuk mögül érkező lövéseket, 
megfordultak, és tüzet nyitottak a dombok tetején lévő rendőrállásokra, a 
magyarok feje fölött. Egy alkalommal egy lövedék az előttük húzódó fél- 

Afgán paraszt halad el egy magyar Humvee előtt Alawuddinnál 


méteres falon kapott gellert, a másodperc törtrésze alatt küldve a katonákat 
fedezékbe. Egy pillanatig tartó dermedt csönd után felszabadult röhögéssel 
másztak ki a fal mögötti árokból — bár utána már sokkal kevésbé akaródzott 
felülni a falra. Ehhez az összevissza lövöldözéshez képest szinte megnyug- 
tató volt, amikor a második nap az afgán századparancsnok közölte, hogy 
információi szerint nagyobb tálib erő van előttük, és ezért látta szükségét 
annak, hogy az éjszaka közepén géppuskáztatni kezdje a vonalakon túl 
fekvő települést. 

Eltartott egy ideig felvenni a baglani háború kaotikus, kissé hétvégi 
ritmusát. , Jöttek mindig ezek a jelentések, érted" — nevet Bogi. , Kunduz 
Tapánál jött a Five Mike, tökre be volt sózva, hogy biztosítani kell, mert 
jön északról száz tálib. Mondom, most jöttünk onnan és nincs ott senki. De 
azért odaraktam egy embert. Aztán egy óra múlva jött vissza, hogy nem 
is északról jönnek, hanem délről, és nem százan vannak, hanem ötszázan. 
Mondtam neki, hogy na, sétáljál valahova. De mindig ez volt, hogy ilyen 
ellentétes irányok meg tök irreális számok. . . Egyik este, amikor kint aludtunk 

Sahabuddinnál, a kocsinál voltam a tolmáccsal, és mondták a rádióban, hogy 
fegyverbe és készültségbe mindenki, mert jön százötven tálib mindenfelől 
és szarrá fognak lőni minket. Mi meg szétröhögtük magunkat a tolmáccsal, 
hogy na, reméljük nem fog esni éjszaka." 

Egy csata forgatagában hihetetlenül gyorsan össze lehet zavarodni. Áp- 
rilisban a 2. század és a Bravo tűzharcba keveredett Sar-i Kunánál. Két 
napig tartó rendszertelen lövöldözés után beszorítottak egy csapat tálibot a 
rizsföldet körülölelő plató legszélén álló házba. Lőtték, amíg füstölni nem 
kezdett, aztán még egy amerikai repülőgép is dobott rá egy bombát. Gróf 
úgy emlékszik, hogy , egyszer csak jött az afgán századparancsnok, hogy 
hagyjuk abba a lövöldözést, és menjek vele, mert mutatni akar valamit". 
Lementek a falu szélére, ahol a parancsnok mutatott a századosnak egy 
halott afgán katonát. , Na, akkor kicsit megijedtem" — mondja Gróf, aki azt 
hitte, az afgánt ők lőtték le véletlenül. A felcseri vizsgálat végül kiderítette, 
hogy az afgánt körülbelül fél órával korábban találta el egy vélhetőleg kósza 
karabélylövedék, amit az ellenség irányából lőttek ki. 

De járhattak volna rosszabbul is. Nem sokkal korábban ugyanott Gróf 
embereire többször is rálőtt az ellenség, ők pedig nem tudták, hova lőjenek 
vissza, mert nemcsak azt nem lehetett tudni, hogy a tálibok hol vannak, de 
azt sem, hogy mindenki más hol van. , Kétszer is felhívtam a központot, 
hogy hol vannak a baráti erők, ők meg azt mondták, hogy nem tudják, és 
már akarták kérdezni, hogy mi nem tudjuk-e. Aztán megkérdeztük az af- 
gánokat, hogy hol van [a többi afgán század], ők meg csak így mutogattak, 
hogy arra. . . de hogy pontosan hol?... Még belegondolni is rossz, mi van, ha 
lelövünk egy afgán katonát" — mondja a százados. Nem mintha az afgánok 
annyira odafigyeltek volna az ilyesmire. Ha valaki útban volt, például néhány 
gyerek, csak legyintgettek. , A rendőrök mondták, hogy ne foglalkozzunk 
vele, mert azok a tálibok családtagjai" — rázta a fejét Bire. 

A halott afgán katona felfedezése mindenesetre mindenkinek elvette a 
kedvét aznapra a háborúzástól. Gróf utólag úgy emlékezett, ez az incidens 
minden eddiginél jobban tudatosította benne, hogy itt bizony meg is lehet 
halni. Pedig nem is ez volt az első halálos áldozat: az afgánok akkorra már 


vagy egy tucat embert vesztettek, a németek pedig hetet. 

Magyar toronylövész tálib állásra tüzel Sar-i Kunánál 


Másnap a helyzet még bizarrabbá vált. Az afgán dandárparancsnok maga 
ment ki Sar-i Kuna mellé, hogy megszemlélje a hadműveletek állását. Meg- 
csaphatta a lőporszag, mert elkezdte nézni az épületet, amit a magyarok 
előző nap szétlőttek, és bizonygatni kezdte, hogy ott még vannak tálibok, 
ezért tessék, lőjék csak még tovább. , De mi akárhogy néztük, nem láttunk 
senkit. Az épületben senki sem volt, a környéken meg csak pár gyerek meg 
öregember, aki ott kapált vagy a tehenét kísérgette?" — mondja Gróf. De a 
dandárparancsnok csak erősködött. , Mert hogy azok tálibok. És hogy lőjünk 
csak. De mondom neki, nincsenek ott tálibok, fél óráig bámultunk a táv- 
csővel. De hogy mi lőjünk. Na, aztán végül mondtuk neki, szeretnéd, hogy 
lőjünk? Tudod mit, akkor lövünk. És akkor ellőttünk neki az üres épületre 
vagy ötven lőszert." A parancsnok odavolt a lelkesedéstől. 

A misszió békés pillanatai is millió abszurd helyzetet eredményeztek. 
Egy amerikai légierős tiszthelyettes március elején érkezett meg a khilagayi 
táborba, és azt állította, neki az a dolga, hogy megszereljen valami anten- 
nát. , Egy ideig szerelgetett is" — emlékszik vissza Kápolnai. , De aztán 
annyira megtetszett neki a bázis, hogy úgy döntött, itt marad. De úgy, hogy 
teljesen eltűnt az övéi szeme elől. Egyszerűen úgy döntött, neki olyan jó 


itt, hogy ő nem akar innen elmenni. Fokozatosan beépült a rendszerbe. 

Először még csak szerelt. Aztán már szolgálatot is adott: jött-ment, pakolt, 
mint valami logisztikus. És májusban már azon izgult, hogy neki csak 
szeptemberben jár le az ideje, mi meg, ugye, már júliusban elmegyünk 
innen, és hogy a következő váltásunk megengedi-e neki, hogy maradjon. 
Mi meg kérdeztük tőle, hogy téged nem keres senki? Meg a fizetésedet 
megkapod? Ő meg azt mondta, hogy azzal mi ne foglalkozzunk, ő azt 
el tudja intézni. És hogy ő milyen jól érzi itt magát, meg hogy itt nem 
kell foglalkoznia azzal a sok szabállyal, ami a légierőnél megkeseríti az 
életét. Például itt lehet borostás. Szóval, most itt van, lejár gyúrni meg 
minden... Papíron még mindig az antennát szereli" — nevetett az alezredes. 

Egy másik alkalommal Samuel Dean alezredesnek fel kellett mennie 
az északi régió főparancsnokságára, Mazar-i Sarífba. Vele ment a csoport 
felderítőtisztje, Kanalas István százados is. Beültek egy megbeszélésre, de 
Kanalason nem volt rendfokozat; mivel pedig sötétebb bőrű, szakállas em- 
ber, ráadásul éppen elég koszos is volt, a partnerek azt hitték róla, ő Dean 
afgán kísérője. Először nem szólt senki, de végül valaki nem bírta tovább 
cérnával és megkérdezte: , Az oké, hogy a tolmácsnak pisztolya van. De 
miért van nála két kézigránát?" 

Szegény Kanalas úgy járt, mint annyi más harcos a történelemben, a sok 
finnyás, tipp-topp, vadiúj fegyverekkel és tiszta ruhával vagizó báziskatona 
közt, aki soha nem megy ki a dróton túli világba. Utóbb kicsit méltatlan- 
kodva mondta is, hogy hát persze, hogy szakadt volt meg koszos, ő éppen 
műveletről jött be, és nem volt ideje rendbe szedni magát. , Mindenki tök 
furán nézett, az őrök is, hogy mit keresek én ott. Az amerikaiak kezet se 
fogtak velem. Még egy magyar is volt ott, aki látta az egyenruhámat, és 
ilyen furán nézett. Meg is kérdezte, de ilyen tágra nyílt szemekkel, hogy te 
magyar vagy?... Mondom, ja..." 

, Ami meg a kézigránátot illeti, hát nálam mindig volt egy-kettő. Mert 
ha már a pisztolyt kell használni, akkor már nagy baj van. Akkor már fog- 
gal-körömmel kell harcolni. És akkor azért jól jön egy kézigránát, érted..." 

AKI ITT NEM FÉL, AZ HÜLYE 


Az Európától való távollét és a háború nem szakította ki teljesen a katonákat 
a mindennapi életből és a vele járó problémákból. Dollárban kapják meg a 
fizetésüket, amit aztán átváltanak forintra. De mivel az árfolyam változik, 
néha nem is kicsit, ügyesen kell időzíteni az átváltás pillanatát, hogy az em- 
ber jól járjon. Egy őrmester egy májusi napon úgy érezte, gyilkos jó üzletet 
csinált: 225 forintos dollárárfolyamon váltott (amikor aláírta a szerződését, 
még a langyos 180-190 forintos tartományban mozgott a dollár). De amikor 
ellenőrizte másnap a váltást, látta, hogy a bank kicsivel a 190 forintos vonal 
felett váltott csak, komoly veszteséget okozva neki. Éppen műveleten volt 
ugyan, de azonnal kapott a mobiltelefonjáért, hogy majd felhívja a bankot 
és megbeszéli velük. Igen ám, de hol nem volt térerő, hol meg a hálózat 
nem működött. Káromkodott, hogy ő itt a pénzéért kockáztatja az életét, 
de most még ezt sem kapja meg, pedig hogy kigondolta, hogy mire fogja 
költeni! Végül nagy nehezen sikerült kapcsolatba lépnie a bankkal. Addig 
feszült és dühös hanghordozása csodálatos változáson ment keresztül, és 
már-már hihetetlen udvariassággal lehelte a telefonba — az egyik Humvee 
mellett görnyedve, mögötte a rendszertelen időközönként tüzet nyitó af- 
gánokkal —, hogy neki rosszul váltották a pénzét és , ezzel kapcsolatosan 
szeretne információt kérni". Amikor informálták, hogy nem tudják a kérdést 
megvitatni vele, mert nem tudja a kért négy számjegyű kódot, udvariasan 
megköszönte és letette a telefont — majd ijesztően elvörösödött és elüvöltötte 
magát, mint egy sebzett oroszlán. Egész nap szitkozódott, hogy hogyan 
fog lemészárolni mindenkit a bankban, csak jusson haza. A kérdés végül 
nagy nehezen megoldódott, ekkor pedig újabb drámai átalakuláson ment 
keresztül: peckesen lépegetett a Humveek között, és magabiztosan humo- 
rizálgatott társai rovására. 

Az őrmester hangulatának ingadozása tükrözte a háború furcsa kettőssé- 
gét. A viszonylag kevés áldozatot követelő afganisztáni konfliktus különös 

háború, ahol még egy offenzíva közepette is sűrűn váltogatja egymást 
a stressz és a teljes tétlenség. Egyik legalapvetőbb élménye egy katona 
számára a várakozás. Az ember elheveredhetett a kocsi motorháztetőjén 
a napon, miközben a tolmácsok afgán popzenét hallgattak kopott Nokia 
telefonjukon. A katonák kártyázgattak, vagy nyomták a Rizikót a Humvee 
mellé kifüggesztett ponyva alatt, néha napokig is, mert nem történt semmi. 
Ténferegtek a kocsik között, hogy azzal is elmenjen két perc, meg azon 
agyaltak, hogy biztos csak szopatják őket azzal, hogy itt várakoztatják 
őket látszólag értelmetlenül. De aztán a gyakran elviselhetetlen unalmat, 
a napokon át tartó várakozást ijesztő hirtelenséggel tudta megszakítani az 
indulás, a gyerünk-gyerünk-gyerünk, a fegyverek megdöbbentő hangereje 
és az extrém erőszak, amitől gyakran a harckocsik többtonnás páncélja 
sem védett meg. 

, Megmondom őszintén, unatkozom" — mondta egyszer maga elé bámulva 
Temesvári, mikor már napok óta várakoztak valahol, és nem történt semmi, 
az afgánok időnkénti céltalan pufogtatásától eltekintve. , Már megint itt 
ülünk, nem csinálunk semmit, annyit cigizek, hogy már fáj a tüdőm. Néha 
arra gondolok, jobb volna, ha csinálnánk valamit. De aztán meg úgy érzem, 
mégse — ülsz ott a Humveeban, izzadsz, mint az állat, nem tudod, hogy 
honnan lőnek..." 

A Humveeban ülni és izzadni tényleg nem volt nagy élmény, még akkor 
sem, ha nem lőttek. Nem volt semmire hely, mert az amúgy is kicsi járműnek 
az utolsó köbcentimétereit is megtöltötték cuccokkal. A kocsi a rossz utakon 
hihetetlenül rázott, az ember feje hol a toronyban álló géppuskás lábának, 
hol meg az ajtó fölé erősített RPG-nek csapódott. Az ember nem tudta hova 
tenni a lábát, folyton bevágta valahova a könyökét. A golyóálló mellény 
önmagában nem volt olyan vészesen nehéz - talán 13 kiló —, de álló nap, 
az összes többi kiegészítővel, a tárakkal, a vízzel együtt azért elég fárasztó 
volt viselni; egy idő után ülni se volt benne könnyű. A pokoli melegben 
reményvesztetten erőlködött a légkondi, fújta be a port az utastérbe, és a 
klausztrofób beszorultság kényelmetlensége összekeveredett a hullámokban 
érkező idegességgel: mi van, ha történik valami, például aknára megy a 
kocsi? Ettől a lehetőségtől eleinte mindenki készen volt. De aztán rájöttek, 

Me" sánrá állásától 

Rögtönzött szállás 


hogy az útszéli bombák ellen úgysem igen lehet mit tenni — , erdőkön-mező- 
kön mászkáltunk, úttalan utakon mindenhova, hát ha ott mindent rendesen 
bevizsgálunk, akkor nem jutunk sehova" —, másrészt Baglanban szerencsére 
viszonylag kevés volt akkoriban az ilyen típusú támadás. 

Persze majdnem mindenki félt, legalább néha. , Aki itt nem fél, az hü- 
lye" — mondta nagyjából mindenki. Egyikük a jegygyűrűjét szorongatta, 
ha meg volt ijedve. Voltak helyek, amiknek már a neve is elültette bennük 
a félelmet: Kunduznak vagy Dand-e Ghurinak olyan rossz híre volt, hogy 
amikor megindultak ellene, páran azt mondták, , még a szar is vigyázzba állt" 
bennük. Amikor Reednek elvitte az arcát egy gránát, hetekre elcsöndesedett 
mindenki, és nem csak azért, mert sajnálták az amerikait. És amikor Dean 
kiküldte az Alphát egy hídra, amiről a műholdképek alapján szinte biztosra 
lehetett venni, hogy alá van aknázva, az sem volt túl jó érzés. , Mindenkinek 
lett vagy két-három ősz hajszála akkor" — mondja Bognár (végül nem volt 
akna). , Nagy levegő, nagy gáz, kis szerencse"? — ismételgette Kenessey- 
Tímár, mint valami mantrát. 

De beszállni egy bevetésre induló kocsiba vagy helikopterbe szinte min- 
dig sokkal rosszabb, mint az akció maga. Amikor történik valami, az olyan 

gyorsan történik, hogy nincs idő félni. A félelem gyorsan stresszé változik, 
a stresszt pedig elnyomja az adrenalin — vagy a fegyelem. A katonai nevelés, 
a rengeteg, végtelenségig ismételgetett gyakorlat sikere is, hogy soha nem 
lett rajtuk igazán úrrá a félelem. Amikor cselekedni kellett, mert például 
támadás érte a konvojt, akkor mindenki tette a dolgát, ha másért nem, mert 
átvette az irányítást az izommemória. , Én a háborús filmek alapján úgy 
gondoltam, hogy tök ideges leszek és nem fogok tudni gondolkodni. De 
semmi nem volt - lőttünk, aztán kész" — mondja Bire János. , Ez inkább 
stressz — olyan, mint kiugrani a repülőből" — mondja Tárnok Péter, aki a 
88. zászlóaljnál ejtőernyős. , Vagy egyfajta ideg, ahogy szórod nekik. De 
én nem láttam a többieken se, hogy féltek volna. Sőt, egyfajta buli ez." Volt 
több katona is, aki utóbb kissé szégyenkezős vigyorral azt mondta, ő az 
egészben igazából a tűzharcot élvezte a legjobban. 

Egyébként úgy tűnt, hogy a tálibok is félnek. Nem harcoltak rosszul, de 
annyira óvatosak voltak, hogy alig-alig tudtak kárt tenni a szembenálló 
félben. , Inkább gyenge tűzvezetés, de neki ne essen baja. Ki a dzsindzsából, 
messziről. Nagyon bújtak. Annyira nem tülekedtek a paradicsomba" — mondja 
Ladányi Botond. 

A tábor, ahol az OMLT-t elhelyezték, egész otthonos volt. Egy régi szovjet 
támaszpontot újítottak fel, hogy elhelyezzék a 3. zászlóaljat és mentoraikat. 
Khilagay Pul-i Khumritól nem messze délre feküdt, az enyhén dőlő hegyek 
oldalában, horizontját drámai hirtelenséggel szakították meg a Hindukus 
egekbe szaladó csúcsai. Délnek tekintve, a falakon és a kanyargó főúton túl 
havas hegycsúcsokat lehetett látni, még késő tavasszal is. A táborban fából 
ácsolt épületek feküdtek elszórva, köztük tip-top kis sorokban a Humveek, 
később pedig a szuperpáncélozott, mégis nyurga MATV terepjárók. A há- 
zakon kívül egy-két kis asztal és szék volt, ahol a katonák cigizgettek, egy 
üres lőszeres dobozba dobálva a csikkeket. A faházakban csoportonként 
voltak elosztva a katonák, nagy, tágas szobákban, ahol mindenki kialakított 
magának egy kis sarkot, ponyvával elszigetelve a közös tértől. A körletek 
padlóján takaros, de kissé fenyegető halmokban álltak a különböző fegy- 
verek, bizarr kontrasztot alkotva a falra ragasztott, jobbára lengén öltözött 
nőket ábrázoló poszterekkel. Lehetett internetezgetni, telefonálni, még 

kondizni is, bár erre nem mindenkinek maradt ereje az állandó rohangálás 
mellett. De ha egyszer bent voltak, békén hagyták őket: fel kellett tölteni a 
kocsikat, kitakarítani a fegyvereket a következő munkára, aztán mindenki 
fetrenghetett, vagy csinálhatott, amit akart. Az ennivaló nem volt rossz, bár 
annyira jó se: ugyanaz a cég főzött minden katonára szerte Afganisztánban, 
az étel változatossága és minősége pedig nagyjából arányos volt a tábor 
méretével. A nagy támaszpontokon jobban evett az ember, mint otthon. A kis 
helyőrségekben és járőrbázisokon megette, amit adtak, mert kénytelen volt. 
Khilagay kicsi-közepes méretű tábor volt. 

A pihenésből kíméletlen hirtelenséggel szakították ki őket folyton az 
események, nemritkán az éjszaka kellős közepén. A bevetéseknek pedig 
sosem lehetett pontosan előre látni a végét — csak azt, hogy valószínűleg 
nem egyhamar jön el. Az egynaposra tervezett akciókból valahogy min- 
dig három-hat nap lett. , Nem volt ez az egész olyan gáz. Inkább csak a 
stressz, hogy nem tudjuk, mikor megyünk" — mondta utóbb Gróf Gergely. 
Ez felőrölte az embereket. , Amint valaki nagyobb svunggal nyitotta ki az 
ajtót, már készen voltunk, hogy akkor most menni kell. Volt olyan, hogy 
4:45-kor jött be valaki, hogy megyünk. Azt se tudtuk, melyik bolygón va- 
gyunk" — mondja Bognár Gergely. , Amikor visszajöttünk egy feladatról, 
nekem két-három nap kellett, hogy visszaálljak, amíg egyáltalán normálisan 
tudtam aludni" — mondja Szöőr Péter. , De erre nem mindig volt idő, mert 
néha szinte rögtön kellett menni megint." Szöőrnek az öccse is kint volt, a 
PRT-ben, és miatta is idegeskedett. 

Ez a folyamatos idegi és fizikai megterhelés meg is tette a hatását: a misszió 
végére mindenki elfáradt, sokan morózusak lettek és ingerlékenyek, kicsit 
fásultak is. Az egymás megállás nélküli szívatása, ami részben a stressz 
levezetését szolgálta, időnként komolyabb kurvaanyázásba torkollott. ,, Las- 
san besokalltunk. Ott ültünk, nyomtuk a Rizikót, aztán ha ellőttek a fejünk 
felett, folytattuk, oszt" kész. Egy normális ember azért nem ezt csinálja. De 
hát nagyon sokat voltunk kint" — mondja Boross Tibi. 

Le is fogytak rendesen, pedig ennivaló mindig volt elég. Igaz, gyakran 
csak tábori kaja, MRE (meal ready-to-eat), amire mindenki elég hamar 
ráunt, pláne a gatyarohasztó hőségben. Ráadásul a rengeteg tartósítószer 

összezavarta az anyagcserét. Kenessey-Tímár tizenhárom kilót fogyott a 
misszió felére. Bognár és Bire nyolcat-nyolcat. Annál figyelemreméltóbb 
volt, hogy alapvetően jókedvűnek tűntek. Néha úgy érezte az ember, mintha 
iskolai kiránduláson volna: a katonák hihetetlenül össze voltak rázódva, és 
sokat nevettek. Az afgánokat hobacsáknak nevezték (a perzsa , hé, haver!" 
után), a tálibokat tulipánoknak, az öngyilkos merénylőt öngyimerinek, a 
lövöldözést meg mateknak. 

A humorizálást megkönnyítette, hogy a több száz méter távolságból vívott 
tűzpárbajok bizonyos tekintetben elég ártatlan dolgok. Senkinek nem kellett 
igazán szembesülnie azzal, amit csinál. , Nem is látod az ellenséget... Azért 
úgy biztos más, mintha öt méterről kéne lelőni... Ha itt kéne lehúznom a 
tulipánt a DSK-val, és látnám, ahogy leesik, hát nem tudom... A német 
srác, aki egy rakaszt belenyomott abba a tálibba, ő be is adta a kulcsot, 
és hazavitték. De ha nem én lövöm le őt, akkor meg ő lő le minket, érted. 
A háború igazából erről szól. Bonyolult dolog ez..." — mondja a homlokát 
ráncolva az egyik katona. 

Láthatólag nem lelkizett különösképpen senki azon, hogy ők itt most em- 
berekre lőnek. , Ők is ugyanezt csinálták volna velem, vagy lehet, hogy még 
rosszabbat" — mondja egyikük. Akitől megkérdeztem, hogy nem sajnálta-e 
legalább néha az ellenséget — akiknek egy részét feltehetőleg kényszersorozták 
a lázadók —, csak felhúzta a szemöldökét. , Haver, ha egyszer rád lőnek..." 
Volt köztük olyan, akin ez a hűvös, engem-nem-érdekel beállás inkább csak 
póznak tűnt, amivel talán ennek a halálos munkának a keményebb részeit 
próbálta hárítani. De volt olyan is, akin tényleg nem sok nyomát lehetett 
látni az empátiának, és olyan is, aki mintha teljesen hidegen, kizárólag 
szakmai feladatként tudott volna tekinteni arra, amit csinál. 

A magyar katonák motivációja különbözött a legtöbb — vagy legalábbis 
sok — amerikai katona motivációjától. Az amerikaiak közül sokat a hazafi- 
asság, a szeptember 11-e utáni tenni akarás vitt a hadseregbe. A magyarokat 
elsősorban a pénz motiválta. Egy lövész tiszthelyettes otthon 80-110 ezer 
forintot kap egy hónapban. Az afganisztáni missziós pótlékkal ez az összeg 
felmehet 700 ezer forint fölé. Érthető tehát, hogy mindenki missziókra ro- 
hangált, még akkor is, ha ez nagyon is valós veszélyekkel járt. , 2001-ben 


130 


Kilátás a Humvee ablakán 


35 ezer forintot kerestem, aztán 2002-ben felment 72 ezerre. Ha nincsenek 
a missziók, én már leszereltem volna" — fogalmazta meg velősen Temesvári 
azt, ami a legtöbb katonát Afganisztánba vitte. 

A pénz mellett szerepet játszott a szakmai elhivatottság is. Hogy ők 
katonák, akiket arra képeztek ki, hogy harcoljanak. Itt pedig végre lehető- 
séget kaptak arra, hogy azt csinálják, amit tanultak és gyakoroltak éveken 
keresztül. , Ez valódi katonáskodás. Azzal kell foglalkoznod, ami a dolgod, 
nem azzal, hogy elfogyott a papír a nyomtatóból" — mondta egyikük. , Itt 
válunk igazi katonává. Már most egy csomó dolgot máshogy látunk. Például 
hogy felejtsd el a torkolattüzet, mert nincs. És ezeket a tapasztalatokat — 
remélhetőleg — haza is visszük magunkkal. És ha egyszer háborúba kerül az 
ország, mi lenne a jobb? Ha olyan embereknek kéne megvédeni, akik azt se 
tudják, melyik a puska eleje, hátulja, vagy olyanoknak, akiknek van harci 

tapasztalatuk?" — tette fel a kérdést Temesvári. Bire azt mondta, eredetileg 
PRT-re akarták küldeni, de nem vállalta, mert úgy érezte, , ezért a pénzért, 
ami valójában nem is olyan sok, nem érdemes meghalni Afganisztánban". 
Amikor felmerült az OMLT lehetősége, mégis elgondolkodott. Úgy érezte, 
hogy ez izgalmasabb feladat, valódibb katonáskodás, mint amire a PRT 
konfliktuskerülő magatartása lehetőséget ad. , Nem a tűzharc itt a lényeg. 


Hanem a feladat. Hogy legyen egy valódi szituáció, amit megoldunk" — 


mondta Ladányi. Egy másik katona meg csak megvonta a vállát, amikor 
megkérdeztem, miért jelentkezett egy ilyen veszélyes misszióra: , Hallottam, 
hogy itt lőnek, meg minden..." 

Más kérdés, hogy voltak olyanok is, akik úgy érezték, ezzel meg is tették, 
ami szakmailag és emberileg tőlük elvárható. Hogy egy ilyen misszióból 
elég egy. A dolog túl meredek ahhoz, hogy az ember többször is visszajöj- 
jön rá. , Engem lehet beszarinak tartani, de azért örülök, ha nem lőnek rám. 
Zabszemet nem lehet a seggembe rakni, amikor kimegyünk bevetésre, érted. 
Ha átél az ember egy ilyen rajtaütést. . . én úgy fostam, hallod? Szóval, most 
itt elsztorizgatunk rajta meg röhögünk, de azért... érted. Ha az a múltkori 
rakéta talál, az átmegy három Humveen..." — mondta egyikük. Volt, aki 
nyíltan elismerte: ez a játék neki túl veszélyes. Hogy jó volt egyszer-kétszer 
lőni, megnézni, képes-e elvégezni a feladatot, tud-e nyugodtan cselekedni tűz 
alatt is, megfelel-e a végső teszten. De aztán elég is volt, pláne ha családot 
is akar az ember. De voltak olyanok is, akik úgy érezték, a feladat olyan 
kihívást jelent szakmailag, és annyival kecsegtetőbb az otthoni munkánál, 
hogy szívesen vállalnának még egy kört. , Mit csinálok otthon? Sepregetek" 

— legyintett egyikük. , Én egy lövészkatona vagyok. Nekem ez a hivatásom." 

Ezek az interjúk mind Afganisztánban készültek. Amikor hazajöttek, és 
újra feltettem nekik ezeket a kérdéseket, már majdnem mindegyikük azt 
mondta, vissza akar menni, csak rá kell beszélnie a családját. Elkezdett hi- 
ányozni a feladat, az izgalom, a kihívás. , Ott kint csinálod a feladatodat és 
csak azt, aztán amikor hazajössz, megint belekerülsz a sok napi hülyeségbe. . . 
Nem sok idő telik bele, és már mondod, hogy bárcsak megint mehetnék ki 
misszióra" — mondja Bordás István. 


Érdekes kultúra volt az egész, a profi tiszthelyettesek világa (egy kivé- 

telével mindenki tiszt vagy tiszthelyettes volt közülük). Többségük vidéki, 
és munkáscsaládból származott. Temesvári anyja egy boltban dolgozott 
mint pénztáros, apja rengeteg időt töltött ázsiai országokban mint földgáz- 
zal és kőolajjal foglalkozó szakember. Bire apja géplakatos volt. Civilben 
jellemző viselet volt az ujjatlan Lonsdale poló kívül hordott nyaklánccal, 
a pálinkát vagy a sört részesítették előnyben a whiskyvel szemben, és 
egy jelentős részük versenymotort vett a missziós pótlékából. Sokuk kis 
lakótelepi lakásban, vagy falusi házban lakott a helyőrségnek otthont adó 
városban, annak szomszédságában. Mind gyúrtak, a fehérjét pedig, amit 
szedtek hozzá, úgy hívták, hogy koksz. Nyersek voltak, de közvetlenek, 
egyszerűek, de őszinték. Udvarias kíváncsisággal néztek rám, és magától 
értetődő nyíltsággal beszéltek arról, ami történt velük, és amit gondoltak. 
Úgy hívtak: , a firkász". 

Sok katonát zavart, hogy Magyarországon az emberek túlnyomó többsége 
egyáltalán nem tudja, miért vannak ők Afganisztánban, és pontosan mit 
csinálnak ott. Vagy hogy egyáltalán ott vannak, hiszen a legtöbben otthon 
csak a PRT-ről hallottak, és azt hiszik, Magyarország csak békefenntartani 
van Afganisztánban. , Nem volt rólunk semmi a hírekben. És amikor olvasod, 
hogy a PRT megint kiosztott három kakasos nyalókát, mi meg lőttük Dand-e 
Ghurit, és belefutottunk egy lesállásba, akkor azért. . ." — grimaszolt egyikük. 

Sokan nehezményezték, hogy a magyar közvélemény egyszerű zsoldos- 
ként tekint rájuk, akik csak a pénzért mentek Afganisztánba, ott pedig nem 
csinálnak semmit, csak , buliznak". Szóval, nem mondhatni, hogy a katonák 
különösebben maguk mögött érezték volna a hátország támogatását. , Pedig 
így se túl magas a magyar katona megbecsültsége. . . Talán ha kiderülne, hogy 
nem csak a lábukat lógatják az emberek, akkor ez változna valamit... hogy 
mi nem ingyenélők vagyunk" — mondja Neó. De mások meg úgy érezték, 
hogy a magyar társadalom nincsen felkészülve arra, hogy szembenézzen 
vele, mit csinálnak ők valójában odakint. , Képtelenek arra az emberek 
idehaza, hogy elfogadják, hogy meghal egy magyar katona Afganisztánban. 
Rögtön azt kérdezik, hogy mi keresnivalónk van ott" — mondja Boross Tibor. 

, AZ amcsikat nagyon támogatták otthonról. Elolvastunk pár levelet, amit 
otthonról kaptak, hogy köszönjük, hogy harcolsz értünk, meg várunk haza, 

meg ilyenek... De ez annyira irreális Magyarországon, hogy talán ezért 
nem is hiányzott nekünk" — mondja Szöőr Péter. 

Volt, aki szerint jobb, hogy nem kerültek be a hírekbe. , Csak csontig rág- 
nák az otthoniak a körmüket, ha erről tudnának" — mondja egyikük. Sokan 
nem is igen mondták el odahaza, milyen misszió is ez valójában, előtte se, 
de utána se mindig. Volt, aki azt mondta a családjának, hogy egy nagy bá- 
zison dolgozik, ahol afgán tiszteknek tart előadásokat. Úgy érezték, úgyse 
értenék meg a civilek a dolgokat. , Meg annak az a hátulütője, hogy akkor 
azt mondja az asszony, hogy na, akkor ezért se mész ki többet" — mondja 
egyikük mosolyogva. 

Pedig a respekt igazából mindenkinek jólesett volna. Utóbb sokan mondták, 
hogy ez volt a legjobb az egészben: hogy bekerültek egy közösségbe, ami a 
Magyar Honvédségben nagyon kicsi: a harcot megjárt katonák közössége. 

, Ez jó volt. Amikor lent voltam Tatán a személyügyiseknél, miután haza- 
jöttem, akkor láttam rajtuk, hogy hűha, hűha, OMLT" — mondja egyikük. 
Volt olyan, hogy úgy futottak be a PRT táborába egy összecsapás után, 
hogy amikor kinyitották a Humvee ajtaját, oldalt kiömlöttek az elhasznált 
töltényhüvelyek a földre, akkora halomban álltak bent a kocsiban , Néztek 
ott az emberek, hogy te jó ég, ti hol voltatok már megint?" — mondja Bognár 
Gergely mosolyogva. 

A magyar katonák történetünk idején semmilyen plecsnit nem kaptak azért, 
ha harcban vettek részt. Pazar elbúcsúztató és visszafogadó ünnepségeket 
tartanak nekik, de minden missziós katonának ugyanúgy. Régebben szokás 
volt tűzkeresztet adni, de ez a második világháború után kiment a divatból, 
miatt. Az egyik korábbi váltás kapott amerikai combat badge-et. Ladányiék 
tapogatóztak, amikor hazajöttek, hogy nem lehetne-e valamit, de akkor még 
úgy tűnt, meg kell elégedniük a visszafogadó ünnepségen elhangzott mél- 
tatással. Végül 2010 decemberében a honvédelmi miniszter új kitüntetést 
alapított, ez a Kardokkal Ékesített Szolgálati Érdemjel, amit tűzharcban 
tanúsított bátorságért és helytállásért lehet kapni. Ebből már többet oda is 
ítéltek, köztük az OMLT negyedik váltásának, de a mi hőseink nem kaptak, 

mert visszamenőleg nem lehet a plecsnit osztogatni. Talán éppen ezért a 
legtöbb katona szívesen beszélt arról, hogy mik történtek vele. 

Az érthető, hogy sok katonának rosszulesett az elismerés, a tisztelet, a 
hála hiánya. De azt az ellentmondást mintha egyikük sem vette volna észre, 
hogy nehéz volna a cinikus és vállvonogató magyar társadalmat vádolni, 
amiért némi kétkedéssel szemléli az egész vállalkozást és vele együtt őket 
is. Hiszen még ők maguk, a benne részt vevő katonák is cinizmussal nézték 
a háborút és Magyarország szerepvállalását. A katonák többsége ugyanúgy 
nem hitt abban igazán, hogy az afgánokért, a nyugati világ és Magyarország 
biztonságáért, szabadságáért harcol. Leginkább saját szakmai motivációik 
és a jó fizetés vitte őket a misszióba — tiszteletre méltó, de végeredményben 
személyes megfontolások. Ezt jobb esetben kiegészítette egyfajta katonai 
kötelességtudat és annak a helyes érzékelése, hogy az országnak ki kell 
állnia szövetségesei mellett, ha azt akarja, hogy komolyan vegyék. De 
sokan egy az egyben elhitték azokat az összeesküvés-elméleteket is, hogy 
a nyugati országok csak azért vannak Afganisztánban, hogy megszerezzék 
az ország — finoman szólva bizonytalan — ásványkincseit. És hogy egy ilyen 
háború és harcosai miért is érdemelnének különösebb tiszteletet, az a kérdés 


mintha fel sem merült volna bennük." 


t A bányaelméletet nem mindenki vette komolyan. , Fasz van itten, nem kincs"? — sommázta 
véleményét például Gróf. 

KUNDUZ 


Az amerikaiakkal április elején romlott meg csúnyán a viszony. Úgy kezdődött 
a dolog, hogy április 10-én a zászlóalj egy részét Kunduzba, a Baglantól 
északra fekvő tartományba rendelték, hogy Hamid Karzai afgán elnök 
látogatásának idejére segítsen biztosítani a repülőteret. Kunduz pokoli 
hely volt, az északi régió legveszélyesebb környéke. A tartomány jelentős 
része vörös zóna volt, amit a szövetségesek megközelíteni sem tudtak egy- 
könnyen. A német hadsereg már vagy egy éve vívott reménytelennek tűnő 
harcot az ellenállókkal, és komoly veszteségeket is szenvedett. Tavaszra 
annyira megromlott a helyzet, hogy a kormányerők és az őket támogató 
németek, belgák és amerikaiak nem tudták tartani a reptér körüli zónát, 
ahonnan a tálibok aknavetővel és rakétával be tudtak lőni a támaszpontra. 
A műveletben részt vett a baglani kandak is, plusz Kápolnai alezredes meg 
az emberei, többségükben amerikaiak. A reptér körül egy 8 kilométeres 
zónát kellett biztosítaniuk, mert körülbelül ekkora a lőtávolsága a tálibok 
által használt rakétának. 

Április 10-én a kandakot Isza Khel falu biztosítására vezényelték ki." 
Isza Khel veszedelmes környék volt: rettenetesen el volt aknásítva, és nem 
sokkal korábban három német katona is elesett itt. Ezektől a kilátásoktól 
a mentorcsapat amerikai tagjai megrettentek. Üzeneteket kezdtek küldöz- 
getni haza, a khilagayi táborba, hogy hova viszi őket a magyar parancsnok, 
és hogy az amerikai vezetés ezt akadályozza meg. Dean alezredes fel is 
hívta Kápolnait telefonon, és megpróbálta meggyőzni, hogy fordítsa meg 
a hadoszlopot, vagy engedje elmenni az amerikaiakat. 

Kápolnai ezen nagyon kiakadt. , Egyszerűen otthagytak művelet közben. 
Mert hogy ők azt a környéket nem ismerik, meg nincs információjuk, meg 


t  Isza Khel annyit tesz: Jézus háza 

A Bravo egyik lövésze a Humvee tornyában 


hogy a különleges műveletiek nekik azt mondták, hogy ott rossz a helyzet. 
Ami igaz, szó se róla, rossz volt a helyzet. Csak az volt a baj, hogy oda 
elment száz afgán katona aznap, és nekünk az volt a dolgunk, hogy őket 
segítsük" — mondta. Végül elengedte az amerikaiakat, akik hipp-hopp ösz- 
sze is pakoltak és visszaindultak Baglanba — , de konkrétan négy perc alatt 
hagyták ott a tábort, normaidőn belül pakoltak össze" —, mert hogy mit 
kezdjen ő egy csomó olyan katonával, aki fél. De amikor egy hónappal 
később interjút csináltam vele, látszott, hogy nem felejtette el a dolgot. 
, Eszükbe se jutott, hogy én ottmaradok egyedül, három katonával meg egy 
tolmáccsal. Kunduzban" — mondta. 

Dean nem keresett kifogásokat, amikor megkérdeztem, mi történt. , Nézze, 
ezt mondták a németek és a belgák is, hogy szégyen, hogy én megfutamodtam. 
De tudja, a németek és a belgák olyan harckocsiban is voltak. Ezt én majd 
elrendezem magamban — azt viszont nem tudnám elrendezni magamban, 


ha az egyik Humveenk aknára menne és öt emberem meghalna. Ez ilyen 

egyszerű. Mi nem megyünk be Humveekkal egy ilyen erősen elaknásított 
területre?" — mondta. 

Miután az amerikaiak elmentek, a khilagayi táborból kigurult a Bravo 
mentorcsoport, hogy az alezredes és a zászlóalj segítségére siessen, de úgy, 
hogy csak magyarok voltak benne. Kunduzban behajtottak egy szövetséges 
táborba, hogy megnézessék az egyik Humveet. Itt ijesztgették őket egy 
kicsit. , Amíg javították a kocsit, mondta a felderítőtiszt, hogy ne menjünk 
le az útról, mert full tálib környék és minden alá van aknázva, és hogy ott 
haltak meg a németek is" — mondja Bire. 

Nem sokkal később megérkeztek Isza Khel mellett egy rendőrtámaszpontra, 
amit három méter magas betonfal meg négy őrtorony vett körül. , Amint 
megérkeztünk, látjuk, hogy 100-150 rendőr van ott, 4-5 MRAP, amerikai 
különlegesek, egy csomó német Dingo terepjáró, mert a németekből mindig 
volt ott egy szakasz" — mondja Bire. , Az amerikaiak ott feküdtek a kocsik 
mellett repeszálló nélkül, mi meg mondtuk, ó, szuper, ez egy békés környék. 
Utóbb kiderült, hogy előttünk néhány perccel érkeztek ők is. Aztán egyszer 
csak elkezdtek lőni kifelé a németek, de nem kicsit. Úgy képzeld el, hogy 
a sarkokon voltak ilyen rámpák, azokon álltak a Dingók, hogy kilássanak 
a falon túlra, és kenték, de veszettül." Ők közben próbálták feltölteni a 
Humveekat üzemanyaggal. , Egyszer csak valaki elengedett egy páncéltö- 
rő rakétát kifelé, de az akkorát szólt, hogy betörtek a rendőrőrs ablakai a 
légnyomástól. És akkor mondták, hogy nekünk mennünk kell kifele. Na, 
akkor fostam be." 

A század elkezdett kivonulni a kapun, szerencsére pont az ellenkező 
oldalon, mint amerről a tálibok lőttek. Vagy két kilométert erőlködtek egy 
földúton, pont ott, ahol korábban a németeket felrobbantották. Végül egy 
szakaszállásnál leparkolták a kocsikat. A Bundeswehr itt egy dombot vett 
a birtokába. Ezt megerősítették döngölt falakkal, árkokkal, egy csomó 
Dingóval, egy hatalmas német zászlóval meg egy termokamerával, amivel 
idegesen pásztázták a kis facsoportokkal tarkított mezőt. Az afgánok meg 
a mentorjaik itt töltötték az éjszakát, hogy majd itt maradnak biztosítani, 
amíg Karzai repülőgépe el nem megy. 

Másnap reggel a környék úgy nézett ki, mint egy jelenet az Apokalipszis 

mostból. Füstoszlopok voltak, lövöldözések folyamatosan, itt-ott dolgok 
égtek. De őket, a vihar szemében, elkerülte minden csapás. Az ellenség 
mindig valahova máshova lőtt, többek között arra a rendőrőrsre, amit előző 
nap maguk mögött hagytak. 

Végül a kandakparancsnok megparancsolta a tüzéreknek, hogy lőjenek 
egy közeli falut, mert hogy állítólag ott rengeteg tálib van. Nem lehetett 
tudni, hogy az információ honnan jött, bár Kápolnai úgy emlékszik, valaki 
látott egy füstpamacsot, ahogy a tálibok elindítottak egy rakétát a repülőtér 
irányába. Mindenesetre Kenessey-Tímár, a tüzérmentor, úgy állíttatta be 
a 82 mm-es aknavetőt, hogy a gránátok ne a falu közepébe essenek, ami 
simán tele lehetett emberekkel, hanem a falun túlra. Kenessey rosszul volt 
tanítványai akciózásaitól. Pedig nem az volt a baj, hogy az afgánok nem 
tudtak célozni. Hanem az, hogy nem érdekelte őket, kit találnak el. Egy 82 
mm-es repeszgránátnak amúgy körülbelül 20 méter az ölősugara. 

Közben szerencsére megjött Karzai elnök, meg el is ment, úgyhogy 
már nem volt ott mit csinálni tovább. A század összepakolt, és fél óra 
múlva már ott se volt. Kifelé menet még kaptak egy RPG-t, de nem talált, 
meg valakire megpróbáltak rárobbantani egy pokolgépet. Óriási robbanás, 
füst, Kápolnai meg kétségbeesetten rádiózott, hogy mindenki megvan-e. 
Mindenki megvolt. 


A kunduzi incidens betett. Kápolnai nemzeti alapon szétválogatta a Bravo 
és a Charlie mentorcsoportot. Az eredetileg indult három vegyes csoport 
helyett megmaradt az Alpha vegyesnek, a Bravo magyarnak, a Charlie meg 
amerikainak. De ez sem tartott sokáig. Amikor május elején, a Baglani 
Dzsadídban folyó műveletek kellős közepén az amerikaiak egyszer csak 
elhúztak Mazar-i Sarífba begyűjteni egy csomó új kocsit, méghozzá úgy, 
hogy arról nem egyeztettek senkivel, akkor lett belőlük végleg elég. Kápol- 
nai szétválogatta az Alphát is, hogy akkor mindenki csinálja a maga dolgát, 
ahogy akarja. Ekkorra már az amerikaiaknak is elegük volt. Dean jelentette 
saját parancsnoksága felé, hogy ő többet nem hajlandó együtt dolgozni a 

magyarokkal. Ezt be is tartotta: a Dand-e Ghuri ellen május közepén meg- 
indult offenzívában már csak az OMLT magyar tagjai vettek részt. 

A problémák egész biztosan ott kezdődtek, hogy a két fél nem tudott 
igazán zökkenőmentesen kommunikálni egymással, mert a magyar kato- 
nák többsége nem tudott rendesen angolul. Ez nem minden helyzetben lett 
volna feltétlenül baj, de a vegyes csoportok munkáját nagyon meg tudta 
nehezíteni, különösen művelet közben. , Amikor megy a matek, és mindenki 
üvölt meg sikít a rádióban, akkor nagyon kell sasolni, még ha bírod is az 
angolt" — mondja egy magyar katona. Galeti főhadnagy arra panaszkodott, 
hogy a magyarok egyszerűen nem csinálták azt, amit mondott nekik, csak 
hosszas könyörgés után. Pedig a magyarok csak nem mindig értették, mit 
hadar a főhadnagy. Egy ideig próbálkoztak, meg kérték, hogy lassítson le, 
aztán egy idő után már csak legyintettek. 

A fő magyar panasz az volt, hogy egy csomó amerikai egyszerűen inkom- 
petensnek tűnt. Bire nem felejtette el egykönnyen, hogy Laci néni ki akarta 
küldeni egy német konvojjal rádiófrekvencia nélkül, vagy hogy Galeti ott 
akarta hagyni Sar-i Kunánál egyedül egy csomó ismeretlen afgán katonával, 
fedezni az ő visszavonulásukat. Ehhez az életveszélyes bénázáshoz képest 
az amerikaiak néha kissé mesterkéltnek ható pedánssága halálosan idegesítő 
volt. , A felkészülésen Arábiai Lawrence-vetítést tartottak nekünk, érted? 
Arábiai Lawrence! 1998 óta vagyok katona, ő meg próbálja itt nekem ma- 
gyarázni a marhaságait? Ezek, akik hétvégente bevonulnak a laktanyába 
katonát játszani?" — mondja Gyuricza Gergely. A magyarok arról is meg 
voltak győződve, hogy az amerikaiak arrogánsak, és nem tudják elviselni, 
hogy nem ők a vezető nemzet az alakulatban. Ebben annyi igazság talán 
valóban lehetett, hogy Dean alezredes, az amerikai parancsnokhelyettes egy 
idő után szinte teljesen függetlenítette magát, mintha elfelejtette volna, hogy 
az alakulat vezetője nem ő, hanem Kápolnai. Ez a Honvéd Vezérkarnak is 
szemet szúrt, és még hónapokkal a misszió vége után is mérgesek voltak 
az alezredesre. 

Az ohióiak nem a reguláris erők kötelékéből kerültek ki, hanem tartalé- 
kosok voltak. Harci tapasztalata csak egyiküknek volt. Persze a magyarok 
közül egynek sem, viszont sokan közülük már voltak Afganisztánban. Az 

is kétségtelen, hogy a tartalékosok általában nem olyan jól képzettek és 
gyakorlottak, mint a hadsereg regulárisai, a tengerészgyalogság félelmetes 
légióiról nem is beszélve — bár gyakran megfordulnak köztük volt hivatáso- 
sok is, akiknek a professzionalizmusához nem férhet kétség. Az arrogancia 
vádja néha valószínűleg csak félreértés volt: Galeti főhadnagy például még 
Magyarországon tett egy megjegyzést a blogján, miszerint a magyarokat 
nem képezték ki gerillaellenes harcra, őket viszont igen, ezért az amerikaiak 
feladata lesz, hogy óvatosan úgy befolyásolják a magyarországi kiképzési 
programot, hogy az több időt fordítson a gerillaellenes harcmodorra.?5 
A magyaroknak ebből valahogyan az jött le, hogy az amerikai katonáknak 
a magyarok mentorálása is feladata lesz. Erről nem volt szó, viszont min- 
denki ideges lett tőle. 

Az amerikaiak közül néhányan azt kifogásolták, hogy a magyarok nem a 
háború kedvéért mentek Afganisztánba, hanem a pénzért. , Nézze, beszéljünk 
nyíltan. A magyar katonák elsősorban azért jöttek erre a misszióra, mert 
itt ötször annyit keresnek, mint otthon. Ezt nyíltan meg is mondták. Nem 
azért jöttek, hogy harcoljanak" — írta egy dühös e-mailben már Amerikából 
Dean alezredes. A magyarok szerint ez butaság, téves szembeállítás, még 
akkor is, ha sokakat valóban erősen motivált a nagy fizetés. , Persze, akar- 
juk a pénzt. De harcolni is akarunk. Nekünk ez a munkánk. A postás meg 
a leveleket viszi ki, de ő is kap fizetést. Ettől még mindenki igyekszik a 
lehető legjobban ellátni a feladatát. Ez egy munkahely, és kész"? — mondta 
Ladányi Botond. Fizetést természetesen az amerikaiak is kaptak, méghozzá 
sokkal többet, mint a magyarok. 

Dean úgy ment haza a misszióról, hogy valószínűleg egy életre elege 
lett a Magyar Honvédségből. , Az igazság az, hogy a magyar hadsereg nem 
alkalmas arra, hogy egy ilyen feladatot végrehajtson, mint az OMLT. A ka- 
tonai kultúra túl központosított, túl tisztiközpontú. A negyvenórás munkahét 
lehetetlenné teszi, hogy olyan szintre képezzék a katonákat, ahol jól meg 
tudnak valósítani ilyen bonyolult, kis egységekkel végrehajtott műveleteket. 
A négy és fél hónap, amit együtt töltöttünk Magyarországon, nem készítette 
fel a magyarokat és az ohióiakat a közös feladat-végrehajtásra. Az összes 
gerilla-hadviseléssel és műveleti tanácsadással kapcsolatos felkészítést az 

ohióiaknak kellett megtartaniuk, mert a honvédség az utolsó pillanatban 
lemondta ezeket az órákat. Ez segített valamicskét, de összességében messze 
nem volt elég ahhoz, hogy a magyar katonák teljes ignoranciáját megszüntesse. 
Voltak nagyon jó magyar katonák ezen a misszión, de maga a szervezet, a 
Magyar Honvédség nem volt felkészülve a vállalkozásra" — írta Dean. Az 
alezredesnek különösen Kápolnai Istvánból volt elege, akit inkompetensnek 
és katonailag alkalmatlannak nevezett. (Kápolnai azt mondta, sajnálja, hogy 
Deannek ez a véleménye.) 

Galeti főhadnagy egy nekem írott e-mailben ezenfelül gyakorlatilag 
gyávasággal vádolja meg a magyar katonákat, akik szerinte mindenhova 
követték az afgánokat, függetlenül attól, hogy annak volt-e taktikai szem- 
pontból értelme vagy nem, viszont inkább csak biztonságos távolból, a 
járműveikből nyújtottak tűztámogatást. Szemben az amerikaiakkal, akik 
elmondása szerint csak a taktikailag értelmes műveleteken követték az 
afgánokat, viszont akkor mindenhova. A főhadnagy egy pár beszélgetést 
is idéz, amelyben magyar katonák elmondják neki, hogy szerintük ez nem 
Magyarország, hanem Amerika háborúja, és nekik, családapáknak, nem áll 
szándékukban, hogy keressék a bajt. 

A vád, hogy a magyar katonák felkészületlenek voltak, ami a gerillákkal 
szembeni fellépést illeti, megalapozottnak hangzik, hiszen a honvédségnek 
valóban nincs ebben tapasztalata. A vád fontos eleme volt, hogy rendkívül 
óvatos harceljárásokat és közlekedési szabályokat vezettek be, például a nyitott 
konvojokkal történő közlekedés (ti. hogy afgán polgári autó beengedhető 
a konvoj katonai járművei közé). A katonák utálták ezeket a korlátozáso- 
kat, amelyek célja végeredményben a civil életek megóvása és az afgánok 
jóindulatának megőrzése volt. Jellemzően úgy vélekedtek, leginkább csak 
arra jók, hogy saját magukat sodorják velük veszélybe. 

De hogy igazságosak legyünk: az óvatoskodó, a polgári áldozatokat 
mindenáron elkerülni szándékozó, a katonákat gyakran nagyon is valódi 
veszélynek kitevő harcmodor (mint például a páncélozott járművek védelme 
nélküli gyalogjárőrök erőltetése elaknásított és ellenséges erők által ellen- 
őrzött területeken) az amerikai katonák nagy részét ugyanúgy idegesítette, 
mint a magyarokat. Olyannyira, hogy rendszeresen panaszkodtak is az 

újságíróknak, hogy , nem engedik őket lőni", és ezért sokkal több áldozatot 
szenvednek el, mint amennyi egyébként elkerülhetetlen volna.?é Fontos az 
is, hogy a Baglanban zajló tavaszi hadműveletek bizonyos fokig hagyomá- 
nyos katonai feladatok voltak, hiszen a céljuk nem is annyira a lakosság 
védelme és támogatásának megszerzése volt — a gerillaellenes háború fő 
kihívása —, hanem területek megszerzése az ellenségtől, illetve a lázadók 
megsemmisítése, gyakran nyílt ütközetekben. 

Azokkal a vádakkal, amelyek már-már gyávasággal illetik a magyar ka- 
tonákat, elég nehéz mit kezdeni. Saját tapasztalataim és az OMLT-3 által 
megvívott összecsapások ismerete ezeket nem támasztják alá. Az már hihe- 
tőbben hangzik, hogy a magyarok nem vették az egészet olyan személyesen 
és komolyan, mint az amerikaiak. Akárki mondta Galetinek, hogy ez a háború 
nem Magyarország háborúja, hanem Amerikáé, valamennyi igazsága volt, 
szövetségi kötelezettségek ide vagy oda. 

Az amerikaiak és a magyarok az első két váltás során is sokat bajlódtak 
egymással, bár nem annyira, mint a hármasban, és ott is felmerült, hogy 
esetleg szét kellene választani a mentorcsoportokat. Ez akkor nem történt 
meg. De lassan azért leesett a tantusz: a negyedik váltásban már eleve 
nemzeti alapon szervezték a csoportokat, ami kevesebb alkalmat adott a 
súrlódásra. Ez sokat segített, ahogy feltehetően az is, hogy az amerikai 
parancsnokhelyettes nem alezredes volt, csak őrnagy. Így nem lehetett 
kétséges, hogy ki a főnök. 

De a problémák jelentős része a harmadik váltás alatt bizonyos fokig 
csak balszerencse volt: néhány ember — köztük sajnos a két parancsnok — 
nem találta meg egymással a hangot, és ezeket a konfliktusokat nem tudták 
egymás között rendezni, aztán az egész elmérgesedett. Ehhez hasonló szintű 
problémák legjobb tudomásom szerint se előtte, se utána nem merültek fel. 
A magyar és amerikai vezetők soha nem szűntek hangoztatni — összességében 
helytállóan —, hogy egészében véve mennyire szorosak és kielégítőek a két 
ország katonai kapcsolatai. A Balaton utcában pedig csöndesen hozzátették, 
hogy az amerikaiak pénzügyi és logisztikai támogatása nélkül az egész 


misszióból nem 1s lehetett volna semmi. 

REED MEGSÉRÜL 


Egyetlen komoly sérülését az OMLT-3 április 11-én szenvedte el. Dean aznap 
reggel úgy döntött, hogy beavatkozik egy viszályba, ami két csoport között 
robbant ki Pul-i Khumritól közvetlenül északra, Huszein Khel településnél. 
A viszály a helyi, többségében pastu lakosok és a kormány által akkoriban 
a környékre telepített tádzsikok között bontakozott ki. A pastuk fegyverrel 
álltak ellent és rendőri egységeket támadtak meg. Itt akart közvetíteni Dean. 
Kápolnai szerint ehhez a viszályhoz nemcsak az OMLT-nek, de általában a 
NATO-nak sem volt semmi köze, már csak azért sem, mert a világon nincsen 
annyi katona, hogy minden helyi nézeteltérésben megpróbáljon igazságot 
tenni. Kápolnai, aki aznap még Kunduzban volt, telefonon utasította Deant, 
ne menjenek oda. De Dean mégis odament." 

Az Alphát délelőtt 10 órakor riasztották. Ladányi főhadnagy, a parancs- 
nokhelyettes, 40 fokos lázzal ébredt. A felcser nem tudott vele mit csinál- 
ni, azt sem tudta, mi a baja. Végül beraktak két jégdarabot a hóna alá és 
átvitték a PRT-be, ahol orvosok is voltak. , Ott végigkúráltak. Volt priznic, 
hűtőfürdő, anyámkínja. Lement a lázam 38 fokra és még kb. két napig 
annyi maradt. Nem tudjuk azóta sem, hogy mi történt. Talán pókcsípés. 
A lényeg az, hogy én nem voltam abban a helyzetben, hogy kimehessek 
műveletre, és Reednek kellett beugrania helyettem. Pedig neki egyébként 
nem kellett volna mennie." Douglas Reed törzszászlósról a magyar katonák 
utóbb azt mondták, egyébként is peches típus volt. , Akárhányszor kiment, 
szinte mindig történt vele valami. Szétszakította a térdét, amikor beugrott a 
géppuskatoronyba. Felborult vele a Humvee, ő meg épphogy csak be tudta 
húzni a fejét. Szóval voltak jelek" — mondta Ladányi. 


xt "Dean nekem utóbb tagadta, hogy Kápolnai ilyen parancsot adott volna neki, de a telefon- 
hívás tényét egy másik magyar katona is megerősítette, anélkül, hogy tisztában lett volna a 
konfliktussal. 

Végül négy magyar került a menet- 
be, ami a khilagayi bázisról elindult 
északnak, keresztül Pul-i Khumrin. 

, Nem is tudtuk, miért megyünk ki, 
mert nem volt eligazítás. Nem tudtuk 
egyáltalán, hogy mi van" — idézi fel 
Bognár Gergely. A konvoj keresz- 
tülment a színes, kaotikus, poros, 


de békés tartományi fővároson, és 


megindult az északi kapu felé, amin 


túl kétfelé válik a főút. Óriási dugó Ez talált. 

volt a kereszteződésnél, rengeteg 

emberrel. Átmentek a Plutóra, ott 

tüntetés volt, és halmokba rakott gumiabroncsok égtek az úton. Az oszlop 
valahogyan átverekedte magát a tumultuson, de nem messze északra újabb 
tömegjelenet állta el az utat. Égett az egész út, ezrek tüntettek. Dean kiszállt 
a kocsiból és elment a helyiekkel tárgyalni. Tárgyalásai eredményre vezet- 
hettek, mert a tüntetők maguk takarították el az abroncsokat, és a konvoj 
továbbindult északnak, egészen a Puzei Sán-i előretolt helyőrségig." Ott 
már éppen álltak volna neki megebédelni, amikor egyszer csak robbanások 
hallatszottak délről. Ezt követően indultak vissza Pul-i Khumri felé, fedezték 
fel a szétlőtt trélert, majd fordultak le az útról nyugatnak, Katub falu felé, 
és szenvedték el a rajtaütést a visszafelé vezető úton. 

A lesállás rekonstrukciója a könyv bevezetőjében szerepel. Annak fényé- 
ben, hogy a konvoj világos figyelmeztetést kapott, hogy támadás készül 
ellenük, a visszavonulás hihetetlenül óvatlan volt. Az amerikai és az afgán 
katonák egy csapatban bandáztak. Dean utóbb azt mondta, hogy nem kapott 
specifikus figyelmeztetést az afgánoktól, csak általánosat. Érdekes módon a 
figyelmeztetést Matthew France százados jelentése sem tartalmazza, noha 


x A pastu és tádzsik vének döntése szerint a tádzsik építkezéseket egészen addig felfüggesztik, 
amíg hivatalos döntés nem születik a vitatott földterület tulajdonjoga felől. Afghanistan NGO 
Safety Office, Report Issue 47, 1-15 April, 2010 

az afgánok a faluból való kivonuláskor konkrétan mutogattak előre a kanyar 
felé, ahol az ellenséget sejtették, és ahonnan aztán az első lövés érkezett. 

A katonáknak az volt a legnagyobb szerencséjük az egész csetepatéban, 
hogy a tálibok pokolian rosszul lőttek. France szerint több tucat gránátot 
lőttek ki rájuk, de csak egy talált, holott négy nagy terepjáró is haladt az 
úton, ráadásul elég lassan. Bognár szerint nem is igen célzott az ellenség: 
csak kiugrottak a fedezékből és elengedtek egy gránátot vagy egy soroza- 
tot az AK-ból, részben talán a pokoli tűz miatt, ami a Humveek tornyából 
zúdult rájuk. A kanyarban álló lövésznek, aki egyenesen rálátott az előtte 
hosszában elnyúló útra és a távolodó hadoszlopra, csak annyi dolga lett 
volna, hogy egy pillanatig az úton tartsa a célkeresztet. De a lövések így is 
mind eltévesztették a kocsikat. 

Reedet persze eltalálták, de neki is szerencséje volt. Azért élte túl, mert 
a gránát nem robbant fel. A PRT-ben, amennyire lehetséges volt, ellátták, 
majd egy helikopter elvitte a mazari NATO-központba, onnan pedig tovább 
Németországba egy amerikai bázisra. Nemcsak az arca nagy részét vesztette 
el, de agysérüléseket is szenvedett. Állítólag mégis rendbe fog jönni, noha 
várhatóan eltart egy darabig, amíg rehabilitálják.?" 

Az amerikaiakat összetörte a kudarc. France, Burress, Dean, akik otthon 
is a barátai voltak, teljesen befordultak. Egy hétig nem is igen csináltak 
semmit. Az eset a magyarokat is megviselte. , Nyomott hagyott. Itt kuss 
volt egy hétig, ez tény és való. Nem tudom... Most már azért könnyebben 
beszélünk róla. Meg ment a parázás is, aztán nem is mentünk ki egy hétig. 
Azóta az van bennem, hogy jobb félni, mint megijedni. Eleinte vártam a 
harcot, mert hiszen katona vagyok, és ez ilyen. De azóta az van, hogy kösz, 
inkább nem" — mondta egy magyar katona. 

Kápolnai szerint kizárólag a szerencsének köszönhető, hogy senki nem 
halt meg vagy sebesült meg a magyar katonák közül. , Ez nem csak a szak- 
mai munka meg a felkészülés eredménye. Ezek a rajtaütések, pokolgépes 
támadások kivédhetetlenek. Nem tudsz ellenük mit csinálni." 

NEM LÁTTUK AZ ARCUKAT 


Május közepéig a zászlóalj tevékenysége főképpen a tartományi székhelytől 
északra korlátozódott, ahol a legélénkebb volt a tálib aktivitás. A tartomány 
másik fő veszélyzónáját a Pul-i Khumritól nyugatra fekvő völgy, Dand-e 
Ghuri jelentette. Május közepén ez a járás is a célkeresztbe került, miután 
a tálibok elfoglaltak egy rendőri ellenőrző pontot. Murad tábornok, a had- 
testparancsnok ekkor elhatározta, hogy komolyabb támadást intéz ellenük 
és benyomul a völgybe. Murad annak ellenére döntött így, hogy a műveletet 
a NATO nem akarta támogatni, mert a járásnak olyan veszedelmes híre 
volt, hogy nagyobb erőket akartak bevetni, mint amivel akkor rendelkeztek. 
A tábornok végül elhatározta, hogy megpróbálkozik három afgán zászlóalj- 
jal, lesz ami lesz, legalább az övé marad a dicsőség, ha nem vall kudarcot. 
Az egyetlen NATO-alakulat, ami végül részt vett a műveletben, Kápolnai 
alezredes embereiből állt. 

Dand-e Ghurinak veszett híre volt: állítólag a szovjetek sem tudták soha 
elfoglalni. , Csatornák veszik körül, alig vannak utak. . . Eltűnt ott egy szovjet 
gépesített zászlóalj annak idején, felrobbantották utánuk az utat, amikor 
bementek, és senki nem jött ki többet..." — hümmögött egy magyar kato- 
na. A pletyka persze ellenőrizhetetlen, de a környék neve akkor is rosszul 
csengett. A segélyszervezetek is elkerülték. A politikai helyzet homályos 
volt: valamennyi rendőri erő mellett volt egy kormánypárti milícia is, Alam 
molla vezetésével, de az ő lojalitása kétséges volt. A járás állandó fejfájást 
jelentett, mert pont a PRT tábora mellett helyezkedett el, csak egy hegygerinc 
választotta el őket egymástól. A tábort elhagyó szövetséges helikopterek a 
legképtelenebb manővereket hajtották végre a város felett, hogy megne- 
hezítsék az ellenség dolgát, ha esetleg rájuk találna lőni a gerincről, ahogy 
arra többször volt is példa. 

Dand-e Ghurival egyszer már meggyűlt a magyarok baja — vagy inkább 
fordítva. A tálibok másfél hónappal korábban, április 3-án is rajtaütöttek 

ugyanazon a rendőrőrsön, és zsákmányoltak több Ford Rangert és nehéz- 
fegyvereket is.-§ Az afgánok meg a fél OMLT este felrohant a járás feletti 
hegygerincre, hogy visszaszerezzék a drága felszerelést. Dean alezredes 
közölte a magyarokkal, hogy az alattuk pislákoló fények a rendőrőrs fényei, 
a tálibok még mindig ott vannak, úgyhogy tűz. A mentorok el is kezdték 
gránátvetőkkel lőni a lenti fényeket, konkrétan egy falut. De nem értették, 
hogy minek, amikor a fények vagy három kilométerre voltak a távmérő 
szerint, a Mark 19-esekkel meg legfeljebb 1500—2000 méterre lehet ellőni. 
5 A célnak a környékére sem csapódtak a gránátok. A Dean mondta, hogy 
emeljük feljebb a csövet, hátha akkor messzebbre megy, mi meg ott néz- 
tünk, hogy ez mekkora marhaság... Az utolsó gránát konkrétan oda esett 
valahova elénk a hegy oldalába, már szinte függőlegesen tartottuk a csövet" 
— mondja az egyik katona. 

Az amerikai alezredes még egy mozgó fényre is lövetett velük, mondván, 
hogy az az egyik elrabolt Ford Ranger, bár rejtély, hogy a sötétben ezt hogyan 
tudta megállapítani. Dean nekem azt mondta, hogy a tálibok biztosan ott vol- 
tak, és korábban lőttek is rájuk föl a gerincre, ő pedig kimondottan óvatosan 
járt el, mert még egy légicsapást is lefújt, miután az ellenség behúzódott a 
falu házai közé. Kápolnai, aki Deannel és az afgán zászlóaljparancsnokkal 
együtt ment fel, ezt megerősítette, de elismerte, hogy a lövöldözés óvatlan 
volt, mert odalent biztosan emberek voltak. , Hát figyeljen ide... mi nem 
csak úgy lőttünk. Bennünket lőttek, elég keményen. Volt torkolattűz, mi 
viszonttüzet vezettünk. Oké, ez nem egy teljesen tiszta történet, mert hiszen 
lakosság volt ott lent, de hát lőttek ránk durván" — mondta utóbb feszengve. 
Kápolnai emberei nem emlékeznek rá, hogy a tálibok lőttek volna rájuk, bár 
az igaz, hogy ők csak jóval később értek fel a gerincre, mert a vaksötétben 
eltévedtek a hegyoldalban. A bizarr történetet utóbb elnevezték , kassai 
terrorbombázásnak", amin az amerikaiak jól kiakadtak. Még szerencse, 
hogy a falu szinte biztosan túl messze volt a gránátvetőknek. 

De úgy tűnt, Dand-e Ghuri már csak egy ilyen hely. Gróf százados Bravo 
csoportja május 13-án éppen Mazarból jött visszafelé a kilagayi táborba — 
Humveekat mentek fel javíttatni, de a két megszerelt kocsi újra elromlott út 
közben, hogy be kellett őket vontatni —, amikor hallották, hogy az Alpha már 

Magyar Humveek Dand-e Ghuri felett 


kint van a völgy felett egy dombon. Grófék még a lövöldözést is hallották, 
de nem tudták elérni a többieket, mert a tálibok addigra kikapcsoltatták a 
mobiltelefon-állomásokat. , Mondták a központban, hogy menjünk ki mi is, 
de őszintén szólva akkor én kicsit húztam az időt a pakolással. . . A kutyának 
se volt kedve oda kimenni. Gondoltam, majd ellövöldöznek ott egy pár 
órát a többiek, aztán hazajönnek" — mondja Gróf, aki nem is titkolta, hogy 
megrettent a lehetőségtől, hogy be kell menniük a völgybe. De nem volt 
mit tenni, másnap reggel megint hajnalban kellett kelni, kivezetni a hegy 
aljába, aztán fel a kiszáradt vízmosásban a gerincre, Dand-e Ghuri fölé. 

A völgy gyönyörű képet mutatott fentről, a dombok tetejéről. A Hindukus 
kopár nyúlványai között a zöld lapály olyan, mint egy festmény. A völgy végig 
zöld, rendezett kis facsoportokkal, házakkal, jól öntözött földekkel, elnyúlik 
vagy 15 kilométerre nyugatra, majdnem a hegyek lábáig. A Humveekat 
leparkolták egymás mellett fönt az emelkedésen, ahonnan rá lehetett látni 
az észak felől befelé haladó útra, ahol az afgánok be akartak vonulni. Balra 
még egy út vezetett, le a hegyről, a lábuk alatt álló kis faluba, vagy inkább 
házcsoportba, amire a kocsikból föntről közvetlenül rá lehetett látni. Az 
úton túl egy nagyobb falu volt, közepén egy iskolaépülettel, amit az afgá- 

nok szerint a tálibok bázisul rendeztek be. A lenti épületeknek a könnyebb 
azonosítás végett nevet adtak: a narancssárga épület lett a Fidesz-székház, 
az emelkedőn álló, nagyobb magánház pedig a Gyurcsány-villa. Az alattuk 
lévő két kis falunak az volt a neve: Aka Khel és Dzsavnav. 

A gerinc nem volt túlságosan bizalomgerjesztő hely. , Az afgánok kiástak 
vagy négy harckocsiaknát, mielőtt megjöttünk, szóval úgy tűnt, hogy ez 
egy szórt aknamező" — mondja Csete Árpád. Utóbb ebből még lett baj, de 
egyelőre mindenki örült, hogy nem lent vannak, hanem fent, a biztonsá- 
gos távolban. Előző nap a 3. század megpróbált benyomulni a völgybe az 
északról bevezető úton, de véres fejjel jöttek vissza. Bekaptak egy lesállást, 
meg rámentek pár pokolgépre is. , Ott szedegettük ki a lövedékeket nekik a 
hűtőből" — mondja Bire. Ami nagyobb baj, hogy egy tiszthelyettesről már 
csak kint a főúton vették észre, hogy hiányzik. , Néhány nappal később 
derült ki, hogy elkapták a tálibok és meggyalázták. Levágták kezét-lábát, 
meg belelőttek vagy belekarcoltak valamit késsel, nem tudom..." — mondja 
Gróf. Bire még emlékezett is arra a katonára. , Sajnáltam. Kicsit bohókás 
gyerek volt, zizi, állandóan bort ivott... Te tudtad, hogy Afganisztánban 
termelnek bort?" Ez persze nem tett jót a morálnak. A feldarabolt afgánról 
ráadásul valami videó is előkerült, amit a tálibok küldtek, ki tudja, hogyan. 

Hogy az ellenség szándékait kiismerjék, a rendőrök szereztek valahonnan 
kisrádiókat, amikkel ráhangolódtak a tálibok frekvenciájára. Ebből kiderült 
ez-az, de legfőképpen az, hogy a tálibok sem tök hülyék, és tudták, hogy 
lehallgatják őket. ,, A tolmács mondta, hogy mekkora gyökerek, de aztán 
az egyik tálibot hallottuk, hogy kérdezi a másikat, hogy te mit csinálsz? 
Az meg azt mondja, éppen a rendőrfőnök anyját baszom" — nevet Bire. 
A tálibok egy része urduul beszélt, vagyis nem helyi volt, hanem pakisztáni. 

Egy korábbi tálib , tiszt" is ott lődörgött a katonák közt. A fickónak elege 
lett az ellenállásból, és átállt akormány oldalára. A sereg valamiféle tanácsadó 
szerepben alkalmazta a Masszúd-sapkás férfit, a magyarok pedig vigyorogva 
fényképezkedtek vele. Bizarr volt az egész. Lehet, hogy a pasas nem sokkal 
korábban még lőtt rájuk, most meg ott ökörködtek vele. De persze éppen 
ez tette érdekessé. Egy tálib! , Még integetett is nekünk, amikor egyszer 
később megint összefutottunk vele"? — mondja Bire. 

Afgán rendőrök tüzelőállása Dand-e Ghuri felett 


A lakosság közben elkezdett kimenekülni a völgyből. A völgy éjszakáról 
éjszakára sötétedett el, a harmadik éjjel már csak a távoli végén lehetett 
fényeket látni. Pul-i Khumri északi kapujánál, a réteken, az autóparkolók- 
ban mindent elleptek a menekültek sátrai. Volt, aki az állatokat is magával 
vitte. Tudták, hogy jön az offenzíva. Jól is tették, mert az afgánok közben 
felszereltek egy D30-as tarackágyút a gerinc legmagasabb pontjára, és onnan 
kezdtek el befele tüzelni, gyakorlatilag a völgyben fekvő falvakra. Ráadásul az 
ágyúról utóbb kiderült, hogy az irányzéka csúnyán el van állítva. Az afgánok 
így készítették elő az offenzívát. , Még két harci helikopter is megdarálta a 
völgyet. Meg volt egy 23 mm-es gépágyújuk, amit felraktak egy teherautó- 
alvázra. És amíg el nem indult az offenzíva, ezekkel folyamatosan kenték a 
völgyet. Lentről is lőttek felfele néha, ilyen kis géppuskasorozatokat, meg 
később rakétát. És az volt az afgánok elgondolása, hogy a lakosság majd 
elhagyja a völgyet, aki meg bent marad, az mind tálib" — mondja Bire. Ha 
az afgánok így számítottak, akkor tévedtek, mert abban a faluban, ahova 
lőttek, az OMLT-hez eljutott információk szerint három civil meghalt. 

Az afgánok onnantól mindennap megpróbáltak bemenni, összesen há- 
romszor, és mind a háromszor vissza kellett vonulniuk a tálib ellenállás 
miatt. Viszont úgy tűnt, a magyaroknak nem kell velük bemenni, legalábbis 
egyelőre. Ettől kicsit mindenki megnyugodott. , Folyamatosan az az infó jött, 
hogy nagyon rossz ott lent, és hogy három-négyszáz fővel várnak minket. 
Meg az is rosszul hangzott, hogy az összes lakos elmenekült... Meg hogy 
tele van aknával. Szóval rohadtul nem volt kedvünk oda lemenni" — mondja 
Bire derűsen. 

A tálibok is lőttek időnként lentről, föl a gerincre, vagy a hegytetőre, 
ahonnan az afgánok ágyúztak — a rakéták párszor átrepültek a hegyen és 
ráestek Pul-i Khumrira; az egyik pont az állatpiacot találta el. A mentorok 
ugráltak lefelé a kocsikról, amikor egyszer-egyszer elsuhant a fejük felett egy 
lövedék. Egyiknek-másiknak akkora svungja volt, hogy azon spekuláltak, a 
tálibok szert tehettek egy DSK-ra. A közeli golyó után hirtelen felszabaduló 
feszültség furcsa formákat ölt: amint nyugtázták, hogy a lövedék elment és 
mindenki él, felszabadultan röhögtek. A Humveek mögött guggoló, egymás 
vállába kapaszkodó katonákról Kápolnai meg is jegyezte, hogy pont úgy 
néznek ki, mintha a kocsmában vonatoznának részegen. 

Az afgán rendőrök sportot űztek az egészből. Egyik nap RPG-lövő baj- 
nokságot rendeztek. Egyikük még egy mecsetnek a kupoláját is telibe ta- 
lálta, közvetlenül a hegygerinc alatt, a többiek meg könnyesre röhögték 
magukat fent a platón. Egy másik rendőr, egy ezredes, ásatott magának egy 
lövészállást a gerinc szélére, és onnan lőtte a falut ész nélkül. , Minden este 
kőkeményen beszívott, kirakta a PKM-et a gerincre, és két nap alatt eldarált 
vagy ezer lőszert csak úgy vaktában" — nevet Bire. , Atomhülye volt az a 
csávó. Ott ült a gödörben és a végén már egy Heckler-Koch MP5-össel 
lőtte a völgyet, aminek kb. 150 méter a lőtávolsága. Volt, hogy megálltam 
ott mellette, hogy te mit lősz? Aszondja, a tálibokat..." 

Nem mintha lettek volna igazán jó lehetőségek. Falvak voltak odalent. 
A 2. afgán század május 14-én délután kezdte el lőni a völgyet egy 82 mm-es 
aknavetővel. Az aknavetőtűz egy iskolát érintett, ami az afgán felderítés 
szerint a tálibok főhadiszállása volt, és ahol időnként lehetett fegyvereseket 
látni; egy mellette fekvő facsoportot, három házat a faluban, meg még egyet 

Magyar lövész Dand-e Ghurira tüzel egy Humvee tornyából 


közvetlenül a völgy szélén, összesen hét alkalommal. , Az afgán rendőrök 
tudták, hogy hol az ellenség. Voltak infóik. Szereztek egy tálib walkie- 
talkie-t és lehallgatták őket, és meg tudták mondani, hogy melyik épületbe 
mentek be. Tehát ebből a szempontból tudták, hogy hol vannak, de vizuális 
megfigyelés nem volt" — mondja az egyik magyar katona. 

A következő három napban a magyarok is beszálltak a lövöldözésbe, 
a kocsik tetejére szerelt nehézgéppuskákkal. Az volt a feladat, hogy az 
afgán századok előrenyomulását tűzzel támogassák. A parancsot az afgán 
zászlóaljparancsnok elképzelései alapján Kápolnai alezredes adta ki. Lőttek 
torkolattűzre, rakétaindítás helyére, motorosra, akinek a hátán karabély 
volt, de autóra is, amiről feltételezték, hogy tálib futár vagy utánpótlást 
szállít. Lőttek a házra, ahova bement a futár, illetve az iskolára. Lőttek 
egy feltételezett figyelőre, akiről úgy tűnt, hogy őket nézi, és elbújik, ha 
távcsővel nézik. Lőttek azokra az épületekre, ahol elakadt a század rohama. 
Még sötétben is. , Azt mondták, hogy ami fény, azt lőni kell. Motor, autó, 
házban felkapcsolt villany: verettük"? — mondja az egyik katona. A lövedékek 
látványos fénycsíkokat húzva repültek a völgybe, rövid sorozatokban, elké- 
pesztő hangerővel. Az afgánok még egy házat is lövetni akartak, aminek a 
kéményéből füst szállt föl, de erre azt mondták, hogy az túlzás. Azt egyikük 

sem tudta megállapítani soha, hogy eltalált-e valamit, olyan messze volt a 
cél. Az afgán katonák és rendőrök lelkesen üvöltöztek minden sorozat után: 
,, Thank you, Hungary, thank you, DSK!" 

Ez a szituáció minden eddiginél jobban mutatja, hogy milyen dilemmákkal 
kell egy hadseregnek szembenéznie egy gerillaháborúban, ahol az ellenség 
a polgári lakosság között rejtőzik. Egyrészt nekik az volt a feladatuk, hogy 
az afgánok benyomulását támogassák, illetve az őket ért tüzet viszonozták. 
Másfelől viszont mégiscsak egy falu volt odalent, ahol — ez alaposan felté- 
telezhető volt — még mindig volt legalább néhány civil, és nem mindig volt 
teljesen egyértelmű, hogy ők pontosan mire is lőnek. Olyan személyre, aki 
láthatóan civil volt, nem lőttek. De ettől még problémás volt a dolog, és ezt 
érezték a katonák is. Sokan jól látható feszengéssel idézték fel ezeket az 
eseményeket. , A probléma az, hogy egy falu közepébe lőttünk" — mondja 
egyikük. , Tehát nem az volt, hogy látod az ellenséget és visszalősz. Hanem 
az, hogy megy egy autó egy falu közepén, ami kilencven százalék, hogy az 
ellenség utánpótlását viszi, és ez nem száz százalék, hanem kilencven. És 
azt meglőttük. De mi van azzal a tíz százalékkal? De máshogy nem lehet. 
Mert ha nem lősz rá, és tálib, és elviszi a sebesültet vagy odaviszi a lőszert 
és a kaját az első vonalba, és ezért megsérül vagy meghal NATO-katona 
vagy afgán katona, akkor mi van?" 

Nehéz helyzet, mert a valóságban az égvilágon semmi garancia nincsen 
rá, hogy egy offenzíva esetén valóban minden civil elhagyja a területet. 
Még akkor sem, ha a többség valóban megindult kifelé és leoltották maguk 
után a villanyt. A katonák maguk is tudták, hogy az afgánoknak szokásuk 
hátrahagyni valakit, hogy vigyázzon az állatokra, még akkor is, ha harc 
van. Ennek a lehetőségét Kápolnai alezredes is elismerte. Bire látott is egy 
öregembert, aki állatokat kísérgetett. Egy alkalommal egy házat vettek tűz 
alá, mert úgy látták, hogy valaki ott egy mobiltelefonnal villog és biztosan 
tálib figyelő. Szafi zászlóaljparancsnok állíttatta le a tüzelést, mondván, ott 
egy asszony lakik a gyerekével (bár őket senki nem látta). A közvetlenül a 
domb alatt lévő házak között többször láttak mászkálni embereket, és onnan 
fel is jött egyszer valaki, hogy ne lőjenek, mert ott nincsenek tálibok, csak 


néhány öregember — viszont mindenhova máshova lehet tüzelni, mert ott 

, csak tálibok vannak". De utóbb a völgyben megkérdezett civilek közül töb- 

ben is állították, hogy ők végig ott voltak, csak bent maradtak a házukban. 
A szabály nem véletlenül az, hogy csak akkor lehet lőni, ha egyértelműen 
azonosítja a katona, hogy ellenséges harcos a cél. Az afganisztáni NATO-erők 
fegyverhasználati szabályai ráadásul még az alapszabályoknál is nagyobb 
hangsúlyt fektetnek a polgári lakosság védelmére, hiszen a háború sikere 
jelentős részben attól függ, hogy a szövetségesek meg tudják-e nyerni és 
őrizni az afgán emberek támogatását. Persze a valóságban ez nem mindig 
ilyen egyszerű, pláne, ha nem látni az ellenséget, viszont az lő. 

A szabályok szerint lakott területre lőni esetenként elfogadható lehet, 
amennyiben az ellenség onnan tüzel, az ember meggyőződött róla, hogy 
nincsen nagyszámú civil előtte, és mindent elkövet, hogy az ott maradtak 
közül még véletlenül se találjon el senkit. A lövöldözésről készült videókat 
elnézve a géppuskatűz egy része valamennyire mégis felelőtlennek tűnik. 
A fényjelző lövedékek útját nézve a célok gyakran három-négy kilométerre 
is voltak — ekkora távolságra már nem lehet célzottan lőni sima irányzékkal. 
Egyszerűen nem látni a célt. Látszik is, hogy a lövedékek nagyon szóródnak. 
Volt is több katona, aki megjegyezte: néha olyan messzire lőttek, hogy annak 
szerintük semmi értelme nem volt, maximum az ellenség zavarása. , Kettő, 
kettő és fél kilométerre lőttünk. Olyankor csak nagyjából láttuk, hogy hova 
csapódik be a lövedék. De legalább megmutattuk nekik, hogy itt vagyunk, 
hogy nyugodtság van, öcsém" — mondja egyikük. A lövedékek persze így 
is okozhattak kárt valakiben, de hogy nem a megcélzott személyben, az 
elég valószínű. 

Bár teljes bizonyossággal ezt nem lehet megállapítani, úgy tudni, hogy 
a nagy lövöldözés nem járt polgári áldozatokkal — legalábbis se hozzám, 
se az OMLI-hez nem jutott el olyan információ a helyiektől, hogy bárkit 
eltaláltak volna. Amikor a tálibok ellenállása a negyedik támadásra végre 
megtört, és az aígánok nyomában a magyarok is bementek a völgybe, még 
meg is lepődtek rajta, hogy milyen kevés látható kárt okoztak. A nagy len- 
dülettel aknavetőzött iskolaépületről készült fotókon konkrétan egyetlenegy 
gránáttalálat látszik, az is csak egy kis fekete lyuk. , Napok folyamatos 
lövöldözése után nem láttunk semmit. Azt hittük, úgy le lesz ágyúzva, 

mint Berlin. Hát nem. Az iskolaépület egy picit meg volt pörkölődve, oszt? 
kész" — mondja az egyik katona. A vének, akikkel az iskolánál találkoztak, 
a katonák elmondása szerint szintén nem említettek halott civilt a völgynek 
azon a részén, ahol ők voltak. Még ha a katonáknak érdekében állna is el- 
hallgatni ilyen információkat, összességében ezt hihetőnek ítélem meg: ez 
a rekonstrukció körülbelül egy tucat, egymástól függetlenül készített interjú 
eredménye. A halott civilekből pedig szinte mindig botrány lett, felkapta 
a helyi sajtó vagy a tálib propaganda. Ezúttal nem történt ilyesmi. Helyi 
polgári és katonai illetékesek, civil szervezetek tagjai vagy magánszemé- 
lyek szintén nem jelezték se most, sem egyetlen más alkalommal sem, hogy 
magyar katona afgán polgári személy halálát okozta volna." 

Még szerencse. Akadt olyan katona, akit nem is annyira az aggasztott, 
hogy nem tudta teljes bizonyossággal kiszűrni, hogy akire lő, az ellenség. 
Hanem az, hogy milyen könnyen belejött. , Először még az van, hogy jaj, 
csak nehogy civil legyen. Aztán oda jutsz, hogy nem érdekel. Miért volt ott? 
Rossz helyen volt rossz időben. Ez egy hadműveleti terület. Volt lehetősé- 
gük elmenekülni vagy a házban maradni. Miért ment ki? Aki ott kint van 
és mozog, az ellenség, pont. Nem jelentett ez senkinek lelki törést. Messzi 
voltak, nem láttuk az arcukat. Ennyi." 


kt A tavaszi hadműveletekben a NATO becslése szerint tíz polgári lakos veszítette életét, ami 


elmarad a harcoló felek áldozatai mögött (körülbelül húsz afgán katona, négy német és talán 
negyven tálib) 

LŐTTEK, AZTÁN CSÖND 


Dand-e Ghurit végül lenyomták. A tálibok a negyedik nap feladták. Helyi 
vezetőjük, aki feltehetően súlyosan megsérült, megadta magát." Az afgá- 
nok ellenállás nélkül vonultak be a völgybe, nyomukban a magyarokkal. 
A megsorozott iskolaépületben nem találtak semmit, csak néhány eldobált 
infúziós tűt, meg egy csomó iskolapadot, rajta HUN PRT felirattal. Kitalálni 
sem lehetett volna jobb illusztrációt arra, milyen abszurd az egész háború. 
A magyarok adták, a magyarok szétlőtték — leszámítva, hogy még csak szét 
sem lőtték, mert nem találták el. De legalább az ellopott rendőrautók meg- 
lettek, plusz öt ENSZ-alkalmazott meg egy japán újságíró, akiket néhány 
hónappal korábban raboltak el. Ejtettek pár foglyot, találtak valamennyi 
fegyvert, akandakparancsnok pedig beköltözött a legnagyobb házba, aminek 
a tetejére kitűzték az afgán zászlót. 

A helyi vezetők próbálták biztosítani a katonákat, hogy a tálibokhoz 
nekik semmi közük, azok idegenek, és nem is akarják őket viszontlátni, 
csak fegyverek híján ki vannak nekik szolgáltatva. Gróf úgy emlékszik, az 
elöljárók nem tűntek ellenségesnek a napokig tartó lövöldözés ellenére sem, 
sőt, inkább barátságosak voltak. , Persze lehet, hogy csak azért, mert mi 
voltunk az erősebbek, mert kivertük a tálibokat..." A völgyet úgy próbálták 
meg pacifikálni a politikusok, hogy kitalálták, létrehoznak egy milíciát a 
helyiekből, szétosztanak egy csomó fegyvert meg pénzt, aztán majd ők 
megakadályozzák, hogy visszajöjjenek a tálibok. De ebből a tervből nem 
lett semmi, mert a helyiek 300 dolláros havi bért kértek, és ezt senki nem 
tudta kifizetni. A politikai rendezés ebben ki is merült, plusz a PRT bejött 
még egyszer-kétszer, hogy kiosszon ezt-azt, a helyiek hangulatát javítandó. 
Egy ideig maradt bent két század afgán katona, fogni a területet, de végül 
mindenki hazament, mert erre nem volt ember. , Még a főutak biztonságát 
sem tudtuk szavatolni, hát még Dand-e Ghurtét..." — mondja Kápolnai. 
Néhány héttel később vissza is jöttek a lázadók, megint megtámadtak egy 

helyi rendőrőrsöt, és megöltek hét rendőrt. 2010 végén újabb támadást 
kellett ellenük indítani. 

De legalább a mieink megúszták. Pedig az OMLT terepjárói még két 
aknára is rágurultak gyors egymásutánban, még fent a hegygerincen ma- 
nőverezgetve. Senkin nem esett egy karcolás se, csak Szöőr Pétert dobta 
be a robbanás ereje a toronyba. Még kereket se kellett a robbanások után 
cserélni, olyan kevés kárt okoztak. De persze mindenki megijedt. Az egyik 
sofőr úgy hozta ki a kocsit, hogy az egyik lábát felrakta a szélvédőre, hogy 
ha felrobban, csak a gázpedált nyomó lába vesszen oda. , A Kápolnai közben 
telefonált Székesfehérvárnak, hogy már megint aknára mentünk" — nevet 
Bire. , És mondták neki, hogy Pista! Akkor most már talán gyertek el onnan!" 

Utána még vagy egy hetet dekkoltak kint, unatkoztak, meg csapkodták szét 
a skorpiókat meg a pókokat a papucsukkal. A legkomolyabb sérülést Gróf 
szenvedte el, miután elaludt az egyik Humvee motorháztetőjén és pirosra 
égett a hasa. Egyszer befenyegettek a tálibok, hogy fölmennek a hegyre és 
elintézik őket, de ők csak nevettek: aki ott megpróbál felmenni, az őrült. 
Azért kipakolták a géppuskákat meg a gránátokat, és várták a rohamot, de 
persze nem jött senki. 

A baj akkor kezdődött, amikor a 2. század május 25-én járőrfeladatra 
indult a folyótól nyugatra, és Mangal falu előtt egy kilométerrel belefutott 
egy lesállásba. Mangal már bőven azon a részen volt, amit azelőtt a tálibok 
elég stabilan az ellenőrzésük alatt tartottak. A Bravónak le kellett hát ká- 
szálódnia a hegyről, és elindulnia a százada után. A legközelebbi helyőr- 
ségben megkérdezték az amerikai híradóst, hogy mi a helyzet, hol vannak 
a többiek; ő a NATO-koordináció csodálatos példájaként csak hümmögött, 
és bizonytalanul mutogatott nyugatnak, ahonnan éppen lövöldözést lehetett 
hallani. Végül a Humveek átkeltek a Baglan folyón, és elindultak Mangal 
felé. A falu előtt hat-nyolcszáz méterre egy patak folyt keresztül az úton, 
a patak felett egy kis híd, előtte pedig ott várakozott a kandakparancsnok, 
Dean alezredes az embereivel, meg egy csomó belga. A belgák a 2. afgán 
zászlóaljjal erőlködtek fent Kunduzban, csak néha lecsorogtak Baglanba, 
hogy bemossanak egyet a táliboknak. Közben el-elrepült az útszéli fák felett 
egy-egy skúló, ahogy a híd túlsó oldalán, Mangalban folytatódott a fesztivál, 

Egy afgán tiszt elfogott tálib arcába nevet Dand-e Ghuriban 


plusz még az afgánok is oda-odalőttek egyet a helyőrségben felállított nagy 
tarackágyúval. A toronygéppuskások húzogatták be a nyakukat. 

A kandakparancsnok azt mondta, a 2. század bajban van bent Mangalban, 
ezért be kell menni őket megsegíteni. A baj csak az volt, hogy a hidat meg- 
robbantották a tálibok, tátongott is rajta egy luk, és senki nem volt benne 
biztos, hogy át lehet-e kelni rajta a járművekkel. Dean kiszállította a kocsi- 
ból a saját embereit, és elindultak a falu felé gyalog. A belgák szkeptikusak 
voltak. , A parancsnokuk azt mondta, hogy szar a helyzet, és hogy legalább 
egy szakasz [30-40 ember] kéne, hogy oda biztonságosan be lehessen menni" 
— mondja Gróf. Végül abban maradtak, hogy az amerikaiak után mennek 

négyen-négyen. De közben az amerikaiak annyira nekiindultak, hogy már 
látni sem lehetett őket. A százados mellett Bire János, Csete Árpi meg a 
Kígyó mentek be, plusz az egyik tolmács. , De akkor már nagyon nem volt 
kedve háborúzni senkinek" — mondja Bire. 

Átgyalogoltak a kishídon, és elindultak gyalog a falu felé, az út két 
oldalán. A séta olyan volt, mint egy rossz háborús filmben. Az út poros 

volt, két oldalán árok, mellette kis cserjék, rizsföldek feküdtek, azokon túl 
elszórtan facsoportok álltak. Sejtelmük sem volt, hogy hol van a századuk, 
csak annyit tudtak, hogy valahol elöl. A belgáknak szintén gőzük sem volt 
róla, hogy az ő afgánjaik hol vannak, ráadásul az amerikaiak is eltűntek. 
Hogy az ellenségről nem tudták, hogy hol van, azt már egészen megszok- 
ták. Viszont a hátuk mögött lelkesen dolgozott tovább az afgán tüzérség, 
a fejük fölött küldözgetve Mangalba a 122 mm-es gránátokat. , Látványos 
volt. Előttünk folyamatosan ment a tűzharc, meg lehetett látni a gombafel- 
hőket, ahol becsapódtak a gránátok" — mondja Bire. A százados akkor félt 
legjobban az egész hat hónapos misszió alatt. A tolmács pedig úgy meg 
volt ijedve, hogy kölcsönkérte Gróf pisztolyát, hogy ha baj lesz, valamivel 
meg tudja magát védeni. 

Először Bekének tűnt fel, hogy lőnek, alig néhány száz méterrel a híd 
után. Hallotta, hogy a feje fölött húz el két lövedék, és mint a villám, ve- 
tette le magát az út menti csatornába. Mivel addig is ment a lövöldözés 
előttük, nem szólt semmit, arra számítva, hogy majd a többiek is fedezéket 
keresnek. De ahogy visszanézett, látta, hogy a mögötte gyaloglók jönnek 
tovább, mint ha mi sem történt volna, csak Bire hajlította be kicsit a lábait. 

, Lehet, túlparáztam?..." — morfondírozott a főtörzsőrmester, kimászott a 
csatornából és visszament az útra. Néhány száz méterrel később csapódott 
be a harmadik lövedék, aztán még több, az úton felverve a port. Erre már az 
egész társaság bevágta magát az árokba. Szokás szerint nem lehetett látni, 
hogy ki lő és honnan, csak azt lehetett sejteni, hogy valahonnan jobbról; a 
belgák azt hitték, hogy valami baráti erő lehet, és véletlenül lőttek rájuk. De 
ahogy másztak előre az árokban, már folyamatos volt a tüzelés, és méterről 
méterre pattogtak a lövedékek az úton. 

Végül az árokban görnyedve eljutottak az útnak egy olyan részéig, ahol 
elfogyott az árok, viszont vagy húsz méterrel lejjebb volt egy szénakazal. 
De akkora, hogy úgy tűnt, talán a golyókat is megfogja — berohantak hát 
mögé, a belgákat meg otthagyták az árokban. A szénakazal volt vagy há- 
rom méter magas, úgyhogy jól el lehetett mögötte bújni. Onnan kezdtek 
ki-kikukucskálni. , A mezőn túl, vagy kétszáz méternyire volt egy facsoport, 
onnan jöhetett a tüzelés" — mondja Bire. , Kihajoltam a távcsővel, hogy 

megnézzem már, ki az isten lő ránk, de nem láttam semmit, még torkolat- 
tüzet se. Úgyhogy ott paráztunk, a belgák meg teljesen világtalanok voltak" 
— még mindig erősködtek, hogy az biztosan baráti tűz. Gróf próbálta hívni 
mobilon Masszúdot, a 2. század parancsnokát, hogy hol vannak. Valami 
nem stimmelhetett a GPS-koordinátákkal, mert az alapján ott kellett volna 
lenniük közvetlenül előttük. 

Bire végül elkezdte végiglőni a facsoport vonalát, ahonnan feltételezték, 
hogy az ellenség tüzel, miközben Csete a fegyveroptikán keresztül nézte, 
hátha elárulják magukat valahogy a tálibok. , De nem láttam az égvilágon 
semmit, meg nem is lőttek vissza a kis nyavalyások..." 

Amíg ők ott lövöldöztek, egyszer csak megérkezett egy afgán Humvee 
Mangal irányából. , Megállítottuk, hogy mi van elöl. És mondták, hogy no 
problem, no problem, mert hogy őrájuk lőnek a tálibok, mi ne fossunk itt a 
szénakazal mögött. Megkértük őket, hogy kísérjenek minket el Mangalig, 
hogy fedezékben mehessünk a kocsi mellett. De azt mondták, hogy nem, 
nem, ők most elhúznak innen. El is húztak, mi meg ottmaradtunk a széna- 
kazal mögött" — mondja Bire. 

Amíg ők ott kínlódtak az afgánokkal, a tálibok a fényjelző lövedékeikkel 
rájuk gyújtották a szénakazlat. A belgák szóltak, hogy valami ég a tetején. 
A lángok pillanatok alatt felcsaptak, a kazal egy óriási máglyává változott, 
ők meg rohanhattak vissza az árokba. , Na, akkor mondtuk, hogy elég" — 
emlékszik vissza Gróf nevetve. , Nem tudtuk, hogy hol vannak az afgánok, 
nem volt nálunk elég víz, élelem és lőszer. Úgy döntöttem, hogy visszame- 
gyünk." Csete még azon is elkezdett aggódni, hogy rossz helyen hagyták 
a többieket a kishíd másik oldalán, és ha sötétben ott rajtuk üt az ellenség, 
akkor bármi megtörténhet. , Mondtuk a belgáknak, hogy köszönjük a bulit, 
de nekünk ennyi elég volt." A belgák ottmaradtak, ők meg hajlított járásban 
elindultak visszafelé az árokban, szökdécselve a harminckilós menetfelsze- 
relésben. Bire kifelé szaladtában még rálőtt néhányszor a facsoportra, meg 
az amerikaiak is megszórták egy kicsit gránátokkal a híd túloldaláról, de 
akkor már mindegy volt. Végül teljesen leizzadva és kimerülten eljutottak a 
hídig, hatszáz méter futás után. Még ott is rájuk lőttek egy párszor, egészen 


amíg át nem értek a kocsikhoz. 

, Becsicskultunk? — mondja kedélyesen Bire. , Én máskor nem fostam 
sose, de itt beparáztam, hogy lesz valami." Kenessey, aki végig a hídnál 
várt, közben ideges volt, mert nem tudta, mi van velük: a rádiókapcsolat 
rosszul működött, ezért csak elszórt lövéseket hallott meg Grófék lihegését 
az éterben. Már épp kezdte volna szervezni, hogy valaki menjen be utánuk, 
amikor azok röhögve átestek a hídon. , A kurva anyád" — mondta Grófnak 
megkönnyebbülten. , Miért, mi van?!" — kérdezte az. , Semmi, csak az, hogy 
csak annyit mondtál a rádióban, hogy lőnek, aztán csönd lett." 

Deanék, akik előttük indultak el, eljutottak Mangalig, és be is szorultak a 
házak közé a nagy lövöldözés miatt. Másnap a magyarok újra megpróbáltak 
eljutni a faluig, de ekkor már kocsikkal — rámerészkedtek a hídra, igaz, ki- 
kapcsolt biztonsági övekkel, hogy ha belecsúsznának a patakba, könnyebb 
legyen menteni. Az amerikaiak akkor már egy napja ott voltak a faluban, 
víz és ennivaló nélkül. Addigra olyan rossz volt köztük a hangulat, hogy 
nem mertek odamenni a magyar Humveekhoz enni és inni kérni. , Végül a 
Burress jött oda, hogy kérhet-e vizet. És akkor mondtuk nekik, hogy basz- 
szus, ne hülyéskedjetek már. Nem kell kaja meg víz? Dehogynem kellett. 
Adtunk nekik egy csomó MRE-t. De csak magyart meg németet, amerikait 
nem, hogy érezzék a törődést" — nevetett Bire. 

Mangalt addigra megtisztították az ellenségtől, bár az atgánok módszere- 
inek megvolt az ára. Egy kislány elveszítette mind a két lábát, és egy másik 
is súlyosan megsérült." , Elég sok civil volt ott, gondolom, nem volt idejük 
elmenekülni..." — mondja Gróf. , Az afgánok soha nem foglalkoztak az 
ilyesmivel. Ha ott van a tálib, akkor ott mindenki tálib, aztán kész... A végén 
úgy állították be, hogy ha ti támogatjátok a tálibokat, akkor annak ez az 
ára. Ha nem támogatjátok, akkor nem fogunk idejönni. Az afgán katonák 
egyébként elég jól tudták, hogy melyik házakban vannak a tálibok, csak 
hát a tüzérségük, ugye... az a falu, aztán arra lövünk, pont." 

Akik egyben maradtak a helyiek közük, azok nem voltak olyan barát- 
ságosak, és meg is voltak ijedve egy kicsit. , Volt egy öreg nő, azt mondta, 
takarodjatok innen; mert különben szól a táliboknak, hogy jöjjenek és öljenek 
meg minket. A többiek nem szólaltak meg, de látszott a fejükön, hogy nem 
örülnek nekünk" — mondja Csete. , Leginkább gyerekek voltak mindenhol, de 

annyira nem sürögtek-forogtak, mint szoktak. Kicsit visszahúzódóak voltak, 
nem olyanok, mint máskor. Amúgy mindig ott lógtak a kocsik körül, meg 
lejmoltak ezt-azt. De ott nem annyira" — mondja Boross Tibi. Az eszement 
ágyúzás után ez érthető. , De valaki meg azt mondta, hogy örülnek, hogy 
így legalább a tálibok nincsenek ott" — mondja Csete. , Az egyik vezetőjük 
azt mondta, azt szeretnék, ha se a NATO, se az afgán biztonsági erők, se 
a tálibok nem lennének ott. Hogy nekik nem kell egyik se. Hadd csinálják 
ott a saját dolgukat. Hadd éljenek." 

Elvoltak még egy darabig. Az afgánok szereztek valahonnan pár motort, 
amiről azt mondták, a tálibok hagyták hátra. Azokkal száguldoztak fel-alá 
a házak között, meg estek hatalmasakat. Végül nekiálltak kivonulni, csak 
a Bravo maradt bent még egy darabig, meg a másik afgán zászlóalj a bel- 
gákkal. , Mi tartottuk a területet, a belgák meg nekiálltak lövészetet tartani 
a kandakjuknak a hegytetőn "— mondja Bire. , Fél óra múlva ők is elhúztak, 
és utána vettük észre, hogy felgyújtották a hegytetőt a nagy lövöldözésben, 
és leégett egy csomó minden. Jöttek a falusiak, lementek a patakhoz, meg 
ilyen cserjékkel mentek fel csapkodni, hogy eloltsák a tüzet..." 

TOVÁBBRA IS VESZÉLYES 


Mangal volt az utolsó művelet. Hamarosan megjött a váltás és júliusban 
felvitték a társaságot Mazarba, hogy hazarepítsék Magyarországra. Volt, 
akinek ekkorra már kivoltak az idegei, és az úton félt, hogy biztos most fog- 
ják őket szétlőni, amikor a legjobban ki vannak szolgáltatva. A váltókonvoj 
ráadásul kétszer majdnem karambolozott, egy Humvee-visszapillantótükör 
ott is maradt valahol. De Mazarban már minden rendben ment, lehetett min- 
dennap gyúrni, cigizgetni, piacra menni, meg lötyögni a többi ott dekkoló 
magyarral. Az amerikaiak viszont megszívták: valami félreszervezés miatt 
hetekig keringtek Afganisztánban különböző bázisok között, míg végül 
találtak nekik egy hazafelé menő járatot. 

Az OMLIT-3 segítségével végrehajtott nagy tavaszi és nyári offenzívának 
nem sok eredményét lehetett látni 2010 végén. Igaz, a műveletek technika- 
ilag elérték céljukat. A Baglan hídjai a szövetségesek kezébe kerültek, oda 
támaszpontokat építettek, és feltöltötték őket afgán katonákkal és rendőrök- 
kel, hogy megakadályozzák az ellenség beszivárgását a sűrűbben lakott 
területekre és a főútra. De ettől még nem sok változott. Baglani Dzsadíd 
kitakarítatlan maradt. Mangal és Alawuddin a legészakibb falvak, ameddig 
a szövetségesek el tudtak menni a folyó nyugati oldalán. Onnantól nem 
voltak utak, gyalogosan meg senki nem merte vállalni az ellenség üldözését. 
Nem volt elég ember, nem volt elég kocsi. , Pedig volt ott ellenség, és még 
elmenekülni sem tudtak volna, mert megrongáltuk a kompokat" — meren- 
gett Kápolnai alezredes fél évvel később. , Ha azt valaki bevállalta volna 

— bár én nem szívesen -, akkor a belgák megfoghatták volna őket északról, 
még mielőtt bemenekülhettek volna a hegyekbe, és akkor felszámolhattuk 
volna a tálibokat. De hát ki megy oda szívesen? Tele van ellenséggel. Ez 
egy megoldatlan történet." 

Négy hónappal később visszamentem Baglanba. Kápolnainak igaza volt. 
Baglani Dzsadíd kicsit nyugodtabb lett. A többször is elfoglalt Kuk Csenár 

környékén akkor már hónapok óta nem láttak ellenállókat. Sisak nélkül 
járőrözgettek a katonák. De a főutakon végrehajtott rajtaütések száma nem 
csökkent. Sőt, a lázadók megjelentek a másik, északnyugat felé haladó 
főútvonalon is, és egyre szofisztikáltabb rajtaütéseket hajtottak végre. To- 
vábbra is működtették illegális ellenőrző pontjaikat. A szeptemberi parla- 
menti választások napja pedig az incidensek száma alapján hétszer olyan 
erőszakos volt, mint az egy évvel korábban megtartott elnökválasztásoké. 
A biztonsági erők nem tudták megakadályozni a káoszt. A tálibok több 
szavazóközpontot megtámadtak, egy hidat felrobbantottak, több falu ellen 
pedig rakétatámadást intéztek. Ezekben a támadásokban legalább három 
civil meghalt. Sok helyen órákig tartó csatározások dúltak.§! Egy magyar 
mentorcsoportot beszorítottak egy iskolaépületbe, és egy fél napig ostromol- 
ták őket.?? Újabb és újabb tisztogató műveleteket kellett végrehajtani, mert 
ha el is űzték őket, a tálibok mindig visszaszivárogtak valahogy. Baglan 
összességében nem lett biztonságosabb. ?? 

, Nézze, voltak eredményeink, de a tolvajtevékenységet nem lehet megelőz- 
ni. Az ellenség öt perc alatt megjelenik az úton, csinál egy félórás műsort, 
aztán elmenekül. Mit tudunk csinálni, ha a tálib elbújik a falvakban és úgy 
tesz, mintha egyike volna a helyi parasztoknak? Semmit" — vonta meg a 
vállát Szafi alezredes 2010 októberében. 

Nem volt elég ember. Délen óriási erőket vetettek be a tálibok ellen, mert 
az látszott a stabilizáció egyetlen módjának, ha a tisztogató műveleteket 
megszállás követi, legalább ideiglenesen, amíg az afgánok össze nem kapják 
magukat: máshogy nem lehet megakadályozni a tálibok visszatérését. De 
Baglanban az afgánok egyetlen állandó zászlóaljjal — öt-hatszáz emberrel — 
erőlködtek egy fél Dunántúl méretű tartományban. A szövetségesek szerint 
háromszor-négyszer ennyire lett volna szükség. Nyugati katona alig volt 
Baglanban, a PRT keze pedig meg volt kötve. A kandak felszereltsége ráadá- 
sul továbbra is gyenge volt. , Légitámogatás kell, tüzérség kell, páncélozott 
járművek kellenek. Ha ezek megvannak, bármikor megállunk egyedül. Ezek 
nélkül tíz év múlva sem. Üres kézzel nem tudunk mit csinálni? — mondta 
Szafi. Az OMLI-4 azt tervezgette, hogy a tél beállta előtt kitolják a tálibokat 
a falvakból, hogy aztán majd jól megfagyjanak a hegyekben. A műveletek 

Afgán kormánypárti 
milicista 


késő ősszel meg is indultak, és januárra két újabb harci támaszpont meg- 
építésében csúcsosodtak ki. Hogy a tartomány stabilizációjához mennyiben 
tudtak hozzájárulni, az egyelőre kétséges: 2011 januárjában 60 százalékkal 
több támadást intéztek a szövetséges erők ellen, mint egy évvel korábban. 

A lyukakat a kormány és a NATO kénytelenségből arbakaiokkal, sza- 
badcsapatokkal próbálta betömni. A milíciák egy részét — körülbelül ötven 
embert — volt Hizb-i Iszlámi-tagokból verbuválták, akik alig több mint fél 
évvel ezelőtt még maguk is az ellenség oldalán álltak, és szorgalmasan tá- 
madták a konvojokat az északi főúton. Mellettük szólt a tény, hogy jobban 
ismerték a környéket és a helyieket a NATO-nál, de még az afgán kormány- 
katonáknál is. Ha a helyiek közül kerültek ki, akiket ismertek a faluk vénei 
és bírták a támogatásukat, akkor a dolog nem volt eleve kudarcra ítélve. 

Például Gadzsi faluban, nem messze a tartományi fővárostól északra, egy 
helyi lakos azt mondta, hogy az ottani milícia — a volt Hizb — megbízható, 
mert Nurullát, a parancsnokot ismerik és támogatják a helyi vezetők, a 
törzse befolyással bír a környéken, és már az apja is nagy mudzsahed volt. 
Tény, hogy nem lehetett finnyáskodni: egyszerűen nem volt elég ember az 
egész tartomány biztosítására. Minden eszköz, amivel le lehetett nyomni 
a tálibokat, üdvözlendő volt. , Nézze, a Hizb és a tálibok ellenségek, ha 
egymást ölik, az nekünk csak jó" — mondta cinikusan Marzai őrnagy, a 
zászlóalj parancsnokhelyettese. A magyarok is jó gondolatnak tartották a 
haramiák befogását, az OMLT rendszeresen meg is látogatta őket kis ellen- 
őrző pontjaiknál, hogy megnézze, élnek-e még. A legnagyobb problémának 
azt gondolták, hogy a szabadcsapatokat egyenruha híján nehéz megkülön- 
böztetni a táliboktól, és nehogy véletlenül lelövöldözzék őket. Ez egyszer 
be is következett: egy amerikai repülőgép szeptemberben megbombázott 
egy társaságot Sahabuddinban. 

De az afgán civilek többsége, akikkel beszéltem, félt a fegyveresektől 
és nem bízott bennük. Nem hitték el, hogy a milíciák nem a saját zsebük 
tömésére fogják felhasználni státuszukat és fegyvereiket. Előfordul, hogy 
erőszakoskodnak a helyiekkel. Kunduzban két arbakai egymással bonyoló- 
dott harcba. Egy augusztusi tálibellenes rajtaütés Pul-i Khumriban, amelyet 
az egyik szabadcsapat főnöke vezetett, egy kisfiú halálához vezetett." 
, Minden fegyveres bajt jelent Afganisztánnak" — foglalta össze a többség 
véleményét dr. Fajszal, a tartományi tanács egyik tagja. A kormány célja 
az volt, hogy a rendőrség kötelékébe vonja a szabadcsapatokat. De ez 
lassan ment. Októberben az egyik arbakai vezetője, akivel beszéltem, arra 
panaszkodott, hogy semmilyen támogatást nem kaptak a kormánytól, még 
ennivalót sem, holott öt hónapja dolgoznak már nekik. , Ha ez így foly- 
tatódik tovább, kénytelenek leszünk visszamenni dolgozni" — mondta az 
Abdulla névre hallgató parancsnok, aki kis csapatával egy dombot foglalt 
el Kuk Csenár mellett. 

Persze azoknak a katonatiszteknek is igazuk volt, akik azt mondták: ez itt 
Afganisztán, ez van, ezzel kell dolgozni. De az afgánoknak, akiknek békét, 
jólétet és demokráciát ígértek, ez aligha volt elég. 

Magyar szemmel nézve a misszió siker: ilyen méretű és intenzitású mű- 
veletekben, amiket az OMLT-3 afgánjaival együtt végrehajtott, egyetlen 
magyar katonai alakulat sem vett részt a második világháború óta. A katonák 
megcsinálták, amire kérték őket, és hasznára váltak az afgán zászlóaljnak, 
ha nem is pont úgy, ahogy azt eredetileg elképzelték. Maguk egyetlen ál- 
dozatot sem szenvedtek el (ha az amerikai Reed sérülését nem számítjuk), 
miközben a felkészítésük és a felszereltségük is messze elmaradt az ideálistól. 

Bár a katonák többségének nem ez volt az első missziója, sőt olyanok is 
voltak köztük, akik már szolgáltak Afganisztánban, egyiküknek sem volt 
harci tapasztalata. A felkészülés és a sok év katonáskodás ezen segített, de 
nem mindenben. Mindenki tudta, hogyan kell a konvojjal haladni, mit kell 
csinálnia, ha lőnek rá, és hogyan kell visszalőni. Ezt annyit gyakorolták, hogy 
automatikusan csinálták, reflexből. De sokan úgy érezték, hogy a konkrét 
kihívásokra nem nagyon készítette fel őket senki. Az OMLT nagyon speci- 
ális misszió, Afganisztán pedig nagyon speciális hadszíntér. , Semmit nem 
ért az előzetes tapasztalatunk. Amit otthon, a gyakorlótéren begyakorolsz, 
az tök más, mint ami kint történik. Amiről idehaza beszélünk harcászat 
címén, azt ott el lehet felejteni. Annyi haszna van a sok gyakorlatnak, hogy 
ad egy alapot, hogy legalább az jut először eszedbe" — mondta az egyik 
tiszthelyettes a misszió után. , Mi második világháborús, konvencionális 
harcászatot tanulunk. Ez itt nincs. Bebújnak a bokrok közé, le a csatornákba 
meg az árkokba, és onnan osztják kifelé. Hiába próbálnál te célt felderíteni, 
meg oda nem illő alakot keresni... Torkolattüzet keresni? Aha. Kerestünk. 
Bár én nem láttam. Maximum a felporzást látni a homokdűne mellett. Éj- 
szaka látnád, de akkor meg nem dolgoznak, mert tudják, hogy neked van 
termokamerád meg éjjellátód." 

Arra sem voltak kiforrott elképzelések, hogy az afgánok képzését-mento- 
rá-lását hogyan fogják csinálni, holott ez lett volna a lényeg. Hazai kapa- 
citás erre nem maradt, hiszen amikor a harmadik váltás felkészült, akkor 
a második még kint volt a területen, az első meg szabadságon — tehát 
elég kevesen voltak a honvédségben, akik tudták volna, hogyan is kell ezt 

csinálni. , A Molnár Zsolték — az OMLT-1 parancsnoka - eljöttek egy-egy 
foglalkozásra, fél napra, egy napra, de hát lehetett volna többet is?" — mondja 
Kápolnai István. Részt vettek egy németországi gyakorlaton is, ami főleg 
az amerikaiak iraki tapasztalataiból táplálkozott. Ez nem volt rossz, mert 
valódi szimulációkat is tartalmazott, de inkább csak bepillantást engedett 
a feladatba. Végeredményben mindenki úgy próbált dűlőre jutni az afgá- 
nokkal, ahogy tudott. 

Arra pedig végképp nem készítették fel őket, hogy a polgári lakosság közé 
rejtőző gerillák elleni harc milyen problémákkal járhat, holott erre igazán 
lehetett volna számítani. Az afgán hadszíntér egy lakott terület. Nincsenek 
csatamezők. Falvak vannak. Ha véletlenül lelőnek pár civilt, és az kiderül, 
abból óriási botrány lenne, ami alapvetően befolyásolhatná a magyar katonák 
és a helyiek viszonyát. Arról nem beszélve, hogy senki nem akarhat olyan 
Magyar Honvédséget, ami ilyesmit elkövet. Ezeket a lehetőségeket egy ilyen 
területen nem szabad figyelmen kívül hagyni. De erre mintha nem is gondolt 
volna senki. , Hallottunk történeteket a Zsoltéktól, hogy az afgánok szeretik 
aknavetőzni a falvakat, de mi arra álmunkban sem gondoltunk, hogy nekünk 
valaha lakott területre kellene tüzet vezetnünk" — mondja Kápolnai. Pedig 
ezzel a kérdéssel foglalkozni kell: jobban fel kell készíteni a katonákat arra, 
hogy mit kell csinálni egy ilyen helyzetben, pontosan mik a szabályok, és 
hogyan lehet egy ilyen szituációt úgy megoldani, hogy minél kisebb kárt 
okozzanak ártatlanokban, miközben magukat is meg tudják védeni. Vagy 
hogy egyáltalán Magyarország részt akar-e venni olyan katonai feladatokban, 
amelyek potenciálisan ilyesmivel járnak. 

, Jó lenne, ha azt tudnám mondani, hogy igen, legalább tíz percet tudtam 
beszélgetni valakivel, akinek volt erről tapasztalata meg egy kemény váll- 
lapja. De ilyen nem volt" — mondja az alezredes. ,, Volt egy beszélgetés az 
ÖHP parancsnokával, aki megkérdezett a felkészítés jelenlegi állapotáról, 
hogy miben látom a problémákat, illetve felhatalmazott, hogy amennyiben 
úgy alakul, akár a szolgálati út betartása nélkül megkereshessem az illetékes 
ÖHP-főnökségeket. De ne gondolj akkora nagy beszélgetésre. Az OMLT-1 
és -2 tapasztalatai még nem csapódtak le teljesen. Szóval nem is igen tudtak 
volna fölkészíteni. Erre Magyarországon felkészülni nem is lehet. Nem tudjuk 

szimulálni az ottani környezetet, a rengeteg kintlétet. Se a németországi, 
se az itthoni próbákon nem szembesültünk ilyenekkel. Tény persze, hogy 
most már egyre több olyan kolléga van, akinek van erről az egészről valami 
fogalma." Kápolnai már több időt töltött a felkészülő OMLT-5-tel, de még 
mindig nincsen igazi rendszer, hogy a tapasztalatokat hogyan forgassák 
vissza az újabb és újabb missziók felkészítésébe, beosztásról beosztásra, 
feladatról feladatra. A tartományi újjáépítési csoport ebben előrébb jár, 
persze ők régebben is vannak Afganisztánban. 

Az államtitkárok és tábornokok egyik vesszőparipája, hogy a missziók 
részben azért hasznosak, mert az ott megszerzett tapasztalatok készítik fel 
a honvédséget a komolyabb feladatok ellátására. De a tapasztalatok fel- 
dolgozásának és felhasználásának egyelőre nincsen igazán kialakult és jól 
működő rendszere a honvédségben. A legtöbb missziót megjárt katona azt 
mondta, hogy őket soha senki meg sem kérdezte arról, hogy milyen élmé- 
nyei voltak és mit tanult. A többségnek összefoglaló jelentést sem kell írnia. 
Aki megírta, gyakran maga sem vette túl komolyan. , Hát ezeket megírtuk, 
hogy meglegyenek, hogy le legyenek tudva, de inkább csak általánosságok 
voltak bennük, semmi különös" — mondja egy volt parancsnok. Az egyéni 
NATO-beosztásban dolgozók egy része pedig egyenesen meg volt róla 
győződve, hogy Székesfehérvárnak fogalma sincs róla, ő mit csinál Afga- 
nisztánban, mert soha senki nem kérdezi, neki pedig nincsen jelentéstételi 
kötelezettsége, csak a NATO-láncban felette lévő felé. 

Ami mégis működik, az inkább ad hoc, nem rendszerszerű. , Hivatalosan 
erről az egészről minket senki meg nem kérdezett. Igaz, a zászlóaljparancs- 
nokunk éppen kint volt PRT-ben, ő mindig jött és kérdezte, hogy mi van. 
De a tapasztalatok úgy fognak beépülni, hogy majd én a századomnak el- 
mondom meg a Kígyó a szakaszának elmondja és beépíti" — mondja Gróf, 
aki hazatértekor vette át a 3. lövészszázadot Tatán. 

, Elvileg van rendszer, de csak hellyel-közzel működik" — mondja egy 
főtiszt, aki a második OMLT-ben szolgált. , A hármasnak tartottunk kint 
előadást, nyomtuk az infót, kimentünk, ők jegyzeteltek, ez működött rende- 
sen. A négyesnek is tartottam előadást itthon. Ahol lukas a rendszer, az az, 
hogy a honvédség egésze tanuljon a dologból, hogy a kiképzésbe beleke- 

rüljenek ezek a dolgok. Ez nincs. De igény sincsen rá. Mondjuk ki őszintén: 
huszonhat főről van szó, őket érdekli ez. Ők aranyban fizetnének ezekért 
az információkért. A többieket nem érdekli. Engem nem kérdezett senki 
idehaza, hogy mi volt kint, csak az afgán iránytiszt. Dehát nincs is igazi 
kiképzés itt már egy ideje, csak a missziókra való felkészülés megy. Egy 
misszióval meg az a lényeg, hogy megússzuk, hogy guruljuk ki. Bekerülsz 
egy kontingensbe, kikerülsz a területre és egy kicsit elfelejtenek — csináld 
a dolgokat, minket meg hagyj békén. Na jó, nem teljesen, de van egy ilyen 
felhang. És amikor hazajössz és minden oké és nem halt meg senki, akkor 
meg azért vagy elfelejtve. Akkor jutsz eszébe a rendszernek, ha hirtelen 
megint kell egy ilyen csávó egy feladatra: hohó, ő már volt kint! És akkor 
előszednek. De előadást tartani, cikket írni, elterjeszteni a honvédségben, 
hogy ez hogyan működik, ez sajnos nincs. Pedig ez volna a legfontosabb. 
Voltunk kint Németországban felkészítésen, a Center for / United States] Army 
Lessons Learnedben (Amerikai Hadsereg Tapasztalati Központ). Hoztunk 
haza egy tonna könyvet, az egyes feladatok sajátosságairól Afganisztánban, 
különböző emberektől, akik kint voltak és megírták a tapasztalataikat. Fél 
év múlva újra kimentünk, és akkor már egészen új füzetek voltak a könyv- 
tárban, mindenki számára ingyenesen elérhetően. Ilyen nálunk nincs." Tény, 
hogy a missziós felkészítési rendszer óriási fejlődésen ment keresztül az 
első időkhöz képest, a tanultak valamilyen módon elkezdenek visszafolyni 
a rendszerbe, ha korlátozottan is." 

A hazaérkező katonákat nem zavarják vissza azonnal dolgozni. Szabadságot 
kapnak, és pszichológushoz kell járniuk, hogy felmérjék, nem szenvedtek-e 
harctéri traumát, és hogy segítsék visszailleszkedésüket. Ebből a legtöbben 


x — Benkő Tibor vezérkari főnök ezzel az egész megállapítással nem értett egyet, amikor 2011 
elején interjút csináltam vele. Azt mondta, a missziós tapasztalatok alaposan feldolgozzák 
konferenciákon, jelentésekben, kutatási anyagokban és a vezérkar értékelő-elemző köteléké- 
ben. Még egy könyvet is mutatott, amelyben részletes kérdőívek voltak, amelyeket missziókról 
visszatért katonák töltöttek ki. , Lehet, hogy csak nem jut vissza a katonákhoz, hogy mi ezzel 
igenis foglalkozunk. Hát honnan vesszük azt egyébként, hogy le kell cserélni a sisakot meg a 
karabélyt, ha ezzel senki nem foglalkozik?" — mondta. , Lehet, hogy nem kérdeznek meg min- 
den szakaszvezetőt, de nekik is van módjuk a véleményüket közölni." 

persze viccet csináltak. , Kérdezték, hogy milyen volt. Hát milyen volt... 
lőttünk, mint a berberek." Vagy: , Kérte a pszichológus, hogy meséljünk 
meghatározó élményt. Én meg azt meséltem, amikor mondtam a Kápol- 
nainak rádión, hogy alezredes úr, a híd meg van robbantva, ő meg mondta, 
hogy nem érdekel, előre, előre, előre... Na, az meghatározó élmény volt." 

Persze a dolgot nem kell túldimenzionálni. Eseménydús hat hónap volt, 
de ahogy Bognár Gergely mondta, , hát nem Vietnamban voltunk mi vagy 
a második világháborúban". De azért volt néhány ember, akinek kicsit 
beakadt Afganisztán. Egyiküknél a poszttraumatikus stressz szindróma, a 
tipikus háborús baj tünetei is jelentkeztek: rossz alvás, szorongás, agresz- 
szió, hirtelen zajra ugrás. Ezt lehet kezelni, de gyakran csak hónapok, évek 
munkájával. A korábbi váltásoknál többen is jártak így. Egy embert le is 
kellett szerelni, annyira megviselte a dolog. 

De a mi hőseink összességében jól kezelték a stresszt. , Az OMLIT-3 
felnőtt, érett társaság volt. Az élmények elfojtása gyakori probléma, de ők 
nagyon nyíltan tudtak beszélni mindenről, ami segítette a feldolgozást. Jól 
működtek csoportként is, ami szintén sokat segít. A humor, egymás ugratása 
elfedi a stresszhatásokat kint a műveleten, hogy tudjanak dolgozni. Idehaza 
viszont pont az ellenkezőjét kell csinálniuk, hogy fel tudják dolgozni az 
élményeket" — mondja Győrffy Ágnes pszichológus, a Honvéd Egészség- 
ügyi Központ Mentálhigiénés Osztályáról, ahol a katonák reintegrációs 
programját végzik. 

Győrffy egyik érdekes meglátása az, hogy észrevehető különbség van 
a visszatérő alakulatok állapota, a visszailleszkedési képesség között attól 
függően, hogy melyik helyőrségből származnak. Szolnok, ahol a 88. és a 
34. zászlóalj van, a túlhajtottság jeleit mutatja: annyit misszióznak, hogy 
nincs idejük kipihenni, az élményeket feldolgozni. Ráadásul ezeknél az 
alakulatoknál a katonai identitás és a feladat iránti elszántság olyan erős, 
hogy Győrffy szerint időnként megnehezíti a visszailleszkedést, mert a 
katona nem mindig tud leengedni, még hazaérkezés után sem. 

A sztorikat is nehéz hazahozni. ,, Teljesen oké vagyok. Hullát egyet se 
láttam, érted. Egy havernak meséltem, a többieknek meg, amikor megkér- 
dezték, hogy: lőttek ránk? Lőttek. Visszalőttél? Igen. Öltél embert? Nem 

tudom. És akkor ott abbahagyják. Nem sztoriztam nagyon. Nem fogok én 
itt háborús hőst csinálni magamból. Én nem is érzem úgy, hogy ez akkora 
dolog lett volna?" — mondja Kenessey-Tímár. Volt, aki mesélgetett, de vagy 
elveszett a részletekben és belezavarodott a sztorikba, vagy azt sem tudta, 
hogyan fogjon bele. , Nehéz erről civileknek beszélni, érted" — mondták 
sokan, hümmögve. Volt, akinek a családja nem is akarta tudni, hogy mi 
volt odakint, talán mert a legrosszabbat sejtik, így pedig legalább nem kell 
aggódni. 

De hősködni nemigen hősködtek. , A felkészülésen volt valaki, aki már járt 


kint, és az előadás közepén egyszer csak felkiáltott, hogy MEG FOGTOK 
HALNI!" — mondja Tárnok Péter nevetve. , Hogy egymásra leszünk utalva, 
meg hogy ő lőtt, és hogy azt mi ne akarjuk kipróbálni. Ezen azóta röhögünk. 
De hát figyelj... Éles volt, igen, de nem tűnt annyira élesnek. Nem érezzük 
úgy, mintha harcoltunk volna. Lőttek, mi meg visszalőttünk. Ennyi." 


MÁSODIK RÉSZ — BÉKE 


,, Mi csak meg akarjuk óvni a katonákat. Ezt masszívan elvárja tőlünk 
a katonai vezetés és a társadalom. Ebben a misszióban 


a nulla áldozat az elfogadható." 


(Nemes Tamás alezredes, a 8. tartományi újjáépítési 
csoport parancsnokhelyettese) 

EZEKET A MISSZIÓKAT MEG KELL CSINÁLNI, ÉS KÉSZ 


Egyáltalán mit keres a Magyar Honvédség Afganisztánban? Mi köze Ma- 
gyarországnak ehhez az egészhez? 

Az afganisztáni háborúban való részvételt elsősorban annak fényében kell 
értelmezni, hogy a rendszerváltás óta a magyar politikai vezetés számára 
stratégiai alapvetéssé vált, hogy az ország külpolitikai és gazdasági érdekeit 
leginkább az Egyesült Államokkal és a nyugat-európai államokkal való 
minél szorosabb együttműködés szolgálja. Ez Amerika és Nyugat-Európa 
domináns helyzetéből fakad, és megjelenik a magyar külpolitika szinte 
minden más elemében is: elsősorban az Európai Unióhoz és a NATO-hoz 
való csatlakozásban. 

, Afganisztáni jelenlétünk az Egyesült Államokhoz fűződő kapcsolatrend- 
szerünkben nagyon fontos elem. Elkötelezettségünk és együttműködésünk 
sarokköve, szimbolikusan és a gyakorlatban is. Ez fejezi ki a legerősebben, 
hogy mi egy táborba tartozunk" — mondja Bajnai Gordon volt miniszterel- 
nök, aki 2010-ben plusz kétszáz fővel, gyakorlatilag a Magyar Honvédség 
tűrőképességéig emelte az afganisztáni csapatlétszámot az amerikaiak és 
a NATO kérésére. 

Bizonyos értelemben persze ez nem más, mint nyers hatalmi kalkuláció, 
az erőviszonyok cinikus, de helyes olvasata. Amerika a világ legerősebb 
országa, kívánságaira a Magyarországhoz hasonló kis államoknak oda kell 
figyelnie. Ahogy Juhász Ferenc volt honvédelmi miniszter mondja: , Ezeket a 
missziókat meg kell csinálni, és kész. Kikerülhetetlenek."?" Végeredményben 
erről van szó, még akkor is, ha a dolgok a gyakorlatban ennél árnyaltabbak. 
Az amerikai kapcsolat nem hasonlítható a Szovjetuniótól való kényszerű, 
szinte gyarmati függéshez, ahogy a rendkívül széles nemzetközi összefo- 
gással és ENSZ-felhatalmazással folyó afganisztáni rendezést sem lehet 
hasonlítani az 1968-as csehszlovákiai bevonuláshoz. 

De azért kekeckedni sem érdemes. , Volt egy nyomás az amerikaiak ré- 

széről, hogy vállaljunk szerepet. Barátságos nyomás, de nyomás" — mondja 
Medgyessy Péter, akinek miniszterelnöksége alatt megkezdődött a magyar 
szerepvállalás Afganisztánban. Juhász Ferenc, aki 2002-től 2006-ig irá- 
nyította a honvédelmi tárcát, kétszer is járt Washingtonban, először 2002 
novemberében, aztán pedig 2005 októberében. , Bush igen szuggesztíven 
kérte, hogy mutassunk elkötelezettséget a részvétel mellett, mutassunk 
elkötelezettséget a demokrácia elterjesztése iránt — ilyen szöveget használt. 
De lehetett tudni, hogy ez katonát jelent, persze" — mondja Juhász. 

Az amerikaiak élénken figyelték azt is, hogyan alakul a szövetségesi fel- 
ajánlások utóélete, és nem mindig érdekelte őket, hogy milyen belpolitikai 
nehézségekkel kell esetleg szembenéznie egy kormánynak. 2002 decemberére 
a kormány elszánta magát, hogy katonákat küldjön Afganisztánba, de ehhez 
akkor még kétharmados többség kellett az Országgyűlésben, a Fidesz és az 
MDF pedig nem támogatták a dolgot. Miközben a pártok erről vitatkoztak, 
az amerikai nagykövetség politikai tanácsosa, Kyle Scott, a Parlamenti 
NATO-klub december 11-i találkozóján arról beszélt, hogy az Egyesült 
Államok szemében Magyarország hírnevének nagy kárt okoz a habozás, 
amit az ország mutat, csak mert a vállalkozás bizonyos veszélyeket rejt 
magában." Az Országgyűlés végül csak egy egészségügyi csoportot ajánlott 
fel katonák helyett, aminek az értéke politikailag lényegesen alacsonyabb. 

Függetlenül az amerikai nyomástól, a magyar vezetők közül egyébként 
is sokan úgy érezték, hogy Magyarországnak ki kell állnia NATO-szövet- 
ségesei mellett, minimum azért, hogy adott esetben maga is számíthasson 
az ő segítségükre. , Magyarországnak nincsen valódi katonai kapacitása. 
Védelmi ügyekben egyértelműen a NATO-ra hagyatkozik. A jogok és kö- 
telezettségek pedig együtt járnak, ezért ezekben az ügyekben nekünk részt 
kell vennünk, különben potyautasok leszünk, és úgy is fognak ránk nézni. 
Akkor számíthatunk a szövetségeseinkre, ha mi is segítünk nekik — ez tel- 
jesen normális dolog. Magyarország biztonságát a NATO garantálja, ezért 
nekünk részt kell vennünk az afganisztáni misszióban" — mondja Göncz 
Kinga, aki 2006-tól 2009-ig volt külügyminiszter. 

Juhász Ferenc még ennél is nyíltabban fogalmazott. , Afganisztáni sze- 


repvállalásunk a NATO-ról szól, nem Afganisztánról. Hát egyébként mi 

dolgunk volna nekünk ott, ha csak nem az, hogy van egy közös felelősségünk 
a szövetségeseinkkel? Szeptember 11-e döntő változást hozott a NATO, 
Európa és Amerika viszonyában. Elemi igény jelent meg a szolidaritásra 
az amerikaiak részéről. Így nem is volt más lehetőségünk, mint hogy se- 
gítséget ajánljunk nekik." Ez általában is igaz volta NATO-ban, nem csak 
szeptember 11-e után. , Nagyon sokszor elhangzott, hogy nem jó az, ha va- 
laki csak az előnyöket élvezi, de nem járul hozzá semmivel. Ez nagyon sok 
NATO-tagállam érveiben megjelent, hogy igenis, tessék felajánlani erőket." 

Így gondolkodott az ellenzék is. , Magyarország ma egyedülálló bizton- 
sági helyzetben van" — mondja Németh Zsolt, aki ezekben az időkben az 
Országgyűlés külügyi bizottságának elnöke volt, a 2010-es kormányváltás 
után pedig a Külügyminisztérium politikai államtitkára lett. , A NATO-csat- 
lakozás lehetővé tette, hogy történelmünk során soha nem látott biztonsági 
garanciákkal rendelkezzünk. A NATO sikere ezért a mi sikerünk, a NATO 
kudarca a mi kudarcunk. A NATO-nak pedig ma Afganisztán a legfőbb 
művelete." 

A Fideszben messze nem volt mindenki ennyire atlantista. Az első Or- 
bán-kormány bajba is került Washingtonban, amikor a 2001. szeptember 
11-i terroristatámadásokat követően Csurka István, a MIÉP elnöke bot- 
rányos beszédet tartott az Országgyűlésben, amelyben lényegében azt 
állította, hogy az amerikaiak csak azt kapták, amit megérdemeltek. Ettől 
a miniszterelnök nem tartotta szükségesnek sebtében elhatárolódni, amit 
az amerikaiak eléggé zokon vettek. De összességében a Fidesz kiállt a 
NATO-műveletek és Afganisztán mellett, ha másért nem is, hát azért, hogy 
jó legyen az amerikaiaknál. 

Hallottam egy diplomáciai pletykát, aminek a valódiságát nem tudtam 
ellenőrizni, de mégis érdemes felidézni, mert jól kifejezi, hogy miről van 
szó. A pletyka szerint egy amerikai külügyminiszter egyszer azt mondta egy 
vezető magyar politikusnak: ,, Tisztelt uram, a NATO-tagság nem olyan, mint 
a kínai menü, amiből a hármas meg a tizenkettes pontot kérem, a többit meg 
nem. A teljes menüt végig kell enni."?" Tény, hogy ma nemigen engedheti 
meg magának egyetlen NATO-tagállam se, hogy ne vegyen részt az afga- 


nisztáni vállalkozásban valamilyen fokig, és a szervezetnek minden egyes 


179 


tagja ott is van Afganisztánban (bár Kanada és Hollandia éppen kivonulásra 
készül, de ők kimagasló áldozatokat is hoztak az elmúlt években). 

, A kelet-európai államok számára a NATO-tagság a legfontosabb, amikor 
egy ilyen misszióra jelentkeznek" — mondja Mike Williams, a Royal United 
Services Institute nevű londoni biztonságpolitikai kutatóintézet munkatársa. 

, Számukra különösen lényeges, hogy jó szövetségesként viselkedjenek, 
hiszen új tagállamok. Tudják, hogy senki nem fogja őket megvédeni, ha 
egyszer arra kerül a sor, csak Amerika." 

Ezek nem csak nyers hatalmi kalkulációk. A politikai és külügyi veze- 
tők jelentős része személyesen is erős atlantista nézeteket vall, és gyakran 
őszintén nagyra tartja Amerikát. A NATO-val és Amerikával foglalkozó 
diplomaták körében ez a meggyőződés különösen erős." 

Magyarország új tagként még inkább úgy érezte, jól kell teljesítenie. 

, Csehek, lengyelek, magyarok — volt egy verseny, hogy ki a jó tanuló. Be 
akartuk bizonyítani, hogy igen, mi elkötelezettek vagyunk. Ebben az is 
benne volt, hogy mi alapvetően az Európai Unióba akartunk bejutni, de 
ehhez bizonyítanunk kellett, hogy tudunk együttműködni a NATO-ban. Ez 
belpolitikai érv is volt: hogy bizony, ez a fajta felelősségteljes viselkedés 
segítheti az EU-csatlakozásunkat" — mondja Juhász Ferenc. 

A kapcsolatot a magyar segítség és az amerikai védelmi garancia között nem 
lineárisan kell elképzelni. Nem arról van szó, hogy Magyarország elveszíti 
az észak-atlanti szövetség biztonságát, ha nem ugrik, amikor szólnak neki. 
A washingtoni szerződés 5. cikke garantálja, hogy ha a NATO valamelyik 
tagját támadás éri, az összes többi tagnak kötelessége segítségére sietni. 
De az amerikaiak hozzáállását Közép-Európához, és ezáltal a szövetség 
erejét, a védelmi garanciák megbízhatóságát nagyon is befolyásolja, hogy 
mekkora támogatást kapnak itteni szövetségeseiktől. 

5A NATO mint katonai szövetség, illetve Európa mindenáron való meg- 


x Az MSZP-re és az SZDSZ-re ez igazabb, mint a Fideszre, noha az atlantistákat ott is jelen- 
tős személyek képviselik, elsősorban Martonyi János külügyminiszter, Németh Zsolt volt po- 
litikai, jelenleg parlamenti államtitkár, vagy akár Szemerkényi Réka, Orbán Viktor volt kül- és 
biztonságpolitikai tanácsadója. 

védése ma már nem olyan egyértelmű amerikai érdek, mint a hidegháború 
alatt volt" — mondja Korányi Dávid, Bajnai Gordon kül- és biztonságpoli- 
tikai főtanácsadója. , Ha az amerikaiak azt látják, hogy Európa csak púp a 
hátukon, mert az égvilágon semmivel nem járul hozzá az ő saját stratégiai 
céljaikhoz, akkor könnyen bekövetkezhet az — talán nem ma, de öt-tíz 
éven belül —, hogy azt mondják: tudjátok mit? Menjetek ti a fenébe! És ha 
Európa elveszíti az amerikaiak figyelmét, és kivonják innen erőforrásaikat, 
akkor az különösen Közép- és Kelet-Európa számára komoly problémákat 
jelenthet. Nem azt mondom, hogy az oroszok megint lerohannának ben- 
nünket, de ki tudja, hogy nem kerülne-e egyszer egy kelet-európai ország 
egy olyan konfliktushelyzetbe Oroszországgal, mint például Grúzia 2008 
nyarán? Egyáltalán nem magától értetődő az, hogy ez a térség tartósan stabil 
és demokratikus marad az amerikai védőernyő nélkül. Távolinak tűnik ma 
már a délszláv háború, de valójában nem volt olyan régen, és nem is volt 
olyan messze. És szerintem egyáltalán nem nagy ára ennek a biztonságnak, 
amit mi most élvezünk — végeredményben a NATO-nak és Amerikának 
köszönhetően — az a néhány száz magyar katona, aki Afganisztánban tevé- 


kenykedik" — mondja Korányi. 


Manapság persze Magyarországnak nincsenek igazi ellenségei, a wa- 
shingtoni szerződés nyújtotta védelmi garancia inkább csak absztrakció. 
A gyakorlatban csak a végső értékét jelenti az Amerikával és a nyugat-európai 
országokkal ápolt kapcsolatoknak. De a velük való szövetség e nélkül is 
érték, hiszen gazdag és befolyásos hatalmakról van szó, akikkel egyébként 
is meg kell tudnunk értetni magunkat. Szekeres Imre, aki 2006-tól 2010-ig 
volt honvédelmi miniszter, úgy véli: ebben az időszakban, amikor Magyar- 
ország a világban szinte csak folyamatos politikai és gazdasági problémá- 
ival tudott kitűnni, nagyrészt afganisztáni részvételének köszönheti, hogy 
valamennyi elismerést mégis tudott aratni a szövetséges országok között. 
A részvétel ellensúlyozta azt is, hogy a Gyurcsány-kormány ellentmondá- 
sos jeleket adott az Oroszországhoz fűződő viszony, illetve a Nabucco és 

a Kék Áramlat energiavezetékek közötti verseny tekintetében, amit erős 
gyanakvással szemléltek Washingtonban. , Abban, hogy Magyarországot 
valamennyire elfogadták a világban ebben a zűrös négy évben, nagyon nagy 
szerepe volt a katonai együttműködésnek. Nagyon biztos alapot adott az 
amerikai kapcsolatoknak" — mondja Szekeres. 

Ez konkrét dolgokban is megjelent. , Az amerikaiak egy csomó dologban 
tudnak nekünk segíteni" — mondja Korányi Dávid. , Vegyük például az ener- 
giabiztonság kérdését: a Nabucco földgázvezeték például nehezen valósulna 
meg amerikai támogatás nélkül, mert nekik van akkora befolyásuk, hogy 
elhárítsanak az útjából olyan akadályokat, mint például a török—azeri vita a 
vezeték lefektetéséről. Vagy például ők segítettek abban is, hogy Horvátország 
levegye napirendről az adriai olajvezeték megfordítását." Ebben az ügyben 
pont akkor kértük a segítségüket, amikor 2009 novemberében Bajnai Gordon- 
nal kint voltunk Washingtonban Joe Biden amerikai alelnöknél megtenni a 
legújabb csapatfelajánlásainkat. Ahhoz pedig, hogy mi szívességeket kérjünk 
az amerikaiaktól, nekünk is nyújtanunk kell valamit." Afganisztán a szlovák 
relációra is kihatott: hogy a szlovák kormány 2009-ben tárgyalóasztalhoz 
ült Magyarországgal, és az ellentmondásos szlovák nyelvtörvény ügyében 
elfogadta az Európai Biztonsági és Együttműködési Szervezet bevonását, 
egy fontos magyar követelést, abban szerepe volt annak is, hogy az amerikai 
kormány nyomást helyezett Fico szlovák miniszterelnökre. De ehhez az is 
kellett, hogy Magyarország gesztusokat tegyen Amerikának A fganisztánnal 
és egy guantánamói fogoly befogadásával. 

, Magyarországnak olyan szövetségessé kell válnia, aki megbízható. Akire 
érdemes odafigyelni. De ezt valamivel ki kell vívni" — mondja Medgyessy 
Péter. A NATO-ban pedig leginkább azzal lehet tekintélyt kivívni, megbíz- 
ható szövetségesként feltűnni, ha egy tagállam katonát, pénzt, felszerelést 


ajánl fel a közös missziókra. Különösen egy olyan időszakban, amikor az 


kt Magyarország számára az adriai kőolajvezeték fontos alternatíváját jelenti az orosz Barát- 


ság vezetéknek. 2009-ben azonban a horvátok elkezdték fontolgatni, hogy megfordítják a veze- 
téküket, és arra használják, hogy a Magyarországon keresztül érkező orosz kőolajat levezessék 
egészen az Adriai-tengerig. Ez megfosztotta volna Magyarországot egy alternatív kőolajveze- 
téktől, ami pedig az oroszoktól való energiafüggésünk feloldásának fontos része volna. 

afganisztáni háború nem ment túl jól, és mindig kevesebb katona volt, mint 
amennyire szükség lett volna. 2006 és 2010 között pedig ez volt a helyzet, 
egyre inkább. Egy ilyen klímában természetes, hogy értékelik, ha valaki 
letesz valami konkrétumot az asztalra, még ha az nem is nagy erő. , A NATO- 
ban senki nem nyom senkit, csak kér" — mondja egy volt NATO-nagykövet. 
, De gyakran kialakulnak olyan helyzetek, amikor kevesebb a felajánlás a 
tagállamok részéről, mint amennyi forrásra szükség van, és akkor egy jól 
időzített felajánlással nagy politikai tőkére lehet szert tenni." 

Ezek a hozzájárulások természetesen a helyükön kezelendők. Egy Ma- 
gyarország méretű ország nem tud akkora hozzájárulást tenni, ami érdemben 
befolyásolná az afganisztáni háború alakulását. De azért nem is teljesen 
elhanyagolható: Afganisztánban évekig olyan csapat- és eszközhiány volt, 
hogy szó szerint egyesével kellett vadászni a helikoptereket, és szinte tu- 
catszám a harcba is küldhető katonákat. Amikor 2009-ben a kanadaiak és 
a hollandok is bejelentették távozási szándékukat, a kis országok szerepe 
még inkább felértékelődött. Persze a hozzájárulásoknak nagyobb a politikai, 
mint a katonai vagy anyagi értéke. Az amerikai, a brit, a kanadai, a holland 
politikusok számára például könnyebbséget jelent, ha elmondhatják par- 
lamentjüknek, közvéleményüknek, vagy más szövetséges államoknak, ha 
esetleg bizonytalankodnak: nem vagyunk egyedül, ő és ő és ő is jön velünk. 
A szövetségben végrehajtott beavatkozások erkölcsi tekintélye is nagyobb, 
legitimitása is erősebb, mint egy egyedül végrehajtott akcióé. Hogy az afga- 
nisztáni nemzetközi szerepvállalás évekig sokkal kisebb vitákat produkált, 
mint az iraki, az részben annak köszönhető, hogy az előbbiben majdnem az 
egész világ részt vesz, az utóbbiban pedig igazából csak Amerika és néhány 
(sokszor kelletlen) szövetségese. Az amerikaiaknak nagyon fontos volt, hogy 
minél több támogatót tudjanak felsorakoztatni: a litvánoknak például szinte 
minden technikai és anyagi támogatást megadtak, ideértve a fegyvereket és 
a pénzt is, csak jöjjenek, és oda lehessen őket rakni a térképre. 

, Komoly tekintélyre lehet [az afganisztáni missziózással] szert tenni" — 
mondja Mike Williams, a NATO-elemző. , Egyetlen embert sem hallottam az 
USA-ban, aki lekicsinyelte volna azoknak a hozzájárulását, akik harcolni is 
mernek. A kelet-európaiak nagyon sok pontot szereztek maguknak Washing- 

tonban. Ez az egész a szolidaritásról is szól, nem csak arról, hogy mennyi 
katonád van. Mindenki tudja, hogy nem Észtországon fog múlni ez a háború." 

Mégis, nehéz az így szerezhető politikai tőkét pontosan mérni. , Nincsenek 
oklevelek" — mondja Bali József, a HM volt védelempolitikai szakállamtitkára. 

, De ha mennek például a viták Afganisztánról, akkor egy kicsit komolyabban 
vesznek minket, nagyobb a hitele a szavunknak. Akkor kezelnek bennünket 
egyenrangú partnerként, még ha kis ország vagyunk is. Ha csak a szánk jár, 
akkor mindjárt azt mondják, hogy ez csak egy ordító egér, ez csak potyázik 
itt. És más kérdésekben is könnyebben találunk esetleg politikai támogatást, 
mert azt mondja mindenki, hogy igen, ez az ország teljesít, úgyhogy mi is 
segítünk neki. Akár csak azzal, hogy könnyebb így választott személyzeti 
pozíciókat szerezni: például az Európai Unió katonai törzsének képesség- 
fejlesztési igazgatója egy magyar tiszt, Horváth Gábor dandártábornok. 
Az Althea, a boszniai EU-békefenntartó misszió parancsnokhelyettese is 
magyar, Nagy Tibor dandártábornok. A személyes kvalitás csak egy dolog, 
a magyar katonatiszteket nagyon kevesen ismerik a világban. Leginkább 
az számít, hogy az országa mit teljesít, ez alapján döntik el végső soron, 
hogy támogatják-e. És a katonai terület csak egy kicsi szelet, a Külügymi- 
nisztérium meg a miniszterelnök is befolyást nyerhet így a maga területén." 
2010-ben a NATO egyik főtitkárhelyettese is magyar lett, a külügyes Iklódy 
Gábor személyében. 

Banai Károly, aki Magyarország kül- és biztonságpolitikai kérdésekért 
felelős uniós nagykövete volt 2003 és 2007 között, mond egy példát. , Szu- 
dánba küldtünk 2003-ban egy embert békemisszióba EU-színekben, összesen 
kétéves időszakra. Ez egy fontos üzenet volt az Európai Unió felé: hoppá, 
itt van egy új tagállam, sőt még csak megfigyelő (akkor még nem zárult le 
a csatlakozási szerződés ratifikációja), de mégis, hajlandó áldozatot hozni 
az európai ügyekért. Igaz, ez csak pici áldozat, egy emberrel, de mégis 
áldozat. Különösen a franciák nagyon megdicsértek minket. És aztán ami- 
kor voltak a magyarverések a Vajdaságban 2004-2005-ben, akkor én oda 
tudtam menni a francia nagykövet-társamhoz Brüsszelben, és meg tudtam 
kérni, hogy adjon nekünk egy félmondatot az uniós kommünikében, amit a 
nagykövetek éppen fogalmaztak, hogy , az EU figyelemmel kíséri a vajda- 

sági helyzetet". Nem is kell semmit mondania, csak ne ellenezze. A franciák 
ellenezték ezt addig ugyanis a leghevesebben. A nagykövet felhívta Párizst 
ott előttem, és azt mondta, hogy oké, ha senki más nem blokkolja, akkor mi 
sem fogjuk. Ezt eljátszottam mindenkivel, hogy ha senki más nem ellenzi, 
akkor légyszi te se. És sikerült is. Szóval fontos ott lenni olyan helyeken is, 
amelyek nekünk közvetlenül nem fontosak, mert nem tudjuk, hol és mikor 
kérhetünk értük viszonzást." 


Magyarországnak volt még egy oka arra, hogy missziózással próbáljon 
tekintélyt szerezni szövetségeseinél. Az ország ugyanis évek óta nem tudja 
teljesíteni azt a NATO felé tett vállalását, hogy honvédelmi költségvetését 
a nemzeti össztermék 2 százalékára emeli." , 2002 és 2006 közt egyfajta 
lavírozás, egyensúlykeresés jellemezte a honvédelmi politikát az új tag- 
államok között" — emlékszik vissza Juhász Ferenc volt honvédelmi mi- 
niszter. , Mindenki kereste azokat a lehetőségeket, amelyekkel kimászhat 
a védelmi költségvetés növelésének óriási kötelezettsége alól valamilyen 
másfajta lépéssel vagy gesztussal. Mi elkezdtünk felajánlgatni kontingen- 
seket külföldre. Volt, hogy 1200-1300 katona is volt kinn egyszerre, főleg 
a Balkánon, Bosznia és Koszovó puskaporos hordóiban. Ezzel hosszú ideig 
elértük, hogy ne pirítsanak ránk, amiért nem nő a költségvetés és nem halad 
a honvédelmi modernizáció. Ezzel egyensúlyoztunk. Egy jó ütemben tett 
felajánlás nagyon sokat hozott a konyhára, enyhített azokon a kritikákon, 
amelyeket az ország folyamatosan kapott." 

Tény, hogy ezzel a problémával Magyarország nem volt — és most sincs 

— egyedül. 2010-ben a 28 NATO-tagállam közül csak öt költött legalább 2 
százalékot honvédelemre; a 28-ból 24 pedig egyenesen kevesebbet költ, 


x A honvédelmi kiadások a 99-es NATO-csatlakozás óta soha nem voltak magasabbak, mint 
a GDP 1,8 százaléka, az elmúlt öt évben pedig mindig 1,2-1,3 százalék körül voltak. Forrás: 
NATO 

mint 2000-ben, mielőtt megindult volna a , terrorizmus elleni háború". Az 
amerikaiak rendszeresen panaszkodnak is emiatt az európaiakra. 

Ami Magyarországot illeti, a 2000-es évek elején egymást érték a nyugati 
kritikák. 2000-ben a NATO Magyarországról készült katonai helyzetérté- 
kelése kimondottan éles bírálatokat tartalmazott. Wesley Clark, a szövetség 
európai főparancsnoka arra panaszkodott, hogy a honvédség felszerelése 
elavult. Az amerikaiak azt akarták, hogy a honvédség legalább azoknak az 
egységeknek a fejlesztését finanszírozza rendesen, amelyeket NATO-misszi- 
ókra ajánl fel. Amikor Juhász Ferenc 2002-ben átvette a honvédelmi tárcát 
és kiutazott Brüsszelbe, hogy találkozzon Lord Robertson NATO-főtitkárral, 
sokkolta, hogy milyen rossz véleménnyel vannak az országról. , Robertson 
nagyon kemény szavakat használt a találkozón. Hogy a magyarok kiváló 
diplomatákat küldenek a NATO-ba, de a felajánlásaik minden más területen 
kívánnivalót hagynak maguk után. És közben az ujjával kopogtatta az asztalt" 

— emlékszik vissza egy illetékes, aki jelen volt a találkozón. A honvédelmi 
miniszter ráadásul nemcsak a főtitkártól kapott, de még egy annál sokkal 
komolyabb helyről is: a Pentagonból. , Nekem Donald Rumsfeld amerikai 
védelmi miniszter nagyon konkrétan megmondta: ez így nem tartható fönt, 
tartósan növelnünk kell a védelmi kiadásokat. Az pedig nyilvánvalóan nem 
érdekli, hogy ez nekünk milyen belpolitikai nehézségeket okoz" — mondta 
Juhász. 

Mindebből idehaza nagy sértődés lett, különösen miután egy neve mel- 
lőzését kérő szövetséges diplomata azt mondta a Washington Postnak, hogy 
, Magyarország nem harcos nemzet... 1456 óta nem nyertek háborút."?? 
A tekintélyes amerikai külpolitikai folyóirat, a Foreign Affairs pedig 2002. 
november-decemberi számában közölt hosszas kritikát arról, hogy egyes 
tagállamok, köztük is elsősorban Magyarország, nem nyújtanak tőlük el- 
várható teljesítményt, sem politikailag, sem katonailag; ezért itt az ideje, 
hogy módosítsák az észak-atlanti szerződést úgy, hogy ezeket a tagállamokat 
meg lehessen büntetni, tagságukat fel lehessen függeszteni, sőt, akár ki is 
lehessen őket rúgni. A cikk idézte Keleti György volt honvédelmi miniszter 
egy rádiónyilatkozatát, amelyben Keleti azt mondta: az ország olyan vál- 
lalásokat tett a csatlakozásért cserébe, amelyek be nem tartásáért úgysem 

lehet utóbb felelősségre vonni. Hogy mire gondolt a miniszter? Nos, az 
ország 1999-es belépésekor olyan magabiztos volt, hogy konkrétan egész 
haderejét felajánlotta a NATO számára. Holott még ma, 2010-ben is csak 
zászlóaljszintű erőt tudunk NATO-misszióra küldeni. 

A missziózással való taktikázás viszont némi sikerrel járt. A honvédség 
saját méreteihez és képességeihez mérten viszonylag jelentős szerepet vállal 
Koszovóban, Boszniában, illetve Afganisztánban, a NATO fennállásának 
első háborújában. A Foreign Affairs-cikkben megfogalmazott kritikákhoz 
hasonlók jobbára el is hallgattak. Igaz, nem is szűntek meg teljesen. Liam 
Fox, a brit konzervatív ellenzék védelmi szóvivője még 2007-ben is arra 
panaszkodott egy nagy port felvert nyilatkozatában, hogy Magyarország 
és Lengyelország , belépett a NATO-ba, zsebre vágta a biztonsági garanci- 
ákat, majd csökkentette védelmi kiadásait", és ezért, ha így folytatják, fel 
kellene függeszteni tagságukat. Szekeres Imre honvédelmi miniszternek 
megalázó módon egy brit nagykövetségi kommünikét kellett lobogtatnia a 
nemzetközi sajtó budapesti tudósítói előtt, miszerint a brit kormány egyál- 
talán nem törekszik ilyesmire, és valójában nagyra értékeli Magyarország 


hozzájárulását a szövetség munkájához. 


Az afganisztáni részvétel mellett szólt még egy dolog: Irak. Magyaror- 
szág Irakba is küldött katonákat, méghozzá egy egész szállítózászlóaljat. 
Ezt szintén az Egyesült Államok melletti kiállás indokolta. Az iraki háború 
azonban sokkal problémásabb ügy volt: nemcsak a világ és Európa közvé- 
leményét osztotta meg igen élesen, de a magyar társadalom nagy része is 
ellene volt. Míg az afganisztáni tálib rezsim megdöntése igazságosnak és 
indokoltnak tűnt a szeptember 11-i terrortámadások után, Szaddám Huszein 
Irakjának megtámadását az amerikai közvéleményen kívül kevesen érezték 
elfogadhatónak vagy indokoltnak.? Az iraki háború támogatása tehát na- 
gyobb politikai kockázatot jelentett a kormány számára. Ráadásul nemcsak 
a választók előtt, de a többi európai ország — így Németország és Francia- 


ország — felé is, akik nem vettek részt a háborúban. A kormány számára 

tehát vonzó alternatívát jelentett Afganisztán: megszabadul a politikailag 
nehézkes és kellemetlen iraki háborútól (ami 2004 júniusában Nagy Richárd 
szakaszvezető személyében már egy katona életét is követelte), viszont 
mégsem szégyenül meg Washingtonban, hiszen , cserébe" katonákat küld 
Afganisztánba. A magyar zászlóaljat végül 2004 végén vonták ki Irakból, 
noha ezt követően is tevékenykedtek az országban különleges alakulatok, 
kiképzői szerepben. 


Túl azon, hogy az afganisztáni részvétel fontos volt az Egyesült Államokkal 
és a többi szövetségessel való kapcsolatok miatt, a magyar vezetés abban 
már korántsem volt biztos, hogy maga az afgán stabilizáció valóban olyan 
jelentős magyar érdek volna, ami megérné a kockázatokat és a befektetést. 
A hivatalban lévő miniszterelnökök és miniszterek persze mind ezt mondták. 
De sokuk igazából kételkedett benne, hogy a nemzetközi terrorizmus és a 
kábítószer elleni küzdelemnek valóban ez-e a leghasznosabb formája, és 
Magyarországnak valóban ennyire exponálnia kell-e magát ebben. 

Volt persze olyan is, aki tényleg ezt gondolta, például Bajnai Gordon, 
aki a harmadik magyar miniszterelnök volt a történetben. , Mi Európa és 
Magyarország biztonságát védjük Afganisztánban, még ha ezt nehéz is 
eladni idehaza" — mondta még hónapokkal hivatalból való távozása után 
is. , Iszonyatos tét forog kockán. Ez nemcsak Afganisztánról szól, hanem 
egy atomfegyverrel felszerelt ország, Pakisztán stabilitásáról is. Ennek a 
vállalkozásnak óriási jelentősége van." 

Korányi Dávid, Bajnai kül- és biztonságpolitikai főtanácsadója fogalmazta 
meg ezt a legelegánsabban. , Hogy miért fontos nekünk Amerikát támogatni? 
Hadd válaszoljak erre egy idézettel, ami John Kennedy híres mondatának 
a második fele, és így hangzik: világ polgárai, ne azt kérdezzétek, hogy 
mit tesz értetek Amerika, hanem azt, hogy mit tehetünk együtt az ember 
szabadságáért." Ezzel azt akarom mondani, hogy szerintem Afganisztán 


stabilizálása egy jó ügy. Humanitárius, civilizációs és nemzetbiztonsági 

szempontból is. Persze nem mi, magyarok vagyunk az iszlámista terro- 
rizmus elsődleges célpontjai, sőt, még azon is lehet vitatkozni, hogy nem 
tesszük-e ki magunkat a dzsihádisták dühének azzal, hogy részt veszünk 
ebben a háborúban. De mégis: Afganisztán és Pakisztán stabilizálása egy 
jó és helyes ügy, aminek fontos stratégiai jelentősége van a globális terro- 
rizmustól kezdve az atomfegyverek elterjedéséig. Ez egy olyan geopolitikai 
kihívás, ami minket is érint." 

Ezeket a mondatokat a miniszterek is szépen el tudták mondani, de érez- 
hető volt, hogy sokuk csak azért teszi, mert úgy érezték, így jobban eladható 
a vállalkozás. Az igazság az, hogy a politika és az államigazgatás jelentős 
része egyáltalán nem volt meggyőződve arról, hogy az afganisztáni háború 
tényleg annyira igaz ügy volna, és arról sem, hogy van-e túl sok értelme 
ott a világ végén erőlködniük a magyar katonáknak. 

Az amerikaiak háborúival kapcsolatos összeesküvés-elméletek a katonaság 
és a politikai vezetés köreiben ráadásul láthatólag pont ugyanannyira voltak 
jelen, mint bárhol máshol. Juhász például úgy gondolta, az amerikaiak , iga- 
zából" azért vannak Afganisztánban, hogy , körbevegyék" Oroszországot, és 
bázisokat létesítsenek közel Kínához és Észak-Koreához. , Egy bábkormány 
jól jött ott nekik, ez fontos szempont volt, ebben biztos vagyok" — mondta. 
Egy magas rangú honvédelmi illetékes, aki neve mellőzését kérte, magáévá 
tette azt a teljesen ellenőrizhetetlen és őszintén szólva elég abszurd afgán 
pletykát, hogy az amerikaiak fegyverrel látják el a tálib ellenállókat, a 
fegyvergyártó cégek érdekeinek megfelelően. Amikor hitetlenkedve néztem 
vissza rá, jelentőségteljesen megkérdezte, láttam-e a Lord of War című ho- 
Ilywoodi filmet, amelyben Nicholas Cage fegyverkereskedőt alakít, aki az 
amerikai kormány hallgatólagos támogatásával fegyvereket szállít embargó 
alatt álló fejlődő országokba. (Három év afganisztáni munka során egyszer 
sem hallottam arról, hogy jelentősebb mennyiségű amerikai fegyvert találtak 
volna elfogott vagy megölt ellenállóknál.) A katonák jelentős része, akikkel 
találkoztam, meg volt róla győződve, hogy az egész háború nem szól másról, 
mint arról, hogy Amerika és Európa kiaknázhassa Afganisztán ásványkin- 
cseit. Tény, hogy sokan közben azzal is egyetértettek, hogy a honvédség 

és a magyar civilek humanitárius és fejlesztési erőfeszítései valamennyire 
hasznosak és valóban segítenek az afgánokon, még ha csak kis mértékben 
is. De mégis elég skizofrén módja volt ez a részvételnek. 

A magyar vezetők nem voltak túlságosan optimisták a háború esélyeivel 
kapcsolatban sem, vagy legalábbis utóbb ezt mondták. Medgyessy Péter 
Afganisztánt még Iraknál is reménytelenebbnek látta. A történelmi példák 
alapján pesszimista volt, hogy lehet-e katonai győzelmet aratni az ellenál- 
lók felett, és bár úgy vélte, hogy a demokrácia, az emberi jogok és a többi 
nyugatos érték univerzális, kételkedett benne, hogy ezeket egykönnyen meg 
lehet-e honosítani Afganisztánban. Bajnai Gordon pedig azt mondta, hogy 
számára a 2010-es, új amerikai stratégiát éppen az tette vonzóvá, hogy az 
már nem is annyira egy demokratikus afgán állam kiépítésére, hanem a 
Pakisztánt fenyegető veszély lokalizálására, illetve a szélsőséges iszlámista 
csoportok legyőzése mellett a mérsékeltebb tálibokkal való megegyezésre 
helyezte a hangsúlyt. Bajnai végig akarta csinálni a missziót, de egyúttal 
a kiutat is látni akarta. 

Göncz Kinga külügyminiszter állítása szerint már a legelején úgy vélte, 
hogy a konfliktust nem lehet katonai eszközökkel rendezni. Még abban sem 
volt biztos, hogy az , afganizáció" — vagyis az aígán kormányerők előtérbe 
tolása a NATO-csapatok közvetlen bevetése helyett — működhet-e, mert 
megbízhatatlannak tartotta őket. Inkább a civil fejlesztésekre helyezte volna 
a hangsúlyt, de utóbb még ezekről is elismerte, hogy nem elég jelentősek 
ahhoz, hogy látható eredményeket hozzanak. Szintén a szkeptikusok közé 
tartozott Szekeres Imre honvédelmi miniszter, Bali József, a HM véde- 
lempolitikai államtitkára — akinek korábbi kasmíri megfigyelőként még 
valamennyi tapasztalata is volt a hegyi partizánháborúkkal — és Udvardi 
Iván, a Külügyminisztérium befolyásos politikai igazgatója 2004 és 2007 
között. Szekeres végeredményben elszánt támogatója volt a missziónak, és 
minisztersége idején folyamatosan nőtt a magyar részvétel. De valójában 
egyáltalán nem volt oda a háborúért: kilátástalannak gondolta, és amikor 
tehette, igyekezett korlátozni a magyar katonai részvételt a kevésbé koc- 
kázatos feladatokra, mint például a kabuli repülőtér ellenőrzése. Udvardi 
megnyerhetetlennek tartotta a háborút, és főként az aggasztotta, hogy nem 

látta, hogyan lehet belőle majd kilábalni, ha egyszer belefogtunk. De félelmeit 
csak a miniszterelnökkel osztotta meg. Különösen, hogy külpolitikusként a 
NATO-kapcsolatok fontossága miatt neki sem voltak kételyei: a misszióban 
részt kell venni. 

Nehéz eldönteni, hogy a 2010-ben készült interjúk pontosan tükrözik-e 
ezeknek az embereknek a valódi gondolatait azokból az időkből, amikor a 
döntések születtek. Afganisztánnal kapcsolatban persze mindig is könnyű 
volt pesszimistának lenni, de az kétségtelen, hogy utólag még könnyebb 
okosnak lenni. 

A kormánynak és az MSZP vezetőinek azon tagjai, akik nem foglalkoztak 
külpolitikával, még kevésbé voltak oda az egész részvételért. Ficsor Ádám, 
aki 2008-tól 2009-ig Gyurcsány Ferenc kabinetfőnöke volt, úgy emlékszik, 
hogy a Gyurcsány-kormányban a miniszterelnökön és Szekeres Imrén kívül 
nem volt valódi támogatója az afganisztáni részvételnek. , Mindig mindenki 
ellene volt, hogy bármit is csináljunk a sereggel. Csak ne kelljen rá költeni, 
hogy minél olcsóbb legyen, ezt akarta mindenki — Veres János, Kiss Péter, 
Lendvai Ildikó, Bajnai Gordon. Mindenki úgy tekintett erre — egyébként 
jómagam is —, hogy a hadseregnél kell spórolni, mert rengeteg pénzt elvisz, 
miközben gazdasági válság van" — mondja Ficsor. 

A volt kabinetfőnök szerint Szekeres Afganisztánnal kapcsolatos felve- 
zetéseit egyes kormánytagok nem kevés szarkazmussal kezelték. , A Veres 
mindig azt mondta, hogy Imre, hát ezt nem lehet, miattad száll el a költség- 
vetés, mindenhol tartjuk az irányszámokat, csak ott nem. A Kiss Péter meg, 
hogy hát ő legendás pacifista, ugye, és hogy nem tudja, hogy erre kell-e 
költeni — de mindig kellő szarkazmussal, mert a Szekeres meg nagyon komo- 
lyan vette magát. De a miniszterelnök mindig azt mondta, hogy ezt muszáj 
meglépni. Mindig kiállt a Szekeres mellett, abszolút szövetségesek voltak 
ebben a dologban." De a vállalkozás nagy költsége, évi 10-12 milliárd forint, 
így is folyton ott lebegett mindenki szeme előtt, ideértve a Miniszterelnöki 
Hivatal stábját is. , Folyton ott volt, hogy ez mennyibe kerül. A honvédelmi 
minisztérium mindig a kormánytól próbált [plusz] pénzt szerezni, és folyton 
túltervezte a költségeket" — mondja egy vezető kormányzati tisztviselő, aki 
részt vett ezeknek a döntéseknek az előkészítésében. 

Az okok körülötti zűrzavar, a kérdés, hogy mit is csinálunk mi igazából 
Afganisztánban és miért, elkerülhetetlenül ellentmondásokhoz és problémák- 
hoz vezetett. A hivatalosan hangoztatott indoklások között például mindig 
is előkelő helyen szerepelt a kábítószer-termelés és -kereskedelem elleni 
fellépés. A politikusok rendre ezt mondták az embereknek: ezért vagyunk 
Afganisztánban. Feltehetőleg a katonák fejébe is beleverték: még Szabó 
Csaba lövészkatona Fél év Afganisztánban című, bűbájos naivitással megírt 
élménybeszámolójában is szerepel." Valójában a magyarok explicite el vol- 
tak tiltva attól, hogy bármilyen kábítószer-ellenes akcióban részt vegyenek, 
attól az egyébként bölcs meggyőződéstől vezérelve, hogy ez csak felesleges 
összeütközéshez vezetne az afgán hadurakkal és a tartomány korrupt veze- 
tőivel. Persze mindig lehetett azt mondani, hogy az ország stabilizálása és 
gazdasági felemelése, amiben viszont részt veszünk, végeredményben oda 
vezethet, hogy az afgánok egyszer lejönnek az ópiumról. De ezt az érvelést, 
noha jól hangzott, inkább a remény táplálta, mint bármi más. 

Ami pedig a másik fő érvet illeti, tudniillik hogy Afganisztán és Pakisz- 
tán stabilitása, illetve az iszlámista terror elleni fellépés a világ és benne 
Magyarország érdeke is, ez elméletileg szintén igaz. De az egyáltalán nem 
egyértelmű, hogy a megoldást a NATO és benne Magyarország óriási méretű 
katonai beavatkozása szolgálná a legjobban. Sőt: ahogy a külföldi beavat- 
kozás egyre intenzívebbé vált, a helyzet látszólag egyre csak romlott. Ez 
nem feltétlenül jelenti azt, hogy a beavatkozás eleve rossz ötlet lett volna, 
és azt sem, hogy Magyarországnak ne kellene benne részt vennie. Csak 
azt, hogy a politikusok vermet ástak maguknak azzal, hogy nem beszéltek 
teljesen nyíltan a legfontosabb okról — a szövetségesi hűségről —, és olyan 
indítékokkal próbálták eladni a beavatkozást, amelyekben maguk sem hittek 
igazán, és amelyek egyébként is némileg ingatag lábakon álltak. 

Ez közrejátszott abban, hogy az Afganisztánról itthon folyó — rendkívül 
korlátozott és többnyire meglehetősen korlátolt — vita a magyar szerep- 
vállalás szempontjából lényegében irreleváns mederbe terelődött. Amikor 
2010 augusztusában két magyar katona is meghalt egy tálib rajtaütésben, az 
újságokban megjelent publicisztikák, blogbejegyzések és olvasói kommentek 
nagy része magát az afganisztáni helyzetet vizsgálva jutott el arra a kö- 

vetkeztetésre, hogy a honvédségnek ki kell vonulnia. Lehet, hogy igazuk 
volt, és a NATO afganisztáni erőlködése tényleg reménytelen. De a ma- 
gyar szerepvállalás szempontjából sokkal fontosabb volt a NATO-hoz való 
viszony, ez pedig egyszerűen nem képezi részét a magyar közbeszédnek. 
Pedig Magyarország afganisztáni szerepvállalása elsősorban a NATO-ról 
szól, csak másodsorban Afganisztánról. 

Persze a politikusok tudták ezt, még akkor is, ha nem beszéltek róla 
nyíltan. Az, hogy sokan pesszimistán vélekedtek a háború kilátásairól és 
gyanakvók voltak , valódi" okaival kapcsolatban, soha nem jelentette azt, 
hogy a magyar vezetés képes lett volna kimondani: talán ezt az egészet jobb 
volna nem erőltetni. A szövetségesi hűség és a politikai szükségszerűség ezt 
minden esetben felülírta. Juhász Ferenc nyíltan megmondta, hogy , ilyenfajta 
mérlegelést nekünk nem kellett csinálni. . . A kábítószer, a menekültek, igen, 
persze. Ez megjelent a mi érvelésünkben is. De nem ez motivált, hanem 
az, hogy a barátom ellensége az én ellenségem is." Legfeljebb csak annyi 
eredménye volt a fenntartásoknak, hogy mindenki kereste a lehetőségeket: 
hogyan lehetne korlátozni az ország részvételét a konfliktus azon részeiben, 
amelyek nem sok jóval kecsegtetnek. Elsősorban: hogyan lehet harcoló 
alakulatok bevetése helyett inkább békefenntartó feladatokra, fejlesztésekre, 
kiképzésre helyezni a hangsúlyt. , Mi nem vagyunk olyan helyzetben, hogy 
ha úgy érezzük, hogy rossz a stratégia, akkor inkább nem szállunk be? — 
mondta Göncz Kinga 2008-ban. 


A , részt is veszek, meg nem is" stratégiája éveken keresztül jól működött: 
az ország nemcsak hogy a NATO felől érkező kritikákat tudta nagyrészt 
elhallgattatni, de még bizonyos fokú diplomáciai tiszteletet is kivívott ma- 
gának a részvétellel. Annak ellenére, hogy a háború első két évében csak 
orvosokat, járőröket, fejlesztő-békefenntartókat és törzstiszteket küldött 
az ázsiai országba — jelen volt, de a húzósabb feladatokban nem vett részt. 
De 2009-től az ország nem tudta tovább elkerülni, hogy aktív és tevőleges 
résztvevője legyen a konfliktus fegyveres részének is. 

Ez a hozzáállás, valamint az a tény, hogy a 2001-ben néhány hét alatt 

, megnyert" háború fokozatosan a visszájára fordult, és Afganisztán 2006- 
2008 után újra kezdett csúnyán szétesni, egyúttal azt is jelentette, hogy 

Magyarország végeredményben belesodródott egy háborúba anélkül, hogy 

egyáltalán észrevette volna. Ami az elején még békefenntartó missziónak 

indult, néhány év alatt valódi — bár korlátozott — háborúzássá alakult át, alig 

észrevehető fokozatossággal. Néhány év távlatából, túl egy sor olyan súlyos 

harci cselekményen, amin a Magyar Honvédség évtizedek óta nem esett át, 

Afganisztán fontos mérföldkőnek tűnik. De akkor erre senki nem számított. 

Az első jelentősebb alakulat, a 2004-ben Kabulba küldött lövészszázad 
felajánlása és kitelepítése például annyira simán és gyorsan ment, hogy 
Medgyessy Péter miniszterelnök először nem is emlékezett az egészre, 
amikor hat évvel később felkerestem egy interjúra. Úgy rémlett neki, az ő 
időszakára csak az iraki háború esett, Afganisztán már Gyurcsány Ferenc 
alatt kezdődött el. Tény, hogy Medgyessy akkor már politikai túléléséért 
küzdött (alig egy hónap múlva meg is bukott), és maga is elismerte, hogy 
figyelmének nagy részét lekötötte a belpolitikai csatározás. Mégis jól mutatja, 
hogy a probléma igazából csak a honvédelmi vezetés látóterében volt jelen. 
(Persze az is lehet, hogy Medgyessy miniszterelnökként egyszerűen nem 
tudta, hogy mi történik körülötte.) Nekem azt mondta, hogy egyszerűen 
nem érezte annyira drámainak az egész kérdést. Gyurcsány Ferenc, aki 
pedig évtizedek óta az első magyar miniszterelnök, aki magyar katonát 
harci feladatra küldött, azzal az indokkal utasította el az interjúkérelmet, 
hogy már nem emlékszik az egész ügyre. 

Gyurcsánynak persze szintén rengeteg más baja volt akkoriban: gyakorla- 
tilag állandó válsághelyzetben kormányzott. Mégis meglepőnek tűnik, hogy 
ezekre a kérdésekre , ne emlékezzen". Hacsak nem arról van szó, legalább 
részben, hogy az egész afganisztáni misszió akkor sokkal kevésbé tünt 
komoly ügynek, mint amivé a háború terjedésével végül vált. Tény: Afga- 
nisztán egészen 2009-ig nem jelentett túl sok gondot. Viszonylag egyszerű 
missziónak látszott, amit az iraki események kiszorítottak a képernyőről. 
Afganisztán volt a könnyű háború. Ráadásul a magyarországi pártok egyet- 
értettek a kérdésben, nem vitatkoztak róla se a nyilvánosság, se a színfalak 

mögött különösebben. A médiát szintén nem érdekelte különösebben a dolog. 
Így az egész jobbára észrevétlenül változott békefenntartásból háborúvá. 

Ezzel még azok a politikusok is így voltak, akik egyébként pontosan 
tudták, hogy mi történik. Bajnai Gordon azt mondja, hogy a dolog még 
akkor sem tűnt kritikusnak, amikor ő átvette a miniszterelnökséget, 2009 
áprilisában. Csak akkor fogta föl a helyzet teljes súlyát, amikor egyszer a 
honvédelmi miniszter mobilon hívta egy lengyelországi tárgyalás közepén, 
hogy egy honvéd alegység harcban áll, a csatának nem látni a végét, és most 
próbálnak hozzájuk lőszert juttatni. , Hát ezt szokni kellett" — mondta Bajnai 
másfél évvel később, elég szárazon. , Hogy most ott van tizenegynéhány 
katona és real-time lövöldöznek ilyen vályogkunyhók közé bújva... És 
onnantól rendszeresen jöttek az ilyen hívások. Ez folyamatos aggodalom 
és feszültség forrása volt." 

Szekeres Imre azt mondja, hogy a honvédelmi vezetés számára már 
2006-tól világossá vált, hogy ez nem egyszerű békefenntartó feladat, mint 
amilyen a balkáni, és a részvétel növelése végiggondolt, tudatos és a követ- 
kezményekkel nagyon is számoló döntés volt. Ha ez így is van, ez néhány 
politikuson, az érintett minisztériumokon és magán a honvédségen kívül 
gyakorlatilag senkinek nem tűnt fel. Másrészt — amint ezt az előző részben 
is láttuk — igazából ők maguk sem tudtak teljes mértékben alkalmazkodni a 
drasztikus mértékben megváltozott körülményekhez, tudomásul venni, hogy 
Afganisztánban háború van, és ennek nagyon más logisztikai, technikai és 


hozzáállásbeli követelményei vannak, mint a békefenntartásnak. 

FÉLOLDALAS MODERNIZÁCIÓ 


A politikai és katonai vezetés jelentős része végig úgy gondolkodott, hogy 
a Magyar Honvédséget nem kell annyira félteni Afganisztántól. Hogy a 
katonák nem félnek a missziózástól, még egy ilyen veszélyes bevetéstől 
sem. Éppen ellenkezőleg: sok katonát szerintük éppen az idegesített, hogy a 
honvédség jellemzően szállító, őrző-védő, illetve ehhez hasonló, viszonylag 
kockázatmentes feladatokat vállalt az Afganisztán előtti missziókon. 

Amikor a kormány 2008-ban egy különleges műveleti csoport afganisztáni 
bevetéséről döntött, ,,a katonák azt mondták: végre. Erre képeznek ki minket, 
végre kipróbálhatjuk magunkat a gyakorlatban is. Rengeteg elhivatott srác 
van ott, aki azt mondja, hogy igen, én ezért tanultam, ezért képeztem magam, 
hogy egyszer részt vehessek egy ilyen műveletben" — mondja Banai Károly. 

Ez még egy fontos szempont, ami a magyar vezetést a misszió mellé 
állította: hogy a külföldi bevetés jót tesz a honvédségnek. Mert az eszköz 
akkor nem rozsdásodik be, ha használják. , Az egész missziózás egyik 
legfontosabb célja a katonák kiképzése" — mondja Bali József, volt katona, 
a Honvédelmi Minisztérium védelempolitikai államtitkára 2001-től 2010- 
ig , Egy ilyen misszión megérzik a lőporszagot, túlesnek azon a mentális 
sokkon, hogy milyen egy élő emberre rálőni. Így válnak igazi katonává. 
Idehaza senki nem fog rájuk éleslőszerrel lőni. Hát nem azért képezzük ki 
őket, hogy ha esetleg olyan helyzet adódik, és szükség van rájuk, akkor itt 
álljanak, hogy most akkor mi van." De ez minden misszióra igaz, a béké- 
sebbekre is. , 2004-ben a szárazföldi haderő negyven százaléka már volt 
külföldi misszióban, őket mind erőhatás érte, fegyelmezettebbek, kritiku- 
sabbak, tanultabbak. 2003-2004-ben három komolyabb zászlóaljunk volt, 
mostanra még több a bevethető, magasan kiképzett, harcba is küldhető 
állomány" — mondja Szenes Zoltán. 

A missziók alkalmat adtak arra, legalábbis elvileg, hogy a hadsereget 
modernizálják és megfelelően kiképezzék. ,, A missziók célja az, hogy felké- 
szítsék a honvédséget a NATO-alapszerződés ötödik cikkéből eredő feladatok 

végrehajtására" — mondja Havril András vezérezredes, aki Szenes Zoltánt 
követte a vezérkari főnök székében. (A washingtoni szerződés ötödik cikke 
azt mondja ki, hogy egy NATO-tagállam elleni támadás az egész szövetség 
elleni támadásnak minősül, amelyre mindenkinek reagálnia kell.) , Újabb 
és újabb képességek és tapasztalatok szerzésére adnak alkalmat, amik be- 
épülnek a honvédség felkészítési rendszerébe. Minél több misszióban, minél 
többfajta műveletben veszünk részt, annál jobban tudjuk teljesíteni az ötödik 
cikkben megfogalmazott követelményeket, annál értékesebb partnerei va- 
gyunk a NATO-szövetségeseknek. A missziók naprakész állapotba hozzák 
a személyi állományt, magasabb képességeket, magasabb felkészültséget 
adnak nekik - tehát egyfajta állandó tanulási folyamat, ami növeli a magyar 
haderő minőségét. A parancsnokok kitekintést szereznek, megtanulják a 
nemzetközi együttműködés szabályait, kultúráját. Ilyenfajta együttműködés 
nem volt a Varsói Szerződésben. De a békemissziók folyamatos részvétellel 
járnak. Ez teljes szemléletváltást jelent a számunkra, új módszereket, új 
értékeket. Teljesen kitárult a világ a magyar katona előtt." 

A NATO felé vállalt kötelezettségek külső nyomásként hatottak, elvileg 
eszközt adtak a katonai vezetés és a politika kezébe ahhoz, hogy lebo- 
nyolítson olyan belső reformokat, átalakításokat és beszerzéseket, amiket 
egyébként a bürokrácia lassúsága, ellenállása, az esetleges ellenérdekek miatt 
sokkal nehezebb volna. Pontosan úgy, ahogy az európai uniós csatlakozás 
kényszere a kilencvenes és korai kétezres években elengedhetetlenné tett 
és felgyorsított egy sor jogi és gazdasági reformot Magyarországon: meg 
kellett őket csinálni, és kész, különben nem vettek volna fel minket. 

A gyakorlatban az átalakulás döntően létszámcsökkenést és a régi, kon- 
tinentális méretű háborúkra rendszeresített technika kivonását jelentette, 
és csak kisebb mértékben új fegyverrendszerek és módszerek bevezetését. 
A honvédség létszáma 1989-ben még 150 ezer volt, ma mintegy 26 ezer — igaz, 
ez mind hivatásos vagy szerződéses. Sok laktanyát bezártak, alakulatokat 
megszüntettek, a különböző parancsnokságokat összevonták. A harckocsi- 
zó- és gépesítettlövész-dandárokat könnyűlövész-dandárokká alakították át, 
és kivontak a hadrendből olyan fegyvereket, mint a lánctalpas BMP-I és a 
BM-21-es (Katyusa) rakétavető. Harckocsiból csak egy századnyi maradt 
(15 darab T-72-es). Gyakorlatilag megszűnt a tüzérség. Ezeket a leépítéseket 

indokolta a pénzhiány, az eszközök elavulása, de elsősorban a stratégiai 
környezet megváltozása: a hidegháború végével és a NATO-csatlakozással 
az országnak nem maradtak ellenségei. 

Történtek szerény előrelépések a fegyverzetmodernizáció terén is. Meg- 
jelentek a Gripen repülők a magyar légtérben, rendszeresítették a BTR-80A 
páncélozott szállítójárművet, a francia Mistral légivédelmi rakétarendszert, 
és a NATO finanszírozásában elkezdődött a 3D-s radarrendszer kiépítése 
is (ha a pécsi Tubesen a harmadik, utolsó radar felépítése nem akad el, 
már készen lenne). Megújult számos bázis és laktanya, és Szolnokon, a 
34. zászlóaljnál megkezdték a különleges műveleti képességek kifejlesz- 
tését, részben amerikai pénzből és képzéssel. Az afganisztáni csapatoknak 
kölcsönöztek Humvee páncélozott katonai terepjárókat, vettek páncélozott 
civil Toyotákat, Mercedes terepjárókat. Vettek három szuperpáncélozott 
Cougart a tűzszerészeknek, pilótanélküli repülőgépeket a felderítőknek, és 
egy sor modern személyes felszerelést a távcsőtől kezdve a lézertávmérőn 
keresztül a hálózsákig. 

A lista még akár látványos is lehetne, ám a fejlesztések mögött nem min- 
dig volt átgondolt stratégia. A Gripenek rendszeresítésekor nem rendeltek 
hozzájuk rakétákat. Ráadásul ma már a szakma jelentős része úgy gondolja, 
felesleges volt az egész beszerzés, hiszen nincs kitől megvédeni a légteret. 
Az afganisztáni beszerzésekre nem mindig a misszióra való felkészüléskor 
került sor, hanem a különböző incidensek, halálesetek bekövetkezte után. 

A missziózás ezzel együtt is segítette a technikai modernizációt bizo- 
nyos fokig, hiszen kényszerítette a sereget az alkalmazkodásra; másfelől 
viszont éppenséggel lassította, hiszen a missziók kiadásai miatt kevesebb 
pénz maradt eszközbeszerzésekre. Tömböl László volt vezérkari főnök 
szerint inkább az utóbbi az igaz. , Sajnos az esetek többségében a hazai 
felszerelésüket viszik ki magukkal [a katonák], ami ott aztán amortizálódik. 
Nincs pénzünk fejlesztésre, amennyire szükség volna" — mondja. Ráadásul 
rosszul felszerelt hadsereggel missziózni sem lehet rendesen. , Kénytelen 
vagyok a pénzt más területektől elvonni, és ez a felajánlásokat is érinti. 
Ezek zárt összefüggések. Nem tudom kicserélni a harcjárműveket, nem 
tudok megfelelő fegyvert adni. Ez visszahat a missziózásra is" — mondja 
elődje, Havril András. 

Rengeteg probléma nincs megoldva. A BTR-80-as harcjárművek nem 

igazán jók, igazából csak olyan, valódi harci kockázat nélküli missziókban 
— és műutakkal ellátott országokban — lehet őket használni, mint például 

Koszovó. A BTR gyenge páncélzatú, nehezen manőverezhető, alapvetően 
belbiztonsági célokra készült jármű, jelenleg folyamatban lévő modernizálása 
nem növeli harcértékét. A Mi-24-es és Mi-17-es helikopterek modernizá- 
lásából és felújításából 2010-ig csak 5 db Mi-17-esé valósult meg." A lö- 
vészek szovjet típusú fegyverzete elavult, kivételt csak a hazai fejlesztésű, 
modern Szép és Gepárd mesterlövész- és rombolópuskák jelentenek, illetve 
az Afganisztánban harcoló alakulatoknál részben használt, amerikai M4-es 
karabély. A Kalasnyikov karabélyok modernizációja évek óta eredmény 
nélkül húzódik. Stratégiai légi szállítókapacitása ahonvédségnek minimális, 
alapvetően több más NATO-országgal megosztott, pedig a távoli orszá- 
gokban végzett missziók korában ez alapvető igény. Négy darab An-26-os 
szállító-repülőgépet ugyan felújítottak, egyet pedig vásároltak, de ezek 
kicsik és rövid a hatótávolságuk (legalábbis Afganisztánhoz). Az Állami 
Számvevőszék 2009-es jelentése pedig megállapította, hogy , a haderő 
technikai felszereltsége, infrastruktúrája, illetve az állomány élet- és mun- 
kakörülményeinek a NATO-haderők átlagszínvonalához való közelítése is 
távolodott az eredeti célkitűzésektől". 

A honvédségnek öt lövészzászlóalja van, plusz a szolnoki 88. Könnyű 
Vegyes és a 34. különleges műveleti zászlóalj. A teljes szárazföldi haderő 
mintegy nyolcezer ember. De az alakulatok csak korlátozottan kompatibilisek 
a NATO-országok egységeivel. A honvédségnek leghamarabb 2016-ban lesz 
olyan dandárja (egy dandár kettő-négy zászlóalj), amit teljes egészében fel 
tud ajánlani NATO-műveletre, ha a szövetséget külső támadás érné. Béke- 
műveletekre, külföldi missziókra csak zászlóaljnyi erőt tudunk megmozgatni 
(500-800 fő — egyszerre összesen 1000 van külföldön). 

Az ÁSZ-jelentés azt is megállapította, hogy ,a NATO-vállalások tel- 
jesítésének kiemelkedően kockázatos tényezőjévé vált [...] a legénységi 
állományban mutatkozó hiány". A külföldi missziókra egyre nehezebb ösz- 
szeszedni az embereket. 2008-ban a honvédség saját adatai szerint 2400 fős 
hiány mutatkozott szerződéses katonákból, ami azt jelenti, hogy a tervezett 
szerződéses csapatállomány 66 százalékos szintre volt csak feltöltve. Sok 

katona néhány év után otthagyja a sereget, mert úgy érzi, az se szakmailag, 
se anyagilag nem nyújt perspektívát. Mindeközben megmaradt a vízfej: 
egyes számítások szerint a 2008-ban 21 ezer fős haderő 42 százalékát 
tette ki a központi szervek aránya, és csak 58 százalékát a csapatoké, ami 
hallatlanul rossz arány (bár ezt próbálták azzal elmaszkírozni, hogy egyes 
támogató, harcba nem küldhető egységeket formailag a csapatok között 
tartottak számon)."6 A honvédség stabilan körülbelül ezer katonát tart misz- 
szión, ami nemzetközi összehasonlításban jó arány. Annak ellenére, hogy a 
technikai és anyagi korlátok miatt a szárazföldi erők körülbelül negyedét 
lehet csak külföldre telepíteni, ami viszont elég kevés." A honvédség teljes 
erőbedobással missziózik, mást alig is csinál. Még szerencse, hogy nincs 
külső ellenség, akitől meg kellene védeni az országot, mert arra ez a haderő 
nem volna képes. 

A féloldalas modernizációnak részben a pénzhiány az oka. A 2004 óta tartó, 
gyakorlatilag állandó költségvetési válság nagyrészt kihúzta a szőnyeget a 
honvédelmi reform alól. A honvédelmi kiadások relatív csökkenését még 
a NATO-tagság explicit nyomása sem tudta megfordítani, még megállítani 
sem. Mivel béke van, a katonai költségvetés az első, amit a kormány csök- 
kenteni próbál, ha spórolni kell — márpedig az elmúlt hat évben mindig 
spórolni kellett. , 2004 óta folyamatos probléma a pénzhiány. A honvédelem 
vesztes volt mindig, a maradékelv alapján működött és működik" — mondja 
Szenes Zoltán. 2006 után annyira nem volt pénz, hogy a HM még a Gripen- 
szerződések felbontásának gondolatával is eljátszadozott. A vadászgépek 
lízingje és a vele kapcsolatos járulékos költségek évi 32 milliárd forintot 
visznek el." Az ötletet végül ejtették, mert kiderült, hogy a szerződésbontás 
többe kerülne. A honvédelmi költségvetés 2010-ben mintegy 308 milliárd 
forint volt, a nemzeti össztermék kb. 1,1 százaléka." Ennek elvileg 20 
százaléka, kb. 50 milliárd forint állt rendelkezésre fejlesztésre, de ebből 
kell fizetni a Gripeneket és más nagy tendereket is, például a Rábát és a 
Konsberget, valamint a NATO Biztonsági Beruházási Programjaihoz való 
hozzájárulást is. A végén kevesebb mint 10 milliárd forint marad. , Sose 
tudtuk kielégíteni az igényeket. Milliárdok hiányoztak a beszerzésekből 


minden évben" — mondja Szenes. A HM-nek soha nem volt pénze arra sem, 

hogy a missziós felajánlásokat megfinanszírozza, úgyhogy vagy a központi 
költségvetésből próbált pluszpénzt szerezni, vagy lefaragott a modernizá- 
ciós kvótából. Ami a missziókat illeti, 2011-ben 19 milliárd forintot készül 
Afganisztánra költeni a kormány, és majdnem 4 milliárdot Koszovóra, a 
második legnagyobb külföldi misszióra. A 2010-es Afganisztán-büdzsé kb. 
12 milliárd forint volt." 

Persze a pénzhiány gyakran csak kifogás. A Magyarországnál sokkal 
szegényebb Romániának jóval nagyobb és jobban felszerelt hadserege 
van. Ők találtak rá pénzt. Magyarországon az egymást követő kormányok 
egyszerűen nem tekintették a haderőt fontos dolognak, és ezért egyre ke- 
vesebbet szántak rá. , A Havrillal [Havril András vezérkari főnök] össze is 
vesztem egyszer emiatt" — mondja egy vezető kormányzati tisztviselő, aki 
állandó bozótharcot vívott a katonai vezetéssel. , Mindig akkora számokkal 
jöttek, egyszer valami harmincfős békefenntartó misszióról volt szó, és azt 
mondta, hogy az 3 milliárd forint. Mondom, hogy a ...? Mi a francra van 
a hadsereg ekkora költségvetéssel, ha nem terveznek ilyen dolgokra? Nem 
igaz, hogy nem tudnak kiizzadni egy misszióra 3-5 milliárd forintot. Mi 
lenne, ha megtámadnák az országot? Akkor is pénzt kérnének? A honvédség 
feladata ma az, hogy missziókban vegyen részt a határokon túl. Miért nem 
hoztak létre erre egy alapot? Hogyan mentünk utána az életnek? Sehogy." 

A modernizáció nemcsak technikáról szól, hanem a mentalitásról is. Ebben 
a tekintetben a NATO-tagság, a külföldi képzések, a missziók azért hagytak 
valamennyi nyomot. A személyi-parancsnoki állomány gondolkodása min- 
denképpen modernebb ma, mint korábban volt, a katonák tapasztaltabbak, 
nyitottabbak. A honvédség már nem teljesen az a primitív, provinciális szer- 
vezet, mint ahogyan sok ember fejében nyomorúságos sorkatonai tapasztalata 
alapján él. A rendszerszerű alkoholizmus, ami a Néphadsereg egyik alapjel- 
legzetessége volt, nagyrészt kiment a divatból. A rendkívül központosított 
szervezetet bizonyos fokig decentralizálták, a tisztek sokszor együtt tapossák 
a port a katonáikkal. Az afganisztáni konfliktus kis csoportokban támadó 
gerillák ellen zajlik, ezért az ottani műveleteket sokszor szakasz- vagy akár 
rajszinten végzik, főhadnagyokat és főtörzsőrmestereket helyezve vezető 


szerepbe. Ez radikális változás a kontinentális méretű háborúkra készülő 

Néphadsereg hagyományaihoz képest, amelyben tábornokok mozgattak 
egész harckocsizó dandárokat. A primitív tömeghadseregből viszonylag 
sokoldalú szervezet lett, ami ötezer kilométerrel arrébb, egy hihetetlenül 
bonyolult konfliktusban is megállja a helyét, teljesen idegen földrajzi és 
kulturális körülmények között, ahol a helyi civilekkel való ügyes kapcso- 
lattartás sokszor fontosabb, mint az ellenség lelövöldözése. 

Tálas Péter egyenesen úgy véli, hogy a honvédség olyan fokú fejlődésen 
ment keresztül a rendszerváltás óta, mint a magyar társadalom egyetlen 
intézménye sem, a pénzügyi szektort leszámítva. , Felnőtt egy olyan katonai 
garnitúra, aminek az országban először intézményi szinten van tapasztalata 
arról, hogy milyen a külfölddel dolgozni. Egy olyan országban, ahol a tár- 
sadalom gondolkodása egyébként nagyon provinciális és köldöknéző. És 
ez a NATO-tagságnak és a misszióknak köszönhető" — mondja. 

Tény, hogy a legtöbb katona, akinek ezt felvetettem, csak nevetett ezen. 

, AZ egyéni katona hatalmasat fejlődött a misszióknak köszönhetően, de a 
szervezet semmit" — mondja egy lövésztiszt, aki 2010-ben volt Afganisz- 
tánban. , Volt pótalkatrész "90-ben? Nem. 2010-ben van? Nincs. Volt elég 
gyakorló? Nem. Van? Nincs. Meg volt oldva a logisztika? Nem. Most meg 
van oldva? Nincs. Mi úgy csináljuk a kiképzést meg úgy harcolunk, ahogy 
azt tapasztaltuk, meg innen-onnan összeszedtük." 

A problémákról a nyilvánosság előtt nem sok szó esett. Időről időre 
borította véleményét egy-egy elkeseredett katona. Például 2011 február- 
jában interjút adott az Indexnek egy Kálmán Károly nevű nyugalmazott 
százados, aki korábban a 34. zászlóaljnál dolgozott. Kálmán elborzasztó 
képet festett a honvédség állapotáról. Az interjúból egy olyan, , elkeserí- 
tően gyenge" hadsereg képe bontakozott ki, amelyet a legalsó és legfelső 
szinttől eltekintve még mindig egy óriási, a változtatásban ellenérdekelt 
bürokrácia ural; ahol az eszközbeszerzéseket nevenincs magyar cégekkel 
végeztetik el, botrányos árakon és alacsony hatékonysággal; ahol a katonák 
saját zsebükből vásárolják meg a missziós felszerelést, és saját szabadide- 
jükben fejlesztik tudásukat; ahol a személyi állomány talán fele felel meg 
a kötelező erőnléti elvárásoknak; és ahol a látszat fenntartása fontosabb, 
mint a hatékony működés."! A honvédséget és a minisztériumot bőven érték 
korrupciós botrányok is. 

A rossz véleményt az államigazgatásban is sokan osztották. , Akárhányszor 
Brüsszelben kértek tőlünk valamilyen erőt, a HM-ben mindig azt mondták, 
hogy nekünk erre nincs emberünk, meg nem tudunk felkészülni, és egyéb- 
ként is sokba kerül. Szóval nem működik szerintem olyan jól a dolog. Túl 
sok a fék meg a kérdőjel. Sok a régi ember, kerülik a kockázatokat. Mire 
eljutunk egy döntésig a katonákkal, már ezer sebből vérzik és alig marad 
belőle valami. Szerintem megmaradt a régi honvédelmi kultúra"? — mondja 
egy vezető külügyes tisztviselő. 

Az viszont kétségtelen, hogy mára a békefenntartás a Magyar Honvédség 
legalapvetőbb feladatává vált, a katonai pálya központi elemévé nőtte ki 
magát. Már csak azért is, mert a magas missziós pótlék teszi ezt a karriert 
anyagilag vonzóvá. A ma egyenruhában lévő katonák nagy része több missziót 
is megjárt már — Koszovót, Boszniát, Irakot, és egyre inkább Afganisztánt, 
gyakran többször is. A missziózás a honvédség identitásának részévé vált. 
Évente mintegy kétezer magyar katona van külföldön. , Öreg tábornokok 
mondják néha, hogy ezzel a hadsereggel nem lehet háborút vívni" — mondja 
Szenes Zoltán. , De hát nincs háború. Missziók vannak. Ez a feladat. Nincs 
ellenség. NATO van. De a missziózást nem kell lebecsülni. Nemzetközi 
környezetben nem könnyű dolgozni. És ez jó a hadseregnek is. Kínpadra 
feszíti a honvédséget, állandóan tükörben láttatja önmagát." 


Annak természetesen meglett a következménye, hogy a kormány pusztán 
szövetségesi kötelességtudatból, kevés pénzzel, és egy tapasztalatlan, fele- 
más modernizáción keresztülment katonasággal vágott neki Afganisztánnak. 
Valódi tervek, ismeretek, kiforrott elképzelések és eszközök híján szinte 
mindent útközben kellett megtanulni és beszerezni. A politika és a hon- 
védség megpróbált sok mindent megúszni, túllenni az egészen, kibekkelni 
jól-rosszul, minél kevesebb feltűnéssel és főleg áldozattal. 

De az igazság az, hogy Afganisztánnal kisebb-nagyobb mértékben min- 
denki így járt. Az ország hajlamos volt rá, hogy még a legfelkészültebb és 
leggazdagabb katonaságoknak is szerezzen egy-két meglepetést. 

DOLGOZNI, AMIVEL LEHET 


A jelentősebb afganisztáni magyar részvétel 2004 nyarán kezdődött el, amikor 
a honvédség egy könnyűgyalog-századot telepített Kabulba, ENSZ-felha- 
talmazással, rendfenntartó feladatokra, nemzetközi parancsnokság alatt, 
összesen két évre. A kabuli járőrszázad áttörés volt a honvédség számára, 
mert ez volt az első, külföldi misszióra küldött egység, amit nem innen-onnan 
kellett összekaparni. A szolnoki 34. zászlóalj 1. százada éppen akkor jött ki 
az indulásra: a honvédség nem sokkal korábban ötmilliárd forintot költött a 
kikupálásukra, hogy a NATO-feladatnak megfeleljenek: ekkor vették meg 
az új Mercedes terepjárókat például, amelyekkel olyan sokáig dolgoztak 
a katonák Afganisztánban. A nemzetközi erők pont ekkor kezdték átvenni 
Kabul biztosításának feladatát, és kellett az ember. A kormány 2004 júli- 
usában jóváhagyta a bevetést, a katonák pedig augusztusban már kint is 
voltak Kabulban." , Olyan hihetetlen volt az egész, nekem csak akkor vált 
valóságossá, amikor Ferihegyen elkezdtünk bepakolni a repülőgépbe" — 
mondja Sánta Gábor őrnagy, a század parancsnoka. 

Arról ekkor még nem volt szó, hogy a katonák harci feladatot is vállaljanak. 
Erre a hadsereg semmilyen értelemben nem állt készen, se technikai eszkö- 
zökkel, se felkészülésben, se fejben. Ennek a katonák is pontosan tudatában 
voltak, mint ahogy annak is, hogy a magyar közvélemény feltehetőleg nem 
támogatna teljes mellszélességgel egy ilyen missziót. 

Jellemző módon a kabuli járőrök, akik minden létező beszámoló szerint 
eredményesen végezték a munkájukat, nem azzal vívták ki a nagyközönség 
figyelmét, hogy sikeresen megjárták Afganisztánt, hanem egy felszerelési 


t Ahhoz, hogy NATO-művelet keretein belül katonát küldjön a kormány külföldre, ekkor 
már nem kellett kétharmados parlamenti jóváhagyás, mint korábban. Egy 2004-es alkot-mány- 
módosítás ezt a kormány hatáskörébe helyezte, pont a békemissziók megszaporodása miatt. 

botránnyal. A Mercedes terepjárókon nem volt semmilyen páncélzat, amin 
a katonák úgy próbáltak segíteni — egyébként nem egyedül a nemzetközi 
erők közül -—, hogy repeszálló mellényeket és homokzsákokat raktak ki a 
jármű oldalára. A géppuskaállványokat utólag szerelték a kocsikra, de úgy, 
hogy sokak szerint a géppuskát nem lehetett a megfelelő szögben forgatni. 
(Sánta azt mondja, a normális tüzelési szektorát mindenki be tudta lőni így 
is.) A BTR-80-as csapatszállító már egy fokkal jobb volt, de annak is csak 
karabélylőszer ellen védett a páncélzata, és nem lehetett vele manőverez- 
ni Kabul szűk utcáin. Ráadásul valami abszurd, irtózatos súlyú drótvágó 
berendezést szereltek a Mercedesek elejére azzal a céllal, hogy ha valaki 
rosszindulatból drótkötelet feszítene ki az úton keresztbe, az ne vágja le a 
géppuskás fejét. A veszély nem volt irreális, volt olyan NATO-katona, aki 
így járt. De a megoldás a lehető legrosszabbra sikeredett, ráadásul a , fejlesz- 
tés" és a szerelés hónapokig elhúzódott Magyarországon, mert a honvédség 
nem engedte meg a katonáknak, hogy kint, helyben maguk megoldják a 
problémát. A drótvágókat végül le kellett szedni a kocsikról, mert a motor 
nem bírta a megnövekedett terhelést, és a jármű túlságosan lelassult. 

A páncélzat hiányánál komolyabb baj volt, hogy a nem sokkal korábban 
méregdrágán beszerzett Kongsberg rádiókkal valami bizarr szoftverprob- 
léma miatt nem tudtak kommunikálni. De ezeket még tudták pótolni. Az 
autórádiók-nak viszont olyan kicsi volt a jelereje, hogy nem érték el a pa- 
rancsokságot. Ezt már csak úgy sikerült megoldani, hogy a norvégok adtak 
nekik kölcsön rádiót. A Mercedesek elromlott akkumulátorait szintén nem 
tudták otthonról pótolni, azt viszont a hazaiak nem engedték meg, hogy 
Kabulban szerezzenek be újat; végül a norvégoktól kaptak szívességből 
vagy húsz darabot, hogy ki tudjanak menni járőrözni. Fagyálló folyadék 
szintén nem volt, mert Afganisztánban úgymond úgyis mindig meleg van. 
Hiába kérték, hogy küldjenek, az ottho-niak azt mondták, nincs szállítóka- 
pacitás. Jött viszont egy egész raklap naptej és intimbetét. , Engem az fogott 
meg, hogy közben azt mondták, hogy nincs szállítókapacitás. De ekkora 
baromságot meg tudtak küldeni" — mondja Sánta. , Minden sokáig tartott, 
senki nem mert A-t vagy B-t mondani, senki nem vállalta a felelősséget, 
ellentétes parancsnok jöttek." A honvédség logisztikai és irányítási rend- 

szere egyszerűen nem tudott megbirkózni az új kihívással. A vicc az volt 
az egészben, hogy a 34. zászlóalj 1. százada az egész hadsereg legjobban 
felszerelt százada volt akkor. 

A botrány úgy robbant ki, hogy egy Farkas Roland nevű, Kabulban szol- 
gáló százados 2005 februárjában nyílt levelet írt ahonvédelmi miniszternek 
egy HM-es internetes fórumon, amelyben meglehetősen keserű hangnem- 
ben panaszkodott a fenti problémákra. A levelet persze levették, de akkor 
már késő volt. Botrány lett a sajtóban, ezt vizsgálat követte, a vizsgálatot 
vezető Braun László vezérőrnagy pedig megállapította: , A magyar katonák 
a harcszíntér kockázatának megfelelő felkészültséggel és felszereltséggel 
indultak útnak Afganisztánba, így a honvédelmi miniszternek az interneten 
keresztül írt nyílt levélben sugalltak nem állják meg a helyüket". Braunnak 
annyiban kétségkívül igaza volt, hogy a katonákat ezen a misszión messze 
nem a legveszélyesebb helyre küldték, és nem is harci feladatra — a ko- 
molyabban páncélozott járművek hiánya ezt tükrözte. Tény továbbá az is, 
hogy a honvédségnek akkor egyszerűen nem voltak a Mercedeseknél és a 
BTR-eknél modernebb, erősebb páncélzattal és fegyverzettel rendelkező 
járművei, tankot pedig mégsem küldhettek ilyen feladatra. De Braun vizs- 
gálata részben mégis a problémák szőnyeg alá söprése volt, hiszen Farkas 
panaszkiáltása nemcsak a páncélzatra vonatkozott, hanem más kérdésekre 
15. A nem sokkal korábban távozott vezérkari főnök, Szenes Zoltán utóbb 
csak annyit mondott: , A honvédség soha nem fogja rendesen kivizsgálni 
saját magát". 

, Nézze, hazudnék, ha azt mondanám, hogy elég gyorsan reagáltunk az új 
veszélyekre" — mondja Havril András vezérkari főnök, aki pont 2005 elején 
vette át a posztot Szenestől. Magyarországon nincsenek ilyen tartalékok, a 
magyar haderő nincs olyan állapotban, hogy előre megkomponálja az ilyen 
missziók során jelentkező kihívásokhoz szükséges eszközöket. A katona 
meg persze türelmetlen, látja a többi nemzet felszerelését, az éjjellátót meg 
millió más dolgot, nekünk meg még most kell csak beszerezni, az egész 
rendszert átállítani. De parancsnoki felelősség is van: ha felrobban egy 
harckocsi, és mi úgy döntünk, hogy minden harckocsi alá szerelünk egy V 
alakú terelőt [ami eltereli a robbanás erejének egy részét], illetve minden 


206 


ehhez hasonló fenyegetésre reagálunk, akkor nincs az a költségvetés, ami 
ezt nyomon tudná követni. Nem lehet minden egyes veszélyre reagálni, ami 
a műveleti területen jelen van. Azokra kell, amiknek a kockázata nagyobb. 
A drótvágó nagy sláger volt, de azóta sem volt egyetlen ilyen haláleset sem" 
— teszi hozzá. A politikusok elhárították a felelősséget. , Farkas írását a teljes 


katonai vezetés cáfolta" — mondja Juhász Ferenc honvédelmi miniszter. 


x 


Ezzel együtt Kabul nem volt rossz. A katonák elvégezték a feladatot, 
élvezték, és senki nem sérült meg vagy halt meg közülük. Fegyverrejtek- 
helyeket számoltak fel, járőröztek az utcákon, próbálkoztak az afgán rend- 
őrök képzésével. Az afgánokkal jellemzően elég jól megtalálták a hangot. 
Talán azért, mert a helyiek egyáltalán nem tekintettek rájuk megszállókként. 
De talán azért is, mert a viharosabb történelmű országok lakói általában 
könnyebben megértetik magukat egymással, mint a sikert sikerre halmozó 
népekkel; nekem többször feltűnt, hogy a kelet-európai látogatók milyen 
gyorsan megértik az afgánok gyakran elég fekete humorát és az abszurdra 
való fogékonyságát. A nemzetközi együttműködésnek pedig egy új szintje 
volt ez. Volt olyan alkalom, hogy a magyar századparancsnoknak német 
híradósokat, kanadai tűzszerészeket, afgán állambiztonságiakat, norvég 
kutyásokat és egy amerikai szakaszt kellett összefognia. 

A század ugyan kapott egy háromhetes intenzív felkészítést, de valódi 
tapasztalat híján egy csomó katonának a leghaloványabb elképzelése sem 
volt róla, hogy hova került. Volt olyan, aki decemberben kedvesen megkér- 
dezett egy helyi lakost, hogy mi kerül a karácsonyi asztalra. , Meg kellett 
keresni a térképen a helyet. Annyit tudtam Afganisztánról, amennyit az 
interneten előtte megnéztem" — mondja egy tiszt. 

Mivel a felszerelés és az utánpótlás messze elmaradt az ideálistól, a 
katonák kénytelenek voltak azzal a kevéssel dolgozni, amijük volt. Ez 
néha a legjobb értelemben vett találékonyságot és talpraesettséget hozta 
ki belőlük. A katonai—polgári kapcsolatokért felelős CIMIC-alegységnek 
például nemhogy költségvetése nem volt, de eleinte még tolmácsa és ko- 

csija sem. A képességet ráadásul nem sokkal korábban hozták csak létre a 
honvédségen belül. , Úgy mentem ki, hogy azt mondták, jól van, kiküldünk, 
berakunk a darálóba, és meglátjuk, hogy mi jön ki" — mondja Molnár Mihály 
őrnagy, az első kabuli század egyik CIMIC-tisztje (akkor még százados). 
Dolgoztak, ahogy tudtak. Amikor kiderült, hogy a környékbeli falvakban 
elterjedt betegség a homoki légy által terjesztett leishmania, akkor ingyen 
szereztek oltóanyagot egy nemzetközi segélyszervezettől, aztán kimentek 
beoltani az embereket. (Szerezni dolgokat — ebben mindig kénytelenek voltak 
jeleskedni a magyar katonák.) A menzán megmaradt élelmiszerből, amit 
amúgy kidobtak volna, több száz kilót kiosztottak egy gyerekkórházban. 
A norvégok által üzemeltetett büfé bevételeinek egy részéből, több ezer 
dollárból ruhákat és edényeket vettek egy árvaháznak. A belgák által a he- 
lyieknek küldött ruhák egy részét — sildes sapkát az atgánok nem hordanak 
— eladogatták a katonáknak, darabját 3 dollárért, és a befolyt pénzt szintén 
a CIMIC-költségvetésbe tették. Vagy norvég pénzből vettek alapanyagot, 
és a belgák műszaki embereivel csináltattak egy iskolában játszóteret. Egy 
idő után rájöttek, hogy lehet különböző európai uniós pénzekre is pályázni, 
így újítottak fel egy kerületben vízelosztó rendszert. A végén a norvégok is 
elkezdtek finanszírozni ezt-azt, kútépítést, iskolapadokat, amiket részben 
a katonák raktak össze. 

5 A Magyar Honvédség egyik jelmondata lehetne, hogy a szarból is várat 
építeni, és Afganisztánban aztán tényleg kiírhatnánk ezt a konténerek tete- 
jére" — mondja egy katona mosolyogva. , De hát nem lehet azt mondani a 
parancsra, hogy nem tudom megcsinálni, mert nincs rá pénzem..." 

De akkoriban még minden könnyebben ment. Nem volt még kiterjedt, 
szervezett ellenállás. , Akkor még nagyon jó volt a hangulat. Eufória volt, 
szerették [a külföldi katonákat], még tartott az első lendület. A többség 
tényleg hitte, hogy most jobb világ épül. A tálibokról is sokat meséltek, 
hogy milyen durvák voltak. Megmutatták a kivégzőhelyeket, meg hogy hány 
embert elvittek. De ez is változott aztán, eleinte még sokkal negatívabban 
beszéltek róluk..." — mondja Molnár. 

Mégis ideje volt továbblépni. Akármilyen gyorsan is reagált a honvédség 
a kabuli járőrszázaddal, az kevesebb tőkét hozott, mint várták. Az annyira 

óhajtott nemzetközi elismerés, amit a magyar vezetés a részvétellel szerezni 
kívánt, nem igazán jött meg. A magyar katonák alig látszottak a zsúfolt afgán 
térképen, ahol 2004-ben már tömötten álltak egymás mellett a különböző 
szövetséges országok zászlói. , Nem volt hozadéka nemzetközi vonatko- 
zásban" — mondja Havril András. , Mi is rengeteg munkát vittünk bele, de 
a zászlóaljparancsnok nemzet kapta meg az elismerést. És kiszolgáltatott 
szerepet játszottunk, rá voltunk utalva más országokra. Ezért arra jutottunk, 
hogy ha már ekkora erővel vagyunk jelen, akkor legyen magyar zászló." 
Vagyis legyen saját, tisztán magyar feladat. 

MEGKÖTÖTT KÉZZEL 


A következő szint a tartományi újjáépítési csoport, bevett angol rövidítéssel 
PRT volt. A PRT-k az afganisztáni katonáskodás népszerű eszközei voltak: 
azt a meggyőződést testesítették meg, hogy az ország stabilizálásához nem 
elégségesek sem a tisztán katonai, sem a tisztán civil-fejlesztési eszközök, 
hanem azok hibridjére van szükség. A PRT-k jelentős katonai komponenssel 
rendelkeztek. Az elképzelések szerint ez elég biztonságot teremtene ahhoz, 
hogy meginduljon a fejlesztés, a politikai-gazdasági stabilizáció a PRT civil 
komponensének: fejlesztői szakértőknek, segélyszervezeteknek a részvéte- 
lével. Magyarország számára ez azért volt vonzó, mert úgy tűnt, fajsúlyos 
dolog, de nagyjából megfelel a lehetőségeinek is. Komoly projekt, amivel 
addig még csak kevés ország próbálkozott meg, és ezért jelentős straté- 
giai-politikai értékkel bírt. Viszont mégsem egy frontalakulatról volt szó, 
akiknek harcolni kellene. Járőrözni kellett, kapcsolatot tartani a helyiekkel, 
fejlesztési programokat végrehajtani — tulajdonképpen hasonlított a kabuli 
misszióra, csak nagyobb léptékben. Többé-kevésbé klasszikus békefenntartás 
volt. A PRT egyúttal saját zászló alá helyezte a magyar katonákat, akik így 
látványosabb szerepet kaptak a nemzetközi misszióban, mintha be lettek 
volna sorolva például norvég parancsnokság alá. Jobban látszottak a NATO 
térképein. A missziónak így a diplomáciai-politikai értéke is nagyobb lett. 

A HM-ben már 2005 eleje óta gondolkodtak a PRT-n. Az egyik elképzelés 
az volt, hogy az amerikaiaktól vesznek át egyet Kelet- vagy Dél-Afganisz- 
tánban, vagy ott csinálnak egy újat. Emellett az szólt, hogy az amerikaiak 
jobban értékelték volna, ha az ő műveleti területükön, az ő rendszerükbe 
tagozódva kezdenénk el ténykedni (ez a térség akkor még nem NATO-, 
hanem külön amerikai ellenőrzés alatt volt). Cserébe jelentős pénzügyi és 
katonai támogatást is felajánlottak: évi 2 millió dollárt fejlesztési célokra, 
és kiképzést a PRT különböző feladatainak ellátásához. Amikor 2005 júli- 
usában egy magyar delegáció kiutazott Paktika tartományba, hogy felmérje, 

hogyan néz ki egy ilyen PRT, a velük utazó amerikai katonai attasé lelkesen 
győzködte a csoport tagjait ennek a megoldásnak az előnyeiről. Még arra is 
felhívta a figyelmüket, hogy a delegáció útjának megszervezése érdekében 
ők úgymond számos szabályt áthágtak és állták érte a teljes cechet.? 

De a delegáció választása végül a másik lehetőségre, egy unalmas, nem 
túl jelentékeny, de gazdaságilag viszonylag fejlett északi tartományra, 
Baglanra esett. Itt már 2004 óta működött egy PRT, holland irányítással, 
de a hollandok meg akartak tőle szabadulni. Hága azon gondolkodott, hogy 
lemegy Dél-Afganisztánba egy nagyobb feladatra, és keresett valakit, aki 
átvenné Baglant. Ez a megoldás a magyarok számára vonzóbb volt, mint 
az amerikai. 

Egyrészt Baglan jóval biztonságosabbnak tűnt. Míg a hollandok páncélzat 
nélküli, nyitott platós Mercedesekkel járkáltak, az amerikaiak már akkor 
szörnyűséges páncélozott hadoszlopokkal erőlködtek, és gyakran össze- 
ütközésbe kerültek a Pakisztánból beszivárgó szélsőségesekkel. Másrészt 
Baglan átvétele a NATO egésze felé jelentős gesztus lett volna, nem csak 
az amerikaiak felé — lévén Baglan NATO-területen volt, és egy másik NA- 
TO-tagállam ellenőrzése alatt állt. Az, hogy NATO-művelet keretein belül 
dolgozzon a honvédség, ne pedig egy tisztán amerikai missziót támogasson, 
magyar politikai szempontból is fontos volt: előbbihez elég a kormány 
felhatalmazása, utóbbihoz már az Országgyűlés kétharmados többségére 
van szükség. A magyarok arról sem voltak meggyőződve, hogy az ígért 
amerikai segítség tényleg mind megjelenik-e: a szintén amerikai támoga- 
tással létrejött litván PRT tapasztalatai kissé felemásak voltak. (A delegáció 
jelentése egy jellemző magyar sztereotípiára támaszkodva meg is jegyzi: 

, Észak-Afganisztánban a régiót vezető Németország [...] támogatására 
lennénk utalva. [...] A német támogatás várhatóan korlátozottabb és üzleti 
alapú, de megbízhatóbb lesz.") 

Az amerikaiak egy ideig még erőltették a saját területüket, de igazából 
Baglant se bánták. Ez ugyanis megkönnyítette a hollandok átcsoportosítását 
délre, ahol egyre nagyobb szükség volt olyan országokra, akik harcolni is 
hajlandók. Az amerikaiak egyébként is nagyon lelkesek voltak. , Folyton itt 
volt a katonai attasé a nagykövetségről, meg egy fickó a USAID-től, még 

jobban is nyomták a dolgot, mint a mieink" — emlékszik vissza Gémesi 
József miniszterelnöki hivatali államtitkár, akinek a kezében akkoriban 
összefutottak a szálak. 

A Baglan melletti elvi döntés után a dolog még jó darabig elhúzódott: 
először Hága nem tudta rászánni magát a költözködésre a kormánykoalí- 
ció politikai problémái miatt, aztán pedig a magyar választások kavartak 
be. , 2005 őszén Budapesten volt Balkenende holland miniszterelnök, és 
ez a kérdés akkor a középpontban volt" — mondja egy külügyi bennfentes. 
, Gyurcsány abszolút készséges volt, de nem akarta, hogy a dolog a kampány 
részévé váljon. Megkérte Balkenendét, hogy beszéljen Orbánnal, akivel 
egy politikai családba, a jobboldali Európai Néppártba tartoztak, és sze- 
rezze meg a hallgatólagos jóváhagyását a misszióhoz. Amennyire tudom, 
ez nem sikerült neki, és ezért Gyurcsány úgy döntött, hogy a választások 
utánra halasztja a döntést." Az új kormány formálisan 2006 nyarán döntött 
a baglani PRT átvételéről. 

Az egy évig tartó piszmogás ellenére a Külügyminisztérium kicsit elaludt. 
A kabuli nagykövetséget 1991-ben bezárták, az iszlámábádi nagykövetség- 
hez volt rendelve Afganisztán is. Mátyus Sándort, ennek az időszaknak az 
első magyar nagykövetét 2006 júliusában kérdezték meg, hogy nem akar-e 
Kabulba menni. Nem sokkal korábban még el akarták küldeni nyugdíjba. 
A korábban tajvani irodavezető Mátyusnak két hónapja volt, hogy össze- 
kapja magát, holott az áthelyezést elvileg fél évvel előtte tudatni kell a 
delikvenssel, hogy legyen ideje felkészülni. Mátyusnak egyáltalán nem 
csináltak felkészülési tervet. , Az egész nem volt túl kiforrott?" — mondja 
Mátyus. , Iszlámábád azt sem tudta nekem jelenteni, hogy hol keressek 
szállást. A hotelt az interneten találtam." 

Ez végül állandó megoldásnak bizonyult: a nagykövetség költséges újra- 
nyitása helyett az egy szem magyar diplomatát egy jó szállodában helyezték 
el, irodát pedig a német nagykövetségen béreltek neki. (Egy nagykövetet 
Baglanba is küldtek, ő a katonákkal lakott a táborban.) Az akkoriban divatos 
(mert olcsó) elképzelésnek számító laptopdiplomácia egy jobb példája volt 
ez — legalábbis egy pontig. Mátyus technikai okokból nem kapott például 


titkosított vonalat, amitől majdnem információs vákuumba került: a jelen- 

tések, papírok egy része nem jutott el hozzá. Még kocsit és sofőrt is csak 
jóval kiköltözése után tudott szerezni, addig is taxival szerencsétlenkedett 
Kabulban. Utána pedig ő volt az egyetlen nyugati nagykövet, aki nem 
páncélozott terepjáróval, hanem egy használt (bár szintén páncélozott) 
Mercedesszel rohangált, amiben el volt romolva az ablak motorja és kéz- 
Zel kellett felrángatni az üveget. Szintén egyedüliként kollégái közül nem 
voltak testőrei sem. 

Nagyobb baj, hogy egészen 2008-ig eltartott, míg kabuli nagykövetként 
akkreditálták, addig Iszlámábádhoz tartozott ügyvivőként. Ezt az afgánok, 
akik utálják Pakisztánt, sértésnek vették, talán nem minden ok nélkül: ha 
mást nem is, de azt mutatta, mennyire tartják őket fontosnak a magyarok. 
Mátyus is kicsit hasonlóan járt: egyrészt a területi főosztályhoz tartozott a 
külü-gyön belül, amivel automatikusan a fontossági lista legaljára került, 
hiszen a háborútól eltekintve a két ország között gyakorlatilag semmilyen 
kapcsolat nincs. A biztonságpolitikai főosztályon meg azért nem tudtak vele 
nagyon mit kezdeni eleinte, mert az ő fókuszukban Pul-i Khumri, az ottani 
külügyes képviselő és a katonák voltak. Szerencsére Mátyus elég önálló 
típus, és nem zavarta különösképpen, hogy a hazaiak bizonytalanok, és neki 
egymagában kell csinálnia mindent egy hotellakosztályból. Még akkor sem 
omlott össze, amikor 2009 őszén kiderült, hogy nem találtak neki utódot, 
és ezért hónapokkal tovább kell maradnia. 

A nagykövettel való ügyetlenkedés jellemző, és azt tükrözte, hogy a Kül- 
ügyminisztériumot nem igazán fűtötte a lelkesedés az egész vállalkozással 
kapcsolatban. A Bem rakparton sokan úgy gondolták, hogy Magyarország 
maximum két évig lesz Baglanban, és ennek megfelelően készültek az egészre: 
nagyon kevés pénzt, mintegy évi félmilliárd forintot szántak fejlesztésre, 
és mindössze egy diplomatát rendeltek a katonák mellé, holott minden más 
PRT-ben egész civil csapat segítette a helyi elittel való kapcsolattartást és 
a fejlesztést. Azt gondolni, hogy az ország két év PRT-zéssel letudhatja 
afganisztáni részvételét, már 2006-ban is kolosszális félreolvasása volt az 
ottani és a nemzetközi helyzetnek. A Külügyminisztérium ezután sem bírt 
ebből teljesen kikecmeregni, a baglani magyar misszió egyik leggyengébb 
pontjává éppen a külügyes és civil részvétel vált. A Bem rakparton azzal 


213 


sem nagyon fárasztották magukat, hogy kilátogassanak Afganisztánba: 2006 
óta összesen egy munkalátogatás volt, plusz a biztonságpolitikai főosztály 
vezetője egyszer elment a miniszter kíséretének tagjaként. 

Közben a honvédség nekiállt átvenni a Pul-i Khumri-i tábort a holland 
erőktől. A hollandok, bár hálásak voltak, hogy valaki leveszi a kezükről a 
PRT-t, nem adták ingyen a tábort: 3 millió eurót számoltak fel érte, amit 
az alaposan legatyásodott Magyar Honvédség nem tudott kifizetni. Ab- 
ban maradtak, hogy részben különböző magyarországi szolgáltatásokban 
törlesztenek, ami produkált még néhány mulatságos problémát. Egy minisz- 
tériumi illetékes évekkel később arra panaszkodott nekem, hogy a holland 
katonák letiporták a vetést a bakonykúti központi lőtérnél, ahova a barter 
értelmében időnként eljártak gyakorolni. 

A honvédség rögtön az indulással megágyazott egy rendkívül óvatos 
stratégiának, amit persze a szerény magyar katonai és anyagi képességek 
indokoltak is. A Honvéd Vezérkar értelmezése szerint szó sem volt arról, 
hogy a PRT az egész tartomány biztonsági helyzetéért felelősséget vállaljon. 
Ők úgy látták, a PRT feladata csak a saját tevékenységének a biztosítása, 
illetve a főbb közlekedési útvonalak nyitva tartása." Tény, hogy Baglan 
fél Dunántúl méretű, rendkívül rossz útviszonyokkal rendelkező tartomány, 
egy csomó fegyveres csoporttal, a honvédség pedig nem több mint 180 
katonával indította útjára a PRT-t." 

De ez egyúttal azt is mutatja, hogy mekkora feladatra vállalkozott a 
honvédség. A katonáknak nemhogy ilyen földrajzi viszonyok között nem 
volt szinte semmilyen tapasztalatuk, de a második világháború óta nem 
folytattak valódi expedíciós tevékenységet. A feladatok, amiket el kellett 
végezni, összetettek voltak. A PRT rendkívül ambiciózus vállalkozás volt. 
Kabulban el lehetett lötyögni a többi NATO-országgal együtt, de Baglan 
valódi vadnyugat volt; indiánvidék, ahogy az amerikai katonák mondták. 


$ Elvileg ez nem ilyen egyszerű. A tartományi újjáépítési csoportok alapfeladata a NATO 
PRT-kézikönyve szerint a következő: ,, A tartományi helyreállítási csoportok támogatni fogják 
az Afganisztáni Iszlám Köztársaságot fennhatóságának kiterjesztésében, annak érdekében, hogy 
segítsék egy stabil és biztonságos környezet kialakítását az azonosított tevékenységi területe- 
ken, és hozzájáruljanak a biztonsági szektor reformjához és a helyreállítási erőfeszítésekhez." 


214 


Biztosítókatonák egy Mercedes terepjáró előtt Pul-i Khumriban. 
Érdekes a karabélyon lévő dobtár. 


A kormány formálisan is megtiltotta, hogy a PRT offenzív műveletekben 
vegyen részt, például razziákat tartson vagy felkelőket tartóztasson le. Meg- 
tiltotta a kábítószer-termeléssel és a kábítószer-kereskedelemmel szembeni 
fellépést is. Ez ironikus, tekintve, hogy a magyar politikusok sokáig éppen 
az afgán ópiumra szerettek hivatkozni, amikor megkérdezték tőlük, mit is 
csinál Magyarország Afganisztánban. Ezeket a korlátozásokat nemcsak a 
magyar erők gyengesége indokolta, hanem az is, hogy a politikusok és a 
katonai vezetők egyaránt úgy ítélték meg: a magyar közvéleménynek nin- 
csen gyomra ennél agresszívabb fellépéshez. 

, A magyar társadalom megítélése szempontjából az a legelfogadhatóbb, 
ha mi az újjáépítésben veszünk részt. Ha segíteni megyünk oda. A társada- 
lomnak tudnia kell azonosulni ezekkel a feladatokkal, mert csak akkor tudja 
őket a katona végrehajtani" — mondja Havril András. A magyar erők kezét 
megkötötte a hazai jogszabályi háttér is, ami nem engedélyezi a honvédség 

számára a harci tevékenységet hadiállapot kihirdetése nélkül. A NATO 
mindezt elfogadta, hiszen nem volt mit tennie — már csak azért sem, mert 
messze nem Magyarország volt az egyetlen tagállam, ami szigorú nemzeti 
korlátozásokat szabott meg katonáinak. Ritka volt az olyan európai kormány, 
amelyik fenntartások nélkül kész volt beszállni a buliba. 

Ennek megfelelően a korai PRT-váltásoknak nem háborús felszerelést 
adtak: gyenge páncélzatú BTR-eket, páncélozatlan vagy utólag páncélozott 
Mercedes terepjárókat, gépkarabélyokat és könnyű géppuskákat. Ezeknek 
az eszközöknek elégnek kellett lenni ahhoz, hogy egy esetleges támadás- 
tól megvédjék magukat. Szó sem volt arról, hogy ők itt bárkivel harcolni 
fognak. A biztonságukat elsősorban arra akarták alapozni, hogy nem kere- 
sik feleslegesen a bajt, és jó kapcsolatot ápolnak a tartomány tényezőivel. 
A csoport fő feladata az volt, hogy , a tartomány fejlesztését és újjáépítését 
segítse projektek végrehajtásával". 

Ezzel a távolságtartó hozzáállással a kezdeti, viszonylag stabil időkben 
nem is volt gond. 2008 után viszont, amikor az ellenállók elkezdtek moz- 
golódni, ez az attitűd és ezek a hiányos képességek együtt azt jelentették, 
hogy jelentős afgán és nemzetközi erőket kellett Baglanba irányítani a rend 
helyreállítására. Feltehető a kérdés: nem vállalta-e magát túl a honvédség, és 
erői gyengesége és korlátozásai nem könnyítették-e meg a lázadók megerő- 
södését, ami a tartomány egy részét 2009 második felére nyílt hadszíntérre 
változtatta. 

JÓ KAPCSOLAT MINDKÉT OLDALLAL 


Baglan gyönyörű vidék, meghazudtolja a kopár lepusztultságra számító 
európai ember várakozásait. A Hindukus oldalában elhelyezkedő tartomány 
egyes részei egészen drámai szépségűek, és nemhogy porosak-kopottak, de 
zöldellő hegyoldalaikkal és a sziklák és dombok közt futó patakokkal már-már 
egy alpesi országra emlékeztetnek. A több mint háromezer méter magasan 
fekvő Szalang-hágó előtt, a hegység nyúlványai között valószínűtlenül szép 
völgyek fekszenek, a sziklafal oldalába házak tapadnak. Télen a Szalangot 
több méter magasan lepi el a hó. A magasabban fekvő csúcsok még kora 
nyáron is fehérlenek, a bércek közt kanyargó úton lefelé ereszkedve üres, 
sziklás a táj. A hágón túl a főút barátságos kis falvak és települések között, a 
hegyek árnyékában, gyakran zöldben, egy gyorsan rohanó, időnként áradattá 
változó folyó mentén halad észak felé. A hegyek közelsége, a hóolvadás és 
a patakok miatt Baglanban sok a víz. De a hegyek alatt kanyargó folyón és 
a lejtőkön túl, ahova már kevesebb víz jut, a vidék kopár, holdbéli tájban 
nyúlik tovább, üres kősivatagokban, nehezen megközelíthető völgyekben 
folytatódik kelet felé. 

A tartomány stratégiailag fontos: a délről, Kabul felől érkező főút itt vág 
keresztül a Hindukuson, majd halad tovább északra. Az út Pul-i Khumri 
felett nem sokkal szétválik, egyik ága északnak, Kunduz felé megy, azon 
túl pedig Tádzsikisztán felé. A másik északnyugatra, Mazar-i Saríf felé, 
azon túl pedig egészen Üzbegisztánig kanyarog. A hegyekhez közelebb 
eső részeken a víz és a jó minőségű termőföld jelenléte azt jelenti, hogy 
Baglan mezőgazdaságilag értékes terület. Főleg búzát, gyapotot, árpát, rizst, 
dinnyét és más gyümölcsöket termesztenek, illetve a jó atgán modellnek 
megfelelően valamennyi ópiummákot és marihuánát (noha nem olyan vi- 
lágkereskedelmi mennyiségben, mint a déli tartományokban). A szovjet 
időkben épült infrastruktúrának, gyáraknak köszönhetően némileg még 
iparosodott is — igaz, ebből mára nem sok maradt, csak egy cementgyár 

és néhány szénbánya működik; az egykor több száz embert alkalmazó 
textilgyár üresen áll. 

Pul-i Khumri, a főváros feltűnően élénk hely, amin nyoma sincs a déli 
vidékek háborús lepusztultságának: bankok vannak, nagy épületek, az at- 
moszféra viszonylag liberális. A férfi írástudók aránya 29 százalék.55 Még 
egy főiskola is van, mezőgazdasági és tanárképző fakultással. De az álla- 
potok sok tekintetben középkoriak: áram nem nagyon van, az ennivalót 
jégdarabokkal próbálják hűteni, vagy csak egy gyermek hessegeti a napon 
fekvő, úgy-ahogy letakart húsdarabokról a legyeket. Mégis, a város nyüzsög, 
él, hangulata jó: délről érkezve már a város határában a hegyek oldalába 
kapaszkodó kis házakat látni, a házak között a meredeken felfutó kis siká- 
torokban rengeteg gyerek játszik és rohangál, az utcán folyik az üzletelés, 
és fehér kendős kislányok sietnek az iskolába párokban. Az utcákon kis ke- 
rekes asztalokon árulják holmijaikat az árusok, fejük felett a kocsira szerelt 
kis napernyővel, kifelé pislogva a napernyőről lelógó ezerféle apróság és 
csecsebecse mögül. Néhány ablak mögött pékség látszik, a bolt aljába vájt 
nagy gödörrel, aminek forró oldalára tapadva sül a lapos, száraz, élesztő 
nélküli kenyér. Sok a vegyesbolt, a polcokon egymás hegyén-hátán állnak 
a különböző, Pakisztánból importált kekszek, édességek, a dió, mogyoró, 
mandula, pisztácia, mazsola, a hűtetlen, dobozos üdítőitalok. Az utcai pultok 
többségén zöldségeket árulnak, vagy ruhákat, kendőket, kínai kacatokat, 
Nokia mobiltelefonokat, az állandó keleti hangzavarban, a lassan araszoló 
autók, a köztük manőverező biciklisták és gyalogosok között, a felrúgott, 
kavargó porban. Sok az autó (majdnem mind Toyota), de sok ember állatok- 
kal közlekedik. Az autósokat és a gyalogosokat árusok nyaggatják, telefon- 
kártyát lobogtatnak-kínálnak mindenütt, szökdécselnek a járdát elválasztó 
vízelvezető árkon át ki az úttestre. A melegebb hónapokban sokan a folyót 
keresztülszelő hídról ugrálnak bele a zavaros színű vízbe, fittyet hányva 
a koleraveszélyre. És mindenütt rengeteg az ember, turbánban, kis fejfe- 
dővel, az afgánok bő ingjében-gatyájában, a salvar kamízban. Barátságos, 
bár kicsit fullasztó káosz. A városokon kívül pedig lapos, homokszínű kis 
vályogépületek, téglaházak állnak egymás mellett itt-ott, fakón sárgállanak 
a napon, néha kis kertekkel, amelyek nyáron kókadoznak a hőségben, de 

tavasszal buján zöldellnek. A megművelt földeket öntözőcsatornák bonyolult 
hálózata fedi le. A csatornák mentén bozótos nő, fák, bokrok, hűs ligetek. 
Itt még nyáron is elviselhető a hőség. 

Baglan persze szegény, még relatív fejlettsége ellenére is. A lakhelyek 
csak ötödének van hozzáférése tiszta ivóvízhez.?6 Éhínség alapvetően nincs, 
kivéve, ha kihagy az eső, mert akkor baj lehet. 2008-ban például szárazság 
volt, több ezer hektárt vontak ki a művelés alól, és voltak olyan családok, 
akik kénytelenek voltak elvándorolni, mert az egész termésük odaveszett. 
A tanácselnök legalább egy emberről tudott, aki éhen halt azon a nyáron, és 
egy tucat nőről, akit prostitúcióra kényszerített az éhség. Egyébként sem 
lehet mondani, hogy túl jól ennének az emberek: a gyerekek csenevészek. 
A vízhiány időnként még fegyveres konfliktushoz is vezet a különböző fal- 
vak, törzsek, családok között. Különösen a falvakban nehéz az élet. Egy 28 
éves nő, aki Zaman Khel faluban dolgozik egy pékségben, Baglani Dzsadíd 
járásban, azt mondta, hogy , az élet a túlélésről szól ezen a környéken. Van- 
nak családok, ahol fizikai munkára küldik a kisgyerekeket, vagy koldulni az 
utcára, hogy meg tudjanak élni. Sok az ópiumfüggő is, a falumban van, aki 
már 15 évesen rászokott, és vannak 65 éves öregek is, akik kábítószerez- 
nek." A munkanélküliség magas, harminc-negyven százalék körül van, bár 
afgán átlagban ez valószínűleg alacsony. Az állami szolgáltatások — oktatás, 
egészségügy — teljesen megbízhatatlanul működnek, a közalkalmazottakat 
rendszertelenül fizetik. Utak alig vannak, többnyire rossz, hepehupás földutak. 

A tartomány demográfiai és politikai viszonyai komplikáltak. A mint- 
egy egymillió lakos kétharmada tádzsik, negyede pastu, a maradék üzbég, 
hazara vagy egyéb. A pastukat a 19. és a 20. század folyamán erőszakkal 
telepítették ide délről. A fővárostól északra fekvő, a tartomány leggazda- 
gabb mezőgazdasági vidékének számító Kandahári-öv még őrzi korábbi 
hazájuk nevét (Kandahár egy déli tartomány, a pastu nép otthona). A tá- 
dzsikok, akik főleg a fővárost és a tartomány déli és keleti völgyeit lakják, 
hagyományosan a tálibok ellenségei voltak, míg a pastuk inkább támogatták 
mozgalmukat, jól mutatva az afgán háború részben etnikai jellegét. A két 
etnikum a nyolcvanas években összecsapott egymással, főként a környék 
gazdag termőföldjei miatt. Harcoltak egymással a kilencvenes években is, 

az afgán polgárháború alatt, és 2001 óta élénken versengenek egymással a 
tartomány erőforrásaiért. Tádzsik többségű a rendőrség és a katonaság, de 
szabadcsapataik megtalálhatók tartományszerte. Jelentős részben az ő ke- 
zükben van a kábítószer- és fegyverkereskedelem megsarcolása, a tartomány 
elsődleges bevételi forrása. 2001-ben, amikor a tálib rezsim megbukott, a 
tádzsikok kerültek Baglanban is hatalmi fölénybe. De a pastuk befolyása 
2004-2005 után újra megnőtt, részben mert jó kapcsolatokat ápolnak Hamid 
Karzai elnökkel, aki maga is pastu. Így fontos pozíciókra tettek szert a 
tartományi és járási kormányzói hivatalokban. 

A pastuk között hagyományosan erős a Hizb-i Iszlámi nevű párt, ami 
a szovjetek elleni háborúban tüntette ki magát. Elvileg a politikai iszlám 
egy szélsőséges értelmezését követi, de a gyakorlatban inkább csak a helyi 
pastu elit fő hatalmi eszközét jelenti. A Hizb homályos, kétarcú szervezet, 
jól mutatja az afgán politika komplikált, folyton változó, kompromisszu- 
mokkal teli és nehezen áttekinthető világát. A Hizb lényegében mind a két 
oldalon befolyásos. Az északi pastu politikusok nagy része hagyományosan 
kötődik a párthoz, elitjüket át- meg átszövi befolyása. Az ellenállók, illetve 
a szervezett, fegyveres maffiák jelentős részét szintén ennek a pártnak az 
egyik szárnya adja ki. Sokuk között még családi kapcsolat is van. Például 
Mohammed Barakzainak, aki 2009-ben volt Baglan kormányzója, a báty- 
ja, Iszmail Barakzai a Hizb egyik katonai parancsnoka volt a kilencvenes 
években. Egyesek szerint a Hizb fegyvereseit részben éppen jó kormányzati 
kapcsolataik védték meg sokáig a leszámolástól. Vagyis nem biztos, hogy az 
ellenállók és a kormányoldal között mindig kiengesztelhetetlen, 180 fokos 
szembenállás van. A politikusoknak , mindkét oldallal jó kapcsolatot kell 
tudniuk ápolni, hogy megőrizhessék befolyásukat" — mondja Helaluddin 
Helal, egy parlamenti képviselő. , Meg hát nem is tudják egykönnyen meg- 
szakítani a kapcsolatot régi barátaikkal" . 
talán Amir Gül, Baglani Dzsadíd járás kormányzója adja. Gül sötét, gyanús 
alak, akiről senki nem tudja pontosan, hogy melyik oldallal is van. Állítólag 
benne van minden gyanús üzletben, ideértve a kábítószer-kereskedelmet, 
a bankrablást és az emberrablást is. Gült 2005-ben letartóztatták, mert egy 

fegyverraktárt találtak a házában. 2006-ban szabadon engedték, sőt, nem 
sokkal később megtették Baglani Dzsadíd járási kormányzójának. A ma- 
gyar és a holland diplomácia ezt megpróbálta megakadályozni, sikertele- 
nül. Állítólag az amerikaiak védték, mert úgy érezték, ő fent tudja tartani 
a törékeny egyensúlyt a környék különböző fegyveres csoportjai között. 
Mások szerint az elnök kötött vele valamilyen paktumot, a helyi pastuk 
nyomására. Mindenesetre Gül komplikált egyensúlyozást folytat Baglanban, 
ügyesen befogva az éppen aktuális szelet, pont annyira kitartva a kormány 
mellett, hogy ne akarják eltávolítani, és pont annyira együttműködve a helyi 
fegyveres tényezőkkel, hogy ne kerüljön bajba. A NATO-nak még arról is 
voltak informá-ciói, hogy a hadúr NATO elleni támadásokat is pénzelt, bár 
soha semmit nem sikerült rábizonyítani. Végül beletörődtek, hogy Gül már 
valószínűleg onnan fog nyugdíjba menni — részben azért, mert senki nem 
tudta, kit lehetne a helyébe rakni. Pontos szerepe a fegyveres ellenállásban, 
ami éppen az ő járásában bontakozott ki 2009-től, tisztázatlan. 

Az afgán elit nagy részét lényegében gengszterek teszik ki, akik azt 
csinálnak, amit akarnak, és teljesen számonkérhetetlenek. Önkényük a min- 
den-napokban is megmutatkozik. 2010 januárjában egy Land Cruiserekből 
álló konvoj hajtott délnek a főúton Baglan tartomány déli részén, fölfelé a 
Szalang-hágóra. A konvoj egy parlamenti képviselőé volt. A kocsik 120-130 
kilométer per órával száguldottak a kacskaringós hegyi úton, és nem vették 
észre, hogy egy Farid nevű férfi autójával az út szélén áll, Naszralla Khán 
étkezője mellett, közvetlenül a hágó előtt, ahol megállt enni valamit. Az 
első Land Cruiser nekiütközött a parkoló autónak, ami totálkárosra tört, a 
benne ülő Farid pedig eltörte a lábát. A Cruiserekből kiszálltak a képviselő 
testőrei, és ütlegelni kezdték a kocsiban ülő, törött lábú férfit, aki segítségért 
kiabált. Több helyi férfi beavatkozott, a képviselőt és társait lefegyverez- 
ték és foglyul ejtették. A képviselő ekkor a mobiltelefonján felhívta egy 
ismerősét, nem is akárkit, Karim Khalilit, Afganisztán alelnökét. Khalili 
letelefonált a járási rendőrfőnöknek, aki kiküldte az embereit és kiszabadí- 
tották a képviselőt. A törött lábú Farid hiába reklamált, a végén még jól meg 
is büntették a rendőrök, amiért az út szélén parkolt. A tízezer afgánis (52 
ezer forintos) büntetést nem tudta kifizetni, erre elvontatták a totálkárosra 

tört kocsiját, amit azóta sem kapott vissza. Hiába panaszkodott mindenhol, 
még egy befolyásos, a honvédelmi minisztériumban dolgozó barátjánál is, 
Khalilin keresztül mindenki védve volt. , Kik ezek az emberek? Kik ezek 
az emberek, aki összevissza száguldoznak itt, lenyomják az embereket az 
útról, összeverik őket, aztán a barátaik mögé bújnak? Azt csinálnak, amit 
csak akarnak, mi meg panaszkodhatunk, akinek akarunk, úgysem változik 
semmi!" — verte az asztalt mérgében Farid barátja a minisztériumból, akitől 
a történetet hallottam. A férfi éppen egy baglani képviselőnél próbált valamit 
elérni az ügyben, de az csak a szakállát simogatta tehetetlenül. 

A tartományon belüli állandó politikai egyensúlyozás és hatalmi harc 
egyik következménye az volt, hogy 2001 után a normálisnál lényegesen 
gyakrabban váltottak kormányzót Baglanban. Kilenc év alatt tíz kormány- 
zója volt a tartománynak, feltehetőleg azért, hogy a különböző csoportok 
igényei mind kielégüljenek, és senki se ülhessen bele nagyon a jóba. A négy 
fő etnikum rendszerint megosztozott a pozíciókon. Mindez nem segítette 
a stabil és hatékony kormányzást, holott az afgán válság gyökere éppen az 
állam csődjében rejlik. 

Baglanban mindenki arra panaszkodik, hogy milyen keveset fejlődött 2001 
óta. Pedig elvileg lenne miből: a befolyó állami és nemzetközi támogatások 
arányában Baglan az ország egyik legelőkelőbb része, legalábbis a hivatalos 
adatok szerint. Igaz, erősen kérdéses, mennyi érkezik meg az állami pénz- 
ből — a Külügyminisztérium baglani képviselője, Tölli István nagykövet 
szerint semennyi. Mindenesetre a legtöbb ember csalódott. , Nem épült 
semmi. Látja ezeket a szép házakat itt-ott, de azok mind kormányépületek 
vagy magánházak" — legyintett 2010 elején Szohrab, egy 40 éves ács Pul- 
1-Khumriban, jól kifejezve a hangulatot. , Régen volt rendes jövedelmünk, 
mert Baglanban volt ipar. De ma mindenki munkanélküli. Pul-i Khumri 
iparváros volt, de ma semmink sincs. Hova lett a sok külföldi segély?" — 
panaszkodott Mohammed Asszem, egy parlamenti képviselő. , Még áram 
sincs mindig éjjelente, pedig két duzzasztógát is van Pul-i Khumriban" — 
mondta egy külföldi fejlesztési szakember. Az egyetlen működő gyárat, a 
PRT mögött álló cementgyárat az elnök öccse, Mahmúd Karzai vette meg, 
méghozzá állami garanciával. Egy országban, ahol gyakorlatilag nincs 

egy cementgyári dolgozó arra panaszkodott, hogy a fizetéseket havi 290 
dollárról havi 110 dollárra csökkentették, ráadásul a tulaj lezárta a gyár 
mellett vezető utat, hogy a helyiek nem tudják használni. Mivel az elnök 
öccse, hiába is panaszkodnának bárkinek. 

Az afgánok próbáltak élni a demokrácia eszközeivel: mindig volt egy-egy 
független képviselőjelölt, aki jót akart és nem tapadt a nevéhez korrupció. 
De nekik vigyázniuk kellett a bőrükre: például egy Wafa nevű népszerű 
jelöltnek 2010. augusztus 5-én felrobbantották a kocsiját Pul-i Khumriban. 
Ő maga nem sérült meg, de ezek után nem volt benne biztos, hogy akar-e 
indulni. Akik hatalomra jutottak, azok sokszor a saját etnikumukat, csa- 
ládjukat, baráti körüket próbálták helyzetbe hozni. Például 2010-ben az 
Andarab-völgyi maffia jelentős pozíciókat szerzett a tartományban: egyikük 
rendőrfőnök lett, másikuk a tartományi tanács feje. Pul-i Khumriban az 
volt a pletyka, hogy mindent telepakoltak saját embereikkel, a rendőrség 
gyakorlatilag egy andarabi milíciává változott, aki pedig panaszkodni mer, 
azt elviszik és megverik. 

2006-ban, a magyarok megérkezésekor még nem volt jelentős fegyveres 
ellenállás akormánnyal és a NATO-val szemben. De ez nem jelenti azt, hogy 
a közbiztonság jó lett volna. Az utakon gyakran haramiák garázdálkodtak, 
nem volt ritka az emberrablás, és az egymással rivális bandák, élükön volt 
mudzsahedekkel, sokszor fegyveres összetűzésbe keveredtek egymással. 
Keleten, az Andarab-völgyben mákot és hasist termesztettek a tádzsik had- 
urak, védelmi pénzt fizettettek a helyiekkel, és ellenőrzésük alatt tartották 
az állami szerveket is. A rendőrség leginkább egy maffiára emlékeztetett: 
széles körben tényként kezelt pletykák szerint megsarcolták a legitim és az 
illegitim kereskedelmet — kábítószert, fegyvert, vagy akár a békés polgá- 
rokat — a Baglanon keresztülhaladó főúton. A kábítószer-csempészetből is 
kiveszik a részüket. A tartomány északi csücskében, ahol a pastu lakosság 
körében egyre erősebbé vált a tálib szervezkedés, még homályosabb volt a 
helyzet. Az ellenálló csoportok jelentős része a lakosság sanyargatásából 
tartotta fönn magát. 2008-ban, amikor először arra jártam, a rendőrfőnök 
irodájában fekete turbános, hosszú szakállú emberek üldögéltek fegyverrel. 
A főúton itt-ott fegyveresek tűntek fel, egyenruha nélkül. Baglanban 2009- 
ig nem dúlt háború, de azért elég vacak hely volt. 

A PRT hat pokolgépet is bekapott az első fél évben. Volt olyan járőr, ame- 
lyik kettőt is kapott egy héten, de mindig szerencséjük volt: vagy a kocsi 
előtt, vagy utána robbant a bomba, vagy felfogta a robbanást a nem sokkal 
korábban páncélozott Mercedes terepjáró. Ilyen helyzetben a páncélozat- 
lan Mercedesek használata, amelyekkel a PRT kezdett, a legjobb esetben 
is komikus volt. (Igaz, voltak mellette BTR-80-as harcjárművek is.) Még 
egy öngyilkos merénylőt is fogtak a hollandokkal közösen: a fickó egy 
barna Toyotával próbált beosonni Pul-i Khumriba, de még időben lefülelték. 

Mindez senkit sem érhetett meglepetésként: 2006 júniusában az északi 
régió NATO-parancsnoka, Markus Kneip tábornok sajtótájékoztatón figyel- 
mez-te-tett: a tálibok folyamatosan szivárognak be az északi régióba, hogy 
megakadályozzák a békés rendezést. Az incidensek többségéről a magyar 
katonai vezetés sem ekkor, sem később nem tájékoztatta az otthoni köz- 
véleményt, feltehetőleg azért, mert nem akart pánikot, vagy a misszióval 
szemben ellenérzést kelteni. , Feleslegesen minek az emberek idegeit borzol- 
ni" — mondja Benkő Tibor vezérkari főnök. Még kint, Afganisztánban sem 
kommunikáltak semmit, ami elég nagy butaság volt, mert csak átengedték 
a terepet az ellenállók propagandájának, ami minden támadást felfújt és 
hihetetlen sikerként tálalt. 

A PRT első fél évére büszke nosztalgiával tekintenek vissza, akik ott 
voltak. A parancsnok Zsigmond Kálmán ezredes volt a tatai dandártól. , Ren- 
geteget dolgoztunk. Kevesen voltunk, de folyton kint voltunk. Csináltuk az 
ellenőrző pontokat, a jelenléti járőröket, gyalogjárőröket, fegyverraktárakat 
számoltunk fel az afgánokkal közösen, mutattuk az erőt. A Zsigmond olyan 
volt, mint egy király. Ott ordibált az atgánokkal, hogy takarítsanak össze 
maguk után, ha ezt meg azt akarnak tőlünk" — nevetett egy katona. A PRT- 
1 mintegy négy és fél tonna fel nem robbant aknát és 26 házilag készített 
bombát gyűjtött össze, és három illegális fegyverraktárt számolt fel. 

Mit csinált a PRT? Járőrözgetett, hogy nyitva tartsa a fő közlekedési 

útvonalakat a tartományban a szövetséges erők számára; kapcsolatot tartott 
a helyi vezetőkkel; segélyeket osztott, kisebb-nagyobb fejlesztési progra- 
mokat bonyolított le; próbálta valamennyire segíteni a helyi biztonsági erők 
munkáját; információkat gyűjtött. , Szerintem még csak tájoltak minket a 
helyiek, hogy kik ezek, mik ezek, jönnek itt a szovjet technikával, közben 
meg iskolákat újítanak fel. De integettek sokat, szerintem bíztak benne, hogy 
jók leszünk. De azért félelmetes is volt néha. Volt egy robbantás valahol, 
és aztán egy hétig nem mentünk arra. Aztán amikor megint odamentünk, 
akkor én ültem az első BTR-ben, az parás volt, néztem kifele, hogy hú, hát 
azóta centinként aláaknázhatták az utat" — mondja egy katona. 

Persze szinte teljes homályban mozogtak. , A hollandok rengeteg infót 
adtak át, de mi nem tudtunk semmit. Nézett ott mindenki, mint a szántott 
vakond" — nevet egy katona. A hollandok az egész felderítő-adatbázisukat 
kitörölték, úgyhogy a katonáknak vajmi kevés elképzelésük volt arról, hogy 
hova csöppentek, és kik ezek az emberek, akik odakint rohangálnak. Ráadásul 
a HUMINT, az , emberi információ" némi kultúrantropológiai érzékenységet 
is megkövetelő, egy Afganisztánhoz hasonló helyen életbevágóan fontos 
képessége új volt a hagyományosan területvédelemre berendezkedett Ma- 
gyar Honvédségben. Később javult a helyzet, néhány év múlva egy jobb 
felderítőtiszt már-már enciklopédikus tudással rendelkezett a különböző 
ellenálló csoportokról, a tizedik váltásba pedig még egy kultúrantropológust 
is terveztek kiküldeni. 

Pedig azt sem lehet mondani, hogy a honvédségnek semmi információja 
ne lett volna Baglanról. Az MH Civil-katonai Együttműködési és Lélektani 
Műveleti Központ már 2006 augusztusában megjelentetett egy egész jó 
kiadványt, Baglan tartomány CIMIC kézikönyve címmel, ami átfogó és 
elég részletes rajzát nyújtotta a tartomány viszonyainak és a biztonsági 
kihívásoknak. A katonák — vagy legalábbis a kötet szerzői — nem tápláltak 
illúziókat a kilátásokkal kapcsolatban. A kézikönyv még azt a két környéket 
is pontosan azonosítja, ahol leginkább kell ellenálló tevékenységre számí- 
tani: Baglani Dzsadíd és Dand-e Ghuri." 


x IA] nemzetközi katonai erők és a PRT fenyegetettsége közepesként értékelhető. Baglan 
tartományban a helyzet viszonylag nyugodt, de figyelembe kell venni, hogy a tartományon be- 

De egy dolog egy kézikönyv és más a valódi élet. A tartomány politi- 
kai-hatalmi viszonyai közt nehéz volt kiigazodni. Még a harmadik váltás 
parancsnoka, Rózsa Tibor ezredes is arra panaszkodott, hogy korántsem volt 
mindig biztos benne, mi folyik körülötte. Rózsát csak az vigasztalta, hogy 
fönt Mazarban, a regionális főparancsnokságon, ahol a németek próbáltak 
újra beleszokni a hadviselésbe, még kevésbé értették a dolgokat, mint ő. 
Arra gyorsan rájöttek a magyarok, hogy a bejövő információkat a legna- 
gyobb óvatossággal kell kezelni, mert egyrészt az afgánok hajlamosak rá, 
hogy összevissza beszéljenek, másrészt gyakran direkt megpróbálták őket 
félrevezetni. , Viszont nekik nagyon jó információik voltak. Voltak beépí- 
tett embereik, tudták, hogy mikor hova megyünk. Persze nem volt nehéz 
kiszúrni: aki ott legelteti kint a birkákat, nagyon jól látta, hogy mikor merre 
készülünk. Nincsenek illúzióim, szerintem a biztonsági őrök is adtak ki 
információt. Egy főhadnagy kosárlabdázás közben eltörte a lábát. Másnap 
kérdezte egy tartományi vezető, hogy hogy van a srác..." — mondja Rózsa. 

Még abban sem lehetett teljesen biztos az ember, mikor van dolga igazi 
ellenséggel és mikor csinálják a fesztivált csak úgy. ,, Volt egyszer egy 
érdekes beszélgetésem a helyi öregekkel Csesmasernél" — mondja Sándor 
Tamás ezredes, a negyedik PRT megbízott parancsnoka. , A fő gondjuk az 
volt, hogy látták, hogy ahhoz képest, hogy viszonylagos nyugalom van, a 
fejlesztés nem történik olyan gyorsan, mint ahogy ők szeretnék. Százból 
nyolcvan dollár keletre és délre ment, ahol az igazi háború volt, a maradék 
szóródott szét észak és nyugat között. És elmondták, hogy ők ezt nem értik. 
Mert hogy ők mindent megpróbálnak megtenni, hogy nyugalom legyen, 
de a pénz meg nem jön. Nem halad az újjáépítés. Ellenben lásd délt és 


lül hatalmi harc folyik. [...] A biztonsági struktúrák felépítése [...] és az általános terrorveszély 
[...] növekedése támadásokhoz vezethet. A tartomány biztonsági intézményei még nincsenek 
abban a helyzetben, hogy az erőszakos cselekményeket megakadályozzák" — írja a kézikönyv. 
5 A fegyverek önkéntes beszolgáltatására kialakított ENSZ-program nem volt hatásos [...] 
A hadurakkal sem sikerült megtalálni a közös hangot, akik inkább a mákültetvények termékeny- 
ségének növelésében és a tranzitútvonalak ellenőrzésében érdekeltek. A pakisztáni menekülttá- 
borok bezárása után [...] afgánok tömeges visszatelepülése várható, [ami] tovább bonyolíthatja 
az alapvetően kényes etnikai egyensúlyt és negatívan befolyásolhatja a biztonsági helyzetet." 

keletet, ahol lövöldözés van, és oda be is mennek az amerikaiak és óriási 
projektekkel próbálják megnyerni maguknak az embereket. És akkor most 
az kell, hogy csinálják a balhét, hogy legyen valami?..." 

Lehetett látni arra utaló jeleket, hogy az afgánok azért balhéznak, hogy 
odafigyeljenek rájuk. , Nem egyszer történt meg, hogy ki kellett menni 
felszedni egy bombát, és mire kiértünk, a rendőr elmondta, hogy ők azt 
már felszedték" — mondja Sándor. , Háromszor ugyanannál az őrsnél. És 
soha nem tudták megmutatni a bombát. Szóval lehet, hogy ők maguk csi- 
nálták a fesztivált, hogy nagyobb figyelmet kapjanak. Egyszer Tala wa 
Barfakban voltunk, ott aludtunk a rendőrségen, amit előtte való nap ért 
támadás. Odaértünk sötétedéskor, a rendőrök azt mondták, hogy itt vannak 
az ellenállók, úgyhogy felkészültünk, hogy majd megvédjük magunkat, ha 
kell. De nem történt semmi. Másnap megvizsgáltuk a nyomokat, és fura 
volt, hogy ahonnan elvileg lőtték az épületet, az nem egyezett anyomokkal. 
Túl magas volt a gránát becsapódási szöge. Kiderült, hogy a szomszéd ház 
tetejéről lőtték ki. A rendőrfőnök úr embereket, járművet, üzemanyagot 
akart, és ennek az volt a legegyszerűbb módja, hogy kitalált egy támadást. 
És ez így is lett, mert tizenegynéhány fővel meg is emelték a rendőrség 
létszámát Tala wa Barfakban." 

Az alapvető kihívást a PRT minden parancsnoka számára az jelentette, 
hogy helyesen felmérje: kik a fontos tényezők a tartományban és milyen 
megállapodásra lehet velük jutni úgy, hogy a magyar katonák biztonságban 
végezhessék a munkájukat. Egyszer például bombatámadást intéztek egy 
magyar konvoj ellen a tartományi fővárostól északnyugatra. Rózsa tartott 
egy súratalálkozót a helyi vénekkel, hátha a félreértések tisztázása javít a 
helyzeten. Nem azt mondta, hogy ők robbantották fel a konvojt, de tudta, 
hogy a helyiek legalább passzív támogatása nélkül ezeknek az akcióknak 
sokkal kisebb az esélye. , Nehéz volt velük, mert féltek. Azt hitték, hogy ha 
bejönnek a táborba, akkor én letartóztatom őket. Végül összejött a találkozó, 
levetítettünk nekik egy filmet, hogy mit csinál a PRT, miért vagyunk mi itt. 
Aztán megkérdeztem őket, hogyan tudnánk együttműködni abban, hogy 
megakadályozzuk ezeket a támadásokat. Abban maradtunk, hogy ők majd 
jelzik informálisan, ha készül valami. Hogy majd megpróbálnak semlegesen 

viselkedni a tálibokkal, és értesítenek minket. De azt is elmondták, hogy ha 
ők elárulják a tálibokat, akkor nekik nem sok idejük van hátra?" — mondja 
Rózsa. A PRT próbált minél többet járőrözni az incidensek helyén is. ,, De- 
monstratív jelleggel, hogy lássák a tálibok, itt vagyunk és nem ijedtünk 
meg" — mondja. De az esetek többségében nehéz volt eldönteni nemcsak azt, 
hogy ki volt az elkövető, de azt is, hogy kinek szánták a szeretetcsomagot. 
A magyaroknak pedig nemigen volt más eszköz a kezében, mint a szép szó. 

A rendőrökkel rendszeresen együtt dolgoztak, útellenőrző pontokat csi- 
náltak, járőrözgettek. , Az afgán dolgozott, a magyarok meg a háttérből 
figyeltek meg ellenőriztek. A rendőrök nem voltak túl motiváltak, gyakran 
a hátukon heverésztek, biztatni kellett őket, hogy csinálják a dolgukat, el- 
lenőrizzék a járműveket stb. Időnként a katonáknak kellett őket felrugdosni 
az ellenőrző pontoknál, persze nem szó szerint. De hát nem voltak se túl 
jól képzettek, se túl megbízhatóak... Volt, hogy megbeszéltünk velük egy 
találkozót, aztán vagy megjöttek vagy nem... Vagy elindultak, de aztán 
nem volt benzinük... Elég esetleges volt?" — mondja Rózsa. 

Egy alkalommal 2009-ben a magyar és az afgán rendőrök valamin ösz- 
szebalhéztak, aminek az lett a vége, hogy a magyar rendőr letolvajozta a 
kollégáját, egy járási rendőrfőnököt. A katonák próbálták elsimítani a konf- 
liktust, de a rendőrfőnök fagyosan figyelmeztette őket, hogy , többet nem 
tudja garantálni a biztonságukat" azon a környéken. És valóban, nem sokkal 
később valaki rá is lőtt egy magyar konvojra az ő területén, az Andarab- 
völgyben. A kocsit legalább négy lövedék találta el, hármat megfogott a 
páncélozott üveg, egy pedig átment az ajtón, és a műszerfalba csapódott. Az 
elkövetőt, aki a katonák szerint rendőr volt, soha nem vonták felelősségre. 

A rendőrséggel egyébként is rengeteg baj volt. Eleve nem európai típusú 
rendőrségről volt szó, amely a bűncselekmények felgöngyölítésével, sza- 
bálysértésekkel foglalkozik. Az afgán rendőrség egy félkatonai alakulat, az 
első vonal a tálibok elleni küzdelemben. Mivel rosszul voltak megfizetve, 
és ez a pénz sem jutott el mindig hozzájuk, illetve részben ilyen-olyan hara- 
miacsapatokból verbuválták őket, rettenetesen korruptak és lopósak voltak. 
A bűnözők ki tudták vásárolni magukat a börtönből. Egy magyar rendőrtiszt, 
aki azért volt Afganisztánban, hogy az afgánok képzésében segédkezzen, azt 

mondta, egyszer látott egy rendőrt Kabulban egy ellenőrző pontnál, aki egy 
csomó homokzsák tetején feküdt úgy, hogy a markát mindig kitartotta az 
elhaladó autók ablaka felé. , Ők ezt nem fogták fel korrupciónak. Ők segítik 
a lakosságot, a lakosság meg fizessen. Megsarcolták a települések határában 
a teherautókat. Elvileg volt egy korrupcióellenes hivatal Baglanban, annak 
egyszer megpróbáltuk kirúgatni a vezetőjét, mert nem csinált semmi. De 
mondták, hogy azt nem lehet, mert ötezer dollárért vette az állást." 

A helyi rendőrség vezetője ebben az időben egy Abdul Rahman Szaíd 
Khel nevű fickó volt, aki megtestesítette a félmartalóc afgán rendőr alap- 
típusát. Vele kulcsfontosságú volt a jó viszony, hiszen a rendőrség volt a 
legjelentősebb fegyveres szervezet a tartományban. , Fantasztikus ürge 
volt?" — nevet Szabó László. , Állandóan azt akarta, hogy szerezzek neki 
helikoptert, hogy akkor majd mi felhajtjuk a rablókat az Andarab-völgyben 
a hegyoldalba, ő meg jól legéppuskázza őket a helikopterről. Ez volt az 
ő terve a probléma megoldására. Udvariasan mosolyogtunk ott, hogy hát 
nekünk nincs helikopterünk." 

,, Tudtuk róla, hogy masszívan drogban utazik, és hogy a riválisa a khindzsani 
rendőrfőnök, aki kocsival csempészte ki a drogot az Andarab-völgyből" — 
mondja Sándor Tamás. , Utóbbi egyszer le is bukott, a cuccot elkobozták 
tőle, de aztán valahogy megegyezhettek, mert a fickó két hét múlva már 
újra rendőrfőnök volt. Gondolom, nem feszegette, hogy mi lett a droggal. 
Szaíd Khel egyszer kitalálta, hogy csináljunk egy parabolaantenna-adót, 
amivel tévéműsort lehet sugározni és amit mindenki nézhet. És hogy ő 
nagylel-kűen felajánl erre 70-100 ezer dollárt a saját pénzéből. Honnan 
volt neki ennyi pénze? Miközben a rendőrei nem kaptak fizetést. De lehetett 
vele tárgyalni, mert tudtuk, hogy kicsoda. És amíg mi őt és az üzletét nem 
zavartuk, addig ő nekünk segített. Ezt megbeszéltük vele teljesen nyíltan. 
Én nem firtatom, hogy honnan van a pénz az antennára, meg befejezem a 
mecsetépítést, amit a Rózsa [az előző váltás parancsnoka] elkezdett. Ő meg 
cserébe ad információt és részt vesz a közös műveletekben. És ez szerintem 
működött is színvonalasan. Ha valamire azt mondta, hogy úgy lesz, akkor 
az úgy is lett." 

A mecsetépítés jól mutatja, milyen trükkökhöz kellett folyamodni, hogy az 


229 


ember jó viszonyt alakítson ki a tartomány fontos embereivel. Gyakorlatilag 
le kellett fizetni őket. Szaíd Khel ilyen vagy olyan okokból eleinte némi 

bizalmatlansággal szemlélte a magyarokat. , Még bejutni sem volt hozzá 

könnyű, folyton megvárattatott" — emlékszik Rózsa Tibor. , De vallásos 

ember volt, és egyszer előállt ezzel a mecsettel, hogy építsünk neki egyet. 
Én meg először mondtam neki, hogy biztos erre van legnagyobb szüksége 

az embereknek? Akkor leállt egy időre, de aztán megint előhozta, és amikor 
negyedszer jött vele elő, akkor mondtam, hogy na jó, beszéljünk róla. Erre 

elővett egy tervrajzot, ami kábé úgy nézett ki, mint az abu-dzabi nagyme- 
cset. Én meg ott néztem. . .Na jó, mondom, megnézzük, de talán hozzon egy 
kisebb tervrajzot. Na, hozott is, azt megnéztük, kiadtuk egy vállalkozónak, 
hogy hozzon ajánlatot. Az meg mondja, hogy az 50-60 ezer dollár. Én meg 

mondtam a Szajíd Khelnek, hogy hát nem jó, ez még mindig sok. . . vakargatta 

ott a fejét, hogy na jó, hát akkor tegyünk mi ajánlatot. Úgyhogy bejött több 

vállalkozó egy csomó tervvel, mi meg kiválasztottunk egyet. Végül lett egy 
kicsi, de nagyon szép mecset" — nevet Rózsa. A rendőrfőnök először kicsit 
meglepődött, de végül, úgy tűnt, örült az eredménynek. Onnantól sokkal 

jobban mentek a dolgok. , Amikor látta, hogy komolyan vesszük az igényeit, 
értékelhető információkat adott, érezhetően javult a kapcsolat. A végén már 
kézen fogva járkáltunk a táborban" — nevet az ezredes (ez afgán férfiszokás, 
csak barátságot jelent)." 

A rendőröket magukhoz lehetett édesgetni egy csomó más dologgal is: 
meleg ruhákkal, bástyákkal és homokzsákokkal az ellenőrző pontjaikhoz, 
ezzel-azzal, hogy érezzék a törődést. Sajnos ettől még szörnyű, tolvaj társaság 
maradtak, és inkább csak hátráltatták a tartomány stabilizálását. Mindenki 
gyűlölte őket. Egy ellenőrző pontjukat azért kellett eltávolítani, mert a 
helyiek panaszt tettek az ott szolgáló rendőrökre, hogy a nőket piszkálják 


t A későbbi PRT-k nem voltak oda ennyire Szaíd Khelért. A PRT-5 parancsnoka, Sándor Zsolt 
ezredes ráunt arra, hogy a rendőrfőnök droggal üzletel és ebből időnként balhé van, és feljelen- 
tette a NATO-nál. Hogy ezért vagy másért, nem tudjuk, de a parancsnokot nem sokkal később 
áthelyezték Baglanból. Voltak olyan PRT-k, amelyek még nyíltabban próbálták megvásárolni 
a helyi tényezők jóindulatát. Abból például nagy botrány lett, amikor kiderült, hogy az olaszok 
több millió dollárt fizettek a táliboknak, hogy hagyják őket békén. 

ellenőrzés közben. Pul-i Khumriban arra panaszkodtak a lakók 2010-ben, 
hogy a rendőrség elkobozta a földjüket és eladta valaki másnak. Ráadásul 
voltak olyan fegyveresek, akik a tél beálltával , megadták magukat" a kor- 
mánynak és felcsaptak rendőrnek. Így pénzre, ennivalóra, szállásra, ruhára 
és fegyverre tettek szert — majd pedig amint kitavaszodott, elillantak és 
visszatértek eredeti mesterségükhöz, az útonálláshoz. Ez jól jellemezte 
a zavaros afgán állapotokat, a mindenki mindenkivel és mindenki ellen 
kissé komikus világát. De abban nem segített, hogy a NATO és az afgánok 
bizalommal szemléljék a rendőrséget. 

A tartományi kormányzó volt a másik fontos koma, akire figyelni kellett. 
Megnehezítette a dolgot, hogy szinte minden évben újat neveztek ki. És 
hogy ez ne legyen elég, gyakran viszályban állt a rendőrfőnökkel. A vi- 
szálynak néha etnikai dimenziója is volt: a kormányzó jellemzően pastu, a 
rendőrfőnök pedig inkább tádzsik. Még olyan pletykák is voltak 2008-ban, 
hogy a rendőrfőnök megpróbálta megöletni a kormányzót, a kivételesen 
használhatatlan Abdul Dzsabbar Hakbint. Az előző fickó, Muhammad Alam 
Isakzai egy fokkal jobb volt, de inkább csak azért, mert kedves, kulturált 
ember volt, akivel kellemesen el lehetett beszélgetni. De őt sem Baglan 
felemelkedése foglalkoztatta elsősorban. Rózsa Tibor úgy emlékszik, hogy 
a politikussal alig-alig lehetett másról beszélni, mint arról, hogy hogyan 
juttathatná ki a gyerekeit Magyarországra. Isakzai ezt még Budapesten is 
felvetette, amikor egyszer idelátogatott. Őket a tekintélyes Mohammed 
Barakzai követte: az ő érkezése kicsit elbizonytalanította a rendőrfőnököt 
meg a Baglani Dzsadídban basáskodó Amíg Gült. Barakzaiban emberükre 
találtak, átalakította a hatalmi egyensúlyt. Szoros szálak fűzték a Hizb-i 
Iszlámihoz, és még az a gyanú is felmerült vele kapcsolatban, hogy támo- 
gatást nyújt az ellenállóknak, hogy a rendőrséget sakkban tartsa. Halálos 
és szinte áttekinthetetlen volt a hatalmi mozaik. 

Szemmel kellett tartani a múltból ottragadt afgán hadurakat is, akik 
szabadcsapataikkal kisebb-nagyobb területeket ellenőriztek. Közülük a 
legérdekesebb karakter Kaftar (Galamb) volt, aki Afganisztán egyetlen női 
hadurának címét viselte büszkén. Kaftar — valódi neve Bibi Ajsar — majd" 
harminc évig űzte a szakmát Nahrín járásban, harcolt a szovjetek és a tálibok 

ellen is. A legenda szerint úgy lett harcos, hogy a szovjetek lelőtték a fiát 
a nyolcvanas években, ő pedig fegyvert ragadott, hogy bosszút álljon érte. 
A tálibok 2001-es bukása után megpróbálkozott a politikai pályával, mint 
Nahrín képviselője a 2002-es l/oja dzsirgában — de úgy tűnik, hiányzott 
neki az izgalom. , Miután megvertem a tálibokat" — mondja szerényen —, 
, letettem a fegyvert a kormány előtt. Aztán el kellett adnom a birkáimat, 
hogy újra fegyvereket vehessek." Kaftar haramiáskodásba fogott, és a 
kábítószerbizniszbe is beszállt. Romantikusnak látszó története igazából 
cseppet sem az: agresszív parancsnok volt, akiről az afgánok vérfagyasztó 
rémtörténeteket meséltek. A kormány végül erőket küldött ellene, hogy le- 
számoljanak vele, ő pedig megígérte, hogy viselkedni fog."" Konkrétan a 
PRT-4 parancsnokának, Simon Attila ezredesnek adta meg magát; ő elvitte 
Pul-i Khumriba, hogy a hatóságok kikérdezzék, aztán hazavitette a falujába. 
Sajnos Kaftar továbbra is úgy viselkedett, mint egy basa, a romokat pedig 

a PRT-nek kellett utána eltakarítani. Egyszer elterelte a faluján keresztülfolyó 
patakot, hogy neki több legyen, viszont a falu egy része így elveszítette a 
vízellátását. A helyi vének a magyarokhoz mentek panaszkodni. A magyarok 
pedig próbálták a jutalomcsap ki-be kapcsolgatásával fegyelemre bírni, mint 
mindenki mást is. , Aranyérkenőcsöt vittünk fel neki" — meséli egy magyar 
katona nevetve. , Mert aranyere volt... Meg az volt a feladat, hogy meg- 
csináljuk a vízhálózatot a falujában. Kijártak oda az embereink, teázgattak 
vele, beadott egy kérelmet, hogy mi lenne, ha felújítanánk a hálózatot... pár 
ezer dollár volt. Meg is csináltuk, levittük a vizet egy forrásból a faluba. 
Az volt a baj, hogy nem volt térerő a házában, csak mellette egy dombon, 
és ha akart valamit, akkor mindig felmászott a dombra és onnan ordibált a 
mobiljába, hogy mit szeretne és hogyan tudnánk rajta segíteni. Aztán egy idő 
után megint aktivizálta magát, elrabolta a helyi gazdag családok gyermekeit 
és váltságdíjat követelt értük, mi pedig megszakítottuk vele a kapcsolatot." 
Volt egy pár ismerősebb típus is, elsősorban a korrupt, újgazdag vállalkozó, 
aki állami és nemzetközi tenderekből szedte meg magát. Például a Szalang- 
hágó hó- és jégmentesítését egy kabuli cég nyerte el. A szervezők óriási 
bulit csaptak minden érintettnek, köztük pár magyarnak, akik azért voltak 
illetékesek, mert a projektet a NATO írta ki. , Elmentünk Khindzsanban 

egy hotelbe, amit még a szovjetek építettek, ott laktak a mérnökök meg 
a melósok a projekthez" — meséli egy katona. , Volt egy fűtött medence a 
hotel mellett, na, azt szeméttárolónak használták, mert nem tudtak vele 
mi mást kezdeni, tele is volt szeméttel. Mellette egy asztal, tele minden 
földi jóval, fantasztikus kaják, minden, majd leszakadt alatta. Ott ültünk 
két némettel repeszállóban az asztal mellett, kínálták a cuccokat, az összes 
helyi védelmi ember körülöttünk, de vagy ötvenen fegyverben, azon túl 
meg száz méterrel a mieink járőröztek az afgán rendőrökkel. Olyan volt, 
mint egy maffiafilmben. Ott volt mindenki: a kormányzó, a rendőrfőnök, 
még az iskolaigazgatót is meghívták. A végén pedig félreültettek minket 
és így hozták oda a kérelmeket, mintha mi lettünk volna a maffiafőnökök. 
Az iskolához kértek cuccokat meg mittudomén..." 

Számolni kellett a mollákkal, a helyi vallási vezetőkkel is. Nagy részük 

ellenszenvvel nézte a külföldi katonákat, keresztes megszállókként tekin- 
tett rájuk, és ennek a véleményének hangot is adott. Sokan azt prédikálták 
péntekenként a mecsetben, hogy a külföldiek azért vannak Afganisztánban, 
hogy letérítsék az afgánokat az iszlám útjáról és megrontsák erkölcseiket. 
Volt, aki konkrétan felszólította hallgatóit arra, hogy ragadjanak fegyvert 
és harcoljanak a hitetlenek ellen. A katonák meg voltak róla győződve, 
hogy az egyik molla információt gyűjt az ellenségnek. Mivel nem tudtak 
ellene máshogy fellépni, a PRT azt találta ki, hogy ad neki valami óriási 
ajándékcsomagot, hátha ezzel be tudják égetni az ellenállók szemében. 
, Ruha volt a csomagban, kaja, papír, toll, minden őrület" — mondja Sándor 
Tamás. , De alig bírtuk kiszedni a Mercedes hátuljából. Odatrombitáltunk 
rengeteg embert, és úgy adtuk neki oda az ajándékot, hogy minél jobban 
kompromittáljuk. Azt se tudta, hogy hova kapjon... És utána jött is olyan 
infó, hogy ezzel valóban megrendült egy kicsit a lojalitásába vetett hit. 
Szóval kellett egy kis furfang." 

A különböző gyanús alakok közül a legjobban az Andarab-völgy szabad 
milíciáival és kábítószer-termelőivel kellett vigyázni. Molnár Mihály őrnagy, 
aki a kabuli könnyűgyalogszázad után a PRT második váltásával tért vissza 
Afganisztánba, majdnem össze is koccant egy társasággal Pol-e Khezárban. 

; A hollandok sokat jártak azon a környéken, úgyhogy jó kapcsolatot ápoltak 

a helyiekkel. De a magyarok eleinte ritkábban vetődtek arra, mert marha 
messze van Pul-i Khumritól" — meséli Molnár. , Csoportparancsnok voltam 
akkoriban, és az első utam oda vezetett. Lecsattogtunk, beszélgettem a járási 
vezetővel, aki elég morcos volt, hogy mi miért nem megyünk oda soha, és 
hogy mi őt negligáljuk, ami, ugye, elég nagy sértés ott. De a beszélgetés 
végére úgy éreztem, hogy nincs itt nagy gond. Viszont a srácok, akik oda- 
kint vártak, ezt annyira nem vették le, ugyanis nagy, barátságtalan tömeg 
kezdett el gyülekezni, és körbe is vették őket rendesen. A kormányzói épület 
bent volt a város központjában, a piacnál, és egyáltalán nem volt elkerítve. 
Megyek ki és látom, hogy gáz van. Kérdem, mi a helyzet. Azt mondja a 
helyettesem, hogy leköpködték őket meg rázzák ott a helyiek az öklüket — 
meg vannak fegyveresek hátrébb, akik rájuk irányozzák a fegyvereiket. Na, 
mondom, akkor jól van, mi köszöntük, megyünk. Akkor még nem derült 
ki, hogy miért volt ez az egész, csak annyit tudtunk, hogy arrafelé volt a 
helyi rosszfiúk egyik központja. És ahogy megyünk kifelé, a helyettesemre 
valaki ráborított egy lavór vizeletet" — mondja Molnár. 

, Elindultunk visszafelé" — folytatja az őrnagy. , Áthaladtunk Dé Szala 
városán, és látjuk, hogy ott áll a khindzsani rendőrfőnök. Őt korábbról 
ismertem és elég jó volt vele a viszony, bár lehetett tudni, hogy könyékig 
van a drogbizniszben. Integetett ott az arc, mi megálltunk, pont a piac kö- 
zepén, mondjuk, most már nem szabadna ilyen helyen megállni. Ennek a 
településnek a környékén azóta háromszor is megtámadták a járőrt, egyedül 
errefelé laknak a völgyben pastuk. Szóval, három arc állt ott a rendőrfő- 
nökkel, ilyen szakállas, negyven-negyvenöt éves fickók, meg ilyen kis 
pickup-teherautókon fegyveresek, de vagy egy tucat. Mi meg kérdeztük, 
hogy ők kicsodák? Azt mondja, ezek az ő barátai, azok meg ott a testőrök. 
Odamentem velük beszélgetni én is, és akkor kiderült, hogy ők itt a völgyben 
a máktermesztési szakemberek. De azt lehetett látni, hogy a rendőrfőnök 
áll ott legalacsonyabban a táplálékláncban. Ő feltehetően azért volt ebben 
benne, mert a rendőrautókkal csempészték ki a kábítószert a völgyből." 

,, Valakinek a házában dumálgattunk ott a piacon, kiderült, hogy ki mivel 
foglalkozik. Én úgy éreztem, hogy nekem ehhez az egészhez semmi közöm 
nincsen, ő itt egy farmer, én meg fejleszteni jöttem. IA PRT-nek tilos a ká- 

bítószerek ellen fellépnie.] És amint ezt elmondtam nekik, roppantul meg 
is örültek, és jó kedélyű beszélgetést folytattunk. De közben odakint, ahogy 
szegény srácok már kezdték megszokni, a fegyveresek leszálltak a kocsikról 
és körbevették őket. Még a tetőkre is felmásztak. A srácok felkészültek a 
legrosszabbra, már a tüzelési szektorokat is elosztották. Én meg közben 
bent úgy éreztem, hogy fú, szuper, minden tök oké, remek beszélgetés 
volt. Na, kimegyek, és látom, hogy mi van, a srácok meg ott jöttek, hogy 
bazmeg, már megint ez van" — nevet Molnár. , Aztán én szóltam, hogy ez 
így nem jó, a csávók meg jöttek, hogy jaj, jaj, jaj, hogy ők majd szólnak, 
hogy menjenek el onnan a fegyveresek. Lehettek vagy tizenöten, körülbelül 
mint mi. Aztán könnyes búcsút vettünk és elhúztunk." 

Amikor Molnár visszaért a PRT-be, elment beszélni a helyi afgán rendőr- 
ségi összekötővel, aki Pol-e Khezárból származik, hogy mi történt. , A fickó 
azt mondta, hogy semmi probléma nincsen, ha legközelebb megyünk, akkor 
vigyük őt is magunkkal, és amíg én dumálok a főnökkel, addig ő az ajtó 
mellett megdugja az arc feleségét" — mondja Molnár. , Na, nem tudom, 
hogy mi lett végül, de az tény, hogy amikor legközelebb kimentünk Pol-e 
Khezárba, akkor az arc olyan nyájas volt és segítőkész, amilyet addig én 
még nem láttam. Ott mondogatta, hogy / love you, holott nem is tudott 
rendesen angolul." 

Mint ebből a sztoriból kiderül, a PRT nem volt éppenséggel a baglani 
tápláléklánc csúcsán, hogy Molnár kifejezésével éljünk. És ennél még jóval 
megmosolyogtatóbb sztorik is vannak harcosainkról. Szomolányi Sándor 
alezredes és emberei Pul-i Khumriban gyalogjárőrön belefutottak egy csomó 
gimnazistába, akik meg akarták őket kövezni; ők inkább elpucoltak, és a 
gimnázium gondnokára hagyták, hogy egy nagy furkósbottal szétverje az 

, ellenséget". , Megmentett minket..." — borongott később Szomolányi.8 
Tény, hogy kevesen voltak, nem háborúra — vagy éppenséggel tömegosz- 
latásra — való felszereléssel. De ezen még lehetett segíteni, ha nagyon 
kellett. A PRT egyik járőre majdnem rosszabbul járt az Andarabban, mint 
Molnárék. Már úgy nézett ki a dolog, hogy tényleg harcolniuk kell, hogy 
megmentsék a bőrüket. Éjszakára behúzódtak egy iskolaépületbe, hogy 
majd ott verik vissza a támadást. A parancsnok szólt a norvégoknak, akik a 

gyorsreagálású erőt adták a környéken, és kétszáz emberrel, lánctalpasokkal 
és légitámogatással megindultak a völgy ellen. De végül nem volt szükség 
a felmentő seregre, mert az ellenség eltűnt — talán éppen azért, mert ekkora 
erőt tudtak felmutatni, amikor elhozta a szükség. 

A hazai utasítás szigorúan korlátozta, mit lehet csinálni és mit nem. A po- 
litikusok is azt várták el a parancsnokoktól, hogy minden egyes embert 
hazavigyenek. A katonák egyébként sem engedhették meg maguknak, hogy 
halálos ellenségeket szerezzenek Baglanban. A PRT így aktívan kerülte a 
konfliktust, mert nem volt más választása. Nem minden parancsnok volt 
ilyen, de összességében ez volt a jellemző. Ezzel kétségtelenül sok jóindula- 
tot szereztek maguknak: sok afgán mondogatta, hogy szereti a magyarokat, 
mert nem piszkálják az embereket, szemben például az amerikaiakkal. 

De akadt olyan parancsnok is, aki szerint az otthoniak óvatossága, a nulla 
áldozat elve túlzott volt. , Eddig se mentem bele nagyon kockázatos ügyek- 
be, és nem is kívánok, de egy háború közepén nem lehet ilyen elvárásokat 
támasztani. Már az ittlétünk is veszélyes. Az az elvárás, hogy senkinek 
ne essen semmi baja, a helyzet tökéletes alulértékelésére vall?" — mondta 
egyikük. Volt olyan parancsnok, akit ez a nyomás talán túlságosan óvatos- 
sá és defenzívvé tett. És feltehető az a kérdés is, hogy a konfliktuskerülő 
hozzáállás nem könnyítette-e meg az ellenállóknak, hogy megnöveljék 
befolyásukat. A PRT részéről biztosan nem ütköztek komoly ellenállásba. 

A MAGYAROKTÓL NEM KELL TARTANI 


A Humveek megkerülik néhányszor a tábort, a falakon belül, körbe-körbe, 
el a főkapu mellett, végig az autómosó és a javítósátrak mellett, a hátsó 
kapuig, aztán vissza, előre a gyülekezőtérre, az indulásra várva a napfel- 
kelte előtti sötétben. 

A feladat az, hogy Pul-i Khumrit északkelet felé elhagyva felkeressenek 
egy falut Nahrín járásban, ellenőrizzék, hogy az őszi parlamenti választá- 
sokra kijelölt szavazóhely — a falu mecsetje — rendben van-e. Majd hogy 
ugyanezt elvégezzék még néhány szavazókörben Baglani Dzsadídban is, 
és útközben beszélgessenek a helyiekkel. Az út egész naposnak ígérkezik, 
nem különösebben veszélyesnek, de azért teljesen problémamentesnek sem: 
az északi főút mentén fekvő, főleg pastuk lakta települések instabil, félig- 
meddig ellenséges vidéknek számítanak, ahol az elmúlt évben rendszeresek 
voltak az összecsapások az ellenállókkal. A konvoj páncélozott, alaposan 
felfegyverzett amerikai terepjárókból áll. 

A tábort elhagyva a konvoj északnak, majd északkeletnek tart. A főúttól 
keletre holdbéli táj kezdődik: a poros, üres hegyláncok és kanyonok fantasz- 
tikus színeket öltenek a fakó hajnali fényben. Időnként a hegyek oldalába 
kapaszkodó épületek tűnnek fel a vádik és vízfolyások felett, gyerekek és 
öregemberek terelgetik az állatokat az út mentén. Kíváncsian nézik az el- 
haladó konvojt, mintha még soha nem láttak volna idegeneket, holotta PRT 
viszonylag gyakran ellátogat erre. Messze keletre, a völgyeken túli járásokat 
már csak többnapi úttal lehet elérni. Elszigetelt, ritkásan lakott vidékek, 
távol az út mentén folyó háborútól — oda a magyarok alig-alig mennek. 

A Humveek szenvednek a pokoli terepen, ráznak, a felfüggesztések nyi- 
korognak a csöndben figyelő tájban. Az egyik átkelőnél a tavaszi áradásban 
megduzzadt folyó elmosta a hidat, a kocsik a köveken másznak át nagy 
nehezen, dőlve-himbálódzva, hogy az ember beveri a fejét a Humvee ol- 
dalából kiálló kiszögellésekbe, a sisak nagyot koppan az ajtó belső oldalán. 

Az idő törtrésze alatt el lehetne mindenhova jutni, ha az utak nem volnának 
ilyen rémesek, ha léteznének egyáltalán. Így szinte minden jelentősebb út 
félnapokat vesz igénybe, hegyi kirándulássá, sivatagi expedícióvá változik. 

Az első település, Kubi, szép kis falu, túl a hegyeken és a sivatagon. Öntö- 
zött földek, csordogáló csatornák közt fekszik, kis, barátságos vályogházak 
állnak szétszórva a zöldben, a bokrok és a fák felett egy emelkedésen. A ned- 
ves föld párás illatot áraszt magából. Bibliai idill. A házak közül kíváncsi 
afgánok bámulják az érkező konvojt, a gyerekek odasereglenek, a lányok, 
a nők pedig úgy eltűnnek a házakban, mintha soha nem is léteztek volna. 
A férfiak hosszú lebernyegben, papucsban, fejükön kis födővel vagy ken- 
dővel, szakállasan-bajuszosan, csípőre tett kézzel, barátságos érdeklődéssel 
nézik a kocsiból kiemelkedő fegyveres európaiakat. A konvojt vezető Tóth 
Attila százados kikászálódik a Humvee jobb első üléséről, és odamegy a 
férfiak egy csoportjához. Azok bizonytalanul előrefelé mutogatnak. Arra 
van a mecset, ahol a szavazókört kijelölték. A százados is bizonytalanul 
néz: a Humveek előtt véget ér az út, csak egy vízzel félig ellepett ösvény 
kanyarog előre. Most gyalogolhat végig a mocsárban. Ő, még három katona 
meg a tolmács elindulnak előre, egy helyi férfi mutatja az utat. 

A félig elárasztott földön keresztülvágni újabb kaland, az afgán tolmács 
végig panaszkodik, hogy ő nincs ehhez felöltözve. Végül odaérnek a me- 
csethez, ami tulajdonképpen csak egy kis, kocka alakú épület, tornya sincs. 
Itt újabb férfiak gyülekeznek kíváncsian. Rövid párbeszéd következik: 
Tóth megkérdezi, hogy ez a mecset-e a kijelölt szavazókör. Az afgán férfi- 
ak bólogatnak. Az egyik katona kattintgatni kezd kis digitális kamerájával, 
lefényképezi a mecsetet, meg a víz alá került földet. Az afgánok az árvízre 
panaszkodnak. A harcok mellett ez a legnagyobb probléma Baglanban — a 
tavaszi áradás rengeteg embernek elmosta a házát, a boltját, a földjét. Sokan 
megis haltak. A százados azt mondja, majd megpróbálnak bevonni valami 
segélyszervezetet, amelyik segíthet a parasztokon. A PRT lehetőségei kis 
büdzséje miatt korlátozottak. 

A beszélgetés amúgy kicsit döcögősen megy, mert bár udvariasak a ma- 
gyarok, Tóth kicsit merev, nem az a mosolygós fajta. Az afgánok nyilván 
megszokták a fegyvereseket, mégis nehéz elhessegetni az érzést, hogy a 

Magyar oszlop valahol Baglanban 


nagydarab katonák, a mellkas előtt keresztbe fektetett puska és a sisak 
összhatása nem kelt bennük kimondottan jó érzéseket. De nem ellensége- 
sek; ezen a környéken a lakosoknak nincs különösebb bajuk a NATO-val, 
vagy legalábbis a magyarokkal nem. Nahrín nyugodt vidék. A lakosság 
nagy része tádzsik, elvileg az új rend támasza. Fegyveres ellenállás nincs. 
A tálibokat mindig is utálták erre, ezek az emberek már akkor is harcoltak 
ellenük, amikor Amerika és szövetségesei még nem voltak sehol. 

A katonák visszaindulnak a Humveekhoz. Egyikük egyszer csak bokáig 
süllyed az iszapba, káromkodva próbálja kirázni bakancsából a saras lét, 
cuppogva megy tovább az út szélén. Aztán a tolmács is belezuhan a fekete 
lébe, szitkozódva siet a magyarok után. Közben azon spekulál hangosan, 
hogy mi lesz az emberekkel, akiknek földjét elárasztotta a víz. , Nagy baj- 
ban lesznek, ha valaki nem segít rajtuk. Oda a termés, mit fognak csinálni? 
Felcsapnak útonállónak, mi más választásuk van?" A kocsik nagy nehezen 
megfordulnak a saras úton, és elindulnak vissza, nyugat felé, a főút irányába. 

A következő megálló bent van a városban, a Baglani Központi Kórház. 


239 


A Humveek az épület mellett, az út szélén parkolnak le, a vízelvezető árok 
egyik oldalán, miután keresztülverekedték magukat a boltok és az autósok 
között, a gyalogforgalmon, le a mellékutcába. Itt is azonnal összegyűlnek 
a helyiek megnézni a látványosságot; a gyerekek kis csapatokba verődve, 
vihogva bámulják a külföldieket. A hangulat barátságos. A katonák azt 
mondják, a legtöbb baglani tudja, a magyaroktól nem kell tartani. De nem 
mondhatni, hogy a biztosítókatonák olyan barátságosak volnának az af- 
gánokkal; a többség kicsit merev, morcos. Persze meleg van, és mindenki 
fáradt. De olyan is van, aki elbohóckodik a gyerekekkel, integet, mosolyog. 

Az épület előtt vár az igazgató. Dr. Abdul Kaher Kanetnek hívják, fiatal, 
borotvált arcú, modern ember benyomását keltő afgán, fehér köpenyben. Tóth 
segélycsomagot ad át neki, gyógyszerek van benne. Az orvos körbevezeti, 
megmutatja, hogy a kertbe befolyt a víz, pallókon kell közlekedni. Megkér- 
dezi, mi a helyzet a váróteremmel, amit a PRT ígért, hogy a betegeknek ne 
a napon, a hóban, az esőben kelljen üldögélni. Tóth azt mondja, még nem 
tudja: valószínűleg meglesz, de a jóváhagyás soká tart, minden kérelmet el 
kell bírálni, meg kell vizsgálni, van-e rá pénz; az aígán kormányszerveknek 
is alá kell írniuk, a PRT-parancsnoknak is. Dr. Kanet bólogat, aztán meg- 
kérdezi, nem tudnák-e a magyarok megcsinálni az egyetlen mentőautójukat, 
ami döglötten áll az épület mellett. Azt mondja, elég volna, ha odaadnák a 
pénzt, ők elintéznék a javítást. , Nem akarunk minden problémát rátok pa- 
kolni, tudnunk kell gondoskodni magunkról, ez a mi országunk" — mondja. 
De Tóth nem adhat neki pénzt: előírások vannak, a PRT lehet, hogy megja- 
víttatja a kocsit, de maga fogja intézni, nehogy valaki lenyúlja a támogatást. 

Dr. Kanet megkéri, maradjanak teára, de Tóth siet: még sok helyet meg 
kell ma nézni. , Általában elfogadjuk a meghívást, de ma nagyon sok a 
dolgunk" — mondja szabadkozva. A katonáknak szocializálódni kell az 
afgánokkal, ha tehetik. Meghívást visszautasítani gyakran udvariatlanság, 
ráadásul butaság is, mert így lehet barátokat, szövetségeseket, információt 
szerezni. Odakint a katonák még kiosztanak néhány palack vizet a gyere- 
keknek, ami nagy viháncoláshoz vezet. Iszonyú meleg van. 

A következő állomás egy iskola. Éppen előadás folyik: parasztoknak 


magyaráz egy segélyszervezet munkatársa valami mezőgazdasági kérdés- 

ről. Tóth és a hadnagya egy ideig nézik az előadást, csinálnak pár fotót, a 
parasztok kíváncsian pislognak vissza. Kifelé menet Rangerek húznak el a 
ház előtt a porban, a platójukon rosszarcú fegyveresek állnak, mint valami 
rossz háborús filmben, AK-kkal, gránátvetőkkel. Egyiken-másikon kék ruha 
van, a többi civilben. Rendőrök. Megjelenik a helyi rendőrfőnök is: ápolt, 
fekete szakállú férfi, egy kis ezüstös csíkkal sötét hajában. Tekintetéből 
süt a magabiztosság. Al Pacinóra hasonlít egy kicsit. Határozott léptekkel, 
széles vigyorral lép oda Tóthoz, belecsap a tenyerébe, majd megcirógatja 
a százados szakállát. , Ááá, látom, szakállat növesztettél, remek, remek!" — 
nevet magabiztosan, bólogat, biztosítja Tóthot, hogy minden rendben van, 
látványosan kezet szorít mindenkivel, majd távozik. A százados mereven néz, 
mintha zavarba hozta volna az afgán rendőr lendületes, közvetlen fellépése. 

Aztán kicsit eltéved a konvoj, nem találja a következő célt, egy leányisko- 
lát. A GPS-koordináták megbízhatatlanok. Csoda, hogy tudnak tájékozódni. 
Nincsenek utcanevek, minden ugyanúgy néz ki, és furcsa módon mintha az 
afgánok se nagyon tudnák, mi merre van. Végül megkerül az iskola. Kendős 
nő dugja ki a fejét a kapun. Barátságos, de távolságtartó. Nem akarja been- 
gedni a katonákat. , Félünk a táliboktól, nem akarjuk, hogy idegen katonákkal 
lássanak minket" — mondja. A tálibok néha felgyújtják a leányiskolákat, mert 

, hem értenek egyet" azzal, hogy a nőket oktassák. Ezért rejtőznek magas 
falak mögé, ezért ilyen óvatosak a tanárok. Tóth tudomásul veszi a választ, 
továbbindítja a konvojt. A következő megálló egy újabb leányiskola, ott is 
ez történik. Sokáig ki se jönnek, végül egy férfi portás jelenik meg, és kéri 
a magyarokat, távozzanak. A százados nem erőlteti, úgyis csak azt akarta 
ellenőrizni, hogy a szavazókörlet ott van-e, ahol mondták. 

Dél felé jár az idő, a konvoj nyolc órája van úton, a katonák mégsem tűnnek 
különösebben fáradtnak. Csak az enyhén kókadt tekintetek árulkodnak arról, 
hogy nehéz munka ez, a rengeteg felszerelésben, a melegben, megállóról 
megállóra nyomni, úgy, hogy közben észnél is kell lenni. 


x 


Nem olyan könnyű belelátni a PRT életébe, a járőrözésekbe, a végtelen 

hosszú utakba a Hindukus elfelejtett völgyeiben és platóin, az aígánokkal 
való bajlódásba, az őrködés és a tábori élet unalmába, átérezni a missziós 
katona mindennapjait. Szerencsére egyikük írt egy könyvet az élményeiről: 
Szabó Csaba 2009-ben volt kint, könyve, a Fél év Afganisztánban remek 
betekintés abba, hogy milyen is volt a magyar táborban, Camp Pannoniában 
megfordult magyar katonák sora." 

A Szabó által ábrázolt katona élete összességében unalmas, még ha időn- 
ként meg-meglódulnak is körülötte a dolgok. Az őrbiztosító század egyik 
tűzcsoportjában szolgál, élete az őrködés, a járőrözés és a táborban pihenés 
háromszögében zajlik. A rossz biztonsági körülmények megnehezítik a dol- 
gát: sok út telik el félelemmel, dupla odafigyeléssel, hogy most, most, most 
jön a támadás. De a PRT nagyon óvatos. Így Szabó valódi bajba nem kerül, 
lőnie, menekülnie soha nem kell (bár nem minden társa ilyen szerencsés). 
Az ellenség folyton ott van a szemhatáron túl, az erőszak éppen csak elke- 
rüli őt és társait: látják nyomait a Baglani Dzsadídban folyó harcok után a 
golyó lyuggatta házakon, egy felrobbantott Toyotán, de leginkább a műve- 
leti központba folyton beérkező információkban, amelyek újabb és újabb 
fenyegetésekről és veszélyekről szólnak. De őt magát soha nem éri utol a 
baj, szembesülnie sem kell vele, csak egy-egy öngyilkos merénylőnek nézett, 
de feltehetően ártatlan afgán formájában időnként, akire ráparancsol, hogy 
ne jöjjön túl közel, hogy lassítson vagy forduljon vissza. Egy sérült német 
Mazarba kísérése már óriási dráma és izgalom. De így is nagyon kimerítő 
az egész: a lövészek néha ülve elalszanak a hosszú kinti feladatok után. 

Rengeteg az üresjárat. A könyvben szereplő katonák, amikor pihenőna- 
pot kapnak, főleg alszanak, filmet néznek a laptopjukon, vagy kondiznak. 
Időnként reklamálnak a nem túl változatos konyha miatt, amit egyszer 
néhány Pick szalámis zsemlével sikerül feldobniuk. Az unalomba csak a 
járőrök és más külső feladatok hoznak némi izgalmat, de egy idő után ezek 
is szinte teljesen összeolvadnak, egyiket a másiktól nem sok különbözteti 
meg. Szabónak ráadásul erős honvágya van, hiányzik neki a barátnője, a 
családja, a haverjai. Egyik kollégája állandóan a szabadságig hátralévő na- 
pokat számolgatja, de ő ettől csak még idegesebb lesz; barátnője a hosszú 
távollét alatt némileg elhidegül tőle. A kis tűzcsoport belső békéjét sem 

mindig könnyű megőrizni: még igen messze a misszió vége, amikor egyik- 
másik katonának nemcsak Afganisztánból, de már egymásból is igencsak 
elege van. Amikor pedig végre hazajut szabadságra, azon agonizál, hogy 
mennyit mondjon el abból, ami odakint van: ha teljesen őszinte, akkor csak 
még jobban fognak érte aggódni. 

Az afgánok — a tolmácsokat leszámítva — meglehetősen távolinak, idegen- 
nek és érthetetlennek tűnnek. A katona újra és újra rácsodálkozik a nyomorra, 
a szemétre, a félig csupaszon rohangáló gyerekekre, a kéregető emberekre, 
de leginkább a hentesnél uralkodó kétes higiéniai körülményekre. Nem bízik 
senkiben, még az afgán rendőrökben és katonákban sem. Persze miért is 
tenné: a parancsnokai is tele vannak bizalmatlansággal, és részben okkal. 
De egyébként sincs alkalma érintkezni a helyiekkel. A járőrnek integető- 
kiabáló gyerekeket bírja a leginkább, különösen, hogy némelyikük még 
pár magyar szót is megtanult. Arra nemigen hajlandó, hogy adjon is nekik 
valamit, egy üveg vizet, rágót, mert meg van nekik mondva, hogy az nem 
az ő dolguk, és ha egyszer adnak valamit, akkor nem fogják tudni többet 
levakarni magukról a kéregetőket. De közben úgy tűnik, hogy tényleg segí- 
teni akar: elkötelezett amellett, amit csinál, és hiszi, hogy a PRT jelenléte 
és tevékenysége, a járőrözés, a kormányerők segítése, a fejlesztések az 
afgánok javára válnak, áttételesen pedig nekünk is jók, hiszen talán így 
sem lesz belőlük terrorista. 


A helyiekkel való barátkozás, az afgánok gondjainak meghallgatása, a 
kisebb kérések teljesítése és a kisebb fejlesztési projektek végrehajtása nem 
is annyira azt a célt szolgálták, hogy az afgánoknak jobb legyen és hogy 
a tartomány fejlődésnek induljon. Legalábbis nem elsősorban. Ezeknek a 
feladatoknak végeredményben az volt a szerepe, hogy a katonák a saját 
biztonságukat garantálják. Durván fogalmazva: megpróbálták megvásárolni 
a jóindulatukat." 


t A nagyobb fejlesztési programok már túlmutattak ezen a szemponton. Ld. később. 

Pul-i Khumri 


A szimpátia megnyeréséhez a katonák ott segítenek, ahol tudnak: se- 
gélycsomagokat osztogatnak (a hősugárzótól kezdve az aggregátoron át a 
foci- és röplabdán keresztül a homokzsákokig, az élelmiszerig és a ruhákig 
mindent, amit a helyiek használni tudnak), kisebb fejlesztési programokat 
bonyolítanak le (a helyi médiát segítik, vízelvezető rendszert, gyaloghidat 
húznak fel, kutat ásnak), segítik a helyi rendőrséget (akár azzal, hogy me- 
csetet építenek a parancsnoknak, akár azzal, hogy rádiót vagy meleg ruhát 
visznek ki a rendőri ellenőrző pontokra). 

, Ha magad mellé tudod állítani az embereket, akkor béke lesz. Ha nem, 
akkor téged fognak megszállóként azonosítani, meg keresztesként, meg 
mindenként, csak nem akként, hogy te nekik jöttél segíteni" — mondja Sán- 
dor Tamás. , Hogy a segélyezés megfelelő módszer-e erre? Igazából nincs 
más. Az, hogy te ott járőrözöl, az nem az afgánról szól. Az arról szól, hogy 
már megint itt vannak az idegen katonák. Mondja meg a járási kormányzó, 
hogy mi kell az embereknek, hogy megnyugodjanak. Hogy hova ássuk a 
kutat. Ezzel elejét lehetett venni különböző dolgoknak. Megnéztük, hogy 
melyek a legveszélyesebb helyek, melyek azok, ahol javult a biztonság az 

elmúlt időben, és akkor azt mondtuk, hogy talán itt kell egy lökés... Ahol 
meg zűrzavar van, ott meg próbáljunk meg esetleg kisebb CIMIC-dolgokat 
losztásokat]. Ez alku tárgyát képezhette: azt mondtuk, hogy ha éjszaka 
nincs fegyveres az utcán, akkor lesz kút." 2010-ben a CIMIC-költségvetés 
nagy részét Baglani Dzsadídban költötték el, hiszen ott volt a legnagyobb 
a forrongás. 
5A kis dolgok is nagyon sokat számítanak" — mondja egy katona. , Akár 
az, hogy odaadom a vacak honvédségi bakancsomat egy szerencsétlennek, 
aki egyébként papucsban jár, vagy kiosztok egy pár csomag rágót, és a 
gyerek ott elrágcsálja. Ez mind tök jó. És közben mutatom neki a magyar 
zászlót itt a vállamon. Mindjárt könnyebb a szüleivel is, jobb a kapcsolat 
— aztán lehet, hogy legközelebb szólnak, ha valahol bomba van, mert hogy 
a magyarokat ne bántsák. Vagy amikor a lázas gyereknek Algopyrint adott 
a doki — éppen hogy csak nem álltak neki szobrot emelni nekünk. Esetleg 
csákót hajtogatni az újságból, amit szerkesztettünk, a gyerekek imádták, 
az első jó felhasználása volt, úgyse tud senki olvasni" — mondja kacsintva. 
A katonák hozzáállása az afgán emberekhez korántsem mindig harmoni- 
kus. A Magyar Honvédség sok szempontból kifejezi a magyar társadalmat, 
annak sok előítéletét és búját-baját. Sok katona számára az afgánok egy- 
szerűen csak , cigányok" voltak, akiknek nem kell más, , csak a segély". 
, Néha csinálhatnánk jobban is: annyi mindent el lehetne érni kicsit több 
odafigyeléssel, hogy nem úgy fogom a puskát, hogy leveszem a sisako- 
mat, hogy szakállt növesztek, hogy kedves vagyok a gyerekekkel, hogy 
kiosztom ezt a néhány tollat, labdát, rágót; hogy nem zavarom el egyből a 
kocsi mellől, hanem elökörködök vele egy kicsit" — ismeri el egy katona. 
Volt katona, aki még egy műmosolyt sem tudott az arcára erőltetni, sokuk 
teljesen mereven bámulta az afgánokat napszemüvege mögül, holott még 
az alapfelkészítésen is elmondják nekik, hogy vegyék le, ha a helyiekkel 
érintkeznek. De sok katonának meg könnyen jött a mosoly és a figyelmes- 
ség, és még a legprimitívebbnek tűnők közt is sok volt, aki tényleg segíteni 
akart. És még a legvérfagyasztóbb kommenteket megeresztők is képesek 
voltak néha egészen meglepő figyelmességekre. 
A különböző segélyek kiosztogatásával az egyik probléma az, hogy nehéz 

Segélyosztás 


róla meggyőződni, hogy valóban eljut azokhoz, akiknek szüksége van rá, 
illetve ha eljut, akkor náluk is marad. Nem mindig van rá lehetőség, hogy 
a PRT közvetlenül a rászorultaknak adja oda a segélyeket. Néha a helyi 
hatóságokra, faluvezetőkre kell támaszkodni. A falvak vezetői, a rendőrök és 
más hatalmasságok pedig néha megpróbálják lenyúlni a kiosztott cuccokat, 
még a gyerekektől és a legszegényebbektől is. Az is elképzelhető, hogy a 
segélyek egy része az ellenállókhoz jutott. , Ezt mi nem tudjuk lekezelni. 
Próbálunk a helyi vénekre, a súrára támaszkodni, ők ismerik a helyieket, 
az igényeket. De teljesen kivédeni nem tudjuk" — ismeri el Török Lajos 
őrnagy, a PRT-8 CIMIC-főnöke. 

A katonák mindent bedobtak. A segélyezés és a mosolyság-integetés mellett 
csináltak roadshow-kat, szerkesztettek újságot és szórólapokat. A parancsnok 
tartott időnként egy beszédet a helyi tévében, és kérdés-válasz műsort is csi- 
náltak a rádióban. De igazi ereje azoknak a történeteknek van, amelyekben a 
katonák tényleg segítettek valakin. A tizenkilenc éves Hafizulla a mai napig 


élénken fel tudja idézni a napot, amikor testvérére, az ötéves Rahmatullára 

(nem az igazi nevük) véletlenül ráömlött egy palack égő benzin. A kisfiút 
életveszélyes sérülésekkel vitték Mazar-i Sarífba. , Mazarban azt mondták, 
hogy nem tudnak vele mit csinálni. Hogy lehetetlen. Aztán visszahozták 
ide, és a PRT orvosai megmentették. Hónapokig kezelték, és most már jól 
van. Ha ránézel a kezére, össze van rajta zsugorodva a bőr, és csak sántítva 
tud járni, de él és még biciklizni is tud. Jövőre iskolába megy. A magyarok 
mentették meg" — mondja Hafizulla. Egy ilyen történet, ha elterjed, egymaga 
többet ér, mint sok segélyosztás, roadshow vagy szórólap. 

Az egyik elmulasztott lehetőség az orvosok és felcserek egy kicsit kreatí- 
vabb használata. Egy-két alakulatnak eszébe jutott, hogy egy-egy délutánra 
kiküldjön néhány magyar katonaorvost az afgánokat megvizsgálni, kisebb 
nyavalyáikat kezelni, gyógyítani, de rendszert soha nem csináltak belőle. 
Pedig ezzel óriási jóindulatra lehet szert tenni a katasztrofális egészségi 
állapotban lévő, állandóan kisebb sérülésekkel, ilyen-olyan problémákkal 
küzdő helyiek körében. Amelyik felcser — például Hajnóczy Csaba az OMLI- 
3-ból — próbálta, rögtön látta, hogy mennyire hálásak, akár csak egy seb 
kitisztításáért, újrakötéséért, valamennyi orvosság kiosztásáért. Az ilyen 
hírek pedig gyorsan terjednek. De a PRT hol arra hivatkozott, hogy nincsen 
rá kapacitása, hogy az orvosoknak védelmet nyújtson, hol meg arra, hogy 
nagyobb szükség van rájuk odabent a táborban. 

Hogy mindennek pontosan mennyi haszna van, nehéz mérni. A katonák 
próbálkoztak közvélemény-kutatásokkal, de az eredmények néha megmoso- 
lyogtatóak voltak. , Az utolsó nem volt rossz, mert a tartományi fővárosban 
most már el tudják helyezni, hogy milyen nemzetiségűek vagyunk" — mond- 
ja Király Miklós őrnagy, a psyops részleg főnöke a PRT-8-ban, az irónia 
legcsekélyebb jele nélkül, mintegy három és fél évvel a PRT beindítása 
után. , Falun még ezt se nagyon — ott csak azt, hogy PRT és hogy külföldi 
katonák vagyunk. Tény, hogy annyira nem adja magát a dolog, mert például 
Humveekat használunk, ami nem is annyira szerencsés, tekintve, hogy az 
amerikaiak megítélése a béka feneke alatt van. ..?" Nehéz megmondani, hogy 
miért kóvályognak ennyire a sötétben az afgánok, végül is a PRT 2006 óta 
ott van, és gyakorlatilag folyamatosan mászkál, még a tartomány távolabbi 
részeire is. Lehet, hogy egyszerűen mindegy nekik: annyi katona van ott. 

A terepjárón pedig lehet, hogy hiába lobog a picike magyar zászló, és hiába 


van ráírva, hogy , HUN PRT", ha a latin betűket úgysem ismeri a többség. 
De a kutatások mégiscsak hasznosak voltak Király szerint, mert voltak, akik 
megjegyzéseket firkáltak a margóra. , Olyanokat írtak rá, hogy járőrözzünk 
többet ezen meg ezen a környéken, mert sok a betörés. Vagy hogy járjunk 
nyitott konvojokkal, hogy meg lehessen előzni a katonai járműveket. Mos- 
tanában a biztonság a fő gond" — mondta 2010 tavaszán. 

Egy katona, ha megismerte az afgánokat, egyébként is érezni fogja a 
hangulatot. , Mi nemcsak megépítjük a projekteket, hanem kezeljük is őket" 
— mondja Boldizsár Gábor ezredes, a PRT-8 parancsnoka. , Visszamegyünk, 
karbantartunk, ha kell, és olyankor látjuk, hogy hogyan reagálnak az emberek, 
hogyan viselkednek. Így mérjük a hatást. A mindennapi párbeszéd része, 
hogy apropó, mi van a sulival, vannak tanárok, hozzunk füzeteket? Érzi az 
ember a hangulatot. Volt, hogy odamentek a tolmácshoz és megkérdezték, 
hogy te, ez muzulmán? Mármint én. Nem, mondja a tolmács. Ja... Pedig 
olyan rendes embernek tűnik. Én azt tapasztaltam, hogy el lehet nyerni a 
bizalmukat. És adott esetben majd kapsz egy telefont, hogy inkább most 

ne gyertek, mert támadás készül. Nem biztos, hogy a tutit fogja elmondani 
neked, de lehet, hogy annyit igen, hogy most ne gyere oda." 

Rózsa Tibor ezredes, a PRT-3 parancsnoka több kérdés-válasz műsort is 
csinált egy rádióban. , Félórás műsor volt, hetente kétszer, alkalmanként 
10-20 kérdéssel, egy-két hónapig ment. Főleg a fejlesztésekről meg a saját 
sorsukat érintő dolgokról kérdeztek persze. Nem mindenki tudta, hogy 
magyarok vagyunk, sok afgánnak minden külföldi amerikai. Volt, aki azt 
kérdezte, mit keresünk mi itt, miért nem megyünk haza. De szerintem a 
többség pozitív volt. Talán valamivel több, mint a fele? — mondja. 

Saját tapasztalatom az, hogy a PRT kivívott magának egyfajta tiszteletet 
Baglanban. Sok afgán, akivel beszélgettem, méltatta, hogy a magyar katonák 
jellemzően udvariasak, figyelmesek, és ahogy többen is megjegyezték, sokat 
mosolyognak. Jó megítélésükbe bizonyára belejátszott az is, hogy a PRT 
nem harcolt, ezért függetlenül attól, hogy pontosan mennyit is segített az 
afgánoknak, kárt biztosan nem csinált. De ahogy egyre romlottak a biztonsági 
körülmények, és egyre világosabbá vált, hogy az afgánoknak tett ígérete- 
it — demokráciáról, igazságosságról, fejlődésről — a nemzetközi közösség 
nem tudja betartani, úgy lehetett egyre több csalódott és dühös hangot is 
hallani. És a csalódás alól a magyar katonák sem tudták magukat kivonni. 

EZ ITT NEM EGER VÁRA 


A PRT körül gyakorlatilag folyamatosan romlott a biztonsági helyzet, bár a 
téli időszakok általában valamivel nyugodtabbak voltak. A második váltás 
2007 tavaszától őszig tartott, és tagjai öt-tíz támadást is elszenvedtek, egy 
katona meg is sebesült: jobb alkarján átment egy repesz. A 2008 tavaszáig 
kint lévő harmadik váltást már több mint egy tucatszor próbálták meg fel- 
robbantani. A támadások egyre szofisztikáltabbak lettek, de a magyaroknak 
mindig szerencséjük volt: sok pokolgép rosszkor robbant fel, vagy nem 
robbant fel rendesen, vagy időben észrevették. ,, Volt olyan, hogy métereken 
múlott, hogy nem a Mercedes alatt robbant fel, hanem előtte. De az elejét 
így is szépen rendbe rakta" — mondja Rózsa Tibor. Az ellenállók időnként 
rajtaütöttek a főúton haladó katonai konvojokon és a rendőrállomásokon is. 

2007. október 29-én két rakétát lőttek ki a táborra, de mind a kettő a 
falakon kívül csapódott be. A katonák még abban sem voltak teljesen biz- 
tosak, hogy ők voltak a célpont, nem pedig a hegy alatt fekvő cementgyár, 
esetleg a nem messze lévő kormányzói iroda. A támadás, noha kisebb mé- 
diaspekuláción és ijedtségen túl semmilyen kárt nem okozott, aláhúzta a 
tábor sebezhetőségét: a tényt, hogy egy magas hegygerinc aljában fekszik, 
ahonnan simán támadható aknavetőkkel, ha a gerinc felett a kormány el- 
veszítené az ellenőrzést. 

Egy héttel később egy öngyilkos merénylő felrobbantotta magát a baglani 
cukorgyár megnyitóján, a robbanásban legalább 75 ember meghalt, köz- 
tük 59 gyerek. A halottak közt volt hat afgán parlamenti képviselő is. Egy 
ENSZ-vizsgálat szerint ráadásul a robbanás utáni pillanatokban a pánikba 
esett biztonsági őrök tüzet nyitottak az egymást tipró emberekre, további 
áldozatokat okozva. Azóta sem derült ki, hogy ki volt a felelős, de a gya- 
nú a Hizb-i Iszlámira, a fő baglani ellenálló szervezetre vetült. Magyarok 
nem voltak a helyszínen, és érdekes módon a tartományi vezetés köreiből 
sem, ami némi spekulációra adott okot arra, hogy pontosan ki és mit tudott. 

Furcsa, de mintha senki nem próbálkozott volna azzal, hogy a romló 
tendenciát megfordítsa. , Senki nem foglalkozott a biztonsági helyzettel" — 
mondja Rózsa Tibor. , A rendőrség csinált ezt-azt, de nem volt koordináció 
senkivel. A kormányzó tartott szerdánként egy biztonsági értekezletet, ahol 
óriási szpícseket nyomtak, de soha nem történt semmi. Mindig csak olyan 
dumát nyomtak, hogy minden milyen rendben van. Gittegylet volt az egész." 

Rózsa megpróbált lépni. Az Erős Kéz 1 és 2 hadművelet, amelyben ma- 
gyarok és Kunduzból lehívott afgán katonák és helyi rendőrök vettek részt, 
tisztogató műveleteket indított Baglani Dzsadídban. A PRT nem vehetett 
részt a művelet offenzív részében, így főleg útellenőrző pontokat létesítettek 
az afgánokkal közösen, illetve járőröket küldtek a célterületekre. A rendőrök 
átvizsgáltak egy csomó házat, pár embert letartóztattak, begyűjtöttek vala- 
mennyi fegyvert is. De 2008 tavaszára megint elkezdtek szétesni a dolgok. 

APRT negyedik váltása keményebbre fogta a tempót. A csoport élére két 
különleges műveleti tiszt, a szolnoki 34. zászlóaljat vezető Simon Attila 
ezredes és helyettese, Sándor Tamás alezredes került. Ők pesszimistán 
szemlélték a helyzetet. , Látszott, hogy egyre kevésbé működőképes az, 
hogy osszunk békét és segítsünk és minden szuper, és hogy béke van és 
nincs nagy gáz" — mondja Sándor. , Régebben nem volt beazonosítható, 
hogy a támadások specifikusan ellenünk irányultak volna. Ez akkor kezdett 
megváltozni. Tudható volt, hogy a magyar járőrre lőnek, a magyar járőr 
ellen tesznek le pokolgépet. Láttuk, hogy ez itt nem afgán leszámolás, nem 
belviszály, hanem minden egyértelműen arra utalt, hogy mi itt mint ellenség 
kezdünk felkerülni a palettára." 

Sándor úgy gondolta, hogy a PRT eddig nem volt elég kemény. A két 
magyar special forces-os katona kinevezésével párhuzamosan az északi 
régió NATO-parancsnokságának élére egy német harckocsizó tábornokot 
neveztek ki, aki hasonlóan határozott nézeteket vallott. 2008 nyarán így már 
egymást követték a biztonsági műveletek a Pul-i Khumritól északra fekvő 
területeken. Fegyvereket kerestek, robbanóanyagot, ellenállókat. A németek 
kezdtek komoly bajba kerülni Kunduzban, és meg voltak róla győződve, 
hogy ennek részben az az oka, hogy a magyarok túlságosan engedékeny 


politikát folytatnak a szomszédban. , Az északi parancsnokság, amit a néme- 

tek vezettek, folyton kritizált minket, hogy mi nem vagyunk elég harcosak, 
intenzívek, agresszívak, hogy túlságosan az újjáépítésre koncentrálunk és 
az aktív műveletek nincsenek végrehajtva" — mondja Sándor. A németeket 
részben Baglanból ütötték folyamatosan az ellenállók, aztán oda is vonultak 
vissza. Onnan csempészték fel a fegyvereket is, át a zónahatáron. A minden- 
kori PRT-parancsnoknak innentől folyamatos fejfájást jelentett, hogy a két 
ellentétes elvárásnak és parancsnoki láncnak — az óvatosabb és a szabályok 
által megkötött kezű magyarnak és az agresszívabb, egyre romló bizton- 
sági helyzettel szembenéző helyi NATO-parancsnoknak — megpróbáljon 
egyszerre megfelelni. 

Simon és Sándor részben azzal próbálták levakarni magukról a németeket, 
hogy keményebbre vették a jelenlétfenntartó járőröket. Időnként belementek 
tisztogató műveletekbe is, már amennyire ezt a harcot, a házkutatást és az 
afgánok letartóztatását tiltó mandátumuk lehetővé tette. A norvégok, a né- 
metek és az afgánok jelentették az izmot, a magyarok a külső gyűrűt adták. 
Komoly volt az igénybevétel. , Az őrbiztosító század nullára volt hajtva. 
Szükségjárőröket kellett szervezni a törzsből, hogy a lövészek pihenhessenek. 
Érdekes volt látni a pénzügyes tisztet a géppuska mögött járőrfeladaton" — 
mosolyog Sándor. Az Operation Vikingen, amit a magyarok terveztek és 
amelyben a magyar parancsnok irányította a norvég századot, négy fegy- 
verrejtekhelyet is felszámoltak két nap alatt. Egy másik alkalommal egy 
egész szakasz magyar lövész ment el egy műveletre a norvégokkal Bagdis és 
Fariab tartomány határára, ahol a norvégok egy manőverben tizenvalahány 
ellenállót intéztek el. Camp Pannoniában a törzset kellett befogni járőrre, 
nehogy a kintieknek feltűnjön, hogy az őrbiztosítók elhúztak az ország másik 
végére. (, Az nem lett volna jó. Ez itt nem Eger vára" — mondja Sándor.) 
Ekkor még ráadásul nem voltak páncélozott Humvee terepjárók (2008 őszén 
jöttek meg), a katonák a kis Mercedesekkel erőlködtek. Ezekben pedig 
olyan pokoli meleg volt, hogy időnként menet közben ki kellett nyitni az 
ajtajukat és lábbal kitámasztani, hogy az ember ne fulladjon meg odabent. 

A német különleges műveletiek kétszer is lerepültek Mazarból, hogy 
berúgjanak pár ajtót. Az első alkalommal le is lőttek valakit, akiről azóta 
sem derült ki, hogy civil volt-e vagy sem. Ráadásul nem szóltak előre 

senkinek, hogy ők most lejönnének keménykedni. Másodjára már szóltak, 
de csak Sándornak, az afgánokban ugyanis nem bíztak meg. A kormányzót 
meg a rendőrfőnököt pedig az ezredesnek kellett értesítenie, de csak az 
utolsó pillanatban, nehogy kiszivárogjon az akció híre, és a célszemély — a 
2007-es cukorgyári robbantás szervezője — meglépjen. Sándor harminc 
perccel a rajtaütés előtt szólt a kormányzónak, hogy melyik járásban lesz 
az akció, de a fickó még így is meglépett. Ráadásul a kormányzó megsér- 
tődött, hogy kihagyták a buliból, és hogy a NATO a tudta és jóváhagyása 
nélkül akciózik a területen. Annyira mérges lett, hogy állítólag utasította a 
járási rendőrfőnököt, hogy lőjék le az érkező NATO-helikoptereket. Ebből 
természetesen botrány lett. 

Az első tragédia június 10-én ütött be, amikor a PRT tűzszerész-csoport- 
jának egy útszéli bombához kellett kimennie. A magyarokat az amerikaiak 
és az afgán rendőrök riasztották, hogy egy afgán teherautó házilag készített 
robbanószerkezetre futott Nahrín járásban, a főúttól nem messze. A tűz- 
szerészeknek meg kellett vizsgálni a helyet, hogy nincs-e még egy bomba 
valahol. Az egység parancsnoka a 29 éves Kovács Gyula főtörzsőrmester volt, 
aki három másik katonával és egy tolmáccsal együtt ment ki a helyszínre. 
Kovácsot Magyarországon a legjobbak között tartották számon. Meg is ta- 
lálták a bombát, amit először a tűzszerészrobottal próbáltak megmozdítani. 
A robot elvágott két vezetéket a robbanószerkezeten, de kiemelni nem bírta: 
feltételezések szerint 25 kilónál is nehezebb lehetett. Kovács ezután úgy 
döntött, személyesen megy oda a bombához, ami azonban néhány perccel 
később felrobbant, ő pedig azonnal meghalt, hiába volt rajta védőruha. 

Lehet, hogy a bomba csapda volt: a vizsgálat megállapította, hogy a 
robbanószerkezet alatt rejtőzött még egy másik is, amit feltehetőleg táv- 
irányítással hoztak működésbe — utólag megtalálták azt a drótot, amivel 
felrobbantották. A merénylők talán csak arra vártak, hogy a tűzszerész 
megközelítse a szerkezetet. Az biztos, hogy voltak ellenállók a helyszínen, 
mert a helyszínen lévő katonákat tűz alá is vették egy mintegy háromszáz 
méterre lévő épület- és facsoportból. Az események fenti rekonstrukciója csak 
hozzávetőleges, mert a vizsgálóbizottság jelentését tíz évre titkosították. ! 

A második tűzszerész egy hónappal később, július 12-én halt meg. A Ko- 

Járőr Pul-i Khumri felett. 


vácsot váltó, és még csak néhány hete szolgáló Nemes Krisztián századost 
és embereit szombat reggel hat óra körül értesítették az afgán rendőrök, 
hogy két bombát találtak a Kunduz felé vezető főúton, a tábortól mintegy 
ötven kilométerre északra. A magyarok értesítették a németeket, akik le- 
jöttek Kunduzból biztosítani, még egy jelzavaró (jJammer) kocsit is hoztak, 
nehogy távirányítással robbantsák fel a bombát. Az utolsó percek kissé 
homályosak, de annyi biztos, hogy Nemes egy afgán rendőrt követve letért 
az útról, majd rálépett egy robbanószerkezetre, ami azonnal végzett vele. 
Utólag többen feltették a kérdést, hogy a százados kellő óvatossággal járt-e 
el, amikor biztosítás és védőruha nélkül próbálta meg felderíteni a célt, il- 
letve elhagyta a főutat egy olyan helyen, ahol alaposan feltételezhető volt, 
hogy robbanószerkezet van. Afganisztánban egyébként is veszélyes az út 


mellett mászkálni, hiszen szinte minden tele van szórva aknákkal. 

A magyar álláspont szerint a tűzszerészekre utaztak. Az első robbantást 
megelőző időszakban két csalibombát találtak a magyarok — a robbanóanyag 
helyén homok volt. Ezeket azért fektethették le, hogy kifigyeljék, hogyan 
dolgoznak. A honvédségi vizsgálat azt állapította meg, hogy a tűzszeré- 
szek merénylet áldozatai lettek, nem pedig baleseté — az ellenség el akarta 
őket kapni. NATO-pletykák szerint a tálibok akár tízezer dollárt is készek 
fizetni egy tűzszerész életéért. Havril András vezérkari főnök egyenesen 
azt mondta, hogy a magyar tűzszerészek voltak a célpontok, mert annyira 
jól végezték a munkájukat. De minderre igazából nincsen bizonyíték, és az 
ellenállóknak valószínűleg bármilyen szövetséges tűzszerész jó lett volna. 
Természetesen elképzelhető, hogy így történt, de megítélésünk szerint a 
meglehetősen szedett-vedett baglani ellenállás 2008-ban még nem muta- 
tott olyan fokú szervezettséget és professzionalizmust, hogy kifejezetten a 
magyar PRT tűzszerészeire vadásszon. 

A két tűzszerész halála majdnem összeütközésbe hozta a PRT-t a tartomány 
egyik legfontosabb tényezőjével, a Baglani Dzsadídot vezető Amír Güllel. 
Sándor részben őt tette felelőssé a két incidensért. , Gül járási kormányzó 
volt, óriási tiszteletnek örvendő egykori mudzsahed, kulcsfigura a szovjetek 
elleni háborúban. Szerintem rendelkezett akkora befolyással, amivel ezeket 
az eseteket megakadályozhatta volna, vagy minket legalább előtte infor- 
máljon. A Gyula halála után elmentem hozzá és megmondtam neki, hogy 
azt várom tőle, hogy stabilizálja a biztonsági helyzetet a járásban. Mert az 
nem járja, hogy nem lehet használni a két főutat, hogy merényletek vannak, 
hogy a konvojokat fenyegetik. Vagy megpróbálja megoldani ezt a dolgot, 
és akkor elővesszük a fejlesztési projektjeit, és megpróbálunk velük olyan 
haladást elérni, hogy ő itt el tudja magát adni ezek alapján. Vagy pedig 
kénytelenek leszünk német, norvég, amerikai segítséggel megcsinálni azt, 
ami neki volna a dolga, és stabilizálni ezt a környéket. Ez után a beszélgetés 
után volt is egy hónap, amikor nyugalom volt, tehát ő próbált valamit. És 
akkor beindítottunk pár projektet, amit egyébként későbbre terveztek. Lett 
kút, iskolának tanfelszerelés, padok, illetve a kormányzati hivatal meg lett 
csinálva rendesen, amit ő folyton kért" — mondja Sándor. 


, Ezután következett a második haláleset. Engem sokkolt, mert szentül 

meg voltam róla győződve, hogy sikerült vele egy normális kapcsolatot 
kialakítani. Azt gondoltam, hogy értesíteni fog minket, ha valami készül. 
Nyilvánvalóan nem várható el tőle, hogy egyedül stabilizálja a környéket, 
ezt a rengeteg szervezetet ő nem tudja megállítani. De az, hogy semmi infor- 
mációnk nincs, ráadásul ugyanaz történik meg, ami már egyszer megtörtént, 
holott a tűzszerészek semmi offenzív feladatban nem vettek részt, éppen 
ellenkezőleg, a civileket védik... Úgyhogy mondtam, hogy na jó, most egy 
komolyabb beszélgetésnek kell következnie. És kértem tőle egy találkozót 
a robbantás helyszínén. Nem volt túl boldog, kereste a kibúvókat. De végül 
eljött. Megjelent egy ilyen páncélozott terepjáróban, de olyan fullextrásban, 
amilyen nekünk sem volt, meg is kérdeztem, hogy fú de szép kocsi, honnan 
van... Aztán mondtam neki, hogy most megtisztítja a területet, és nekem 
innentől arról is van infóm, ha egy fűszál megmozdul. És amíg ez nem 
történik meg, addig mi minden fejlesztést leállítunk. A következő atroci- 
tásnál pedig lezárjuk a főutat mindkét irányból, és senkit nem engedünk 
ki vagy be szigorú átvizsgálás nélkül. Emellett full katonai jelenlét lesz 
mindenhol. Persze ez blöff volt. De volt valamennyi alapja: az amerikaiak 
egy éjszakai műveletre készültek, meg az északi parancsnokság is akart 
csinálni még egy nagyobb tisztogatást. Szóval egy ideig fenn tudtuk volna 
tartani a blöfföt. Amir Gül el is kezdett pörögni, hogy ő ebbe belebukhat. 
És megint egy csöndesebb időszak következett — de megint csak időszakos. 
És ekkor kiderült, hogy Amir Gül legalább annyira fél a táliboktól, mint 
bárki más. Presztízsharc folyt a helyi szervezetek között, és ennek volt a 
részese ő is, de már igazából nem tudta ellenőrizni az eseményeket. Próbált 
mindenkinek megfelelni, de az én elvárásom, hogy ő tartsa féken a járást 
a kapcsolatrendszere segítségével, ekkor már nem volt reális. És nekünk, 
a PRT-nek, fel kellett rá készülnünk, hogy Baglanban kőkemény harcok 
lesznek"? — mondja Sándor. 

Az első tűzszerész halála a PRT-parancsnok, Simon Attila fejébe került. 
Simont az ÖHP és a Honvéd Vezérkar felelőssé tette az incidensért, állás- 
pontjuk szerint ugyanis nem kellett volna kiengednie a katonát. A vezetőség 
szerint a tűzszerészek feladata egyedül a PRT biztonságát érintő bombafe- 
nyegetések elhárítása volt, erre abombára pedig ez nem vonatkozott, hiszen 

távol volt a tábortól, és nem volt a helyszínen magyar katona vagy civil.? 
Simont nem sokkal később hazabhívták, feladatait a parancsnokhelyettes, 
Sándor vette át. 

Simonra egyébként is panaszkodtak. Sok alatta szolgáló katona mondta, 
hogy az ezredes nem tudott bánni a beosztottjaival, ordibált velük. Ezt nem 
mindenki tolerálta jól, és volt, aki panaszkodott rá hazafelé. Még olyan 
pletykák is megjelentek az újságokban, hogy a táborban , lázadásközeli 
állapot" alakult ki. Ezt Sándor egy erőteljes hangú nyílt levélben cáfolta, 
amikor átvette a parancsnokságot, de az biztos: sokan megkönnyebbültek, 
amikor Simon nem jött vissza szabadságáról." Simon maga nekem azt 
mondta: ő kemény katona és egyenes ember, Afganisztán pedig hadműveleti 
terület, ahol nincsen kecmec. , Ez egy nagyon kemény munka, és sajnos 
nem mindenki van a helyzet magaslatán egy misszión. És van, akinek nem 
tetszik, ha van egy kőkemény parancsnoka" — mondta. 

Sándor szerint Simon felelősségre vonása Kovács haláláért nem volt 
igazságos. , Nem tehetett róla. A bomba a Nahrínból Khost wa Ferengbe 
vezető úton volt. Nem tudom, kinek kellett volna felszedni, ha nem ne- 
künk. Erre vállalkoztunk: a mozgás biztosítása a saját és szövetséges erők 
számára a főútvonalakon, beleértve a járási főútvonalakat is. Tehát nem 
csak az Uranuson, a Plutón és a Zodiacon [a három műút NATO-kódnevel. 
A németek ezzel számoltak: hogy a magyar tűzszerészek Baglanban meg- 
oldják a mozgásbiztosítás ezen részét. Más parancsnok alatt is pontosan 
ez történt volna" — mondta Sándor." Simon maga pedig úgy vélte, hogy a 
hazai vezetőségnek egyszerűen kellett egy fej Kovács halála miatt, és vele 
vitették el a balhét, szerinte igazságtalanul. 

, A Gyula elvesztésénél megzuhant mindenki" — mondja Sándor. , Tűzsze- 
rész meghalhat bárhol a világon... de nem a Gyula. Olyan profi volt az az 
ember... Annyira figyelt mindenre. Lenyűgöző volt. Én örülnék, ha olyan 
jó lehetnék a saját szakmámban. Mit lehet ilyenkor csinálni? Elmondani, 


t Azt a véleményt a Külügyminisztérium is osztotta, hogy a NATO-szabályok szerint az út- 
vonalak nyitva tartása a szövetséges csapatok előtt a PRT-t fenntartó vezető nemzet, vagyis a 
magyarok feladata 

hogy van holnap is. Hogy nem azért halt meg, hogy bezárjuk a kapukat és 
rettegjünk a saját életünkért. Ezt ő sem akarná. Mert akkor feleslegesen 
halt meg. Hanem hogy a magyar katona menjen és folytassa emelt fővel és 
megmutassa, hogy mi végrehajtjuk a feladatot, akárhány hónap van még 
hátra, és nem fog változni semmi, nem leszünk kint kevesebbet, nem fo- 
gunk végrehajtani kevesebb feladatot. A Krisztián után már nehezebb volt 
ezt elmondani persze..." 

A tűzszerészek egyébként is veszélyes játékot játszottak. Túl azon, hogy 
minden tele volt a tálibok által lerakott robbanószerkezetekkel, meg a szov- 
jet időkből ottmaradt aknákkal, az afgánok jelentős részének hozzáállása 
hihetetlenül laza volt. Képesek voltak odamenni egy aknához és elkezdeni 
piszkálni, sőt játszani vele. , Egyszer éppen a rendőrfőnökkel teáztunk vala- 
hol, és bejött egy rendőr, hogy találtak egy aknát kint az úton" — meséli egy 
katona. , Kérdeztük, hogy pontosan milyen akna meg mik a részletek. Na, 
aszondja az arc, no problem, no problem. Kimegy, visszajön egy zacskóval, 
amit letesz az asztal közepére, de így rendesen a teás poharak közé, kinyitja 
a zsákot, és ott van a taposóakna, négy kiló trotillal megszerelve. Mondtuk 
neki, hogy vigye már ki a ház elé és hagyja ott egy kicsit..." 

A baglani főtűzszerészről, Ahmad Dzsanról (, Johnny bácsiról") olyan 
pletykák járták, hogy részben a saját maga által lerakott bombákat szedegeti 
fel, így öregbítve saját hírnevét. Egy magyar tűzszerész mesélte, találtak olyan 
robbanószerkezetet, amiben pont olyan szigetelőszalagot találtak, amilyet 
korábban ők maguk adtak Ahmad Dzsannak. Egy alkalommal, amikor a 
tűzszerészeket egy feltételezett pokolgéphez hívták ki, egyszer csak meg- 
jelent Ahmad Dzsan, nagy dérrel-dúrral keresztülgyalogolt a biztosításon 
(elvileg senki nem mehet a helyszínre, csak a munkát végző tűzszerészek), 
odament a bombához, hipp-hopp eltávolította belőle a gyutacsot, zsebre 
vágta, majd elégedetten távozott. A magyar tűzszerészek, akik addig a 
robottal próbálták megközelíteni a szerkezetet, szájtátva bámultak. Úgy 
érezték, az afgánok bohócot csináltak belőlük és valószínűleg saját maguk 
rakták oda a bombát. Ez is belejátszott abba, hogy a tűzszerészekkel igen 
óvatosan bántak Kovács és Nemes halála után — úgy érezték, hogy túl sok 
helyről leselkedik rájuk veszély. 

2008-ban már nem is mentek ki többet, és óvatosságból még sokkal ké- 
sőbb is korlátozták, visszafogták a munkájukat, ha abombafenyegetés nem 
a tábor közvetlen biztonságát érintette. A vezetés féltette a katonákat, és 
tartott attól is, hogy még egy haláleset alááshatja a misszió hazai támoga- 
tását. , Mi csak meg akarjuk óvni a katonákat. Ezt masszívan elvárja tőlünk 
a katonai vezetés és a társadalom. Ebben a misszióban a nulla áldozat az 
elfogadható" — mondta 2010 májusában Nemes Tamás alezredes, a PRT pa- 
rancsnokhelyettese. Pedig a közvélemény meglehetősen nyugodtan fogadta 
az eseményeket. Nem volt hisztéria, és egy szem szocialista országgyűlési 
képviselőn kívül senki nem követelte, hogy hozzák haza a katonákat. Sok 
tűzszerészt mindez persze rettenetesen frusztrált, hiszen attól odakint még 
nem lett kevesebb a bomba, hogy őket féltették a vezetőik. 

A regionális NATO-főparancsnokságnak sem tetszett, hogy a PRT-re 
nem lehet rábízni egy csomó feladatot, és helyettük a németeknek vagy a 
belgáknak kell lemenniük. , Nem is értették a németek, amikor a Krisztián 
halála után mondtam nekik, hogy nem megy ki többet magyar tűzszerész" 
— mondja Sándor. , Szerencsém volt, hogy egy olyan magyar szabály mögé 
tudtam bújni, hogy nincs első osztályú tűzszerészünk, csak másodosztályú, 
ő pedig nem mehet ki ilyen feladatra. Azzal is takaróztunk egy ideig, hogy 
a tűzszerészek nincsenek olyan mentális állapotban, hogy kimenjenek, mert 
egy hónap alatt elveszítettek két parancsnokot. A németek folyamatosan 
reklamáltak, de hát ez van." 

2008-ból még egy esetet érdemes kiemelni, ami filmbe illő: szeptemberben 
rálőttek egy konvojra a Pul-i Khumrit Kabullal összekötő főúton, fönt a 
Szalang-hágón. A toronygéppuskást két találat is érte, a fején és a mellkasán, 
de a sisak és a mellény megfogta a lövedékeket. Igaz, a cigarettásdobozt 
szétnyitotta a zsebében az ütés. , Brutálisan jó lövész lehetett az" — mondja 
elismerően Sándor, aki maga is ott volt a konvojban. , Két rövid sorozatot 
hallott a gyerek. Tizenkét lövés találta el a kocsit, hat a tornyot, kettő pe- 
dig őt — és ez mozgó célpontra leadott lövés volt. Mondjuk, a fő gond az 
volt, hogy nem maradt cigije a visszaútra..." A katonának még volt annyi 


lélekjelenléte, hogy visszalőjön — Sándor azt mondja, két sorozatban lőtte 

el a százas hevedert. Saját bevallása szerint el is találta az ellenséget, bár 
inkább nem mentek föl a hegyoldalba ellenőrizni. 

Az igazság az, hogy hiába próbálkozott a két szolnoki a keményebb fel- 
lépéssel. , Úgy adtuk át a tartományt az ötös váltásnak, hogy minden sokkal 
rosszabb volt, mint az elején, akármennyit görcsöltünk" — ismeri el Sándor. 

, Művelet ide vagy oda, építkezés ide vagy oda, csak azt tudtuk megállapítani, 
hogy a biztonsági helyzet csak romlott — már megint. És ez nagyon fruszt- 
ráló volt nekünk, még akkor is, ha nem úgy mentünk oda, hogy hat hónap 
alatt meg fogjuk nyerni a háborút." Sándor Tamás az ősszel hazarepült, a 
parancsnokságot ikertestvére, Sándor Zsolt ezredes vette át a szolnoki 88. 
zászlóaljtól. Ez alkalmat adott egy csomó zavarba ejtő helyzetre, tekintve, 
hogy a két testvér teljesen ugyanúgy néz ki. 

2008. október 27-én egy öngyilkos merénylő felrobbantotta magát a 
Pul-i Khumri-i rendőrkapitányságon, megölve két amerikai katonát és meg- 
sebesítve egy magyart. , Egy rendőregyenruhába öltözött arc odalépett az 
amerikaiakhoz, rájuk mosolygott, aztán felrobbantotta magát. Azt hiszem, 
utóbb kiderült, hogy még a rendőrtréninget is megcsinálta" — emlékszik 
vissza egy katona. A két amerikai tragikus halálán túl a robbantást követő 
percek leginkább bohózatba illőek: mindenki olyan gyorsan próbálta el- 
hagyni a helyszínt, hogy egy magyar tisztet ottfelejtettek. , Állt ott ilyen 
hülyén, várva a második robbantást, mert ugye gyakran kettő van egymás 
után, kocsi nélkül, ugye, hadonászott ott, hogy valaki vegye már fel, aztán 
végül egy afgán rendőrautóba beengedték" — mondja egy katonatársa nevetve. 
A támadás eredményeképpen az ott dolgozó magyar európai uniós rendőr- 
tiszteket ideiglenesen kivonták Baglanból, és áthelyezték a biztonságosabb 
Mazar-i Saríifba. És hogy a PRT se aludjon jól, még karácsony előtt kilőttek 
a táborra két BM-1-es rakétát. 

A járások egy részét civil európai számára ekkor már őrültség volt megkö- 
zelíteni is, mert haramiák garázdálkodtak az utakon. A helyiek is állandóan 
útonállókra, hivatásos emberrablókra panaszkodtak. , Fegyveresek jönnek 
le a hegyekből, a messzi járásokból, rajtaütnek az utazókon, betörnek a 
házakba" — mondta egy helyi újságíró, Mohammad Zarif 2008 őszén. Fej- 

lesztési szervezetek komolyan fontolgatták, hogy az európai munkatársakat 
kivonják a tartományból, és Mazarból irányítják tovább a programokat. 
A körülmények romlása magával vonta a PRT felszerelésének a fejlesztését 
is. A puha Mercedeseket már korábban bepáncélozták, ahogy tudták, elsősor- 
ban úgy, hogy kevlárszőnyeget raktak rájuk, hogy védjék őket a repeszektől, 
meg golyóálló mellényeket raktak ki oldalra. Ezek félmegoldások voltak. 
, A kevlárfóliát tépőzárakkal rögzítették, úgyhogy ilyen Batman-szárnyként 
lobogtak utánunk, ha túl gyorsan mentünk" — nevet Sándor Tamás. Később 
a páncélzatot még jobban megerősítették, tettek páncéllemezeket az ajtókra 
meg a tetőre, golyóállóra cserélték az ablakokat. Aztán vettek olyanokat, 
amelyek már eleve magasabb fokú védelemmel voltak ellátva. Végül 2008 
őszére szereztek az amerikaiaktól Humveekat, egy jól manőverezhető kis 
páncélozott terepjárót, bérleti alapon. Ezekkel már lehetett dolgozni, bár 
műszaki állapotuk rengeteg fejfájást fog okozni az elkövetkező években. 
Viszont kevlársisakja még ekkor is csak az őrbiztosító századnak volt, a 
többiek a régi típusú acélbiliben nyomták, holott azt igazán nem lett vol- 
na nehéz beszerezni. Cserébe viszont előkerült néhány veszedelmesebb 
géppuska is: a Humveekra szovjet 12,7 mm-es DSK-kat szereltek. Ezekkel 


már lehetett csúnyán nézni. 

AZ AFGÁNOK KOMFORTÉRZETE 


Bár Magyarország afganisztáni tevékenységének éveken keresztül az volt 
az egyik legfontosabb eleme, hogy fejlesztési programokat bonyolítson le, 
a nagyon kevés nemzetközi fejlesztési tapasztalattal rendelkező magyar 
állam világos koncepció, stratégia, intézményrendszer és pénz nélkül vágott 
neki ennek a feladatnak. 

A magyar fejlesztési stratégiát nehéz a különböző kormányzati megnyi- 
latkozások sűrűjéből kibogozni. A kormánynak nincsen egységes Afga- 
nisztán-stratégiája, ami megválaszolná azt a kérdést, hogy pontosan miért 
is vagyunk Afganisztánban és mit akarunk ott elérni, és ezen belül hogyan 
gondoljuk Baglan fejlesztését. Azt a dokumentumot, amit 2009-ben a PRT-ért 
felelős kormánybizottság összehozott (három évvel azután, hogy megjelen- 
tünk Baglanban), aligha lehet ennek nevezni. A Magyarország afganisztáni 
szerepvállalása, középtávú stratégiai kitekintés című dokumentum inkább 
politikai helyzetértékelés, mint stratégia, és annyira általános, hogy gya- 
korlati kérdések megválaszolására teljesen alkalmatlan, fejlesztési terveket 
nem lehet rá alapozni."$ A dokumentum, ami legközelebb áll ahhoz, hogy 
fejlesztési stratégiaként értékeljük, a Külügyminisztérium 2008-as fejlesztési 
pályázatának mellékleteként jelent meg, Fejlesztési irányelvek a baghlani 
Tartományi Újjáépítési Csoport keretében 2008-2009-ben címmel.§7 Ez 
a dokumentum, amelyet részben az afgán kormány nemzeti fejlesztési 
jelölte meg: mezőgazdaság és vidékfejlesztés, oktatás, egészségügy, infrast- 
ruktúra-fejlesztés, biztonság és önkormányzatok, valamint a nemek közötti 
egyenlőség előremozdítása és a környezetvédelem. 

A nemzetközi fejlesztés egy szakma, amit egyetemeken tanítanak, de 
Magyarországon nincs ilyen oktatás, kevés a szakember, a nemzetközi elvek 
is alig honosodtak meg. A Külügyminisztérium kebelén működő főosztály 

— a Nemzetközi Fejlesztési Főosztály vagy NEFEFO — 2003-ban kezdett el 


működni három fővel, jórészt az uniós elvárások miatt. Előtte szinte egy- 

általán nem foglalkozott ilyesmivel a magyar állam. , Papíron tizenhatan 
vagyunk, gyakorlatilag tizennégyen, ebből egy afgán referens van, akihez 
ráadásul még hozzátartozik tucatnyi más régióbeli ország is" — mondta 
Tomaj Dénes főosztályvezető 2009 decemberében. Az akkori referens egy 
törékeny fiatal nő volt, akiről fel sem merült, hogy kiengedjék Afganisz- 
tánba. Ez — bár érthető — behatárolta, hogy mekkora hatékonysággal tudott 
ténykedni. A NEFEFO sajátos súlytalanságban létezik a Külügyminiszté- 
riumon belül. Érdekérvényesítő képessége minimális, a munkatársak túl 
gyakran cserélődnek. A PRT indulása óta eltelt öt évben hat afgán referens 
volt a főosztályon. 

Az államigazgatáshoz hasonlóan a civil fejlesztési szervezeteknél sem 
volt elég tapasztalt és kompetens szereplő, aki képes megfelelni a pályázati 
feltételeknek. Strapabíró, képzett szakemberekkel egyre jobban állunk. De 
szervezet, amely programok végrehajtására képes, alig van. Ehhez jelentős 
önerőre, állandó stábra és kapcsolati rendszerre is szükség van. Négy-öt olyan 
szervezet van, ami képes ilyen programokat végrehajtani és finanszírozni. 
Amikor a Külügyminisztérium 2006 őszén kiírta az első pályázatot, egyedül 
a Magyar Ökumenikus Segélyszervezet és a Baptista Szeretetszolgálat adott 
be értékelhető munkát. 


Amikor 2006 nyarán biztossá vált, hogy lesz afganisztáni magyar PRT, 
megindult a gondolkodás a fejlesztési tevékenységről. Hazai gyakorlat 
és egyértelmű nemzetközi példa híján senki nem tudta, hogyan is kellene 
belefogni az egészbe. Az első hónapokban mindenki kapkodott, úgy kellett 
döntéseket hozni arról, hogy mit csináljanak Baglanban, hogy szinte senki 
sem járt a helyszínen. A 2007—2008-ra kihirdetett évi 500 millió forintos 
fejlesztési keret egyszerű bemondásra dőlt el. , A hollandok az átadás előtt 
azt mondták, hogy ők évi 2 millió eurót költöttek, ez alapján határoztuk 
meg mi is ezt az összeget. Noha később úgy tűnt, a helyi tapasztalatok és a 
korábbi fejlesztéseik alapján, hogy az akkumulált értéke nagyobb volt, mint 2 
millió euró" — mondja Tomaj. Hollandia valóban jóval többet költött ennél, a 
tartományra volt egy 1,3 és egy 5 millió eurós keretük 2004 és 2006 között.8 


264 


Az 500 millió forintos büdzsét felosztották a hazai minisztériumok kö- 
zött. Ma sem tudni, hogy ezt a döntést miért hozták meg, és a pénzt milyen 
szempontok szerint osztották szét. Olyan indoklások hangzottak el, hogy az 
egész erőfeszítésnek összkormányzatinak kell lennie, nem lehet az egészet 
a külügy vagy a honvédelem nyakába varrni, valamint hogy a különböző 
fejlesztési területek — mint például a mezőgazdaság, az egészségügy és 
az oktatás — automatikusan kijelölték azt is, hogy melyik minisztériumot 
kell bevonni a feladatba. , Meg kellett néznünk, hogy miket kell nekünk 
csinálni, milyen igények vannak, és ez határozta meg, hogy milyen minisz- 
tériumok hajtsák végre a projekteket. Alapvető volt a mezőgazdaság, ez 
hozta látókörbe az FVM-et" — mondja Bali József, a HM védelempolitikai 
szakállamtitkára. Számunkra ez a logika nem világos: egy szakterület hazai 
gondozása nagyon különbözik attól, hogy az adott terület fejlesztése egy 
félig-meddig háborús övezetben mivel jár. 

A katonák évente 72-75 millió forintot kaptak a büdzséből. Az FVM 2007 
és 2009 között 178 millió forintot kapott mezőgazdasági és vízgazdálko- 
dási projektekre. A rendőrség is nagyot szakított: évi 100 millió forintot 
kaptak, hogy rendőröket állomásoztassanak a PRT-ben, akik majd az af- 
gán rendőröket képzik. Az Oktatási Minisztérium 2008—2009-re 50 millió 
forintot kapott, hogy diákokat hozzon Magyarországra. A gazdasági és az 
egészségügyi tárca is kapott pénzt, de ők elismerésre méltó módon belátták, 
hogy nem tudnak vele mit kezdeni. Az egészségügy átadta a pénzt a HM- 
nek, a gazdasági minisztérium pedig nem használta fel semmire. Ennek 
ellenére — érthetetlen módon — újra kaptak, 6 millió forintot 2009-ben, de 
azt megint nem költötték el." 

A minisztériumok bevonása sajátos és teljesen példa nélküli rendszer 
volt. A rendőrség még érhető, hiszen a biztonsági erők képzése speciális 
szaktudást igényel. Az FVM-é szintén. De az EüM jelenlétét csak nagyon 
faramuci érveléssel lehetett megindokolni azzal, hogy egészségügyi pro- 
jekteket is kell csinálni. 

A civil szervezetek számára fennmaradó keret minden évben attól függött, 
hogy mennyit hagytak meg a minisztériumok. Ezt a maradékot, aminek 
felhasználása pályázati úton dőlt el, külső forrásokkal sikerült megtoldani. 
A külföldi pályázatokkal majdnem egyharmadával tudták megnövelni a 

fejlesztési forrásokat 2007 és 2009 között, összesen mintegy 800 millió 
forinttal." Ezekkel együtt 2007 és 2009 között Magyarország mintegy 7,9 
millió eurót fordított Baglan fejlesztésére. 

Ez az összeg már nem olyan rossz, de igazából még mindig nagyon kevés, 
ráadásul egyre kevesebb lett. A forint vásárlóértéke csökkent, 2010-ben pedig 
még a nominális összeget is a felére csökkentette a kormány a gazdasági 
válság miatt. Holott az elmúlt években a nemzetközi közösség éppenséggel 
egyre többet próbál fordítani Afganisztánra. Nemzetközi viszonylatban, más 
PRT-kkel összehasonlítva a magyar források közepesek voltak, ám az északi 
régió többi országához — Németország, Norvégia, Svédország — mérten igen 
szerények. A norvég PRT például a kezdeti magyar források majd tízszeresét 

— évi kb. 20-22 millió eurót — fordítja fejlesztésekre."! Természetesen nem 
lehet Magyarországot és a gazdag északi országokat összehasonlítani, de 
mégis mindenki ezt tette, és ezekből az összehasonlításokból sosem jöttünk 
ki jól. Az ENSZ adatai szerint a nemzetközi közösség 2001 és 2009 között 
147 millió dollárt költött el Baglanban, ami ezzel az egyik legbőkezűbben 
támogatott afgán tartománynak számít. Magyarország az adományozók 
között az első tízben sem szerepel."? 

Az afgánok és a szövetséges partnerek is elégedetlenek voltak. A kri- 
tikákat jól példázza a Wikileaksen kiszivárogtatott amerikai diplomáciai 
távirat, amely szerint a magyar erőfeszítések szerények és sokkal nagyobb 
aktivitásra és több pénzre lenne szükség." A források szűkössége a PRT 
legnagyobb problémájává nőtte ki magát a romló biztonsági helyzet mellett, 
az afgánok igényeinek ugyanis ennyi pénzzel nem tudtak megfelelni. 

Kolosszális aránytalanságok voltak a rendszerbe kódolva. Az állam évi 
félmilliárd forintot szánt fejlesztésre, de ahhoz, hogy mindezt katonailag 
biztosítani tudja — hogy legyen lövész, aki megvédi a minisztériumi szak- 
embert, amikor kimegy az afgánnal megbeszélni az iskolaépítést —, mintegy 
tízszer annyit, évi körülbelül 5 milliárd forintot kellett költeni." 


t 2010-ben mintegy 12 milliárd forintot költöttünk az afgán vállalkozásra, és ebből nem több 
mint 600 millió — 5 százalék — ment fejlesztésre, a többit a katonák magukra költötték. 2011- 
ben az arány még ennél is rosszabb volt: 19 milliárd összesen és kevesebb mint 300 millió 
fejlesztésre. Igaz, ennek jelentős része nem a PRT-re, hanem a többi katonai alakulatra ment el. 

,, Vannak az amúgy sikeres magyar jelenlétnek csúnya árnyoldalai. Nem kell 
250 fős PRT-t fenntartani. A harmaduk járőrözik, a többi meg a lábát lógatja. 
Mennyit költünk ezekre az emberekre? És mennyit költünk a fejlesztésre? Ez 
teljesen aránytalan" — mondta Iklódy Gábor, a Külügyminisztérium politikai 
igazgatója 2010 tavaszán. Iklódy persze túlzott, amikor azt mondta, hogy a 
PRT kétharmada csak a lábát lógatja. De abban igaza volt, hogy fejlesztési 
szemmel nézve a dolog el volt csúszva a katonai oldal felé. Ezzel még a 
HM is egyetértett. , A fejlesztést át kellene adni. Ahhoz túl drága a magyar 
katona, hogy kísérgesse a tanácsadót a téglagyárhoz. Tízszeresét költjük 
a katonai komponensre, mint a fejlesztésre, ezt a személyzetet át kellene 
csoportosítani" — mondta Bali József szintén 2010 elején. 

Ez a téma folyamatosan napirenden volt, mégsem változott semmi. A kül- 
ügy is ludas volt, hiszen nem erőltette a civil oldal megerősítését, se saját 
embereinek a kiküldésével, se fejlesztési szakemberek szerződtetésével. 
Pedig ezt még maguk a katonák egy része is üdvözölte volna. Volt olyan 
PRT-parancsnok, aki nem is értette, hogy miért kell nekik fejlesztéssel 
foglalkozniuk, amikor ők katonák. , Mennyire gondolja komolyan ezt az 
egészet a Magyar Köztársaság?" — tette fel a kérdést Boldizsár Gábor ez- 
redes, a PRT parancsnoka 2010 őszén. , Mert hogy mi ott vagyunk egy 
Pista bácsival [ Tölli István nagykövet, a Külügyminisztérium képviselője] 
meg négy rendőrrel... Érti: biztonság, gazdaság, kormányzat a hármas 
feladatrendszerünk. Ebből melyikhez ért a katona? Ez nem egy katonai 
misszió, vagy nem csak." 2010 végén felmerült, hogy a katonák fejlesztési 
projektjeik végrehajtásába jobban bevonják az amerikai USAID-et vagy az 
Ökumenikus Segélyszolgálatot, esetleg teljesen átadják nekik a projekteket, 
de a könyv zárásakor még nem lehetett tudni, hogy ebből mi valósul meg. 

A feladatok és a pénz széttagoltsága nem lenne probléma, ha volna va- 
lamilyen fórum a koordinációra. De ez mindvégig hiányossága maradt 
a magyar aktivitásnak, legfeljebb informálisan működik, kint a terepen. 
A PRT-kormánybizottság és a fejlesztési szakértői munkacsoport ezt a sze- 
repet nem tudta jól betölteni. A civil szervezetek tevékenysége senkivel 
nincs egyeztetve, holott ez kulcsfontosságú, ha el akarjuk kerülni, hogy a 
különböző szervezetek egymás lába alá kerüljenek, illetve ha a különböző 
projekteket megpróbálnánk egymásra építeni. És már csak azért is volna 

értelme a civileket jobban bevonni, mert jelentősebb helyi tapasztalattal 
rendelkeznek, mint a félévenként cserélt katonák. Egy rendes irányító- és 
koordináló sejt létrehozását többen is sürgették, például Mátyus Sándor 
kabuli nagykövet, de a dologból soha nem lett semmi. 

Igaz, néha a civilek sem álltak szóba egymással. Ennek a legszélsőségesebb 
példája az volt, amikor Katona Magda, egy Afganisztánban tevékenykedő 
alapítvány vezetője feljelentett két másik magyar civil szervezetet az afgán 
hivatalos szerveknél azt állítva, hogy azok keresztény térítő tevékenységet 
folytatnak. , Felbolydult a helyzet, be kellett mennem nekem is a helyi ha- 
tóságokhoz magyarázkodni. Tölli István, a PRT civil képviselője benézett 
az irodánkba, hogy valóban ástunk-e keresztelőmedencét az udvaron" — 
mondja Venczel Zoltán, a Baptista Szeretetszolgálat korábbi afganisztáni 
projektvezetője. 

A minisztériumok — különösen a két nagy, a külügy és a honvédelem 

— szintén nem értették meg egymást túl jól. A külügy úgy érezte, hogy a 
honvédelmi tárca magának akarja az egész feladatot, holott igazából csak 
a katonai dolgok tartoznak rá, ráadásul a hátuk mögött csinál mindent. Egy 
magas beosztású külügyi tisztviselő arra panaszkodott nekünk 2008-ban, 
hogy volt olyan katonai felajánlás, amiről a sajtóból értesültek. A HM vi- 
szont úgy látta, hogy a Külügyminisztérium , lenyúlja" majdnem az összes 
pénzt, viszont ő maga nem csinál semmit: nem küld ki Baglanba szak- 
értőket, fejlesztési embereket, az egy szem nagyköveten túl. A tárcaközi 
együttműködés egyébként sem erőssége a magyar közigazgatásnak, és ez 
ezúttal sem volt másképp. 


A katonák és a civilek közt voltak súrlódások bőven. Voltak olyan kato- 
natisztek, akik egyáltalán nem értették, mit csinálnak Baglanban magyar 
civilek, biztonsági kockázatnak tekintették őket, és nem látták be, hogy a 
munka elvégzéséhez szükség lehet rájuk. Zsigmond Kálmán ezredes, az első 
PRT parancsnoka kifejtette, hogy civilre nincs szükség a táborban, a katonák 
mindenhez értenek, és ha kell, a fejlesztési feladatokat is meg tudják oldani. 

2009-ben egy parancsnokhelyettes afelől érdeklődött barátságtalanul az egyik 
szervezet munkatársainál, hogy mit csinálnak Afganisztánban, amikor a 
Külügyminisztérium honlapja figyelmezteti a magyar állampolgárokat, hogy 
az országban háború van és ne utazzanak oda. Biztonsági akkreditációnak 
akarták alávetni a területen dolgozó civileket, holott azoknak egy része már 
régen ott volt, amikor a katonák megérkeztek. 

A HM sokáig abba sem akart belemenni, hogy vészhelyzet esetén a ci- 
vilek mentésében a katonák részt vegyenek (leszámítva a minisztériumi 
alkalmazottakat), holott a PRT alapfeladatai közé tartozik a , civil szakértők, 
tanácsadók elhelyezése, ellátása és védelme"."§ De a HM csak a miniszté- 
riumi munkatársakat tekintette civil szakértőnek. Illetve úgy érezték, hogy 
a civilek ebben sem hajlandók együttműködni. , Vannak NATO-előírások a 
kiürítésre vonatkozóan" — mondja Szabó László ezredes. , De ahhoz, hogy 
ezt végre tudjuk hajtani, kellenek információk: hol lakik az illető, hogy 
tudunk oda eljutni, mi a telefonszáma stb. Vannak formanyomtatványok, 
amiket ki kell tölteni. És ezt a papírt nem mindenki volt hajlandó kitölteni, 
ami elég nagy feszültséget okozott. Akarták, hogy védjük őket, de nem 
akartak együttműködni. Tény, hogy a HM vitatta, hogy ez a mi feladatunk-e, 
vita volt ebben a Külügyminisztériummal. De a külügy hogyan várja el a 
katonáktól, hogy védje meg a szerződéses partnereit, ha nem tudja őket 
rávenni arra a procedúrára, ami alapján mi a védelmet nyújtjuk?" A dolog 
csak évekig tartó huzavona után oldódott meg. 

Voltak olyan parancsnokok, akik még a táborban lakó civil képviselővel, 
egy nagyköveti rangú diplomatával sem tudtak mit kezdeni. Holott Tölli 
István, a második CIVREP a helyi nyelvet, a dari perzsát folyékonyan 
beszélte, és mivel éveket volt kint, jóval több tapasztalata volt, mint a fél- 
évente cserélődő katonáknak. Persze parancsnoka válogatta, és sok katona 
jól ráérzett arra, hogy a közös munka mennyi lehetőséget rejt magában. De 
ez a hozzáállás gyakran megnehezítette az együttműködést. , Ott vagyunk 
évek óta egymás árnyékában, és mintha nem is egy országban lennénk" — 
mondja egy civil résztvevő. 

A civilek sem könnyítették meg a dolgot. Sokuk alapállása az volt, hogy 
a katonákat el kell kerülni, mert az ő biztonságukat csak a függetlenség 

szavatolhatja. Ha az afgánok teljesen különválasztják őket a harcoló fe- 
lektől. A Magyar Ökumenikus Segélyszervezet még azt is fontolóra vette, 
hogy kivonul Baglanból, ha oda magyar katonák érkeznek. , Egy csomó 
helyi így is azt hiszi, hogy a katonáknak dolgozunk. Ők nem értik azt a 
megkülönböztetést, hogy mi a PRT civil részei vagyunk" — mondja Bálint 
Gábor, a MÖSZ stratégiai igazgatója. Egy alkalommal egy helyi férfi fel- 
ajánlotta Bálint egyik munkatársának, hogy ő szívesen kémkedne a magyar 
katonáknak — azt hitte, hogy a MÖSZ csak egy fedőszerv, ami mögött a 
magyar katonai hírszerzés rejtőzik. A fejlesztési munka alapja a helyiekkel 
való bizalmas viszony és együttműködés. Ha azt hiszik a szakemberekről, 
hogy kémek, akkor nemcsak a lázadókkal kerülhetnek bajba, de a lakos- 
ság bizalmát is elveszíthetik. A segélyszervezetek helyzete egyébként is 
nagyon megnehezedett Afganisztánban 2001 után. Ez részben az erőszak 
általános növekedésének köszönhető, de annak is, hogy a különböző kor- 
mányellenes csoportok elkezdték őket célpontnak tekinteni. Összemosták 
őket a katonákkal, vagy egyszerűen csak pénzkereseti lehetőséget láttak 
elrablásukban. 

A problémák bizonyos fokig a minisztériumi alkalmazottak esetén is 
felmerültek: ketten is panaszkodtak nekünk, hogy a katonák akadályozták a 
munkájukat már-már paranoiába hajló óvatosságukkal és akadékoskodásuk- 
kal. , Én értem, hogy ez egy műveleti terület, és hogy ő itt parancsnokként 
miért felelős. De azt nem szabad elfelejteni, hogy ez itt egy tartományi 
újjáépítési csoport, ami azért jött létre, hogy a civilek itt dolgozhassanak" 

— mondja Ladányi Éva, az Oktatási Minisztérium képviselője, akinek saját 
bevallása szerint különösen nehéz dolga volt a katonákkal. Sokukat való- 
ban jellemezte egy olyan fokú bürokratikus óvatosság, amit kívülről elég 
nehéz volt megérteni. De a legtöbb katona hihetetlenül figyelmes, udvarias 
és segítőkész volt, már-már zavarba ejtően, és a civil életből teljesen szo- 
katlanul. Mi magunk soha semmilyen valódi konfliktusba nem kerültünk 
velük a Baglanban töltött pár hónap alatt. 


x 

Afelől semmi kétség, hogy az afgánok akarták a fejlődést. Mindig le- 
hetett hallani egy-két arrogáns véleményt, hogy az afgánoknak igazából 
mindegy, mert , így éltek mindig és ezután is így fognak", meg hogy ők 
, elvannak" a földjükön a birkáikkal, és valójában nincs is rá igényük, hogy 
iskolába járassák a gyerekeiket és javítsanak a sorsukon. Ettől mi sem áll 
távolabb a valóságtól. Az afgánok nem hülyék, és még csak nincsenek is 
annyira elzárva a világtól, mint azt sokan gondolják. Az ország már a múlt 
század derekán is nagy fejlődésen és modernizáción ment keresztül: az 
ipar és az elektromosság már az ötvenes években megjelent, ahogyan a 
modern államigazgatás, a népoktatás és a liberális nézetek, amelyek Kabult 
a hetvenes évek második felére egy kellemes és gyorsan modernizálódó 
várossá változtatták, ahol a nők rövid szoknyát hordtak és nem takarták 
el az arcukat. Az ország napjainkbeli, siralmas állapota inkább tükrözi az 
elmúlt harminc év háborúit, mint Afganisztán természetes elmaradottságát 
és elzárkózottságát. 

Az afgánok többsége nagyon is akarta, hogy legyenek kutak, ahol köny- 
nyebben juthatnak vízhez; árvízvédelmi rendszerek, amelyek megvédik 
a földjüket olvadáskor; utak, amelyeken könnyebben eljutnak a városba; 
csatornahálózatok és új mezőgazdasági technikák, amelyekkel öntözhetik 
és gondozhatják a földet; kórházak, ahol kikúrálhatják magukat azokból 
a betegségekből, amelyek rengeteg embert elvisznek annak ellenére, hogy 
már régen gyógyíthatóak (például a tbc); és iskolák, ahova elküldhetik a 
gyerekeiket, ideértve a leányokat is, hogy legalább nekik majd egyszer jobb 
legyen. Kellettek a munkahelyek, amiket csak a fejlődés hozhatott. Mi soha 
egyetlen afgánt sem hallottunk panaszkodni a túl gyors fejlődésre; a panasz 
inkább mindig az volt, hogy miért nem fejlődnek a dolgok gyorsabban. Élni 
kellett valahogy, és az a kilátástalan nyomor, ahol nem volt semmi, csak 
az üres föld, ahol faekével kell megművelni a száraz talajt, mert nincsenek 
gépek, se öntözőrendszer, csak egy csomó elszórt akna, nos, ez nem kínál 
se jelent, se jövőt. 

Az afgánok tudták mindezt. A tálibok, akik büntették a kormánnyal és az 
idegenekkel való együttműködést, még ha az iskolát, kórházat, utat is hozott 
volna a falvakba, és tiltották a nők oktatását, szétrombolták a fejlesztési 

projektek egy részét éppen a jövő és a külvilág teljes elutasításával vívták 
ki maguk ellen az afgánok többségének ellenszenvét. Lehetett a társadalom 
jelentős része bármilyen konzervatív, többségük számára a hagyományokhoz 
való ragaszkodás egyáltalán nem az életről való lemondást jelenti. 

A problémák nem is olyan idegenek és távoliak, mint gondolnánk. Egy 
tanár mesélte Pul-i Khumriban, hogy a leánydiákoknak nagyon fontos az 
internet, de csak két internetkávézó van az egész városban, és oda nem 
akarnak járni, mert tele vannak férfiakkal, csak néhány helyet tartanak fent a 
nőknek, és a keveredés nem ildomos. Ezért kellene egy olyan internetkávézó, 
ahova csak nők járhatnak. Ez az afgán fejlődés dilemmáinak jó példája: a 
vallás és a hagyomány speciális igényeket is teremt, de maga az alapigény 


mindennapi: kell az internet. 


A fejlesztési programok, amelyekkel a magyarok előrukkoltak, sokfé- 
lék voltak, de döntően infrastruktúra-fejlesztést és szakképzést jelentettek. 
A kérdésért felelős tárcaközi bizottság ötletelése eleinte egészen fantasztikus 
elképzeléseket is produkált. Nagy Károly, a bizottság titkára például azzal 
rukkolt elő, hogy dolgozzanak ki , e-pontokat", amelyek segítségével interne- 
tes távoktatást folytathatnának az afgán gyermekek számára." A programból 
szerencsére végül semmi nem lett, mert mindenki utópisztikusnak találta. 

Ez a könyv nem tud részletes áttekintést nyújtani a magyar fejlesztésekről, 
inkább csak a főbb irányokat és a hozzájuk kapcsolódó problémákat mutatjuk 
be. A katonák két fő területre koncentráltak, az afgán nemzeti fejlesztési 
tervből kiindulva: az egészségügyre és az oktatásra. Úgy érezték, itt nem 
nagyon lehet rosszul elkölteni a pénzt, akkorák a hiányosságok, illetve így 
meg tudják mutatni, hogy mennyivel jobbak a táliboknál, hiszen ők ezeken 
a területeken semmit nem tudtak felmutatni.76 

Az egyes beruházásokról úgy döntöttek, hogy ráböktek valamire a tar- 
tomány hivatalos fejlesztési tervében, és azt megpróbálták egyeztetni a 
hivatalos szervekkel és az érintett járás vezetőivel. Nettó értelmetlenséget 
így nemigen lehetett építeni, vagy legalább az afgánokra lehetett hárítani 

a felelősséget, ha valami nem sült el olyan jól. Sajnos a tartományi fej- 
lesztési terv korántsem egy átgondolt szakmai dokumentum. Inkább egy 
hosszú kívánságlista, amibe az afgánok belepakoltak mindent, amiről úgy 
gondolták, hogy fontos lehet, meg még egy csomó minden mást is. Semmi 
garancia nincs rá, hogy a tervből kiválasztott beruházások valóban jó helyre 
kerülnek, tényleg a legfontosabb helyi igényeket elégítik ki és hatékonyan 
megvalósíthatók. Egy nemzetközi fejlesztési szervezet munkatársa nekünk 
azt mondta, hogy szerinte az afgánoknak, főleg járási szinten, semmilyen 
koncepciójuk nem volt. , A helyi súravezető nagy iskolát akart, mert ő ott 
a nagy ember, az oktatásügyi minisztérium képviselője meg kis iskolát. De 
egyik se tudta megmondani, hogy miért. Nem voltak érveik" — mondja. 

Ahogy az sem biztos, hogy ami végül megépül, az tényleg működni is 
fog. Az, hogy az oktatási minisztérium és a kormányzó megígérte, hogy 
az épülő iskolában majd lesz tanár, akit rendesen fizetnek is, önmagában 
nem jelentett semmit — az afgánok mondtak mindent, aztán vagy úgy lett, 
vagy nem. Mégis, nem elhanyagolható eredmények születtek: 2010-ig a 
katonák építettek öt iskolát és felújítottak hetet, illetve építettek kilenc 
kis egészségügyi épületet és felújítottak egyet, összesen 791 ezer dollár 
értékben."" Ezek persze kis projektek, amelyek nem hasonlíthatóak a nagy 
országok eredményeihez: a németek építettek egy kórházat Kunduzban, 
amely egymagában került egymillió dollárba. És a kis méret önmagában 
nem feltétlenül baj: egyáltalán nem biztos, hogy egy nagy intézményt az 
afgánok fenn tudnak tartani, hisz gyakran a kicsikkel is nehezen boldogultak. 
Például a hollandok által épített sajtgyár és cukorgyár hol működött, hol nem. 

A katonák emellett építettek könyvtárat, médiaközpontot, mecsetet, vi- 
zesblokkot és vécét, utakat, járdát, gyalogoshidakat, vízelvezető árkokat, 
árvízvédelmi rendszert, kutakat, kis vízerőművet, védőfalakat és kerítése- 
ket, víztározót és még egy csomó más kis dolgot; áramot vezettek egy kis 
kórházba, felújítottak mecsetet, járási kormányzóságot és diákszállót; és 
kiosztottak rengeteg ruhát, cipőt, generátort, számítógépet, szkennert, fény- 
képezőgépet és fénymásolót, könyvet, bútort, iskolafelszerelést, pokrócot, 
sportfelszerelést, szögesdrótot, homokzsákot és bástyát, sőt még egy csomó 
afgán és magyar zászlót is." Ezeknek egy részét a fejlesztési költségvetés- 

ből fizették, egy részét pedig a CIMIC-költségvetésből, amelynek az volt 
a célja, hogy olyan programokra fordítsák, amelyekkel meg lehet szerezni 
a helyiek jóindulatát. 

A honvédség fejlesztési szerepvállalása felvetett egy fontos problémát. 
Tapasz-talat és intézményrendszer híján a feladatot a civil-—katonai együtt- 
mű-kö-dési és lélektani műveleti alegységnek (a CIMIC-nek) adták át, ami 
feltehetőleg még jobban ráerősített arra a koncepcióra, hogy a fejlesztési 
döntéseket részben biztonsági megfontolások alapján kell meghozni. Ez 
azért volt kényes, mert a klasszikus fejlesztési tevékenység lényege az, hogy 
egy-egy projekt végrehajtásakor a legfontosabb szempont a szükség. Nem 
oda kell iskolát építeni, ahova a helyi hadúr kéri, hanem ahol a leginkább 
szükség van rá. A katonáknál viszont egy-egy projekt végrehajtásánál az 
egyik legfontosabb szempont az volt, hogy mennyiben növeli az ő bizton- 
ságukat. Ezt minden PRT-parancsnok, akitől megkérdeztük, elismerte. Ez 
érthető is, viszont a fejlesztést potenciálisan vakvágányra viheti. Ez még 
akkor is igaz, ha fejlesztéseiket mindig a tartomány vezetőivel egyeztetve 
és a hivatalos afgán tartományi fejlesztési tervvel összhangban választották 
ki. De legalábbis megkérdőjelezheti az egész vállalkozás értelmét, hiszen 
ha a PRT, ami azért van ott, hogy fejlesszen, arra használja a fejlesztést, 
hogy magát védje, nem pedig arra, hogy az afgánokon segítsen, akkor egy 
fokig a saját értelmét kérdőjelezi meg. Hiszen akkor a legegyszerűbb az 
volna, ha összepakolna és hazamenne, mert akkor nem kellene aggódnia 
a biztonság miatt. 

, Nézze, ez egy Koszovó nagyságú terület, és ott több tízezer katona van, 
Baglanban meg néhány száz, hát ennyi puska meddig szavatolja a mi biz- 
tonságunkat? Itt jött be az a vízió, hogy az a legjobb biztonság, ha a helyiek 
védenek meg minket" — mondja Szabó László. , Nem torzítja el ez a fejlesz- 
tést? Ha így kikockázzuk és kisakkozzuk, akkor igen. De azt is figyelembe 
kell venni, hogy ezeket a projekteket az afgán tartományi fejlesztési tervből 
vettük ki, és összhangban voltak a helyi igényekkel is." Volt olyan PRT- 
parancsnok, aki úgy vélte, hiú ábránd a biztonsági megfontolásokat kivenni 
az egyenletből egy olyan területen, ahol konfliktus folyik. A biztonságot ők 
természetsze-rűen szempontnak tekintették, hiszen az mindent befolyásolt, 

akár tetszett, akár nem, , Ha elfordulunk [lés nem építünk semmit], akkor 
ezzel demonstráljuk a helyiek felé, hogy elfelejtettük őket, és ezzel táp- 
talajt adunk az ellenállóknak" — mondja Sándor Tamás. , Ha túlságosan is 
erre fókuszálunk, akkor meg azzal csinálunk ellenállót, mert a többiek azt 
mondják majd, hogy nézzétek meg Baglani Dzsadídot, ott megtámadják a 
magyarokat, és egyből mennek is fejleszteni. Nehéz volt ezeket mérlegel- 
ni. De szerintem megtaláltuk az egyensúlyt, hogy a mi biztonságunkat is 
szolgálja a dolog, meg a tartomány fejlődését is." 

Ennek az állításnak a legegyszerűbb próbája az, hogy az ember végignézi 
Baglan járásait és az ott megvalósított projekteket."? Pusztán a rászorultság 
elve alapján a fejlesztések valamelyest a szegényebb térségek felé tendál- 
nának, vagy legalább nagyjából eloszlanának a járások között. A katonák 
erre az utóbbira törekedtek, nehogy valaki megsértődjön — persze már ez is 
egyfajta politikai-biztonsági kalkuláció, de valószínűleg ennyi egyensúlyozás 
elkerülhetetlen. A beruházások térképe alapján ezt sikerült is tartaniuk. Ha a 
biztonsági szempontok túlzottan előtérbe kerültek volna, akkor feltehetően 
nagyobb hangsúlyt kaptak volna a pastuk által sűrűn lakott területek, hi- 
szen az volt a legtöbb baj forrása. De a katonák nem próbálták meg a pastu 
lakosságot megvenni kilóra a fejlesztési pénzekkel (valószínűleg úgysem 
sikerült volna). A fejlesztéseket tehát nem vitte el drasztikusan egy irányba 
a forrongás és a biztonsági szempontok túlzott szem előtt tartása. 

A Földművelésügyi és Vidékfejlesztési Minisztérium állat-egészségügyi 
és termesztési programokra, illetve a vízügyre koncentrált, saját szakem- 
bert küldve Afganisztánba. Kiss Zoltán, az FVM illetékes osztályvezetője 
tapasztalt, keménykötésű, pragmatikus típus, aki nagy lelkesedéssel és krea- 
tivitással vetette magát a feladatba, és évente négy-öt alkalommal is kiment 
Baglanba, alkalmanként több hétre, a munkát felügyelni. Kissék először a 
baglani szarvasmarha-állományt sújtó tbc- és brucellózisproblémát próbálták 
megoldani, és vagy ötezer marhát oltottak be. Aztán elindítottak egy progra- 
mot, ami ötven gazdát silókukoricával látott volna el, hogy rendesen tudják 
takarmányozni a marháikat. Árvízvédelmi rendszer kiépítésébe is fogtak, 
de ez csak 2008 végére készült el, mert váratlan komplikációkba ütköztek. 

, Át akartunk vágni egy folyókanyart. Ott a helyi törzs tagjai, a Gádik azt 


275 


mondták, hogy de akkor ők hogyan fogják használni azt a kétszáz hektár 
földjüket, ami ott van, és hogy mi építsünk nekik hidat. Nem építettünk hidat, 
ők meg erre elkezdtek fenyegetőzni, hogy akkor micsoda vérfürdőt fognak 
rendezni" — emlékszik vissza Kiss nevetve. , A Simon volt a parancsnok, ott 
kiabált nekem, hogy te jó ég, mit csináltatok már megint, ezek itt küldöz- 
getik a leveleiket, hogy majd nekimennek a vaskapunak. Le is állíttattam 
a projektet, hogy én nem fogom veszélybe sodorni a vállalkozót. Közben 
azért tárgyaltunk, mert az emberek azért akarták a folyószabályozást, mert 
óriási árvizek voltak ott tavasszal, de akkorák, hogy csónakkal kellett járni. 
Végül rendeződött a dolog, mert a helyiek megijedtek, amikor felbontottam 
a szerződést." Kiss sejtette, hogy a Gádik nem viccelnek. Amikor 2009 ta- 
vaszán interjút csináltunk vele a Kossuth téren, éppen akkor érkezett vissza 
Baglanból, ahol napokig hallgatta a géppuskaropogást a táboron kívülről, 
ahol két rivális fegyveres csoport éppen egymást lőtte. 

Ez a kis perpatvar jó példája annak, hogy milyen problémákat okozhat, 
ha az ember beleavatkozik a helyi közösségek életébe, még akkor is, ha a 
legnagyobb jóindulattal teszi. A fejlesztések gyakran újabb konfliktusokhoz 
vezettek az egymással szemben bizalmatlan helyi közösségek között. Min- 
denki magának akarta a segítséget, de annyira, hogy inkább a szomszéd se 
kapjon semmit, ha neki nem jutott. , Egyszer bejött három falu, és próbálták 
megbeszélni, hogy hova épüljön egy kút" — emlékszik vissza Sándor Tamás. 

, És összevesztek rajta. De annyira, hogy együtt nem is akartak bejönni, csak 
külön-külön. Megkértük a kormányzót meg a mollát, hogy oldják meg a 
dolgot, de sehogy se lehetett őket közös nevezőre hozni. Végül arra jutottak, 
hogy építsünk nekik három kutat, holott csak 1-2 km-re voltak egymástól. 
Pedig mi még azt is felajánlottuk, hogy építünk egyet gyorsan, aztán majd 
később még kettőt, de még abban sem tudtak megegyezni, hogy hol legyen 
az első. És hát így nehéz... Mi van, ha építünk egy iskolát, és a haragosok 
két hónapra rá felgyújtják?" 

Az Oktatási Minisztérium ösztöndíjakkal próbálkozott: diákokat hozott 
Magyarországra ötéves egyetemi képzésre. Ezt a programot még a Külügy- 
minisztérium indította el 2007-ben, de aztán átkerült az OM-hez. Az első 
diá-kokat politikai alapon választották ki, baglani hatalmasságok fiatal ro- 

konai voltak (Isakzai kormányzó fia és két unokaöccse — úgy látszik, végül 


sikerült kibuliznia a dolgot). Később kitaláltak egy felvételi rendszert, de 
a 2008-as osztály legalább egyik tagjáról így is kiderült, hogy valaki egé- 
szen más, mint akit felvettek — vagy megvették a nyertestől a helyet, vagy 
kényszerítették rá, hogy adja át. A későbbi társaságba is kerültek politikai 
nyertesek: például Hagbin kormányzó öccse. Az sem volt evidens, hogy 
profitál-e a programból a tartomány, hiszen feltételezhető, hogy a jelenlegi 
afgán viszonyok mellett az ösztöndíjasok mindent el fognak követni, hogy 
ne kelljen hazamenniük. 

Janbaz Janan, a gödöllői Szent István Egyetem docense, aki Afganisztán- 
ból érkezett Magyarországra a hetvenes években, szkeptikus. , Nekünk az 
ösztöndíj, az itteni kapcsolatok a menekülési útvonalat jelentették. E nél- 
kül teljesen reménytelen lett volna a sorsunk. Viszont az is igaz, hogy a 
mi oktatásunkra fordított pénzek elvesztették értelmüket. Ilyen képzésre 
akkor van nagy szükség, ha az országban béke van, ha van munkalehetőség, 


Iha] nyugalom van" — mondja Janan. Egy társa, Naim Nurgal, aki Janannal 

együtt érkezett Magyarországra, úgy véli, az akkori ösztöndíjasok talán 
öt százaléka lehet ma Afganisztánban." Éppen az OM programilletéke- 
se, Ladányi Éva mesélt nekünk egy jellemző sztorit, bár az éppenséggel 
nem az ő álláspontját erősítette: egy magyarországi egyetemen tanító af- 
gánt próbált rávenni, hogy menjen el a baglani főiskolára vendégtanárnak. 
A férfi csak annyit válaszolt, hogy dehogy megy, hát lelövik! Az persze 
nem kérdés, hogy maguk az ösztöndíjasok jól járnak, és természetesen ez 
is valami; egyébként Baglanban kellett volna maradniuk, és az most nem 
sok kilátással kecsegtet. Ösztöndíjprogramot az FVM is csinált, bár nem 
az afgán büdzséből, hanem a sajátjából, a Mezőgazdasági és Élelmezési 
Világszervezet támogatásával; 2009-ben nyolc diákot vettek fel Afganisz- 
tánból, ötéves agrármérnöki képzésre. Közülük kettő teljesen eltűnt, ami 
talán jól mutatja az afgán ösztöndíjprogramok hatékonyságát. Valószínűleg 
továbbálltak valahova Nyugat-Európába. 

A legreménytelenebb feladatot az Igazságügyi és Rendészeti Minisztérium 
végezte. Évente két-három rendőrt küldtek Pul-i Khumriba, hogy segítsék 
az afgán rendőrök kiképzését. Ez alapvetően nem volt rossz ötlet, mert a 
rendőrképzés, és különösen a korrupció elleni fellépés az afgán rendezés 
egyik legfontosabb kérdése. De a magyar erőfeszítéseket a legnagyobb 
jóindulattal is csak úgy nevezhetjük, hogy csepp a tengerben. 

, Nehéz volt, mert ha erővel próbálkozom, akkor nem jutok sehova, sőt 
lehet, hogy haza se jövök. Abban reménykedtünk, hogy képzéssel, tanítga- 
tással el lehet érni valamit. De a korrupciót ők egyszerűen nem tekintették 
problémának, náluk ez az élet része?" — mondja egy neve mellőzését kérő 
magyar rendőrszakértő, aki hosszú időt töltött kint — nevezzük, mondjuk, 
Gazsó őrnagynak. A magyarok, kicsi költségvetésük miatt, még azzal sem 
igen tudtak hasznára lenni a rendőröknek, amivel nagyobb országokból 
érkezett kollégáik: nem igazán tudtak nekik hasznos cuccokat osztogatni. 
, Kérdeztük, hogy mi kell, amikor kimentünk, azt mondták, minden, sem- 
mink sincs. Bár mondták, hogy forgalomirányító botot meg fényvisszaverő 
mellényt ne vigyünk, mert azt több tonnát kaptak az amerikaiaktól meg a 
hollandoktól meg a németektől. A németek még ilyen kiselejtezett hadibiciklit 
is hoztak nekik, szép zöldre festve. Az amerikaiak meg Ford Rangereket. 

Mi nem tudtunk ennyi mindent osztani, csak egy alap-rendőrfelszerelést 
azoknak, akik a tanfolyamunkon részt vettek: bilincset, teleszkópos botot, 
rendőrövet, ilyeneket." 

A rendőrtanfolyamon 2009-ig majdnem ezer rendőr ment keresztül — az 
afgán káosz miatt volt, aki többször is." A tanfolyamok két-három hétig 
tartottak és alapkiképzést tartalmaztak: számítógépes tanfolyam, taktikai 
képzés, kábítószerekkel kapcsolatos jogi és gyakorlati ismeretek, titkos 
információk gyűjtése (ez volt a legnépszerűbb), de még írás-olvasás is, 
hiszen a közrendőrök közt sok az analfabéta. Gazsó szerint a hallgatók 
többsége , teljesen normálisan viselkedett. Tanulni akartak, vágytak arra, 
hogy valahova eljussanak". 

De az afgán rendőrség fő problémáit — a kétséges lojalitást, a korrupciót, 
a lopást, az erőszakoskodást — ezek a tanfolyamok aligha tudták érdemben 
orvosolni. Ráadásul kimondottan feszesnek sem lehetett őket nevezni, mert 
sok kiképző ideje nagy részét a táboron belül töltötte. A Külügyminisztéri- 
umban legkésőbb 2009-re ki is alakult a vélemény, hogy a programot meg 
kellene szüntetni vagy le kellene építeni, mert szinte semmi értéket nem 
ad hozzá az afgán erők munkájához, viszont horribilis összegekbe kerül. 
A százmillió forint a fejlesztési büdzsé ötöde volt, ennyiből Baglanban öt 
iskolát vagy rendelőt lehetne építeni. A programnak még reprezentációs 
haszna sem volt: Barakzai tartományi kormányzó hónapokkal beiktatása után 
értesült a képzésről, amikor Budapestre látogatott és ott valaki elmondta neki. 

Végeredményben a legnagyobb nyom, amit Magyarország az afgán rend- 
őrségen hagyott, egy fegyver volt. A honvédség húszezer-ötszáz darab 
AMD-65-ös gépkarabélyt adott nekik ajándékba. A magyar fejlesztésű, fu- 
turisztikus külsejű kis Kalasnyikov azóta is ott lóg sok afgán rendőr oldalán 
— már amelyik nem vándorolt így vagy úgy a tálibok kezébe. Állítólag még 
a pakisztáni fegyverbazárokban is be lehet szerezni. Igaz, a rendőrök nem 
voltak oda túlságosan az AMD-ért: a deszantfegyver rövidebb csöve és az 
egymáshoz túl közel ülő irányzékok miatt pontatlanabb, mint egy sztenderd 


X Már korábban is volt magyar rendőrképzés, 2004-ben Kabulban. Az egy alkalmanként há- 
romhetes program volt, amin körülbelül ezer tiszt vett részt. 

Kalasnyikov, könnyen túlmelegszik a markolata, illetve kihajtható tusa sem 
helyezkedik olyan stabilan a vállba.§! 

A Külügyminisztérium a baglani képviselőjének, Tölli Istvánnak is ren- 
delkezésére bocsátott évi 10 millió forintot. Ez kis összeg, viszont gyorsan, 
rugalmasan, minimális bürokráciával el lehetett költeni, a helyi igényekhez 
igazítva. A teljesség igénye nélkül egy példa Tölli ténykedésére: 2009-ben 
és 2010-ben kétezer nőnek fizetett fejenként 40 dollárt, hogy egy faülte- 
tési programban vegyen részt, amelyet a Roots of Peace nevű amerikai 
civil szervezet finanszírozott. A 40 dollár a résztvevők önrésze volt, amit 
amúgy ezek a nők nem tudtak volna kifizetni.?? A nagykövet általában is 
megpróbált a nőkre fókuszálni. , Évi tízmillió forintot költök rájuk, ezt 
még senki nem csinálta itt. Rosszabb a helyzetük, mint Szaúd-Arábiában, 
vért izzadtam, míg be tudtam egyet nyomni a magyarországi ösztöndíjasok 
közé" — mondja. Fűtést szereltetett a Pul-i Khumri-i női börtönben, vitt be 
varrógépet, hogy tudjanak dolgozni és legyen valami pénzük. , Szerintem a 
kilencven százalékuk ártatlan — azért kapnak öt évet, mert megerőszakolta 
őket valaki, és akkor az házasságtörés. Van, aki ott szül meg. Egy csomónak 
az amnesztiát is elintéztük." 

A civil fejlesztési oldal legkomolyabb szereplője a Magyar Ökumenikus 
Segélyszervezet. A MÖSZ 2001 óta van jelen Afganisztánban, helyi irodával, 
20-30 főállású helyi alkalmazottal és hosszabb időt kint töltő magyar szak- 
emberekkel. A MÖSZ végzett humanitárius segélyezést, például a rendszeres 
tavaszi árvizek esetén, de épített egy tanárképző központot, felújított vagy 
épített több iskolát és rendelőt, egy téglagyárat, kis vízerőműveket, valamint 
nyújt szakképzést: szőnyegszövőnőknek, asztalosoknak, parasztoknak. 
A pénz nagy részét a Külügyminisztériumtól nyerte pályázaton, plusz tudott 
nemzetközi pénzeket is szerezni. A nemzetközi szereplők bevonása némi 
külső kontrollt és professzionalizmust is vitt a rendszerbe. Míg a Külügy- 
minisztérium jellemzően a füle botját sem mozgatta a benyújtott projektje- 
lentésekre, az EU visszakérdezett, utánajárt, a helyszínen megszemlélt. Az 
afgán alkalmazottakra való támaszkodás, a rajtuk keresztül végzett munka 
hatékonyabbá, a helyi igényekre és körülményekre érzékenyebbé is teszi 
a MÖSZ-t. 

A szervezet tevékenységét nem lehet eléggé méltatni: nyugatiként Bag- 
lanban dolgozni 2008-ra kimondottan veszélyessé vált. Még az afgán alkal- 
mazottak is sokat kockáztattak, egyik-másik ellenálló csoport utazott rájuk, 
feltételezve, hogy az anyaszervezet majd fizet értük váltságdíjat. Afganisz- 
tánban 2008-ban 110 munkatársat raboltak el, 31-et pedig meggyilkoltak 
a tálibok vagy ismeretlen fegyveresek. Van olyan szervezet, ami fel is 
függesztette munkáját az állapotok miatt. , Egyre kevesebbszer hagyjuk el 
az irodát" — mondta 2008 őszén Bálint Gábor. , Csak rövid és szervezett 
utakat teszünk, váltogatjuk az útvonalainkat, a munka nagy részét pedig a 
helyi kollégáinkra bízzuk, annyira veszélyessé vált a vidék. Végszükség 
esetén a Mazar-i Saríf-i irodába tudunk menekülni, a nagyvárosban bizton- 
ságosabb." Pár napig lógtunk a MÖSZ-ösökkel Baglanban, és a feszültség 
szinte tapintható volt, még az afgán kollégák is idegesek voltak egy kicsit. 
Az egyik fejlesztési projektet meglátogatva a sofőr százhússzal száguldott 
át a vidéken, mert , ez a környék nem annyira biztonságos" — valaki utat 
épített arrafelé és a tálibok többször megfenyegették a dolgozókat, hogy 
hagyják abba a munkát. Bálint még arra is ügyelt, hogy a kocsit mindig 
orral a kapu felé parkolja le az iroda magas fallal elkerített udvarában, , arra 
az esetre, ha hirtelen kell távozni." 

A MÖSZ sok kis projektet csinált. De ezek is sokat jelentettek azoknak, 
akik közvetlenül részesedtek belőlük, például az etehadi menekülttáborban 
létrehozott szőnyegszövő műhely. A tábor reménytelen hely: sivatagos te- 
rületen fekszik, lapos, homokszínű, jellegtelen házak állnak a semmiben. 
Nyolcszáz család élt itt, sokan egy évtizede hagyták el otthonukat, táborról 
táborra jártak, és lehetett tudni, hogy már soha nem fognak hazajutni, mert 
nem volt hova. Néhányan találtak ideiglenes munkát a táboron kívül, ők 
voltak a szerencsések. Egy 44 éves Szalima nevű nő a MÖSZ szőnyegszö- 
vőjében dolgozott, amikor 2008 végén felkerestem. Azt mondta, 25 éve 
menekült el otthonából, nincs hova hazamennie, és az államtól semmilyen 
segítséget nem kapott, pedig neki kell eltartania mindenkit. ,, A férjem vak, 
a két lányomat pedig elhagyta a férje" — mondta, miközben a keze egy pil- 
lanatra sem hagyta abba a munkát, tekintetét alig emelte fel a szőnyegről, 
amin dolgozott. A tanfolyamon 140 táborbéli nő dolgozott, sokan özvegyek, 

akiknek a férje meghalt a háborúban. A szőnyegek négyzetméterét száz 
dollárért is el tudják adni. , A műhely nélkül nem volna semmink" — mondta 
Szalima. 

A baglani tanárképzőben 1200 tanárt képeztek 2008-ban, rendes tanter- 
mekben, szakkönyvekkel, számítógépekkel. Még internet is van. A diákok 
majdnem fele nő. Falak és fegyveres őrök őrzik, nehogy a tálibok felégessék. 
A nők oktatása sokaknak nem tetszik a környéken, persze főleg a férfiaknak. 
De a fiatal nők akarnak tanulni, és minden évben egyre többen vannak az 
iskolában. Négy elfátyolozott nő sietett be éppen az iskolába, kezükben 
könyvekkel, miközben Bálint Gáborral végigsétáltunk az udvaron — pedig 
ramadán volt éppen, és iskolai szünet. 

A fejlesztési programok hatását nehéz mérni. Az orvosi rendelők hasz- 
na evidens, de egy iskoláé már nem annyira: nyilván jó, hogy tanítják a 
gyerekeket, de mi lesz velük utána? Önmagában javítani fogja az emberek 
életminőségét, ha az alapoktatást utána nem követi szakképzés? Ezért fontos 
a programokat összefüggésükben megtervezni, egymásra építeni. A fejlesz- 
tések beindítása gyakran újabb igényeket von maga után. Az újonnan épített 
iskolákat hamar bővíteni kell, mert alighogy elindul a tanítás, mindenki 
oda akarja küldeni a gyermekét, és az intézmény szinte rögtön megtelik. 
A tanárképző igazgatója, Abdulhak Rahmate, miután körbevezetett minket, 
arra kérte Bálintot, hogy fúrjanak egy kutat, mert nincs elég víz. Az épít- 
kezést magát a helyiek végzik, vagyis a MÖSZ munkát is ad: 2008-ban 
háromszáz embernek. 

A legnagyobb probléma az, hogy Afganisztán egy feneketlen lyuk, amibe 
addig önti az ember a pénzt, ameddig akarja, a dolgok csak nagyon keveset 
változnak. És közben óriási a helyiek várakozása. Szinte mindennel a külföl- 
diekhez mennek, mert csak az ő intézményeik és szervezeteik működőké- 
pesek. , Egyszerre kellett mindenhol minden. Állítólag az afgánoknak van 
idejük, de ez nem látszott. Ha az egyik faluban kutat építettünk, az a másik 
falunak is kellett. Ha baloldalt vittük az áramot, akkor a jobb oldal inkább 
tönkreteszi a vízierőművet, csak nehogy ott legyen áram, neki meg nem. 
Nagyon türelmetlenek voltak" — mondja Sándor Zsolt. , És ráadásul ezzel 
megbontottuk a helyileg működő társadalmat, a helyileg működő dolgokat. 

Fogadó féllé degradáltuk le a helyi közösséget. Már nem is nagyon tudták 
elképzelni máshogy, hogy valami megvalósuljon, csak úgy, hogy a NATO 
finanszírozza. Nem mindig persze: Khindzsanban a lányiskola igazgatója 
azt mondta, hogy neki csak anyag kell, ő maga majd megépiti. És valóban, 
összefogtak a diákok szülei és megépítették az iskola védőfalát, amit az idő 
tönkretett. De találtunk egy olaszok által épített kórházat, amin nem volt 
már tető, mert tönkrement, és ott meg azt mondták a helyiek, hogy nos, ez 
akkor lesz, ha mi megcsináljuk..." 

, AZ egyik kategória a lakosság" — mondja Sándor Tamás. , Ezek az em- 
berek küzdenek a napi megélhetésért. Egy üveg ásványvíz a nap fénypontja 
adott esetben. Minden, amit adtunk, óriási segítség volt, és az esetek 98 
százalékában hálásak voltak érte. A másik kategória Hagbin kormányzó 
és csapata, akiknek semmi nem volt elég. Ő azt várta, hogy a sült galamb 
belerepül a szájába, hogy mindent tegyünk alá, páncélautót, testőrséget, 
építsünk még több iskolát, még több kutat, mert minden azon múlik, de ő 
ehhez semmit nem tett hozzá. A médiaközpont a legjobb példa. Jöttek azzal, 
hogy ők kétemeletes épületet akartak és ez csak földszintes, és hogy akkor 
át se adjuk, amíg nincs még egy emelet. Mi meg mondtuk, hogy semmi 
gond, ha nem kell, akkor beköltöztetjük a hajléktalanokat. De hogy akkor 
mégse, jó lesz az úgy, csak legyen benne számítógép meg nyomtató meg 
papír. És a harmadik kategória a tálibok meg a pastu közösség, akiket ez az 
egész nem érdekelt. Egyrészt tartották ők is a markukat, hogy legyen ott is 
fejlesztés, de attól függetlenül mi megszállók vagyunk. És ha arról volt szó, 
hogy bombát kell tenni az út mellé, akkor... Az a szerencse, hogy ebből a 
három kategóriából az első volt a legnagyobb, azok a szerencsétlenek, akik 
jutni akartak egyről a kettőre." 

A másik gond az, hogy az afgán államra építeni olyan, mint futóhomokra 
házat húzni. De megkerülni sem lehet őket, egyrészt mert a NATO azért van 
ott, hogy ezt az államot támogassa, másrészt az elkészült projektek nagy 
részét az afgánoknak kell majd üzemeltetni. Erre nem mindig képesek, és 
ez gyakran csak akkor derül ki, amikor már késő. ,, Tehetetlenek voltunk" — 
mondja Sándor Tamás. , Akkor építek iskolát vagy rendelőt, ha van tankönyv 
és a minisztérium ad tanárokat és egészségügyi személyzetet. És nem egy 

olyan suli van, ahol a mai napig nincsenek tanárok, vagy csak ideiglenesek, 
mert a folyamat végén derült ki, hogy még sincs. Holott azt mondták, hogy 
lesz. És áll üresen ott az épület. És hát mit tudunk csinálni? Mi nem tudunk 
ennél szigorúbban elbírálni. Minden összeállt, hogy építkezzünk. Minden 
papír megvolt és mindenki mindent megígért. De aztán visszamentél két 


hónap múlva, és még mindig csak az őr volt ott. Megkérdezted, hogy mi 


történt, és mondták, hogy hát még sincs izé, meg aki volt, azt elkergették. . . 


De nem tudom azt mondani, hogy nem építek klinikát, amíg nincs meg az 
orvos, mert lehet, hogy lesz." 

Az ellenállók által ellenőrzött területeken is lehetett programokat csinálni, 
csak meg kellett találni a hangot az , illetékesekkel". Jó példa erre az egyik 
magyar civil szervezet iskolaépítési projektje Baglani Dzsadídban. Bár a 
falu nagyon örült volna a tervezett iskola felépítésének, sokan tartottak attól, 
hogy az ellenállók lerombolnák, sőt, már az építést is szabotálnák. Végül a 
szervezet afgán munkatársai a helyi vezetőkön keresztül kikérték a tálibok 
véleményét. A válasz az volt, hogy az iskola felépítését engedélyezik, csak 
annyi a kikötésük, hogy a munkát a helyi lakosság férfi tagjai végezzék, és 
az sem árt, ha a kiválasztásnál a hosszú szakállú férfiakat részesítik előnyben 
(a szakáll viselése a vallásosságra és a tálibokkal való szimpátiára utalhat, 
bár a gyakorlatban alig látni olyan pastu férfit, akinek ne volna szakálla). 
Ebbe a fejlesztők belementek. , Eleve az volt a cél, úgy lettek felvéve, hogy 
hátha akkor csendben maradnak" — mondja az egyik szervező. A tálibokat 
nem lehetett megkerülni: az egyik civil szervezet munkatársa mesélte, hogy 
amikor ki akart menni az egyik projekthez megnézni, hogy hogyan állnak a 
dolgok, az afgán munkatárs előretelefonált a helyi ellenálló parancsnoknak, 
hogy kvázi engedélyt kérjen tőle a hely felkereséséhez. 

A projektek végrehajtását a fejlesztők a legtöbb esetben csak eltervezték 
és finanszírozták. Ha fel kellett húzni egy iskolaépületet, azt egy afgán 
vállalkozó végezte el, egy egyszerűbb versenyeljárás után. Sok helyről 
hallottuk, hogy a vállalkozók a pénz egy részét — talán harminc százalékát 
is — leadták az ellenállóknak, mint védelmi pénzt. Ezt nem tudjuk ellenőrizni, 
de hihetően hangzik. A különböző maffiáknak mindenféle bizniszben benne 
volt a kezük, és nehéz elképzelni, hogy pont az egyik legnagyobb pénzes 

bödönt, a nemzetközi fejlesztéseket hagyták volna érintetlenül. Ez persze 
elég kínos, hiszen azt jelenti, hogy többek között a magyar adófizetők is 
finanszírozzák azt a fegyveres ellenállást, amit részben a magyar katonák 
próbálnak féken tartani, és ami több magyar életét is követelte. De azt is 
nehéz megmondani, hogy pontosan hogyan lehetne ezt elkerülni. 


x 


Mit sikerült mindezzel elérni? Az igazságos értékeléshez látnunk kell, 
hogy a közép-ázsiai országban folyó munka számos, Magyarországnál 
sokkal tapasztaltabb, jobb emberi és nagyobb pénzügyi erőforrásokkal 
rendelkező nemzetet is térdre kényszerített. Olyan nagy múltú szervezetek 
költöttek nemegyszer dollármilliókat hiábavaló, fenntarthatatlan progra- 
mokra, mint az amerikai USAID, a brit DFID vagy a kanadai CIDA. Egy 
Afganisztánban sok éven át dolgozó külföldi szakembertől hallottuk, hogy 
a fejlesztési projektek 30-40 százaléka teljes kudarccal végződik, nemcsak 
az előkészítés hiánya vagy az átgondolatlan végrehajtás miatt, hanem azért, 
mert egy olyan országról van szó, ahol minden bizonytalan. A fejlődő or- 
szágokban folyó nemzetközi fejlesztés és segélyezés általában is egy nehéz 
és ellentmondásos szakma, ami kevés igazán nagy sikerrel büszkélkedhet. 
Komoly irodalma van még annak a nézetnek is, hogy az egész úgy ahogy 
van, értelmetlen, mert a legjobb esetben is csak arra jó, hogy rászoktassa 
a fogadó országot a segélyre, és elejét vegye annak, hogy a maga erejéből 
álljon talpra. Ez talán túlzás, de mégis illusztrálja, hogy rendkívüli feladat- 
ról van szó, amit nem lehet tökéletesen csinálni. Ezért eleve irreális az az 
elvárás, hogy minden baglani magyar projektnek jónak és működőképesnek 
kell lennie, a fejlesztési erőfeszítéseknek pedig jelentős sikernek. 

Ami a magyarok saját értékelését illeti, önmaguk munkáját a politikusok, 
katonai vezetők, közigazgatási szakemberek és civil szervezetek minden 
alkalommal sikeresnek állítják be. Ez persze nem reális, és valójában nem 
is készült átfogó felmérés a PRT fejlesztési tevékenységének hatékonysá- 
gáról, így teljes pontossággal képtelenség meghatározni az eredményeket 


és azonosítani a hibákat. 

Hurráoptimizmusra biztosan nincsen ok: már csak a szúrópróbaszerűen 
megvizsgált projektek némelyikéről is kiderült, hogy az egész messze nem 
olyan nagy siker, mint amekkorának a gazdái beállítják. A katonák által 
épített hét rendelő közül 2009-ig egyetlenegyben indult csak meg a rendelés, 
ugyanis megelégedtek az afgán hatóságok ígéretével, hogy a klinikákon lesz 
orvos — aztán mégsem lett.§5 A MÖSZ egyik rendelőjét az átadás másnapján 
elfoglalta az aígán hadsereg, és azóta is harci támaszpontnak használja. Az 
etehadi menekülttábor mellett épített téglagyár — még egy MÖSZ-projekt 

— szintén nem működik, mert a rossz biztonsági körülmények között nem 
tudják fenntartani. Khindzsan járásban a főút mellett épített halastóba az 
afgánoknak kellett volna halat telepíteni, de ezt nem tették meg. 

Voltak olyan programok, amelyekbe már belekezdeni is felesleges volt, 
mert nagyon kevés értéket termeltek ahhoz képest, amennyibe kerültek. 
Megítélésünk szerint ilyen volt például a korábban említett rendőrképzés. 
A Demokratikus Átalakulásért Intézet 40 millió forintot fordított arra, hogy 
afgán képviselőket és más illetékeseket hozzon Magyarországra, hogy fel- 
készítést tartson számukra demokráciáról és államigazgatásról. Nem vilá- 
gos, pontosan mi hasznára is válhatna az afgán képviselőknek a magyar 
átalakulás tanulmányozása. A kezdeményezés valószínűleg nem lett volna 
teljesen haszontalan, ha rendszert csinálnak belőle, hiszen a magyar—afgán 
szimpátiák megerősítése, a kapcsolatok elmélyítése egyes képviselőkkel 
talán erősíthette volna a magyarok helyzetét Baglanban. De így nem tűnik 
túl hasznosnak, pláne magas költségéhez képest. A delegáció egyik tagja 
úgy is döntött, hogy ő nem megy haza, és Frankfurtban eltűnt. 

A fejlesztések hatékonyságának egy másik fokmérője az, hogy a teljes 
összegből mennyit költöttek el Baglanban és mennyit Magyarországon. Egy 
gyakori kritika szerint a külföldi segélyszervezetek túl sokat fordítanak saját 
magukra, és ezért a pénz jelentős része bérek, utazási költségek, biztonság, 
biztosítás, konzultáció, eszközbeszerzések és más kiadások formájában vég- 
eredményben az adományozó ország gazdaságába vándorol vissza. Nincsen 
pontos kimutatás arról, hogy a magyar fejlesztések esetén a pénz hogyan 
oszlott meg, de egyes számítások szerint a 2007 és 2009 között elköltött 
pénz mintegy háromnegyede jutott el Baglanba.?§ Sajnos, ezt nem tudjuk 

pontosan összehasonlítani más PRT-k arányaival, de megítélésünk szerint 
nem olyan rossz. A fejlesztések egy részét a katonák végzik, akik egyébként 
is ott vannak, illetve magát az építkezést — ha infrastruktúra-fejlesztésről van 
szó — afgán vállalkozókkal végeztetik el. A legalacsonyabb hatékonysággal 
a rendőrképző program működött: az első három rendőr éves személyi 
kiadása — utazási, felszerelés-, bér- és egyéb költség — megközelítőleg 50 
millió forintot tett ki, ami az IRM afgán költségvetésének a fele, az egész 
fejlesztési büdzsének a tizede (!). Igaz, 2009-ben a rendőröket átsapkázták 
európai uniós rendőrökké, amivel legalább annyit elértek, hogy onnantól 
az EU fizette a napidíjukat." 

Mindezzel együtt a magyar erőfeszítések egyenlege szerintünk egy sze- 
líd pozitívumot mutat. Afganisztán annyira szegény ország, hogy még a 
legkisebb dolog is segít. A pénzt nehéz rosszul elkölteni. Ha valami — egy 
iskola, egy kis rendelő, egy gyaloghíd, egy kút — elkészül és használják, 
az jó. Nem virágoztatják fel az egész tartományt, és valószínűleg nem túl 
sok embert tántorítanak el attól, hogy lázadónak vagy haramiának álljon (a 
kitartóan romló biztonsági körülmények ezt sugallják). De használóiknak, 
a közvetlenül körülöttük élő kis közösségnek biztosan sokat segítenek. 

Az afgánok részéről sok hálás hangot lehet hallani. , A magyarok segítenek 
mindenben, amivel csak tudnak. Például építettek egy rendelőt Dusiban, hát 
az a legnagyobb problémánkat oldotta meg" — mondja Abdul Fatah, egy 
49 éves földműves egy Zolfokar nevű településen, Dusi járásban. Núria a 
dusi rendelőben dolgozik mint szülésznő, és azt mondja, 80-100 ember is 
megy oda naponta. , Ez a rendelő nagyon sokat jelent az embereknek. Ha 
nem lenne itt, az összes páciens mehetne Pul-i Khumriba kezelésre. Igaz, 
műtéteket itt nem tudunk csinálni, mert nincsenek megfelelő eszközeink. 
De nagyon hálásak vagyunk érte a PRT-nek" — mondja. , Jók a magyarok. 
A felszerelésünk harmadát tőlük kaptuk, három számítógépet, negyven 
széket és asztalt, könyveket, papírt-írószert, még az iskola falát is újraépí- 


x Bizonyos szempontból a rendőrök kiszúrása nem teljesen igazságos: végeredményben a 
többi fejlesztési program biztosítását ellátó katonák bérét, fegyvereit és egyéb költségeit is ki 
kell fizetni valamiből, csak éppen azt nem itt számolják el, hanem a PRT katonai büdzséjében. 

tették" — mondja Abdul Habib Hamdard, a khindzsani leányiskola igazga- 
tója. , Nagyon hálásak vagyunk a PRT-nek a segítségért és a támogatásért, 
sok mindent építettek a járásban, segítőkészek, jól boldogulunk"? — mondja 
Abdul Halím, Dusi járás kormányzóhelyettese. Ez csak néhány a sok hálás 
vélemény közül, amit hallottunk az elmúlt két évben. 

Nem mindenki ilyen boldog persze, hiszen nem mindenhova jutott a segít- 
ségből. 2008-ban még olyan emberekkel is találkoztunk, akik nem is hallottak 
a magyar PRT-ről — vagy lehet, hogy csak nem tudták megkülönböztetni 
őket a többi külföldi katonától. Egy visszatérő vélemény az, hogy vannak 
beruházások, de össze sem lehet hasonlítani azzal, ami például Kunduzban 
történik, ahol a németek vannak. , Az emberek felmennek oda, látják, itt 
meg még áram sincs éjszakánként, pedig csak Pul-i Khumriban két gát is 
van a folyón. Nincs elég gyógyszer a rendelőkben és a kórházakban, csak 
ezek a szép új épületek, de mindnek hiányos a felszerelése. Az épületek nem 
fogják meggyógyítani az embereket. Pul-i Khumriban csak egy rendesen 
felszerelt kórház van. És nehéz őket fenntartani a közbiztonság miatt... a 
tálibok néha megfenyegetik az orvosokat és a tanárokat" — mondja Feraidún 
Rusztaki, egy értelmiségi Pul-i Khumriban. , Kaptunk számítógépeket, de 
csak ott állnak az asztalon, mert nincs áram. A legtöbb iskolában víz sincs" 
— mondja egy tanár Baglani Dzsadídban. 

, Hallottuk, hogy azért vannak itt, hogy támogassák a békét és építkezze- 
nek, de itt nem csináltak semmit. Utak kellenének, hidak, de nagyon rossz 
a közbiztonság, sok a fegyveres, így nehéz" — mondja Abdul Moszaver, 
egy boltos Baglani Dzsadídban. A legtöbb ember ezen a környéken csak 
a biztonságra tudott gondolni. , Mondták, hogy jönnek a magyarok, hogy 
segítenek biztosítani Baglant, de az én környékemen mindig megy a harc, 
mindig csak ölik egymást. Errefelé mindenkinek fegyvere van. Először ezt 
kellene megoldani, a biztonságot, a fejlesztés csak utána jöhet" — mondja 
Abdul Kahar, egy 35 éves boltos. Olyan is volt, aki a magyarokat vádolta 
a káoszért, azzal érvelve, hogy az ő felelősségük volna a rend fenntartása, 
és abból semmi nem valósult meg. 

És végül azok se voltak maradéktalanul boldogok, akiknek már jutott 


valamennyi támogatás, hiszen mindig volt még mit csinálni. , Nézze, én azt 

hallottam a PRT-ről, hogy azért jöttek, hogy segítsenek az afgánokon. De itt 


csak egy hidat építettek, másról nem is hallottunk a környéken. Kellene egy 
út is, nagyon rosszak az utak" — mondja Szaid Aziz, egy farmer Szangboran 
településen, Dé Szala járásban. , Hát nem lehet őket összehasonlítani a többi 
PRT-vel, az biztos. Nincs annyi pénzük. Ezt tudjuk. A NATO hozta őket ide, 
de akkor miért nem kérnek több pénzt Amerikától, az Európai Uniótól? Vagy 
miért nem adják át valaki másnak a fejlesztést? Ez egy nagy tartomány és 
nagyon kellenének a fejlesztések" — mondja dr. Fajszal, a tartományi tanács 
egyik tagja Pul-i Khumriból.?7 A tanács tagjai arra is panaszkodnak, hogy 
a PRT nem beszéli meg velük rendesen, mit és hova szándékoznak építeni, 
a kormányhivatalok munkatársai meg nem mindig helyiek és ezért nem 
ismerik olyan jól a tartomány problémáit, mint ők. Nehéz igazságot tenni: 


mindig mindenki fel akar kerülni a térképre. 

BÉKEFENNTARTÁS HÁBORÚBAN 


2009-ben kezdett világossá válni, hogy a PRT körül rohamosan fogy a levegő. 
Hiába a fejlesztések, a járőrözés, a jó vagy legalább normális kapcsolat a 

sok helyi tényezővel, a biztonsági helyzet dc$-úámaian megromlott Baglanban. 
Az ellenállók teljesen uralmuk alá vonták a folyó nyugati partján fekvő te- 
lepüléseket, és onnan intéztek támadásokat a főút ellen. Az út biztonságát 

a PRT nem tudta garantálni, mozgástere leszűkült. Mohammed Barakzai, a 

kormányzó hiába rimánkodott, hogy küldjenek neki még katonát. , A tálibok 
olyanok, mint a mikróbák. Erős antibiotikum kell. Ha nem intézzük el őket 

most, akkor később még sokkal több katonára, több fegyverre lesz szük- 
ség, és valószínűleg több lesz az áldozat is?" — mondta egy amerikai újság 

tudósítójának 2009 őszén.?§ Barakzai a PRT-t is megpróbálta rávenni, hogy 
legalább tűztámogatást nyújtsanak az afgán katonáknak, amikor megindul- 
nak a tálibok ellen, de ezt a kérést a parancsnoknak el kellett utasítania. Az 

afgán kormány az összes északi PRT-t és név szerint a németeket is kritizálta, 
amiért nem urai a helyzetnek. 

Mindez problémát jelentett a magyarok számára, és már nemcsak katonai 
szempontból, de diplomáciailag is. Magyarország szövetségesi lojalitásból 
és a diplomáciai tőkeszerzés érdekében vállalta be a PRT-t, de 2010-re 
ennek nem sok hozadéka maradt. A régió NATO-főparancsnokságán egyre 
kevésbé voltak elájulva a magyaroktól. A PRT korlátozásai és gyengesége 
miatt nemhogy egyedül nem tudta megoldani a biztonsági problémákat, 
de még segíteni se nagyon tudott. A helyzet romlásával egyre kevésbé 
érdekelte az embereket, hogy a magyaroknak milyen megkötéseik vannak. 
A németeknek szintén megvolt a maguk baja a hátországgal, de ők mégis 
sokkal keményebben bevállalták a dolgokat. A központ persze tudomásul 
vette a PRT korlátozásait, hiszen mi mást tehetett volna. De azért húzták 
a szájukat, a magyaroknak pedig folyton magyarázkodniuk kellett, hogy 
miért vonják ki magukat a 2009 után fölgyorsult műveletekből. 


290 


Az amerikaiak szintén nem voltak oda attól, hogy a baglani vezető nem- 
zet ilyen óvatos. A háború irányítását 2009-ben átvevő amerikai parancs- 
nok, Stanley McChrystal tábornok azt mondta, azt várja a PRT-ktől, hogy 
katonailag is vállaljanak szerepet a rendezésben. Az amerikai nagykövet, 
Karl Eikenberry pedig egy diplomáciai táviratban ekképpen jellemezte 
Magyarország talán legfontosabb külföldi szerepvállalását: A magyar PRT 
nem sokat foglalkozik [...] a problémákkal. Nincs engedélyük fegyverhasz- 
nálatra, kivéve az önvédelmet, alig tesznek annál többet, mint járőröznek a 
főutakon, és nem vállalkoznak kábítószer-ellenes tevékenységre". Eikenberry 
szerint a magyarok csak arra összpontosítanak, hogy , sértetlenül térjenek 
haza", miután elvégezték a kis léptékű fejlesztési munkából a rájuk eső 
rövid feladatokat.?? 

A magyar vezetés próbált ellenállni. , Két szinten is jelentkezett nyomás. 
A régió főparancsnoka részéről a magyar PRT-parancsnok felé, és az én 
szintemen, a politikai szinten is" — mondja Szekeres Imre. , De ezeket mi 
mindig a leghatározottabban elutasítottuk. Ezek a katonák nem erre vannak 
kiképezve, nem olyan a felszerelésük, és a magyar törvények nem teszik 
lehetővé, hogy harcoljanak. Én ezt a konfliktust mindig vállaltam. Egyéb- 
ként sokszor a magyar parancsnokokban is volt ingerencia, az egyiknek a 
vezérkari főnökkel együtt kellett megmondani, hogy nem, mert elragadta a 
hév, és harcolni akart." 2009 után, amikor a magyarok egy másik alakulattal, 
a műveleti támogató és összekötő csoporttal elkezdtek offenzív művelete- 
ket is bevállalni, a dolog valamivel kevésbé volt kínos, de alapvetően nem 
változtatott a helyzeten. 

2009 szeptemberében egy öngyilkos merénylő felrobbantotta magát egy 
járőr mellett, de a katonák gyakorlatilag karcolás nélkül megúszták a támadást. 
Még a szembe jövő kocsiban ülő merénylő arcára is emlékezni vélnek, amin 
a robbanás előtti pillanatokban , boldog, nyugodt, átszellemült kifejezés" ült. 
Az összeroncsolódott Toyota azóta ott áll a PRT udvarán — nem sok maradt 
meg belőle. Az utasoknak kétségtelenül óriási szerencséjük volt, tekintve, 
hogy egy nagyobb bomba még egy szuperpáncélozott MRAP-et is képes 
elpusztítani, hát még egy gyengén páncélozott polgári autót. 

2010. február 7-én egy páncéltörő gránát telibe találta a PRT egyik Hum- 

vee-ját, megsebesítve két katonát. Az első gránát az egyik oldalsó ablakot 
találta el, ami speciális rétegezése miatt felfogta a robbanás erejének nagy 
részét, és megakadályozta, hogy a töltet behatoljon az utastérbe. A második 
és a harmadik lövés mellément. , Szinte leblokkoltunk, el kellett telnie pár 
másodpercnek, amíg felfogtuk, hogy ez bizony a valóság. Csengett a fülünk, 
röpködtek a repeszdarabok, oldalra néztem, és már jött is a következő, de 
az már nem ért célt. Nekem pedig hál" istennek megvan kezem-lábam" — 
mondta Lengyel László százados, aki az anyósülésen ült és mindkét karján 
megsérült. Az elkövető, akit a rendőrök elfogtak, azt nyilatkozta a sajtónak: 
Allah parancsolta neki, hogy lőjön a magyarokra. Kijelentését szimpátiatün- 
tetések követték, bár volt, aki tudni vélte, hogy a Hizb-i Iszlámi szervezte 
őket. A fickót, aki egy pakisztáni madrasszában szedte össze nézeteit, végül 
tisztázatlan körülmények közt szabadon engedték. 

A legkomolyabb rajtaütés a PRT-t eddigi története során 2010. augusztus 
23-án érte. Ekkor a PRT nyolcadik váltásának hazafelé utazó állományát 
támadták meg, amint a páncélozott Toyotákból és Humveekból álló konvoj 
Pul-i Khumritól északra haladt Mazar-i Saríf felé, a kora reggeli órákban. Az 
egyik Toyotát eltalálta egy páncéltörő gránát, amit az út széléről indítottak 
el. A robbanás azonnal megölte Pappné Ábrahám Judit törzsőrmestert, és 
életveszélyesen megsebesítette Kolozsvári György vezénylő zászlóst, aki 
néhány héttel később belehalt sérüléseibe. A támadásra riasztott magyar 
alegységet szintén megtámadták, egy Cougar terepjárót el is talált egy 
RPG, és bár a páncélzatot nem ütötte át, a jármű belül tüzet fogott, hogy 
ásványvizes palackokkal álltak neki eloltani. A támadást alaposan meg- 
szervezték, és komoly erőket vett igénybe: a felmentő sereget körülbelül 
egy kilométeres vonalon vették tűz alá a főúton. ,, Végig hallgattuk, ahogy 
kopognak a lövedékek a páncélon" — mondja egy katona. A hírekben akkor 
megjelentekkel szemben a magyarok nemcsak hogy visszalőttek, de jelentős 
veszteségeket is okoztak a támadóknak. 

A támadást példátlan figyelmeztetés követte. Zabiulla Mudzsahid, a tálibok 
szóvivője azt mondta: a magyarok számára semmi haszonnal nem jár ez a 
háború, az csak az Egyesült Államok érdeke; ha pedig nem vonják ki csa- 


pataikat, további támadásokra számíthatnak. A hazai vezetés hozzáállására 


292 


némileg jellemző, hogy Wagner Péter, aki a figyelmeztetésre először felhívta 
a figyelmet blogján, dühös levelet kapott a HM-től, hogy miért kellett neki 
Mudzsahid számára szereplési lehetőséget biztosítani. 

A rajtaütést követően a HM pánikszerűen nekiállt megfelelő mennyiségű 
kevlársisak beszerzésének. Addig csak az őrbiztosító századnak volt kevlárja, 
a többiek a régi acélbilivel dolgoztak, holott még a legmodernebb kevlár 
is csak 200-250 dollárba kerül. Ez a hiányosság érthetetlen, tekintve, hogy 
ekkor már jó ideje számolni kellett ilyen támadásokkal. Talán a leglátványo- 
sabban cáfolja meg az előző honvédelmi vezetés időről időre megismételt 
állítását, hogy a magyar katonák a feladathoz és a veszélyeztetettségi fokhoz 
illő felszereléssel dolgoznak Afganisztánban. Voltak próbálkozások már 
2009-ben is a felszerelés beszerzésére, de valahogy soha nem lett belőle 
semmi. Az biztos, hogy senki nem törte a nyakát azért, hogy a katonák 
minél gyorsabban megkapják a sisakot. 2010 decemberére végre vettek 
ötszáz darabot a Bundeswehrtől." Ezzel párhuzamosan érkeztek újabb 
MRAP (szuperpáncélozott) terepjárók is. 

Kevlár és MRAP ide vagy oda, a romló biztonsági helyzetben a PRT 
anakronisztikussá vált. Az erőszak az addig megszokottakhoz képest elsza- 
badult. Amíg 2009-ben még csak havi öt-tizenöt támadással kellett számolni 
a tartományban, ez 2010 őszére elérte a havi negyvenötöt. Ezeknek csak 
elhanyagolható része irányult közvetlenül a PRT ellen: a vezérkar statisztikái 
szerint 2010-ben kilenc komoly támadást intéztek a PRT ellen, fegyveres 
lesállást vagy pokolgépes támadást. A katonák szerint ez a helyi tényezőkkel 
ápolt jó kapcsolataiknak, a PRT respektjének köszönhető. Lehet, de ilyen 
körülmények között békefenntartásról szó sem lehetett, már csak a súlyo- 
san csorbult mozgásszabadság miatt sem. A 2010 tavaszán megindult nagy 
hadműveletekbe, amelyeket az afgán kormányerők és a NATO a tartomány 


x Igaz, ezzel még nem volt vége a történetnek. A stop.hu 2011 februárjában a birtokába került 
honvédségi dokumentumok alapján azt írta, hogy a sisakok rossz minőségűek voltak, és a hon- 
védség annak ellenére döntött megvásárlásuk mellett, hogy a bevizsgáláson életveszélyesen be- 
horpadtak. A HM válasznyilatkozatában mindezt tagadta, és leszögezte, hogy a lehető legjobb 
sisakokat vásárolták. Ld. Életveszélyes sisakot kaptak a magyar katonák Afganisztánba. Stop. 
hu, 2011. február 24. http://stop.hu/articles/article.php?id-828757 

megtisztítására indított, korlátozásai miatt a PRT nem tudott bekapcsolódni, 
még támogató elemként se nagyon. A szövetségesek erőltették volna a dolgot, 
sokkal keményebb fellépést vártak. Olyannyira, hogy a kérdés 2010-ben 
minden magyar tábornoki vagy miniszteri viziten felmerült, eredményte- 
lenül. , Hát elég komoly szellemi erőfeszítés volt kimaradni a háborúból. 
Leidenberger tábornokkal, az északi régió parancsnokával az első negyven 
napom ilyen vitákkal ment el" — mondja Boldizsár Gábor ezredes, a PRT 
nyolcadik váltásának parancsnoka. 

Az ezredes az üllő és a kalapács közé szorult. A szövetségesek minden- 
képpen többet akartak, de ő úgy érezte, nem tud mit tenni a hadműveletek 
sike-réért a mandátum megsértése nélkül. , Nézze, szárnybiztosítási műve- 
leteket mi is elvégeztünk" — mondja. , Ha Sahabuddinban verekedtek, és le 
kellett zárni a főutat, én azt megtehettem, mert nekem egyébként is feladatom, 
hogy a főutat biztosítsam. Nálunk szálltak le a helikopterek, hozzánk vitték 
be a sebesülteket, felajánlottuk a tábor javítókapacitását, felderítőrendsze- 
rét, hozzánk bárki bejöhetett." A járőröket megszaporították a tartományi 
fővárosban, hogy kipótolják az offenzíva miatt kiesett rendőri erőket, és a 
csendben rozsdásodó BTR-eket is kivezényelték járőrre és lőgyakorlatra, 
hadd visszhangozzanak kicsit a hegyoldalak. 

A lövészeket persze frusztrálta a helyzet. Őket arra képezték ki, hogy 
lőjenek, és most ott ültek, miközben a németek, az amerikaiak meg az 
afgánok odakint szívtak, a magyar OMLT-ről nem is beszélve. , Rohadtul 
utáltuk. Úgy éreztük, hogy a hasznunkat vennék. Pláne a BTR-ek 30 mm-es 
gépágyújának, érted. Az nem beszél félre" — mondja egy katona. , Mindenki 
alig várta, hogy lőhessen, aki meg nem lőhetett, az nagyon csalódott volt." 

Boldizsárnak egyébként is majd meghasadt a feje a problémáktól, amiket 
a szűk mandátum jelentett. Tavasszal megjelent a táborban egy amerikai 
előretolt sebészcsoport, hogy akkor ők most ide beköltöznének, mert a 
kezdődő hadműveletekben minden bizonnyal sok lesz a sebesült, és ők 
fogják őket összevarrni. Csak az volt a gond, hogy nem lehetett tudni, a PRT 
jogilag adhat-e nekik támogatást. , Bejöttek a Jasonék, ami tök jó volt, csak 
éppen senki nem tudta, hogy ők NATO vagy Tartós Szabadság hadművelet. 
Még ők maguk sem. Azt mondta az őrnagy, hogy két nappal azelőttig még 

Német katonai helikopter száll le a PRT mellett 


a NATO-val voltak, csak aztán szóltak nekik, hogy vegyék le a karszalagot. 
Ami nekik mindegy is volt, mert orvosok, nekem viszont elég nagy bajt 
jelentett, még botrány is lehetett volna belőle"? — mondja Boldizsár. A Tartós 
Szabadság hadművelet egy tisztán amerikai misszió, nem a NATO égisze 
alatt zajlik, és ezért a PRT felhatalmazása nem terjed ki rá — sőt, explicite 
el van tiltva attól, hogy ilyen műveletekben részt vegyen. Szerencsére 
végül kiderült, hogy , Jasonék" a NATO-val vannak, úgyhogy beengedték 
őket, és be is költöztek a kis focipályán felállított sátrakba, ahol szaporán 
varrogatták össze az egyre tempósabban beérkező sérülteket. 

Nyáron a németek leküldtek egy zászlóaljnyi harcoló erőt Baglanba, hogy 
elvégezze azt a munkát, amit igazából a tartományfelelős magyaroknak 
kellene. A katonák beköltöztek a Puzei Sán-i helyőrségbe, és onnan kezdtek 
el járőrözgetni — és vérezni is. 2011 februárjáig kilenc embert is veszítettek. 

A PRT-t nem csak a háború csinálta ki. Hozzájárult a kormány érdekte- 

lensége is. A megtisztított területeken lett volna mit fejleszteni vagy akár 
segélyezni. Valamennyi osztogatással megpróbálkoztak a hadműveletek 
szüneteiben, de a PRT-nek nem volt akkora büdzséje, hogy a rendezésben 
érdemben részt tudjon venni. Ez eleve kicsi volt, de 2010-re kevesebb mint a 
felére csökkent. Ráadásul a kormányváltás miatti bürokratikus fennakadások 
oda vezettek, hogy a katonák egész évben nem kapták meg a fejlesztési pénzt. 
Boldizsárnak a mintegy 70 millió forintos CIMIC-költségvetéssel kellett 
gazdálkodnia végig. Amikor az afgánok és a NATO vele akarták kifizettetni 
két új harci támaszpont árát, az ezredes a szívéhez kapott. , Kétszázötvenezer 
dollárba került a két támaszpont. Nekem az egész tartományra volt ennyi 
pénzem, illetve egy kicsit több" — mondta a kezét széttárva. 

; A műveletekben nem tudunk katonailag részt venni, a fejlesztésre pedig 
nincs pénz. Bezárult a kör" — foglalta össze keserűen Tölli István 2010 
októberében. A nagykövet ráadásul úgy volt kénytelen hazajönni néhány 
hónappal később, hogy nem volt, aki átvegye tőle a posztot, mert a külügy 
képtelen volt időben embert találni arra a helyre, ami közben a magyar 
diplomácia egyik legfontosabb feladatává nőtte ki magát. Még a pályá- 
zatot is csak 2011. január 6-án írták ki, amikor Tölli már rég Budapesten 
volt. Mindez egyenes következménye volt annak a hozzáállásnak, amellyel 
Magyarország az egész misszióba belement: kevés pénzzel, kevés igazi el- 
szántsággal és valódi stratégia nélkül, jelentős részben a megúszásra játszva. 
A katonák csinálgatták, ameddig a lehetőségek engedték, összességében nem 
rosszul. Amikor a helyzet keményebbre fordult, a dolog elakadt. 2011-re 
a HM, lényegében az egyedüli állami szereplő, amelyik komolyan vette 
az ügyet, 200 millió forintra akarta emelni az addigi 150 millió forintos 
CIMIC-költségvetést, hogy a többi minisztérium részéről kiesett fejlesztési 
pénzeket pótolja. De ez az összeg nem elég arra, hogy a lyukakat betömje. 
Nehéz volna azt állítani, hogy a magyar állam mindent beleölt volna ebbe 
a vállalkozásba. A PRT még egy honlapot sem tudott magának összehozni 
négyéves működése alatt. 

Ezt az afgánok is észrevették. A baglani lakosság már évek óta tudatá- 
ban volt annak, hogy nem biztos, hogy a legjobb PRT-t fogta ki magának. 
A magyarokat ugyan általában szerették, de arra elég hamar rájöttek, hogy 

nincs túl sok pénzük, és így nem lesz egyhamar Eldorádó. A kormányzó si- 
kerességét pedig részben azon mérték, hogy mennyi pénzt tud a tartományba 
pumpálni. Ahogy pedig egyre nyilvánvalóbbá vált, hogy a magyarok se a 
biztonsággal, se a fejlesztésekkel nincsenek nagyon Baglan hasznára, úgy 
fogyott el a vezetés türelme. 2010 októberében a kormányzó nyíltan kije- 
lentette: Magyarország talán jobban tenné, ha átadná a PRT-t egy gazdagabb 
országnak. Ekkor már a magyar PRT volt az egyetlen, amelyik ragaszkodott 
ahhoz az illúzióhoz, hogy ez egy viszonylag nyugodt környezet, ahol nem 
kell harcolni, viszont el lehet járőrözgetni és fejlesztgetni félgőzzel, a dolgok 
majd kialakulnak maguktól. 

Budapesten nem tudtak mit kezdeni a kialakult helyzettel. Voltak olyanok 

— például Benkő Tibor vezérkari főnök -—, akik úgy vélték, a PRT-t ilyen kö- 
rülmények között nem lehet fenntartani, és az egész alakulatot haza kellene 
hozni. A tábornok ehelyett harcoló és kiképző feladatokra helyezte volna a 
hangsúlyt. Benkő szerint a PRT harci korlátozásainak feloldása nem jelentett 
volna megoldást. Úgy látta, ah honvédség nem tud egyszerre kétfajta feladatot 
ellátni, harcolni és fejleszteni egy időben. Egyrészt azért, mert erre jelenleg 
nincsenek meg a technikai, anyagi és személyi lehetőségei. Másrészt pedig 
azért, mert egy harcoló alegység kiküldése önmagában még nem növelné 
olyan mértékben a biztonsági körülményeket, hogy a PRT folytatni tudja 
eredeti feladatait. , Vagy adok, vagy ütök. A PRT esetében a kettőt együtt 
nem lehet" — mondta 2011 januárjában. 

Eleinte a PRT felszámolásával értett egyet Hende Csaba honvédelmi mi- 
niszter is. Hende első afganisztáni útjáról meglehetősen rossz benyomásokkal 
jött haza. , Azt mondta, látta a gyűlöletet az atgánok szemében" — mondja 
egy honvédelmi illetékes. De az amerikaiak hallani sem akartak a távozásról, 
és ezt erőteljes formában a magyar kormány tudtára is adták 2010 végén, 
amikor egy delegáció Washingtonba utazott. Úgyhogy a PRT csak lógott 
tovább a levegőben, a különböző erők kiegyenlítették egymást. Se előre, se 
hátra. Az apparátus már 2010 elején elkezdte vizsgálni, mit lehetne csinálni 
a megváltozott körülmények közepette, de nem tudták feloldani ezeket az 
ellentmondásokat. Végül úgy döntöttek, hogy folytatják tovább változatlan 
szabályokkal, aztán majd meglátják. 

Hogy igazságosak legyünk: valóban nem evidens, mit lehetne csinál- 
ni Baglannal. Az ellenállást feltehetően fel lehet számolni elég emberrel, 
pénzzel, szervezéssel. De kétséges, hogy Magyarországnak, a NATO-nak 
és az afgán kormánynak rendelkezésére állnak-e ezek az eszközök. Ezek 
hiányában pedig a tartomány nem nagyon kínál mást, mint még többet az 
eddigi szenvedésből, PRT-vel vagy anélkül, harcoló alegységgel vagy anélkül. 

Első ránézésre nem túl dicső történet ez. De ha a saját szemszögünkből 
nézzük, a tartományi újjáépítési csoport összességében mégis pozitív sztori, 
hiszen a hadsereg és a magyar nemzetközi fejlesztési szervezetek messze 
nincsenek ekkora feladatokhoz szokva. Önmagukhoz képest jelentős vál- 
lalkozás, ami végződhetett volna sokkal rosszabbul is. A magyar kormány 
által megszabott szűk kereteken és lehetőségeken belül sokat segített az 
afgánoknak, ha azoknak az erőknek nem is állhatott az útjába, amelyek a 
tartomány sorsát végül is meghatározták. A végtelen afgán szegénységben 
és káoszban talán elveszett, de amit elvégzett, azt nem kell szégyellnie. 

A katonák, akik kint voltak a területen, soha nem áltatták magukat. A PRT 
minden váltása hagyott maga után a táborban egy kis emléktáblát valamilyen 
mottóval, ami leginkább kifejezte tevékenységüket. A legjobbat, egy Bethlen 
János-idézetet a 2010 őszén távozó nyolcadik váltás hagyta; kifejezte az 
egész missziót: , Mi is tudtuk volna, mit kellene tennünk, de cselekedtük 


azt, ami lehetséges volt.""! 

MEGYÜNK, MINT A GÉP — 
A KÜLÖNLEGES MŰVELETI CSOPORT 


Három perc. 
Ha nem lenne olyan sötét, már lehetne látni a falut. 
Két perc. 

De fekete minden, csak a hegyek körvonala látszik a Chinook nyitott 
ajtaján keresztül, ahogy húznak el a dübörgő helikopterek mögött. 

Egy perc, egy perc, mutatja a pilóta hátrafelé. 

Gyomorgörcs. 

Harminc másodperc. Már készen áll mindenki, mindjárt leszáll a madár. 

Go, go, go, go, go!! — reccsen a rádióba, ahogy nagy zökkenéssel landol 
a Chinook a falu mellett, és már ugrál is mindenki kifelé a hátsó ajtón át 
bele a feketeségbe, és már rohan az előre megbeszélt célpont felé, te ehhez 
a házhoz, te arra figyelsz, mindenki tudja, merre megy, mindenki tudja, kit 
követ, és még jó, mert a vaksötétben úgysem látna semmit, a rotorok zaka- 
tolásától úgysem hallana semmit, és egyébként is, a pilóta már fordul hátra, 
az utolsó mutatja, hogy rendben, a géppuskás az ajtóból mutatja tovább, 
hogy mehet!, és már emelkedik is fel a madár és már ott sincs, harminc 
másodpercig, ha tartott az egész, dududududu, már rohannak be a faluba, 
ezeknek esélyük nincs, csak néznek fölfelé, hogy mi zúdult le rájuk az égből. 


x 


A Kabultól harminc kilométerre délnyugatra fekvő Wardak tartomány 
különösen undorító hely. Erre kanyarog az egyes főút, Afganisztán legfon- 
tosabb közlekedési artériája. 2008-ra itt is nagyon megromlott a biztonsági 
helyzet, a lázadók átlagosan hetente egyszer felégettek rajta egy konvojt, 
teljesen lehetetlenné téve a normális közlekedést. A tartomány a Hindukus 
lábánál helyezkedik el, a völgyeket szinte teljes egészében a tálibok tartották 
ellenőrzésük alatt, és már-már a fővárost fenyegették. Wardakban hasonló 
okok táplálták az ellenállás tüzét, mint Baglanban, csak sokkal magasabb 

volt a hőfok. Az amerikaiak 2009 elején körülbelül 1200 katonát küldtek a 
lázadók felszámolására. Őket afgán kormányerőkkel, francia kiképzőkkel, 
valamint egy magyar speciális alakulattal egészítették ki. Utóbbiak a Magyar 
Honvédség elitalakulatából, a szolnoki 34. Bercsényi László Különleges 
Műveleti Zászlóaljból kerültek ki.?2 

Történetünk idején a különleges műveleti csoport (KMCS) jelentette az 
afganisztáni magyar szerepvállalás csúcsát, a katonai részvétel folyamatos 
növekedésének végpontját. A KMCS rendkívül komoly dolog, amihez még 
csak hasonlóval sem próbálkozott a honvédség több mint fél évszázada. 
De ezekről a speciális műveletekről és végrehajtóikról keveset tudunk. Én 
magam teljesen véletlenül bukkantam rájuk. Egy francia OMLT-vel eről- 
ködtem éppen Wardakban 2009 nyarán, amikor az egyik helyőrség bejára- 
tánál megláttam lengedezni a magyar zászlót. , Mi a...?" De a katonáknak 
szabályosan leesett az álla, amikor besétáltam a körletükbe, ráadásul egy 
viszonylag jó állapotban lévő kék ingben. 

A KMCS-ről odahaza szinte senki nem tudott, legalábbis a hadseregen és 
egy maroknyi katonai-biztonsági szakértőn kívül. A honvédelmi miniszté- 
rium egy szűkszavú közleményt adott ki arról, hogy a fiúk léteznek és a 
szokásos nemzeti kötöttségek nélkül működnek valahol Afganisztánban. 
Ebből néhányan levonták a következtetést, hogy a KMCS harcol vagy 
ehhez hasonló missziókat végez. De részletek soha nem jelentek meg, és 
nem szerették nagydobra verni, mit csinálnak pontosan, hiszen ezeknek 
az alakulatoknak a tevékenységét minden ország szereti a nyilvánosságtól 
elzárva kezelni. 

A magyar különleges műveleti zászlóalj egy ejtőernyős alakulatból nőtt 
ki, korábban mélységi felderítőknek hívták őket. A különleges műveleti 
képességek kialakítását az elmúlt öt évben kezdték meg, elsősorban ame- 
rikai támogatással. A zászlóalj 1990-ben vette fel gr. Bercsényi László, a 
Franciaországban üstökösszerű katonai pályát befutott kuruc hős nevét." 


t A szatmári béke után Franciaországba menekült gróf jellemző módon odakint többre vitte, 
mint idehaza. Katonai sikereiért Franciaország marsallja lett, és a francia hadsereg legrégebbi, 
ma is aktív alakulata, az általa 1720-ban alapított 1. huszárezred ma is őrzi nevét: les hussards 
de Bercheny. 

Kétéves kiképzésüket egy amerikai Mobile Training Team segíti: ezeknek a 
kis amerikai alakulatoknak az a feladata, hogy szövetséges országok kato- 
naságának nyújtsanak kiképzést és felkészítést, ez esetben például merülést, 
ejtőernyős ugrást, hegyvidéki hadviselést, terroristaellenes képességeket 
és felderítést. 

Az első század 2007-ben állt fel, és 2010-re a zászlóalj már arra is készen 
állt, hogy maga tartson képzéseket más szövetséges országok katonáinak. 
Sok katonájuk Amerikában is elvégzett különböző tanfolyamokat. Fegyver- 
zetük is megkülönbözteti őket a honvédség alaplövészeitől és felderítőitől: 
például nem a tiszteletre méltó AK-63-ast használják, hanem az amerikai 
karabélyt, az M4-est, és fejlettebb híradórendszerrel dolgoznak. Wardak az 
első olyan missziójuk, ahol különleges képességeiket is használniuk kell, 
bár korábban is bevetették őket Afganisztánban, például a kabuli könnyű- 
gyalogszázad részeként, a tartományi újjáépítési csoportban, illetve Irakban, 
kiképzőfeladatok ellátására. 

A magyar vezetés számára okozott némi agonizálást, hogy elszánja magát 
az afganisztáni KMCS létrehozására. , Ott egy mentális küszöböt kellett 
átlépni" — mondja egy vezető kormányzati tisztviselő, aki részt vett a döntés 
előkészítésében. , Addig mi voltunk a NATO latrinatisztítói. Hogy mi nem 
vagyunk hajlandók tíz harcolót küldeni, inkább küldünk háromszáz latri- 
natisztítót, hogy egy súlyban legyünk. De ez egy régi álom volt a katonák 
részéről, és volt egyfajta várakozás is az amerikaiak felől." 

A politikai prioritások felülírták a félelmeket. A magyar—amerikai kap- 
csolatokban 2008-ban feszültséget okozott, hogy a kormány elkötelezte 
magát a Déli Áramlat földgázvezeték mellett, ami orosz földgázt szállítana 
Európába, és az Európai Unió és az Egyesült Államok által támogatott 
Nabucco vezeték versenytársa. , Az óriási gáz volt, a szavahihetőségünket 
vonta kétségbe az amerikaiaknál. Hogy mi kiegyeztünk az oroszokkal és 
elárultuk az ameri-kaiakat" — emlékszik vissza az előbb idézett illetékes. 

, A Déli Áramlat-aláírás előtt két-három nappal voltam kint Washingtonban 
Daniel Friednél, az európai ügyekért felelős külügyi államtitkárnál, hát 
leüvöltötte a hajat a fejemről, persze a diplomácia eszközeivel. Hogy ők 
nagyon sajnálják, mert szerintük ez nekünk nem jó üzlet, de persze elfogad- 
ják, mert a saját dolgainkról mi döntünk. De hogy akkor nekünk talán egy 

másik irányba kellene elmozdulnunk. Végül megenyhült, és azt is mondta, 
hogy nagyon becsüli, hogy mi egyáltalán eljöttünk ide, mert például a gö- 
rögök, akik szintén aláírtak az oroszokkal, azóta a telefont sem veszik fel." 

, Szóval, ez nagy ügy volt, és a szavahihetőségünk forgott kockán. Ez 
belejátszott abba, hogy jelentősebb erőket küldjünk Afganisztánba. Voltak 
kockázatelemzések, és végül arra jutottunk, hogy ha mi ki merjük mondani, 
hogy megyünk, akkor a katonák meg tudják csinálni. Hogy nekünk most le 
kell valamit tennünk az asztalra, és igen, képesek vagyunk rá, és akarunk 
menni az amerikaiakkal. Az is ott volt, hogy akkoriban a Fidesz nagyon 
sokat tárgyalt April Foley-val, az amerikai nagykövettel. Atlantistábbak 
akartak lenni az atlantistáknál. Hogy a kormány milyen bizonytalan, de ők 
nem. És erre a kormány azt mondta, hogy mi sem vagyunk rosszabbak a 
Deákné vásznánál" — mondja a tisztviselő. 

Valójában ez csak egy lökés volt a sok közül. Harcoló alegység kiküldése 
akkor már egy éve napirenden volt. 2006 után folyamatosan nyomás nehe- 
zedett a NATO-tagállamokra, hogy növeljék erőiket az országban. Szekeres 
Imre Gyurcsány Ferenc miniszterelnöknek írt 2007-es levelében, amelyben 
a 2008 utáni időszak afganisztáni terveit ismerteti, három opció szerepelt: 
a tartományi újjáépítési csoport (PRT) megtartása (annak mandátuma 2008 
végén lejárt volna); a PRT felszámolása, helyette harcoló alegység küldése 
Dél- vagy Kelet-Afganisztánba; vagy a PRT megtartása és kisebb harcoló 
alegység küldése. További két opció volt a PRT felszámolása és egyéb, 
kevésbé jelentős szerepek vállalása Kabulban vagy az ország más részein. 
Ezeket a HM nem támogatta, attól tartva, hogy az ország tekintélyének árt- 
hat, ha kisebb erőkkel vesz részt a műveletekben, vagy legalábbis kevésbé 


látványosan." 


t Érdekes, hogy a bürokratikus csatározásokban jártasnak tekintett Szekeres Imre milyen ér- 
veket vet be az afganisztáni jelenlét csökkentése ellen: a PRT feladása, ahelyett más PRT-kbe 
való beszállás, támogatás esetére költségemelkedést jósol, holott saját PRT működtetésénél je- 
lentősebb költségigényű feladatot elképzelni sem igen lehet, legalábbis ezen a részvételi szinten. 
Szintén figyelemre méltó, hogy a kormány már 2007 elején, kevesebb mint fél évvel a PRT 
beindítása után azon elmélkedett, hogy jelentően kiterjeszti a magyar katonai szerepvállalás 
méretét vagy természetét. 

A levélben érezhető a honvédelmi miniszter bizonytalansága, annak la- 
tolgatása, hogy a diplomáciai előnyöket és a politikai-biztonsági kockáza- 
tokat hogyan lehetne a legjobban egyensúlyba hozni. Szekeres szerint a 
harcoló alegység küldése mellett az szólt, hogy ezzel az ország teljesítené 
a NATO elvárásait, úgy az Afganisztánban egyre romló biztonsági helyzet- 
nek megfelelően nagyobb hangsúlyt fektettek a komolyabb feladatokra, a 
sokkal veszélyesebb déli, keleti régióban; hogy az ország és a honvédség 
elismerést váltana ki a NATO-ban és , nem adna teret az utóbbi időkben 
felerősödő hangoknak [Ibrit, kanadai és holland részről], mely szerint egyes 
tagállamok [köztük Magyarország] csak alibi tevékenységet folytatnak a 
viszonylag békés északi és nyugati területeken"; valamint hogy , új terüle- 
ten biztosít tapasztalatokat a Honvédség számára, mely elősegíti a további 
fejlesztéseket, és új képességeket teremt." Szekeres ugyanakkor tartott a 
belpolitikai kockázatoktól, a nehéz kommunikációtól , az eleve feltételezett 
veszteségek miatt", , a súlyos személyi sérülés veszélyétől, esetleges halálos 
áldozatoktól", illetve hogy a , hazai viszonyoktól még inkább eltérő termé- 
szeti környezetben kell tevékenykedni (sivatag, magas-hegység [sic])7.?? 

Az előnyök között Szekeres azt is megemlítette, hogy a különleges műve- 
letiek bevetése , elejét Ivenné] az esetleg negatív amerikai észrevételeknek a 
[Honvédség] különleges műveleti erőinek alkalmazhatóságával kapcsolatban". 
Az amerikaiak jelentős támogatást nyújtottak a Bercsényi fejlesztéséhez, és 
nem tetszett nekik, hogy addig még soha nem vetették be őket igazán éles 
misszión. , Az amerikaiak nyilván nem a két szép szemünkért segítettek" — 
mondta egy honvédelmi illetékes 2010-ben, amikor a kormány úgy döntött, 
megduplázza a KMCS létszámát. 


A Wardakba telepített különleges műveleti csoport 2009-ben egy tucat 
magyar katonából állt, akiket négyhavonta váltottak, és egy amerikai cso- 
porttal együtt dolgoztak. Feladatuk ugyanaz volt, ami a szövetséges erő 
egészének: a főút nyitva tartása a konvojok előtt, és ezzel Kabul védelme. 
Ennek érdekében a KMCS úgynevezett capture-or-kill (elfogni vagy meg- 

ölni) műveleteket hajtott végre, amelyeknek az volt a célja, hogy azokat az 
ellenálló-hálózatokat, amelyek bombatámadásokkal, rajtaütésekkel a főutat 
zargatták, felszámolja. NATO-erőként a KMCS-nek nem volt rá jogosultsága, 
hogy saját maga rúgja be az ajtókat, és letartóztassa vagy megölje ezeket 
a tálib vezetőket — magyar katona hadiállapot híján ilyet egyébként sem 
csinálhatna külföldön. A katonák tehát egy afgán rendőrszázaddal együtt- 
működve hajtották végre ezeket a műveleteket. Feladataik közé tartozott a 
rendőrszázad kiképzése, a műveletekre való felkészítése is." 

Az természetesen csak illúzió volt, hogy a műveleteket az afgán rendőrök 
csinálják, a magyarok és az amerikaiak , támogatásával". Valójában ezek 
magyar—amerikai műveletek voltak, amire afgán rendőröket is magukkal 
vittek, mert a NATO-szabályok és az afgán törvények ezt megkövetelték. 
De sokszor csak a baj volt velük. Megbízni ugyanúgy nem lehetett bennük, 
mint baglani kollégáikban. A szövetségesek egy idő után rászoktak, hogy 
bevetés előtt elvették tőlük a mobiltelefont, mert egyikük egyszer művelet 
közben bukott le, hogy a tálibokkal sms-ezik — az alegységet meg is támad- 
ták az ellenállók. Hogy a pontos feladatról csak közvetlenül indulás előtt 
tájékoztatták őket, az alapvető lett. Gyakran még azt is csak az utolsó pilla- 
natban közölték velük, hogy indul a művelet, és ez nem csak egy gyakorlat. 
Próbálták őket szűrni valahogy, de ahogy egy amerikai tiszt fogalmazott, 

, tt mindenki fizet mindenkit". 

A katonáknak maguknak kellett gondoskodni a tábor kialakításáról is. 
A legtöbb különleges alakulathoz hasonlóan a magyar KMCS-t is elzavar- 
ták a helyőrség legtávolabbi pontjára. Ez viszonylag gyorsan otthonos kis 
szegletté nőtte ki magát, kis házikókkal, lőtérrel és mellette takaros so- 
rokban parkoló Humveekkal és MRAP-ekkel. A helyőrség nem volt rossz 
hely, de persze olyan jó se: időnként beaknavetőztek a tálibok, és az ember 
szaladhatott a bunkerbe kucorogni, amíg a tüzérek vissza nem lőttek, és 
be nem mondták az a/l-clear jelzést. A Honvéd Vezérkar összesen tíz ilyen 
belövést tart számon az elmúlt két évben, de nem tudni, hogy ez mennyire 
megbízható statisztika: Wardakban voltak olyan helyőrségek, amelyek egy 
hét alatt kaptak ennyit (igaz, a tálibok általában még a tábort se találták el). 

A bevetések kétfélék voltak: kapcsolattartás a lakossággal vagy rajtaütés. 

A kapcsolattartás sok tekintetben nehezebb, mint a rajtaütés: Afganisztán 
olyan, mint egy kaleidoszkóp, alig-alig lehet eligazodni a bonyolult törzsi 
és politikai összefüggések káoszában, irtózatosan nehéz felmérni, hogy ki 
kivel van, ki mond igazat és ki nem. A KMCS olyan területekkel, települé- 
sekkel foglalkozott, ahol valami probléma volt: ahova a felderítők szerint 
lejártak a tálibok, vagy ahonnan időnként megaknavetőzték a helyőrséget. 
Begurultak a páncélozott terepjárókkal, és mindenféle ajándékok vagy pénz 
osztogatásával próbáltak információra és barátokra szert tenni — de egyúttal 
mutatni is az erőt. (— , Innen belőttek a táborunkba pár napja, polgármester, 
mi a helyzet? — Á, nem innen vannak a tálibok, a hegyen túlról. Mi se akarjuk, 
hogy idejöjjenek, mert akkor a repülőgépek lebombáznak minket. — Hát, 
az előfordulhat. Szóval kik voltak azok, akik lőttek?") Volt, ahol kisebb 
fejlesztési projekteket is kezdeményeztek, hogy a helyieket az oldalukon 
tartsák]. Volt, ahol egyből nekiálltak kutyákkal átkutatni a házakat. 

Az együttműködési szándék vegyes volt: a legtöbben túlságosan féltek a 
táliboktól ahhoz, hogy megkockáztassanak információt adni a katonáknak. 
Az informátorokat, ha lebuknak, megölik a tálibok. De mégis volt mindig 
egy-egy ember, aki beszélt: akár pénzért, akár személyes meggyőződésből. 
Volt olyan, akinek megölték a családját a tálibok, és így akart bosszút állni. 
Volt olyan, aki ki akart vándorolni Amerikába a családjával együtt, és ehhez 
kért segítséget. Fizetni volt a legkönnyebb: az amerikaiaknak volt dollárjuk, 
amennyi csak kellett. Részben ezen információ alapján tervezték meg, kik 
azok a fickók, akik ellen mozdulni kell, és hol vannak. , Az egész felderítő - 
munka messze nem olyan kúl, mint a filmekben" — mondja az amerikai tiszt. 

Ami viszont olyan, mint a filmekben, az a capture-or-kill, az igazi, he- 
likopteres rajtaütés, pláne ha éjszaka hajtották végre. Ezek tálib vezetők, 
pokolgépkészítők, különböző fegyveres szervezetek fontosabb tagjai ellen 
irányultak. Mindent részletesen begyakoroltak a táborban, még indulás előtt, 
mindent megnéztek a térképen, a terepasztalon, de olyan aprólékossággal, 
hogy kint a területen már mindenki pontosan tudja, hogy merre kell indul- 
nia, hova, melyik házhoz kell szaladnia, mit kell csinálnia. A rendőrökkel 
külön el kellett bíbelődni: volt olyan, akinek egyáltalán nem volt alkalmas 
cucca a bevetéshez, papucsban jelent meg, rossz volt a fegyvere, nem volt 

nála elég lőszer, nem tudta, hogyan kell ülni és viselkedni a helikopter- 
ben. A bevetéseket jellemzően éjszaka hajtották végre, helikopterrel vagy 
terepjárókkal, és általában nagy erőkkel, légitámogatással együtt, hogy az 
ellenségnek esélye se legyen. A cél jellemzően az volt, hogy az ellenséges 
vezetőt élve, lehetőleg puskalövés nélkül elfogják és beszállítsák a bázisra. 

Indulás után a helikopterek teljes sötétben manővereznek a hegycsúcsok 
és hegygerincek között, és viszonylag gyorsan elérik a célterületet — Wardak 
nem olyan nagy. A Chinook csak annyi időre száll le, hogy a végig nyitva 
lévő hátsó ajtón át a katonák kiugráljanak a vaksötétbe, aztán rohanjanak 
is a célépületek felé. Ez az egyik legkockázatosabb pillanat. Annyi minden 
elromolhat. Volt, hogy a helikopter teljesen rossz helyen szállt le, és több 
mint egy kilométert kellett rohanni a célterületig. Volt, hogy a pilóta egy 
hegyoldal szélén rakta le a gépet, hogy az első kilépő két métert zuhant a 
vaksötétben, és csak a szerencsének köszönhető, hogy nem törte ki a nyakát. 
Volt, hogy a helikopternek a rotorja vagy a lába sérült meg a landoláskor, 
és úgy kellett kiugrálni belőle, hogy a pilóta közben félig a levegőben 
tartotta a gépet. 

De ha minden rendben megy, a helikopter már húz is el, már minden- 
ki szalad a cél felé, mindenki tudja, hova kell menni, vagy legalább azt, 
hogy ki után kell szaladni. Van, aki az épületek tetején foglal el pozíciót: 
a parancsnok, a híradós; a falu felett pedig egy pár Apache helikopter a 
biztonság kedvéért, még feljebb néha egy F-16-os. A többiek körbeveszik 
a célépületeket, van, aki biztosít, van, aki dörömböl az ajtón, aztán ha nem 
nyitják ki, robbantják az ajtót vagy lelövik a zárat, és már szaladnak is befelé 
a katonák, elöl a rendőrökkel, szobáról szobára, szekrényről szekrényre, 
hol van a célszemély. Úgy zúdulnak be, mint egy orkán, az emberüknek 
legtöbbször kapcsolni sincs ideje, hát még ellenállni, még magához sem 
tért, már kint van a ház előtt a többivel, már egy másik házhoz mennek a 
katonák. Jön be a rengeteg ember, a repülőgépek a levegőben, a helikopterek 
lövik a hegyek oldalát, remegnek a házak, senkinek nincs kedve ellenállni. 
Az egész művelet a meglepetés és az elsöprő agresszió keveréke. A KMCS 
legtöbb váltása úgy csinálta végig a négy hónapos missziót, hogy egyszer 

sem sütötte el a fegyverét, mert nem volt rá szüksége." A tálibok üzengettek 
befelé a táborba, meg hergelték őket, hogy csak jöjjenek, elintézik őket — de 
amikor mentek, azt már inkább nem várták be. 
Fotóval vagy a helyszínre kivitt informátorral választják ki a célszemélyt 
— az informátoron csuklya van vagy símaszk, nehogy felismerjék. Az embert, 
ha megvan, a rendőröknek kell megbilincselni. Aztán irány a kiemelőpont, 
biztosítás körbe, a begyűjtött arcok a földön fekszenek, amíg meg nem jön 
a helikopter, és már nyomás is vissza táborba — vagy a következő faluba. 
Ha fegyvert, robbanóanyagot találnak, azt felrobbantják, vagy szétlövik az 
Apache-ok az égből. 
De szinte sose megy úgy minden, ahogy kellene. Néha időben kapcsolnak 
a tálibok, hogy jön a NATO, szétspriccelnek többfelé, húznak el motoron 
a kis hegyi ösvényeken a sötétben. Néha megneszelik, hogy valami készül 
és még a művelet előtt kislisszolnak, hogy inkább le is fújják az egészet. 
Van, hogy több házat is meg kell nézni, míg meglesznek. És hát személyije 
senkinek nincs, és mintha mindenki ugyanúgy nézne ki, pláne a sötétben. 
Kit is keresünk? A műveletek így a legjobb esetben is bizonytalan kimene- 
telűek, pedig az ellenség még csak nem is lőtt vissza. Négy, nyolc, tizenkét, 
tizenhat óráig is eltarthatnak. Közben esetleg mást is kell keresni, főleg 
fegyverlerakatot: találtak lőszert, gránátot, magyar karabélyokat, orosz 
géppuskákat, meg robbanóanyagot és rádiót is. Az ellenállók okosak, a 
legvadabb helyekre rejtik el a dolgaikat. Például barlangokba, amiket egyéb- 
ként vécének használnak, hogy a szag megzavarja a bombakereső kutya 
szaglását. Lehet, hogy teljesen rossz volt az információ. Lehet, hogy átépí- 
tették a területet és meglepetésként hat minden. Minden bevetés tervezés 
és improvizáció keveréke. Az is lehet, hogy nem a megfelelő személyeket 
hozták el: az elfogottakat az amerikaiak a bázison megvizsgálják, kihall- 
gatják, és néha úgy döntenek, hogy mégsem ők kellenek: ezeket ajándé- 
kokkal, kárpótlással, bocsánatkéréssel elengedik. Még olyan is volt, aki azt 


x A Honvéd Vezérkar mindössze egy harcérintkezést tart számon a KMCS egész eddigi tevé- 
kenységi idejére 

mondta: neki megérte, mert még sose repült. De van, aki megy a sittre, ott 
pedig lehet, hogy csak akkor kap enni, ha a rokonai visznek neki. Bár az 
elfogott személyeket elvileg mind az afgánoknak kellene átadni, legalább 
egy olyan személy volt, akit az amerikai tengerészgyalogosok vittek el. 

Mindez némi aggodalomra ad okot. Az éjszaka közepén elragadott embe- 
reket a megbízhatatlan, korrupt és nem éppen humánus afgán igazságszolgál- 
tatásnak adják át. Még a táliboknak is joguk van a tisztességes elbánáshoz, 
arról nem is beszélve, hogy egyáltalán nem biztos, hogy mindenki, akit 
elfognak, valóban részt vett a fegyveres ellenállásban. A Human Rights 
Watch (HRW) nevű New York-i emberi jogi szervezet 2008-as jelentése 
idéz egy esetet, amikor megfigyelőinek a jelenlétében egy bíró harminc 
perc ülésezés után, a védelem és a megfigyelők szerint bizonyítékok és 
tanúk hiányában tíz év börtönre ítélt egy vádlottat.?" Az afgán titkosszol- 
gálat ügynökeivel kapcsolatban felmerült a vád, hogy verik és kínozzák az 
ellenálló tevékenységgel vádolt személyeket, köztük olyanokat is, akiket 
NATO-országok fogtak el és adtak át nekik." 

A problémát még az amerikai katonaság is elismerte. A 2009 szeptem- 
berében megjelent McChrystal-jelentés, amit az afganisztáni NATO-erők 
parancsnoka, Stanley McChrystal tábornok írt, úgy fogalmaz, hogy , Afga- 
nisztánnak olyan fogva tartási mechanizmusokat kell kiépítenie, amelyek 
tiszteletben tartják az afgán emberek [jogait]. Ennek hiánya a misszió sike- 
rét veszélyezteti."?" Azt szintén igen részletesen dokumentálták az elmúlt 
években, hogy az amerikai katonaság esetenként milyen embertelenül bánt 
az afganisztáni és iraki hadszíntéren elfogottakkal. Nem tudjuk, hogy a 
magyar katonák együttműködésével elfogott afgánoknak mi lett a sorsuk, 
akár az afgánokhoz, akár az amerikaiakhoz kerültek, de a körülmények 
alapján elképzelhető, hogy nem minden esetben jártak el velük szemben 
tisztességesen. 

Az, hogy az ellenállók nem vállaltak nyílt ütközetet, nem jelenti egyúttal, 
hogy a munka veszélytelen volt. Ahogy a reguláris alakulatokra, a különle- 
gesekre is elsősorban a rejtett pokolgépek, az aknatámadások jelentették a 
veszélyt. A KMCS második váltását egyszer fel is robbantották a főúton, a 
hegyek lábánál, de úgy, hogy a 16 tonnás szuperpáncélozott MRAP terepjáró 

felrepült az égbe, majd végigpattogott a főúton, mint egy matchbox, és több 
mint ötven méterre állt meg a robbanás pontjától. A masszív és okos páncé- 
lozásnak hála mindenki komoly sérülés nélkül megúszta. Egy gyengébben 
védett Humveenak, amit a magyarok használnak, esélye sem lett volna. 

Azok az ellátásbeli problémák, amelyek a többi magyar alakulatot érintették, 
a KMCS-t sem kímélték. A lőszerellátástól kezdve a harctéri morfiumon 
keresztül egészen a fegyverekig majdnem mindennel volt gond, főleg az 
első időkben. Néha annyira nem volt lőszer, hogy nem tudták mivel gya- 
koroltatni az afgán rendőröket a lőtéren. Az első váltásnak még magának 
kellett megvennie a kiegészítőket az M4-es karabélyokra, mert a honvédség 
nem adott se lézert, se vöröspontos irányzékot. Az amerikaiak nagyon sokat 
segítettek, gyakran informális alapon. 

Az amerikai tiszt, akitől ezeknek az információknak a jelentős része szár- 
mazik, csak méltatni tudta azoknak a magyaroknak a professzionalizmusát, 
akikkel együtt dolgozott. Bevetésük áttörést jelent annak a Magyar Honvéd- 
ségnek, ami az elmúlt húsz évet inkább csak túlélési üzemmódban töltötte. 
Ez egyértelmű siker, és 2011-ben még egy KMCS indult Afganisztánba. 

KONKLÚZIÓ 


Hogyan lehet ezt az egészet értékelni? 
A magyar katonák teljesítették azt, amit elvállaltak, helytálltak a legnehezebb 
feladatokban is. Nincsen okuk szégyenkezni, és sokuk találékonyságban, 
kitartásban, empátiában nemcsak felvette a versenyt a nagyobb és gazdagabb 
országok katonáival, de példát is mutathatott nekik. A sok gyermekbetegség 
és hiba ellenére a vállalkozás elismerésre méltó: egy olyan hadsereg, ami 
hatvan éve nem vívott háborút és nem vett részt ehhez hasonlítható expe- 
díciós feladatokban, összességében helytáll egy olyan konfliktusban, ami 
innen több ezer kilométerre zajlik, hihetetlenül nehéz földrajzi és klimatikus 
viszonyok, bonyolult politikai és teljesen idegen kulturális körülmények 
között. Ami a legfontosabb: a honvédség 2010 végéig csak négy katonát 
veszített el, és ez persze néggyel több annál, mint ami jó volna, de ahhoz 
képest, hogy hetedikéve vagyunk Afganisztánban, nem sok. Ennél majd- 
nem minden NATO-ország nagyobb veszteséget szenvedett, és nem csak 
azért, mert mindenki annyival keményebben belemegy a sűrűjébe, mint a 
magyarok. A harci feladatokat is vállaló alegységeknek eddig még igazi 
sérülésük sem volt, ami a szerencse mellett dicséri szakértelmüket is (bár 
volt pár katona, aki rácsapta a kezére a néhány száz kilós Humvee-ajtót). 
Hogy a szakértelem, a leleményesség és az elszántság nem mindig volt 
elég — különösen a PRT esetén -—, arról nem is annyira a terepen lévő katonák 
tehetnek, mint inkább az ország alacsony politikai tűrőképessége; a Magyar 
Honvédség gyenge felszereltsége és alacsony harci képességei, amelyek nem 
tették lehetővé, hogy agresszívabb stratégiát válasszanak; a pénzhiány, ami 
megkötötte a kezüket a fejlesztések, a felszerelés modernizálása területén; 
és a sok tekintetben lassan alkalmazkodó politikai és katonai vezetés. Nem 
feltétlenül igaz, hogy az ország lehetőségei annyira korlátozottak lennének, 
hogy automatikusan ennyi és csak ennyi pénzt tudott volna erre fordítani: 
Csehország, egy csak valamivel fejlettebb ország, mintegy kétszer annyit 

költött PRT-re, mint Magyarország." Tény, hogy a 2006 után állandósuló 
költségvetési válság kétségkívül megkötötte a politikusok kezét. De a költ- 
ségvetési válságról ki tehet? Csak ők. Ez nem külső körülmény. 

A pénznél alapvetőbb probléma a politikai elit hozzáállása a külpolitikai 
és honvédelmi kérdésekhez. Mint egy magyar NATO-tiszt megfogalmazta, 
Magyarországon azokban a kérdésekben van nemzeti egyetértés, amelyek 
senkit sem érdekelnek igazán. A Magyar Honvédség az egyik ilyen kérdés. 
Az elmúlt években, évtizedekben alig-alig voltak, akik komolyan elgondol- 
kodtak azon, hogy mit is kezdjen az ország húsz-harmincezer katonával egy 
olyan érában, amikor nincs reális külső katonai fenyegetés, viszont olyan 
katonai és biztonsági szövetségek — a NATO és az Európai Unió — tagjai 
vagyunk, amelyek feladatuknak érzik a globális válságok kezelését is a 
klasszikus területvédelmen túl. Még akkor is, ha az elmúlt tizenöt év liberális 
intervencionalizmusára részben épp az afganisztáni háború patthelyzete tehet 
pontot. A politikai pártok képviselői, az Országgyűlés honvédelmi bizott- 
sági tagjai is csak elvétve mutattak bármiféle érdeklődést a misszió iránt. 

A Honvédelmi Minisztérium és a katonai vezetés gyakran megkésve 
vagy utólag reagált a problémákra. Amikor 2008-ban meghalt két tűzsze- 
rész, egyszerre lett pénz a legmodernebb páncélozott járművek és robotok 
beszerzésére. Kevlársisak után akkor kezdtek el rohangálni, amikor két 
katona is meghalt egy támadásban. A honvédség átgondolatlan, nagyrészt 
leépítésekből álló reformja és alulfinanszírozottsága, az afganisztáni misszió 
ezekből fakadó nehézségei egyenesen következnek az érdektelenségből 
és a koncepciótlanságból. A 2006 utáni években az államigazgatás még 
az egyébként meglévő stratégiai gondolkodási képességének nagy részét 
is elveszítette, hiszen szinte permanens politikai válsághelyzet volt az or- 
szágban. Az ilyesmire az apparátus különösen érzékenyen reagál. Jórészt 
ugyanez az érdektelenség, koncepciótlanság és pénztelenség jellemezte a 
PRT fejlesztési tevékenységét is. 

A vezetők érdektelensége persze részben függvénye annak, hogy általában 
a magyar közvéleményt sem igen érdekli, hogy mi történik határainkon 
túl. És ha érdekli is, abban nem igazán hisz, hogy felelősséget is kellene 
vállalnia a világ problémáiért, saját, közvetlen bajain túl. A vezetők gyak- 

ran — helyesen vagy helytelenül — úgy érezték, hogy kezüket megköti a 
közvélemény érdektelensége, ellenszenve az áldozatokkal és sok pénzzel 
járó külföldi szerepvállalásokkal szemben. És persze ők maguk is itt nőttek 
fel, ebben a közegben, részét képezik a köznek és minden nyavalyájának. 
Ez nagyon megnehezíti, hogy a honvédség a jelenleginél komolyabb bé- 
kefenntartó feladatokat, vagy az afganisztánihoz hasonló, igazából már a 
a magyar szerepvállalást évek óta tartó folyamatában nézi, sokszor az az 
érzése támadhat, hogy a szövetségesi feladatokat teljesítjük, de csak any- 
nyira, amennyire kell, és csak azért, mert muszáj. Túlélésre játszva. Ahogy 
egy Afganisztánt többször is megjárt magyar tiszt fogalmazott, , olyan 
magyarosan". 

Az elmúlt évek részvétele jól megmutatta azt is, mire képes és mire nem a 
Magyar Honvédség, személyi állományát, technikai ellátottságát és működési 
szabályait tekintve. A könyv zárásakor két műveleti támogató csoport, két 
különleges műveleti csoport és egy tartományi újjáépítési csoport alkotta 
a magyar katonai erőfeszítések gerincét, és jó részük még 2010 végén is 
finoman szólva szerény és idejétmúlt felszereléssel tevékenykedett. A harci 
feladatokat is ellátó alakulatra egyre nehezebb volt összeszedni az embereket, 
mert a honvédség nem rendelkezik olyan felkészültségű szárazföldi erőkkel, 
hogy durván két szakasznyi katonát simán és rendszeresen ki tudjon adni 
ilyen feladatokra. Benkő Tibor vezérkari főnök azt mondta, hogy 2011 elején 
háromezer ember hiányzott a honvédségből. A jogszabályok, amik mellett 
dolgozni próbálnak, gyakran útban vannak, mert a hazai munkára vagy 
békefenntartásra tervezték őket, nem háborúra, a bürokrácia pedig sokszor 
nem érti — vagy nem akarja érteni — a kinti körülményeket és problémákat. 
Akár területvédelemre, akár komolyabb missziózásra szánja Magyarország 
a hadseregét, ez így kevés lesz. 

A hadseregen belüli rossz kommunikációról már szóltunk, de ugyanez 
elmondható az egész magyar államigazgatásról is. Miniszterek, államtitkárok, 
főosztályvezetők mind-mind gondoltak valamit a magyar szerepvállalás 
feladatairól. A saját szakterületét láthatóan mindenki jól ismerte, ám a többi 
szereplő tevékenységéről és céljairól gyakran csak félinformációk álltak 

rendelkezésére. Ez sokszor bizalmatlansághoz és széthúzáshoz vezetett. 
Ez biztosan nem vált a munka javára. 

Más kelet-európai országokkal összehasonlítva a magyar részvétel mérete 
és értéke vállalható és arányos. A cseheknek egy tartományi újjáépítési cso- 
portjuk, egy műveleti támogató és összekötő csoportjuk és egy különleges 
műveleti csoportjuk van Afganisztánban, hasonlóan hozzánk. Viszont ők 
többet költenek fejlesztésre, és katonáik száma 2011-ben körülbelül hétszázra 
nő a magyar ötszázzal szemben. Ez nagyjából tükrözi is a cseh gazdaság és 
fegyveres erők valamivel nagyobb teljesítőképességét." A lengyelek és a 
románok hozzájárulása nagyobb, mint a miénk, de ezek nagyobb országok, 
nagyobb hadsereggel. A szlovák hadsereg és honvédelmi költségvetés nagy- 
jából akkora, mint a magyar, de afganisztáni részvételük kisebb és kevésbé 
szofisztikált. A térségbeli többi ország hozzájárulása nagyjából arányosan 
kisebb, leszámítva Észtországot, ami az egész szövetségből kiemelkedik: 
stabilan egy harcoló századot tart Helmandban, Afganisztán legveszélyesebb 
részén, holott Európa egyik legkisebb országa. Igaz, ennek meg is van az 
ára: 2010 végéig nyolc katonát veszítettek. 

Mégis, talán lehetett volna többet költeni, államháztartási hiány ide vagy 
oda: többet fejlesztésekre a koldusszegény afgánoknak, hogy a végén ne 
akarjanak tőlünk, , egész Afganisztán legrosszabb PRT-jétól" megszaba- 
dulni, és főleg több és jobb felszerelést a katonáknak, akik közül gyakran 
még azoknak is maguknak kellett megvenniük kulcsfontosságú eszközö- 
ket, akiket a Magyar Honvédségből hatvan éve először kértek arra, hogy 
harcban is kockáztassák az életüket. És lehetett volna jobban odafigyelni: 
az újabb, modernebb eszközöket, fegyvereket gyorsabban beszerezni, a 
fejlesztésnek átgondoltabban, rugalmasabban, ambiciózusabban nekifogni, 
az egész missziós rendszert gyorsabban és alaposabban átidomítani, főleg 
a 2009 után kialakult helyzetre. Nem lehet mindent a pénzhiányra fogni. 

Ami a nyilvánosságot illeti, az egész művelet súlyos deficitet szenved, 
de leginkább a különleges műveleti csoport. Az ő munkájukat övező, gya- 


X Nominálisan a két hadsereg kb. ugyanakkora, de a csehek mintegy harmadával többet for- 
dítanak honvédelemre 

korlatilag teljes hallgatás nem igazán indokolt. A HM szerint ezt a katonák 
biztonsága és az ország terrorfenyegetettségének minimalizálása indokol- 
ja. Ezek legitim érvek. De valójában nem világos, hogy a nyilvánosság 
kizárása ténylegesen mit tesz hozzá biztonságunkhoz, hiszen azok, akiktől 
leginkább tartanunk kell, úgyis tudják, hogy a magyar katonák ott vannak 
és mit csinálnak — hogy mást ne mondjak azért, mert magyar zászló van 
a terepjáróikra tűzve, amelyekkel két éve járják a hegyeket. A különleges 
képességek jellege egy fokig talán indokolhatja a titkolózást. De az internet 
korában ezek irreális elvárások. Kevés ilyen alakulat van, amit valóban 
teljes homály övezne — csak próbáljuk meg beütni a nevüket a Google-ba. 

A legfontosabb, hogy a nyilvánosság kontrollja alól egy különleges ala- 
kulat sem vonhatja ki magát pusztán azért, mert ez a neve és mert speciális 
feladatokat lát el. Sőt, annál kevésbé, különösen, ha a háború és a feladat, 
amiben bevetik, annyira ellentmondásos, mint az afganisztáni. Háborút 
vívni nem szabad titokban, mert az a legnagyobb hibák és igazságtalanságok 
táptalaja lehet. Ez minden fegyveres alakulatra igaz, különösen a harcolókra. 
Alapos figyelemmel kell követnünk a munkájukat, éppen azért, mert annyira 
érzékeny. A nyilvánosság nyomása legalább arra jó lehet, hogy a katonák 
gyorsabban megkapják azt a felszerelést, amire szükségük van. Azt pedig, 
hogy Magyarország elfogadhatónak érzi-e azokat az erkölcsi buktatókat és 
kompromisszumokat, amelyekkel a háború elkerülhetetlenül jár, csak akkor 
tisztázhatjuk, ha a nyilvánosság tud róluk. 

De talán a legfontosabb, hogy a jó oldalon állunk. A NATO afganisztáni 
stratégiája lehet, hogy elhibázott; talán már az elejétől az volt. Még az is lehet, 
hogy az egész vállalkozás nem éri meg; hogy a remény és a cél, amit kifejez — 
Afganisztán stabilizálása az afgánok érdekében és a mi saját érdekünkben 

— nincs arányban azzal a sok élettel és pénzzel, amit felemészt. Ha ez vitat- 
ható is, én azt hiszem, ahhoz kevés kétség férhet, hogy a magyar katonák 
most már lassan hétéves jelenléte összességében az afgánok javát szolgálta. 
A fejlesztések, ha mégoly szerénynek is számítanak ebben a végtelenül 
szegény országban; a kísérletek a rend megőrzésére, ha végül — megfelelő 
erő híján — nem is tudták fenntartani a békét Baglanban; a sok segély, ha 
feneketlen lyuk is az afgán szegénység, amibe örökké lehetne önteni a 

ruhákat, a takarókat, az ennivalót; a legitim kormányerők támogatása a ha- 
tárban lófráló és a védtelen lakosságot terrorizáló bűnözőkkel és fegyveres 
maffiákkal szemben, akik egy eszelős ideológiát akarnak a normális életet 
akaró afgánokra erőltetni, vagy egyszerűen csak jól élni a rájuk kivetett 
sarcból — ezek jó dolgok. 

Magyarország nem megszállni és kirabolni ment oda, hanem segíteni. 
Nem önzetlen jószívűségből, hanem azért, mert a szövetségeseiért ezt meg 
kellett tennie. De ettől a segítség még segítség marad. Annak az afgán 
parasztnak, akinek a magyar katonák által ásatott kútnak köszönhetően 
nem kell reggelente 16 kilométert gyalogolnia, hogy megitassa az állatait, 
mindegy, hogy mi a NATO miatt vagyunk ott. És ha egyszer végig lehet 
menni a főúton úgy, hogy az embernek nem kell attól félnie, hogy elra- 
bolják — és valójában még csak nem is valami jól hangzó ideológia miatt, 
hanem egyszetű váltságdíjért cserébe —, akkor azt azoknak a magyar kato- 
náknak is köszönheti, akik segítettek az ellenállókat távol tartani az úttól. 
Mi pedig egy picit talán tanulunk arról, hogy Magyarország nem elszige- 
telten lebeg a semmi közepén, hanem a világ része, aminek problémái őt 
is érinthetik, és amiknek a megoldásáért ő is felelős. És hogy ha számítani 
akar szövetségeseire, akkor időnként neki is ki kell értük állnia. Még akkor 
is, ha olykor nehéz és veszélyes, és morális buktatókkal van tele. Ezek jó 
tanulságok egy olyan ország számára, amely a nyitott határok korában is 
riasztóan bezárkózik, szinte csak önmagára figyel, és annyi gyanakvással 


és cinizmussal szemléli a világot. 

